
33                                  Raportul Echipei de cercetare cu mobilizare rapidă, Monterey, Mexico, decembrie 1994
11-16 decembrie 1994
Am aflat despre o activitate aeriană intensă în marea metropolă Monterey dintr-o înregistrare care ne-a fost trimisă la institut. L-am contactat pe investigatorul acestui caz, Santiago Yturria, care filmase deja mai multe apariţii. Acesta, împreună cu prietena sa, prezentatoarea TV Diana Perla Chapa, erau implicaţi de peste 2 de ani în investigarea navelor extraterestre şi a fiinţelor ET.
Echipa CSETI care s-a deplasat la faţa locului pentru investigaţii era formată din Steven Greer, Shari Adamiak din Colorado, Sandra Wright Houghton din New York şi Tom Tuliene din Minnesota. Am primit şi ajutorul Lisei Huff, o prietenă a lui Tom, care lucra în Monterey.
Am asistat la o activitate aeriană semnificativă atunci când ne-am aflat în zona respectivă. Timp de două nopţi am văzut lumini neobişnuite care se deplasau pe cer, nori care se formau pe suprafaţa unui munte, apropierea fiinţelor ET, precum şi lumini orbitoare enorme, aflate sub control inteligent, care au trimis echipei noastre, ca răspuns, semnale coerente.

Dictări şi notiţe ale lui Steven Greer (S.G.) şi Shari Adamiak (S.A.)
11 decembrie 1994 (S.A.)
Este 11 decembrie 1994 şi ne aflăm în Monterey, Mexico, în prima noastră noapte de RMIT. 12 dintre noi se află în partea de sus şi câţiva în partea de jos a dealului. Ne aflăm lângă San Pedro, la sud de Monterey. Este frig şi cerul e senin. Ne aflăm aici împreună cu membrii clubului OVNI din Nuevo Leone. Am ajuns în oraş după lăsarea nopţii, deci nu am putut vedea împrejurimile.
11 decembrie 1994 (S.G.)
Această dictare a fost realizată în Monterey, Mexico, unde ne aflăm împreună cu un grup de studiu al fenomenului OZN. Ne aflăm în afara oraşului, pe o parte a muntelui. Este 11 decembrie, orele 11:35 dimineaţa. Cam pe la ora 1:00 noaptea am văzut un obiect portocaliu în partea de nord, care s-a deplasat cu mişcări rapide şi neregulate pe cer, timp de aproximativ 15-20 de secunde.
2 decembrie 1994 (S.A.)
Este 12 decembrie, orele 12:30 p.m. Ne pregătim să ne deplasăm spre vulcanul Topochico, care a erupt de curând şi are în jurul lui izvoare de apă termală. Fusese inactiv de mii de ani. îi aşteptăm pe dl. Yturria, pe Lisa şi pe ceilalţi. Vom merge într-acolo cu Jose, şoferul nostru. În această dimineaţă, Steven a avut o experienţă foarte clară, lucidă, în timp real. A văzut aripa unei nave ce venea de după munţi, deasupra oraşului, în timpul zilei. Erau de fapt 5-12 nave ce formau un triunghi. Aceasta s-a petrecut în jurul orei 8:30 dimineaţa. În acelaşi timp, Sandy - care dormea în camera de la parter - a primit un mesaj în care a simţit că i se spune că fiinţele ET se pregătesc pentru o întâlnire cu noi. În timpul nopţii, am avut şi eu visele mele obişnuite din ultimele zece zile, cu acelaşi mesaj pe care l-a primit şi Sandy. Ei ştiau că noi venim şi pregăteau o modalitate de a ne întâlni.

Notiţe din teren, din noaptea de 12 decembrie 1994
Echipa mexicană ne-a dus într-o zonă aflată la aproximativ 100 de kilometri de Monterey. Ne-am oprit să vedem nişte formaţiuni pietroase deosebite, ce erau foarte asemănătoare cu cele pe care le văzusem împreună cu Steve în New Mexico, la Three Rivers, în octombrie. Una dintre ele avea forma unei nave imense, cu cupolă. Ne-am continuat călătoria de-a lungul drumurilor pietroase într-o zonă din care aveam o vedere excelentă a muntelui Mesilla. Am remarcat că acest munte era asemănător cu Devil’s Tower din Wyoming. Au avut loc multe apariţii în jurul muntelui Mesilla, adeseori la apusul soarelui. Am mâncat puţin şi am urmărit să observăm muntele cu mai multă atenţie. Mulţi dintre membrii echipei noastre văzuseră numeroase semnale luminoase la ora apusului. Şi noi am avut parte de câteva fenomene neobişnuite: lumini pe cer şi la sol, de diferite culori. Însă nimic nu s-a apropiat de noi. Era o zonă foarte interesantă, un pământ sacru.
După ce s-a întunecat, ne-am instalat echipamentul în vârful unui mic deal. De aici puteam vedea toate împrejurimile, auzeam râul curgând şi aveam şi o vedere clară a muntelui Mesilla. Aici au avut loc un număr de fenomene neobişnuite.
Echipa mexicană a trebuit să se întoarcă la Monterey în jurul orei 8:30 seara. Deoarece maşina noastră se defectase de la o piatră care spărsese radiatorul, ne-am hotărât să ne întoarcem şi noi împreună cu ei.
13 decembrie 1994 (S.A.)
Este 13 decembrie, orele 8:30 seara. Ne îndreptăm cu maşina către locaţia în care vom rămâne în noaptea aceasta. Ne-am oprit la capătul drumului, la poalele muntelui. Lisa Huff ne-a informat că aici nu există electricitate şi că acest munte este cunoscut drept „muntele săracilor”. La N-NV de locul în care ne aflăm am observat o lumină care s-a aprins şi s-a stins de patru ori, într-un interval de cinci minute. Credem că este semnificativ faptul că această lumină a apărut tocmai când ne îndreptam spre locaţia pe care o stabilisem pentru observarea din acea noapte. Lisa a fost cea care a văzut-o prima.
Este 8:45 şi vedem acum o altă navă ET deasupra muntelui. Are o frumoasă combinaţie de culori: roşu, portocaliu, galben.
Suntem acum în locaţia noastră de lângă muntele Las Mitres, în care se găsesc multe peşteri. Imediat ce neam instalat, Lisa a zărit o lumină albastră care se deplasa foarte repede, dispărând după creasta muntelui. Topochino, pe care îl putem vedea din locul în care ne aflăm, nu seamănă deloc cu un munte. Este o zonă plată, probabil foarte veche, care a devenit activă recent. Apa de la suprafaţa lui este acum fierbinte. În legătură cu aceasta, relatările sunt contradictorii. Santiago spune că el crede că apa a fost întotdeauna fierbinte, dar Lisa susţine că este sigură că apa a devenit fierbinte numai de curând.
Am observat o anumită activitate, dar cea mai mare parte a apariţiilor sunt în zona aeroportului, deci probabil că ceea ce am văzut până acum în partea de est a fost traficul aerian. Este ora 9:30 seara. Locul în care ne aflăm pare a fi deasupra oraşului Monterey. Este o privelişte minunată, cu lumini multicolore, în special datorită luminilor de Crăciun, care sunt aprinse peste tot. E o localitate foarte mare, aproximativ de mărimea oraşului Denver.
În partea de N-E a vulcanului tocmai am văzut o lumină mare, de culoare roşu-galben. Privită prin binoclu era de fapt roşie. I-am transmis semnale luminoase. După câteva momente s-a stins complet.
Cam pe la 10:30, pe la sfârşitul sesiunii de transmisie succesivă de gânduri coerente, aveam ochii deschişi şi mă uitam înspre zenit, când un obiect alb, foarte strălucitor a pornit de la N-E, a făcut un arc de cerc pe cer şi s-a îndreptat direct înspre centrul stelei Orion. Apariţia a durat vreo 2-3 secunde. Obiectul era foarte strălucitor, la fel de strălucitor ca şi Luna.
Este ora 10:45. Chiar în spatele nostru, pe muntele Las Mitres, a avut loc un fenomen neobişnuit. Mai întâi, pe partea stângă a muntelui s-a format un nor alb imens, foarte dens, chiar la marginea muntelui, în spatele crestei. La un anumit moment, partea din stânga a norului a luat forma unui unghi drept. La 10:50, Tom, Lisa şi cu mine ne uitam la vârful muntelui, când în zona unei peşteri mari am zărit un nor alb foarte dens, care s-a materializat practic din nimic, înaintea ochilor noştri. Era extrem de dens şi s-a format chiar deasupra peşterii. La un moment dat, norul a luat forma unei bolte. Acum arată aproape ca un liliac, în timp ce norul din partea dreaptă s-a disipat deja. Privind prin binoclul de noapte, se poate observa o lumină deasupra crestei muntelui, chiar deasupra norului, exact în faţa peşterii.

Notiţe înregistrate în timpul muncii de teren din acea noapte
Datorită naturii evenimentelor care au urmat în noaptea respectivă, notiţele nu au putut fi înregistrate la faţa locului. În primul rând, în dimineaţa acelei zile am visat că ET îmi arată unde trebuie să mergem pentru a-i întâlni. Le-am povestit visul meu lui Steven şi lui Sandy. Zona era verde, cu munţi înalţi şi oraşul se afla în urma noastră. În vis, mi s-a arătat această zonă de sus, la lumina zilei şi de la sol, în timpul serii. În scena de noapte erau două stele amplasate într-o anumită configuraţie, deasupra crestei din partea stângă a vârfului muntelui. Când Santiago ne-a dus la Las Mitres în timpul zilei, am remarcat că zona semăna foarte mult cu cea din visul meu. Am decis să ne desfăşurăm munca de observare la Las Mitres în acea noapte, mai ales că aceea era o zonă cu multe apariţii OZN. Echipa mexicană a simţit că navele se ascundeau în peşteră şi-şi mascau sosirile şi plecările cu norii care se formau deasupra ei. Când am ajuns la locul de observare stabilit pentru acea noapte, după ce stelele au devenit vizibile, am văzut că două dintre ele erau poziţionate exact aşa cum le văzusem în vis.
Cam pe la ora 1:30 noaptea, Steven şi Tom se aflau jos, la drum, şi stăteau de vorbă. Eu şi Sandy stăteam întinse pe prelată. Am simţit un impuls să mă ridic, să merg de-a lungul peretelui de stâncă şi să privesc în partea stângă a crestei muntelui. În câteva momente, Steven a venit la mine să-mi spună că simţisem corect. Mă căutase să-mi spună că el şi Tom tocmai văzuseră o lumină ce părea să coboare dinspre partea stângă a muntelui. La scurt timp după aceea, eu şi Steven am văzut o altă lumină, în aceeaşi zonă. Steven s-a întors pentru a discuta cu membrii echipei, iar eu am rămas în acelaşi loc, privind spre munte. Mi-am simţit dintr-o dată trupul înclinându-se în faţă, ca şi cum ar fi fost împins cu blândeţe de o forţă nevăzută. Am simţit că acesta este un semnal să mă apropii mai mult de tufişul care se afla lângă mine. Am mers mai aproape. Apoi am observat că la sol erau două sau trei fiinţe mici, chiar lângă tufiş. Am primit un gând ce exprima grija lor în legătură cu camera de filmat a lui Tom, care era montată pe un trepied undeva în spatele meu. I-am asigurat că acea cameră de filmat nu era pornită şi că nici nu o voi porni. Am simţit că fiinţele aşteptau să se întoarcă Steven. Şi, într-adevăr, Steven s-a întors şi l-am pus la curent cu situaţia. A simţit şi el o prezenţă la sol. Din seria de vise pe care le avusesem înainte de această misiune am recunoscut scenariul care tocmai se desfăşura. În visele mele, eu şi Steven am luat parte la o întâlnire cu fiinţe ET, în timp ce restul echipei se afla la o distanţă mai mare de noi. Steven a dat echipei instrucţiuni să rămână unde era, până ce nu îi va chema el, şi i-a spus lui Tom să nu-şi pornească video-camera. Fiinţele nu puteau fi văzute foarte clar. Am putut simţi cum discutau, dacă să se manifeste sau nu complet în planul fizic. Micile fiinţe păreau foarte timide şi reticente, aproape ca nişte copii. Erau mici de înălţime şi aveam senzaţia că forma lor era oarecum pătrată. Atât Steven, cât şi eu, am primit mesajul de a ne da jos ochelarii, iar mie mi s-a spus să-mi dau jos şi pălăria. Am simţit apoi un flux echilibrat de energie prin toată fiinţa.
În acel moment, la marginea muntelui, aproape de sol, am văzut nişte luminiţe aurii, care au trecut pe deasupra tufişurilor dinaintea noastră. Am aflat mai târziu că Tom, Sandy şi Lisa au văzut şi ei acele luminiţe, în faţa mea şi a lui Steven a apărut o ceaţă deasă, albăstruie. În acea ceaţă am putut simţi prezenta unei alte fiinţe. Era masculină, înaltă, având o formă umană şi fiind înconjurată de o lumină albăstruie. Fără ochelari, ne-a fost mai uşor să percepem acea fiinţă. A urmat din nou o comunicare telepatică între ei, dacă să se manifeste sau nu în formă fizică. Ne-au transmis mesajul că cel puţin una dintre persoanele care se aflau împreună cu noi ar fi foarte speriată dacă ei s-ar manifesta complet în planul fizic. Steven şi cu mine le-am transmis că ne puteau duce pe noi acolo unde se aflau ei, dacă doreau aceasta. Am primit mesajul că prietenii noştri s-ar speria la fel de tare dacă noi am dispărea din faţa ochilor lor. În timpul acestui schimb de gânduri am putut vedea un glob de lumină aurie, având aproximativ 3 metri în diametru, devenind uşor vizibil în faţa noastră. După scurt timp, fiinţa mai înaltă ne-a transmis că nu se vor manifesta în formă fizică, spunându-ne în fina1: „Din nou, în curând”. Apoi Steven s-a întors pentru a vorbi cu restul echipei.
După ce ne-am alăturat grupului, am aflat că şi ei văzuseră lumina aurie şi ceaţa albăstruie. Sandy ne-a spus că o parte din ceaţă s-a deplasat de-a lungul solului şi s-a înfăşurat uşor în jurul picioarelor ei. Nu o speriase, deoarece era foarte blândă. Am aflat însă că Lisa Huff se speriase foarte tare de ceea ce văzuse - luminile care se deplasau de-a lungul solului şi prezenţa pe care o simţise. S-a retras în zona „de siguranţă”, adică în maşină. Ne-a spus mai târziu că, dacă s-ar mai fi petrecut ceva, ar fi fugit ţipând în josul muntelui. Ştiam că fiinţele percepuseră corect starea de frică la unul dintre membrii echipei. Lucrul cel mai surprinzător pe care l-am aflat a fost faptul că atunci când acel eveniment s-a încheiat, era deja ora 3:00 dimineaţa. Eu şi Steve crezusem că a durat cam jumătate de oră.

13 decembrie 1994 (S.G.)
Ne aflăm în afara oraşului Monterey, de partea muntelui Las Mitres, cu faţa spre vulcanul de joasă înălţime, chiar la marginea oraşului unde există multă activitate. Este ora 9:20 seara. Am văzut deja câteva obiecte neobişnuite când veneam cu maşina spre acest loc, printre care unul albastru strălucitor, din care am reuşit să văd doar marginea.
Este ora 9:50 şi tocmai am văzut un alt obiect neobişnuit la N-E, cam la 10-20 de grade deasupra liniei orizontului. O lumină staţionară, de culoare galben-portocaliu, pulsează la câţiva kilometri distanţă. După ce i-am transmis câteva semnale luminoase, aceasta s-a stins, fără vreo altă mişcare evidentă. Este cu siguranţă un obiect neobişnuit, dar el se află la o distanţă destul de mare şi nu i se poate distinge structura.
În timp ce priveam spre munte, în partea de sud a acestuia, în faţa ochilor noştri s-a format un nor în formă de disc, cu o cupolă deasupra, exact în zona unde se află peştera. Acest nor s-a format din nimic. S-a manifestat pur şi simplu acolo şi a crescut sub privirile noastre, iar un altul a început să prindă formă în partea noastră dreaptă, cum stăteam cu faţa către peşteră, spre vest. Am observat, de asemenea, o lumină ca de stea în valea dintre aceste două creste muntoase. Este o lumină interesantă, deoarece se deplasează prin vale.
Cam pe la ora 1:55, am văzut o lumină albă stroboscopică venind dinspre S-SE, de-a lungul coastei muntelui din apropierea noastră. Pe te ora 2:00 am mers la Shari să-i spun despre acea lumină. Pe prima creastă, la sud de noi, am zărit o altă lumină stroboscopică, asemănătoare unui fulger, iar mai târziu acea parte a muntelui s-a acoperit de nori. Am simţit acolo o prezenţă ET şi o navă.

14-15 decembrie 1994 (S.A.)
Este ora 1:00, în dimineaţa zilei de 15 decembrie. Steven spune că am ajuns la baza noastră de la Las Mitres în Monterey, pe la orele 11:45. Imediat după ce am cotit pe drumul pietruit, pentru a ne îndrepta spre locaţia noastră, am văzut o lumină pe o un povârniş al muntelui, pe stânci, unde nu există nimic altceva decât pădure şi piatră. Nu există nicio casă în acea zonă şi nici electricitate; iar noaptea trecută nu era nicio lumină acolo. După ce am ajuns şi am coborât din maşină, Steven a început să transmită gânduri înspre acea lumină. Imediat după, o lumină puternică a început să ne transmită semnale foarte precise, în mod repetat. Au trimis trei semnale, dar fiecare dintre ele era fie foarte lung, fie foarte scurt. Le-am transmis cu lanterna un semnal identic, iar ei ne-au semnalat într-o altă secvenţă. Acest schimb de semnale a continuat până la ora 1:00. Este o lumină sferică, foarte strălucitoare, de culoare verzuie. La un moment dat, în timp ce o priveam, o altă lumină mai întunecată s-a deplasat prin faţa razei strălucitoare. Eu cred că a fost o fiinţă ET, care a trecut prin faţa luminii respective. Raza era atât de puternică, încât ajungea până pe panta muntelui. Lumina s-a mişcat. Şi-a modificat direcţia şi unghiul razei pe care o emitea. Era imensă. Trebuie să spun că, atunci când a apărut prima dată, mai întâi am văzut acea lumină mică, ce era nemişcată, care a rămas aprinsă pe toată durata evenimentului, până acum. La stânga micii lumini ca de stea s-a format un banc de nori. Priveam prin binoclul de noapte la acea învălmăşeală de nori, care se afla probabil deasupra uneia dintre peşterile pe care se presupune că le folosesc navele ET, când am zărit o lumină stroboscopică apărând în nori. Din această lumină s-a manifestat apoi imensa navă ce era intens luminată. Lumina ei nu pulsa, ci transmitea semnale luminoase şi se deplasa de-a lungul solului. Este, de asemenea, un nor foarte dens, foarte aproape de pământ, acoperind întreaga bază a muntelui. Acest lucru e cât se poate de neobişnuit; în noaptea trecută norii acopereau vârful muntelui. Le-am simţit prezenţa foarte aproape. Am simţit că nava este în continuare acolo, în grămada de nori ce se află chiar în faţa noastră.
În seara aceasta, la locul de observare sunt doar Sandy Houghton, Steven Greer şi Shari Adamiak. Tom Tuliene s-a hotărât să nu vină cu noi în această seară. I-am trimis la maşină pe Jose, şoferul nostru, şi pe Fernando, soţul Lisei, deoarece eram îngrijoraţi că s-ar fi putut panica în cazul unui eveniment ET.
15 decembrie 1994 (S.G.)
Aceasta este continuarea înregistrării vocale din noaptea de 14/15 decembrie, când reportofonul meu a încetat să mai funcţioneze. Această înregistrare a fost realizată după eveniment. În acea noapte, pe la orele 11:45, am ajuns într-o locaţie din afara oraşului Monterey, unde făceam cercetări. Aproape imediat după aceea am observat un obiect luminos ce semăna cu o stea, de o parte a muntelui. Putea fi observat cu destulă uşurinţă şi se afla într-o zonă în care nu aveau cum să existe case sau maşini. Era o lumină artificială, însă arăta ca cea mai luminoasă stea de pe cer, doar că se afla pe o pantă a muntelui. Imediat ce am ajuns cu maşina în zonă, am coborât din mers, intuind că era vorba de un obiect neobişnuit. După ce ne-am adunat cu toţii, am început să transmitem semnale luminoase în direcţia lui. Ni s-a răspuns la semnal cu o lumină imensă, asemănătoare cu cea de căutare a unui elicopter. Evenimentul s-a desfăşurat între 11:45 şi 2:00 dimineaţa. O parte din acest interval de timp am reuşit să înregistrăm pe casetă video. În acea noapte, Tom Tuliene, care era operatorul nostru şi care avea echipamentul de filmare, a hotărât să rămână în Monterey.
Chiar de când am ajuns, am observat formându-se o ceaţă ciudată, ca nişte nori, la baza muntelui, în zona în care era acel obiect neobişnuit. În timp ce trimiteam semnale luminoase către acel obiect, am observat mici figuri umanoide mişcându-se în faţa luminii. Această lumină părea să fie localizată pe una dintre crestele muntelui, în apropierea unor peşteri. Desigur că am fost uluiţi să constatăm că acest eveniment s-a desfăşurat pe parcursul a două ore şi jumătate. Aşa ceva este fără precedent. În timp ce trimiteam semnale luminoase către obiectul respectiv, acesta se deplasa uşor înainte şi înapoi. La un moment dat, existau două surse ale acestor lumini, care se aflau, aş putea spune, destul de aproape. Erau sus, undeva pe creasta muntelui, dar nu mai departe de doi kilometri distanţă. Mai târziu, când neam întors în seara de 16, împreună cu Santiago Yturiia şi ceilalţi, ei ne-au spus că nu există drumuri sau alte posibilităţi de a ajunge în acea zonă. Nu am auzit niciun sunet. Nu se auzea niciun zgomot de motor sau ceva asemănător. Lumina avea o culoare alb-strălucitoare, uneori cu nuanţe de galben. Ne-au semnalizat înapoi, ca răspuns, timp de mai bine de două ore. Când noi trimiteam, spre exemplu, trei semnale luminoase, ei ne răspundeau de trei ori ş.a.m.d. Dacă ne opream din semnalizat pentru un timp, ei încercau să iniţieze din nou schimbul de semnale cu noi, ceea ce este foarte neobişnuit. Zona respectivă e foarte pietroasă şi abruptă. Aceşti munţi sunt aproape verticali. Lumina putea fi văzută la o treime distanţă faţă de vârful muntelui, într-o zonă în care nu există acces pe vreun drum sau prin alte mijloace. Când am plecat spre casă, pe la ora 2:00, după ce obiectul „se stinsese” într-un mod spectaculos, părea că ne urmăreşte de pe cealaltă parte a muntelui.
Trebuie să specific modul în care a dispărut obiectul. Privind prin binoclul de noapte, am putut observa că lumina se estompează, după care Sandy şi Shari au văzut o lumină roşie ce era emisă din acest obiect; apoi, tot cu ajutorul binoclului am putut vedea apărând o lumină strălucitoare, asemănătoare unui fulger. Acest „fulger” a fost evenimentul final, iar după aceea obiectul şi luminile au dispărut. Evenimentul s-a petrecut pe la orele 2:00. Din locul în care se aflau Fernando şi şoferul, care coborâseră la drum pentru a nu perturba interacţiunea noastră cu ET, au putut observa conturul obiectului respectiv. Era un disc ce avea o cupolă deasupra. Noi nu prea îi puteam distinge forma, deoarece erau câţiva copaci în faţa noastră, care ne obstrucţionau vederea la acea distanţă. Totuşi, trebuie să ştim faptul că astfel de obiecte au fost filmate pe timp de zi şi pe timp de noapte în acea zonă, în decursul ultimei luni de zile.
34                                 Raportul Echipei de cercetare cu mobilizare rapidă, sudul Angliei, iulie 1995
de Shari Adamiak
În perioada 24 iulie - 1 august 1995, am fost 6 membri ai CSETI din SUA: Steven Greer, directorul internaţional al CSETI; Shari Adamiak, director executiv al CSETI; Ron Russell de la CSETI Denver; Jon Groves, coordonator al grupurilor de lucru din San Diego, California; Joani Gulino, coordonator al grupurilor de lucru din Santa Fe, New Mexico; şi Louise Olivi, din Connecticut, membră CSETI. Alături de noi am avut-o şi pe Alison Tredwell, de la grupul de lucru din nordul Angliei, iar în câteva nopţi ni s-au alăturat Mark Haywood şi Nick Nickerson, membri ai aceleiaşi echipe din nordul Angliei.
Echipele CSETI au întreprins numeroase călătorii în comitatul Wiltshire din sudul Angliei, timp de patru ani de zile, pentru a realiza cercetări la faţa locului în timpul „sezoanelor” de apariţii ale desenelor în lanurile de cereale. În acest an, totuşi, fiind cea mai caldă şi mai secetoasă vară din ultimii 20 de ani, grâul era pipernicit, comparativ cu anii anteriori, iar recoltarea prematură a redus numărul formaţiunilor din lanurile aflate în vecinătatea noastră. Cu toate acestea, „desenele” care au apărut în Wiltshire, Hampshire şi în comitatele din nordul Angliei au produs nişte formaţiuni uluitoare.
Vremea foarte caldă ne-a permis un grad ridicat de confort pentru munca noastră de teren pe timp de noapte. De obicei eram îmbrăcaţi cu mai multe rânduri de haine groase pentru a rezista frigului sever al nopţilor pe care le-am petrecut în sudul Angliei, în timpul proiectelor noastre din mijlocul verii.
Coordonatorul echipei din San Diego, Jon Groves, a rezumat astfel această situaţie:
„Echipa noastră nu şi-ar fi putut dori o vreme mai bună în timpul săptămânii 24 iulie - 1 august 1995. Această perioadă ne-a oferit nopţi fără lună, care - combinate cu lipsa norilor - au făcut posibilă observarea foarte bună a cerului. Aproape în fiecare noapte cerul a fost complet senin „de la un orizont la altul”, lăsând să se vadă Calea Lactee în întreaga ei luminozitate grandioasă. Aflându-ne la aproximativ 120 de kilometri distanţă de Londra, între Calne şi Marlborough, vizibilitatea noastră nu era perturbată de poluarea luminoasă specifică marilor oraşe.”
Câteva evenimente importante ne-au luminat călătoria din acest an. Timp de două nopţi am avut parte de un număr neobişnuit de mare de aşa-numiţi sateliţi care au traversat cerul. În prima din aceste nopţi am numărat 32 de OZN-uri în 90 de minute; în noaptea următoare, 27, în acelaşi interval de timp. În toate nopţile care au urmat, traficul de sateliţi a fost cel obişnuit, de 4 sau 5 într-o perioadă de 6-7 ore. O altă anomalie a constituit-o faptul că detectorul nostru radar a fost activ în mai multe locaţii diferite în timpul observării noastre nocturne. Fără a sesiza ceva pe cer, am primit în nenumărate rânduri semnale sonore de la dispozitivul radar, care detecta activitate aeriană într-o zonă sau alta. Într-una din nopţi, am avut parte de astfel de semnale sonore timp de peste o oră, continuu. Nu am putut însă localiza nicio sursă vizibilă, deşi în mod evident aceasta se afla în raza radarului.
Într-o noapte călduroasă, în care ne făcusem tabăra în apropiere de Morgan’s Hill, lângă Cherhill White Horse şi Furze Knoll, unde există un obelisc comemorativ ce marchează locul din care Marconi a transmis primul semnal radio, echipa a observat următoarele: un avion militar zbura încet şi la altitudine joasă, urmărind, se pare, o sferă luminoasă imensă. Avionul şi lumina respectivă zburau aproximativ cu aceeaşi viteză şi la aceeaşi altitudine, avionul fiind în spatele şi uşor deasupra OZN-ului. Am putut vedea în mod clar, prin binoclu, această urmărire. Cele două obiecte se aflau exact în faţa noastră, cam la 3 kilometri distanţă. Puteam vedea clar detaliile avionului militar, însă nu puteam distinge niciun detaliu al sferei de lumină. Era pur şi simplu doar o sferă luminoasă. Când avionul s-a apropiat mai mult de sfera luminoasă, lumina a dispărut pur şi simplu, în raza noastră vizuală rămânând numai avionul militar. Aşa cum se petrece deseori atunci când există mai multe persoane care observă acelaşi eveniment, colegul nostru de echipă, care nu văzuse toată scena (deoarece încercase în tot acest timp să monteze - fără rezultat - o cameră video pentru a filma evenimentul), a crezut că a văzut avionul şi sfera luminoasă în poziţii opuse. Am avut detectorul radar cu noi şi în această noapte, montat într-una din maşinile din apropiere, iar acesta a dat semnale de detectare a activităţii aeriene, fără ca noi să putem vedea pe cer sursa ei. În legătură cu această apariţie, Alison Tredwell, care făcea parte din echipa noastră de cercetare, a spus:
„Iniţial eu priveam în direcţia opusă şi nu am văzut începutul acestui incident. Când m-am întors, am văzut ceea ce părea a fi un avion ce urmărea o lumină ce se deplasa mai încet, paralel cu locul în care ne aflam noi. Când avionul a ajuns din urmă sfera luminoasă, aceasta a dispărut. Nu am putut „vedea la distanţă” şi nu am simţit nimic deosebit care să mă facă să cred că acea sferă de lumină era o navă ET. M-am întrebat dacă nu cumva era vorba de un exerciţiu militar în care un avion urmărea o ţintă manevrată de la distanţă. Totuşi, în anumite privinţe, acest incident a fost similar cu cel observat la Furze Knoll, în 1993, când o lumină neobişnuită, foarte strălucitoare, a fost urmărită de un elicopter: iniţial lumina s-a stins, dar imediat ce elicopterul s-a întors la locul lui, lumina s-a aprins cu o foarte mare strălucire, însă elicopterul nu a mai fost văzut apropiindu-se din nou.”
În noaptea de 28/29 iulie a avut loc o întâlnire neobişnuită. Ajutam la coordonarea unui proiect meditativ de amploare, organizat de dr. Joachim Koch, un chirurg din Berlin, şi de prietenul acestuia, cercetătorul Hans-Jergen Kyborg. Acest eveniment a fost urmarea unui proiect similar, dar de mai mică amploare, organizat în anul 1994, despre care eu şi Ron Russell am scris în vreo două reviste englezeşti. Avusesem echipe în mai multe locuri sacre din jurul comitatului Wiltshire, inclusiv în Silbury Hill, The Sanctuary, Knap Hill, Windmill Hill, West Kennett Long Barrow, Barbury Castle şi Avebury. Avebury (unde există cel mai mare cerc de pietre megalitice din Anglia) era locul din care urma să se realizeze proiecţii luminoase la un unghi de 30 de grade spre cer. Două dintre grupuri se aflau în zona centrală din Avebury, dispuse după indicaţiile dr.-ului Koch şi ale d-lui Kyborg; trei dintre femei erau în Cove (inclusiv eu, Louise Olivi din Connecticut, care a fost membră a patru EIMR, şi Mary Bennett, membră a CSETI din Anglia); iar trei bărbaţi se aflau în obelisc (Steven Greer, Colin Andrews, cercetător englez al desenelor din lanurile de cereale, şi Jon Groves, membru al CSETI din California). Meditaţia noastră de grup trebuia să dureze de la miezul nopţii până la ora 1:00.
Când (noi, cei şase) am ajuns la parcarea din Avebury, am fost dezamăgiţi să constatăm că Red Lion Pub fusese închiriat pentru o petrecere privată, unde fusese invitată şi o formaţie de muzică ce cânta foarte tare. În Anglia, barurile trebuie să închidă la ora 23:00, de aceea stabilisem ora 24:00 ca oră de început a proiectului nostru. Această petrecere primise însă o aprobare specială ce îi permitea să continue şi după ora 23:00. Neavând încotro, ne-am pregătit locurile şi ne-am început munca într-o gălăgie foarte mare. Mi s-a părut ciudat faptul că într-un astfel de loc sfânt, cum este Avebury, avea loc singura petrecere din acea noapte din Wiltshire şi că doar în seara aceea, din întregul an, barul fusese închiriat pentru o petrecere privată. O notă interesantă - piesa finală cântată de formaţia respectivă a fost „Wild Thing”, iar Steven Greer, Colin Andrews şi cu mine fusesem la Silbury Hill mai devreme, împreună cu Reg Presley şi soţia lui. Reg Presley era cel care scrisese şi cântase melodia „Wild Thing” când făcea parte din formaţia The Troggs. După ce s-a încheiat balamucul, petrecăreţii au ieşit afară din bar şi s-au îndreptat cu toţii, clătinându-se, spre cercul de pietre unde echipa de bărbaţi trebuia să-şi înceapă meditaţia.
Cu cinci minute înainte de miezul nopţii, când toate grupurile se pregăteau să înceapă meditaţia, o sferă imensă colorată a căzut de la o altitudine foarte mare, astfel încât a fost văzută de echipele din toate locaţiile. S-a apropiat de pământ şi, din locul în care ne aflam noi, părea că a explodat în multe părţi, chiar deasupra oraşului Avebury. Din grupul de femei, Mary Bennet a fost de acord să stea de veghe, deoarece locuieşte în zonă şi poate vizita Avebury oricând. Aceasta ne-a permis mie şi Louisei să ne adâncim cu încredere în meditaţie; Mary era atentă la ceea ce se petrecea în jurul nostru, notând şi ora corespunzătoare fiecărui eveniment.
După doar câteva minute, Mary ne-a şoptit uşor: „Priviţi în jurul nostru!” Am deschis ochii, iar de jur împrejur se formase o ceaţă albicioasă care ieşea din pământ şi se răspândea în sus, cam la 1 metru de la sol, formându-se în anumite locuri din apropierea vechilor megaliţi din piatră. Gradat, ceaţa a devenit deasă peste tot în jurul oraşului. Mai târziu am aflat că ea a cuprins multe dintre grupurile care meditau concomitent cu noi în alte locaţii. Cei care se aflau situaţi undeva mai sus, având o perspectivă mai amplă asupra întregii locaţii din zona megaliţilor, ne-au spus că ceaţa părea să fie mai densă deasupra şi chiar că emana din Avebury. Aceasta fusese o zi toridă şi uscată, dar ziua care a urmat nu a mai fost aşa. Noaptea nu era umedă, nu era atmosfera tipică pentru formarea unui astfel de fenomen meteorologic.
Am continuat cu meditaţia noastră în care am urmărit să vizualizăm cum cuprindem întreaga planetă într-un văl de pace şi energie vindecătoare. La şedinţa din dimineaţa următoare, multe persoane au spus că le-au apărut imagini în care se depuneau armele şi războaiele erau oprite în timpul derulării acestora, fără ca participanţii la această meditaţie să ştie de ce sau ce anume s-a petrecut. Toţi cei 30-40 de participanţi au simţit că am angrenat o forţă benefică, o energie pozitivă asupra planetei în acele momente.
Aproape de sfârşitul orei de meditaţie, în timp ce realizam meditaţia pentru pace în univers, Mary ne-a şoptit din nou: „Priviţi!” Am deschis ochii şi am văzut o aură extraordinară de lumină intensă, de o culoare roz, cum nu mai văzusem până atunci. Se afla în partea stângă a copacilor din apropierea celor doi megaliţi de lângă noi. Lumina venea de la un punct strălucitor ce se afla pe sol, realizând un semicerc perfect ce se înălţase cam la 1 metru deasupra solului. Am fost uluiţi, dar nu ne-am mişcat aproape deloc, în timp ce priveam lumina adunându-se spre pământ şi devenind turcoaz, apoi aurie, iar apoi alb-gălbuie. Am observat că lumina aurie şi cea galbenă pulsau într-un ritm aleator la nivelul solului, ridicându-se cam la un metru de sol. De unde stăteam, percepeam luminile ca fiind grupate în jurul unei forme de cupolă eliptică. Mary şi Louise nu au văzut un obiect solid, deşi Louise a spus că a observat şi ea forma de cupolă; într-adevăr, Mary a intuit că era vorba despre o hologramă.
Luminile s-au stins gradat. Ne-am spus în şoaptă una alteia: „Este aceasta ceea ce credem că este?” Ne-am povestit pe rând ce am văzut fiecare, după care ne-am hotărât să continuăm să facem ceea ce făceam înainte de apariţia luminilor, pentru a vedea dacă acestea vor răspunde şi se vor întoarce. Deşi am crezut că-mi exprimasem cu voce tare rugămintea ca, dacă acela era un obiect extraterestru, să-şi aprindă din nou lumina roşie, cele două colege ale mele mi-au spus că nu rostisem acele cuvinte. Înseamnă că am spus această rugăminte în gând. Cu toate acestea, aproape instantaneu, lumina roşie s-a aprins din nou, la nivelul solului, pulsând precum un imens rubin roşiatic. Apoi au reapărut şi lumina aurie, şi cea albă, după care am văzut acea minunată culoare roz intens, creând un alt arc de lumină, după care s-a contractat şi a dispărut.
Ceva mai târziu, Louise ne-a atras atenţia asupra unei lumini roşiatice ce se deplasa spre cer. Dar, înaintea acesteia, în apropierea locului în care apăruse acel obiect, a apărut un fel de ceaţă ce a luat o formă neobişnuită. Avea mărimea unei maşini, numai că era mai înaltă - cam de 2-2,5 metri. Ceaţa avea forma unui paralelogram. Am comparat notiţele pe care le făcusem fiecare, pentru a vedea dacă ele sunt similare, şi erau. Ceaţa a persistat timp de câteva minute. Când lumina roşie a ţâşnit către în sus, s-a deplasat în acelaşi unghi cu laturile paralelogramului. La câteva clipe după aceasta, a apărut o lumină aurie, pală, care pulsa. Ziua următoare am aflat că două dintre celelalte echipe observaseră şi ele acea lumină aurie. Niciun alt grup nu a văzut obiectul. Cu toate acestea, Ron Russel, care se aflase în acest timp în vârful dealului Windmill Hill, ne-a spus că a văzut un nor de ceaţă ce cobora direct spre Avebury, iar în mijlocul lui se distingea o luminiţă roşie. Era oare vorba despre acelaşi obiect care aterizase în apropierea noastră? Nu ştim, dar este o sincronicitate remarcabilă. Louise Olivi, membră a Echipei cu Mobilizare Rapidă, care fusese împreună cu mine şi cu Mary, ne-a declarat: „...am văzut ceva ce părea a fi un cer strălucitor de lumină aurie, chiar deasupra solului, cam la 30 de metri depărtare de noi (distanţă pe care Steven Greer a măsurat-o mai târziu). Această lumină difuza într-o umbră gălbuie, ce lua forma unei cupole. Datorită ceţii care se instalase, nu am putut distinge vreun obiect solid în mijlocul acelei lumini. Din aurie, lumina a devenit albastru-verzuie, apoi roşu-trandafirie, după care a dispărut. Totul a durat cam 10-15 secunde. Sfera de lumină aurie a apărut apoi din nou în acelaşi loc şi am privit-o transformându-se din jumătate aurie şi jumătate roşie cum era, în roşu complet, înainte de a dispărea pentru a doua oară. Sentimentul pe care l-am avut a fost acela că sunt înconjurată de o energie atotcuprinzătoare a iubirii. Mary ne-a spus mai târziu că transmisese în mod telepatic iubire universală în acea zonă, chiar înainte ca acele lumini să reapară.”
Mie obiectul mi-a apărut ca fiind solid. Părea un fel de vehicul pilotat de la distanţă. Era ceva de genul a ceea ce filmaseră cei de la RPV în anii anteriori în această zonă, dar acum era diferit de ceea ce văzusem eu în acea înregistrare video. Acelea erau toate discuri argintii, fără caracteristici vizibile, cu diametrul de aproape 0,5 metri. Ceea ce văzusem eu părea să aibă un metru în diametru, cu lumini multicolore şi funcţii multiple. Părea ca o versiune mai mică a navei ce fusese văzută de echipa noastră CSETI nu departe de Avebury, în luna iulie 1992.
În data de 30 iulie ne-am aşezat tabăra la Giant’s Grave, în Oare. Auzisem că fuseseră câteva apariţii în această zonă în noaptea anterioară. Nicki şi Charlie, locuitori din sat, urcaseră dealul în căutarea câinelui lor şi au rămas cu grupul nostru. Nu observaseră apariţiile din noaptea anterioară. La orele 12:20, am văzut prin binoclul de noapte o sferă de lumină ce se afla în partea stângă a lui Woodborough Hill. Observată printr-un binoclu obişnuit, culoarea sa apărea ca fiind asemănătoare cu cea a ambrei, dar mai apoi a devenit ca o coloană verticală de lumină. S-a schimbat în mod evident. Am observat apoi că vântul se încălzise considerabil. De asemenea, atât eu, cât şi Steven am simţit atunci că ar trebui să mergem în zona Woodborough Hill. Ceea ce am şi făcut, apropiindu-ne de zona respectivă dinspre Woodborough, urcând pe cărare, de-a lungul vechiului pod peste râul Avon. Acesta este un loc magic, foarte special pentru noi toţi. Am privit şi am transmis semnale luminoase către luminile ce se vedeau deplasându-se şi pulsând în depărtare, la nivelul solului. Deşi nu am putut distinge nimic definit cu ajutorul echipamentului nostru de noapte, am simţit că acţiunile lor erau destul de neobişnuite. În ziua următoare am aflat că noaptea trecută, în Swindon, a fost filmat un OZN. Swindon nu se află însă în apropierea locului în care noi am văzut acele lumini.
Noaptea următoare a fost ultima pentru noi şi a fost una liniştită. Majoritatea celor care ne însoţeau locuiau în Anglia şi am continuat să vedem apariţii ocazionale în timpul observărilor nocturne ale cerului. După ce m-am întors în State, am aflat de două apariţii diferite ale unor imense nave triunghiulare, care au avut loc la doar câteva zile după plecarea noastră. Unul dintre evenimente mi-a fost raportat prin internet, de un martor care locuieşte în Glastonbury.
El şi familia lui au văzut obiectul când se apropiau de oraşul Glastonbury, după o vacanţă de weekend. A doua apariţie a fost observată de către Karen Douglas de la CSETI din Irlanda de Nord şi de Steve Alexander, binecunoscut fotograf al cercurilor din lanurile de cereale, din Avebury. Steve ne-a spus că avea aparatul de fotografiat în portbagaj la momentul apariţiei navei şi nu a mai apucat să o fotografieze.
35                               Pregătirea Ambasadorilor pentru Univers Crestone, Colorado - iunie 1997
O perspectivă de Shari Adamiak
septembrie 1997
Pe la mijlocul lui iunie, în anul 1997, 37 de persoane au ajuns în oraşul Crestone, Colorado, pentru a studia şi a participa la Sesiunea de Meditaţii Ambasadori ai CSETI pentru Univers. Era al patrulea an consecutiv când CSETI organiza această retragere în Crestone. Adăpostit de masivul muntelui Sangre de Cristos, acest oraş unic găzduieşte 12 centre spirituale diferite, reprezentând majoritatea religiilor importante ale lumii. De la călugăriţe creştine la călugări tibetani, toţi convieţuiesc armonios împreună în centrele lor spirituale. Sangre de Cristos înseamnă Sângele lui Hristos. Muntele a fost numit astfel, deoarece în anumite ocazii, atunci când soarele apune în spatele muntelui San Juan, norii din partea de vest a muntelui Sangre acoperit de zăpadă, capătă o culoare sângerie.
Crestone este localizat în cea mai înaltă, mai largă şi mai imaculată vale alpină, San Luis Valley, cunoscută în mod criptic şi ca Valea Misterioasă. Nu numai că aici nu a avut loc nicio bătălie vreodată, dar celor care au ridicat armele li s-a cerut să plece. Valea a fost rezervată de triburile native ca loc pentru leacuri extraordinare, concursuri de viziuni şi asimilarea de învăţături de la Natură. Valea San Luis se întinde de la nord la sud pe o distanţă de 400 de kilometri. În apropiere de Sangre se află marile Dune de Nisip. Sunt cele mai înalte dune de nisip din America de Nord şi, de asemenea, aici se află câmpurile magnetice cu cea mai joasă şi cea mai înaltă frecvenţă din SUA. Rezultatul vizibil este un pârâiaş superficial, dar foarte larg, ce curge la baza dunelor de nisip. Enigmaticele dune sunt vizibile de la mare distanţă. Din trecutul îndepărtat şi până în prezent, aici au fost raportate numeroase apariţii de OZN-uri, ba chiar şi prăbuşirea unei nave ET.
Înălţându-se la sud de Marile Dune de Nisip, tronează Muntele Blanca şi numeroşii lui versanţi. Venerat de multe triburi de nativi americani ca fiind unul dintre munţii sacri, acest „Munte Sfânt al Estului” este considerat păstrătorul cunoaşterii. Un nume potrivit, ţinând cont de faptul că în jurul lui au fost văzute multe OZN-uri. Un coleg respectat al CSETI, medic, a văzut clar din avionul său, cu câţiva ani în urmă, un disc metalic care a dispărut pur şi simplu în interiorul Muntelui Blanca. Nu mai este nevoie să spunem că asemenea fenomene nu erau obişnuite pentru acest om, el fiind practic şocat de ceea ce a văzut.
În timpul evenimentului organizat de CSETI în anul 1994, căutam o locaţie pe la vremea amurgului, la marginea de nord a Marilor Dune de Nisip. Ne adunasem într-o caravană de maşini şi analizam locaţia respectivă. În lumina clară de dinainte de apus am văzut cu toţii un avion mic zburând încet şi la o altitudine joasă. Ne-a atras atenţia, deoarece acesta se îndrepta direct spre o crevasă din Masivul Blanca (munţii înclinaţi ce mărgineau Muntele Blanca la nord). Ne-am temut că pilotul avea dificultăţi - căci părea că vom fi martorii unui accident îngrozitor. Însă pilotul a continuat să zboare direct către crevasa respectivă, prin care nu ar fi putut trece niciun avion în planul fizic. Am privit, îngroziţi, anticipând zdrobirea de stânci a respectivului avion. Dar avionul a zburat direct în crevasă fără niciun fel de probleme. Părea că pătrunde prin stâncă cu aceeaşi uşurinţă cu care zburase prin aer. Am văzut cu ochii noştri una dintre multele legende ale acestui munte. Noi am presupus că micul avion era fie o navă mascată, fie o proiecţie holografică. Cu siguranţă, nu era doar un avion mic. În mod curios, echipa noastră a observat „avionul” în diferite feluri. Deşi cu toţii am fost de acord că părea să fie un avion particular, aveam păreri foarte diferite în privinţa culorii sale. Am observat adeseori astfel de discrepanţe în timpul evenimentelor foarte bizare.
Am mai avut parte de un eveniment cu un „avion” neobişnuit, la întrunirea noastră din luna iunie 1997. În timpul celei de-a doua nopţi a muncii noastre de teren, un avion care părea a fi militar s-a apropiat de noi, zburând la o altitudine joasă pe o direcţie ce părea că se îndreaptă exact spre echipa noastră. Piloţii profesionişti din grupul nostru au observat faptul că amplasarea şi configuraţia luminilor era neobişnuită; avea lumini doar pe una dintre cele două aripi. Tony Craddock, webmaster al CSETI, a fost suficient de rapid şi a filmat zborul avionului deasupra noastră. Când a analizat filmarea cadru cu cadru, a mai observat ceva. Pe peliculă apărea şi o luminiţă sau o sondă de culoare verde. Tony a descris-o astfel: „A apărut de nicăieri, a zburat direct pe lângă fuzelaj, după care şi-a continuat zborul mai departe într-o direcţie aproape liniară, zburând uşor până când a trecut de avion.” Luminiţa apărea timp de cel mult 2 secunde în filmare. Echipa CSETI a mai văzut un astfel de fenomen şi în Mexico, atunci când o sondă de culoare roşie a însoţit imensa navă triunghiulară care a vizitat echipa noastră de cinci persoane lângă muntele Popo, la începutul anului 1993.
În fiecare zi realizam antrenamente pentru vederea la distanţă (remote viewing). Dr. Steven Greer, fondatorul şi directorul CSETI, a dezvoltat o tehnică pe care noi o numim RV2 - Remote Viewing (vedere la distanţă) şi Remote Vectoring (vectorizare la distanţă). Cu ocazia fiecărei pregătiri organizate de CSETI, membrii echipei sunt încântaţi că reuşesc foarte repede să-şi dezvolte această putere interioară, iar pregătirea de la Crestone nu a fost o excepţie în acest sens. Am avut rezultate remarcabile atunci când membrii echipei au fost rugaţi să vadă la distanţă evenimente ce vor apărea în munca noastră viitoare de teren şi în ceea ce priveşte locaţiile în care ar trebui să se plaseze echipele pentru a avea experienţe de contact ET. În cea de-a doua noapte de muncă de teren mai mulţi dintre noi, inclusiv dr. Steven Greer şi Tony Braddock, am observat o sferă luminoasă distinctă, de culoare portocalie.
Eficienţa crescândă a echipei noastre în percepţiile realizate cu ajutorul tehnicii RV2 s-a dovedit a fi deosebită şi remarcabil de exactă în după-amiaza pe care am petrecut-o la Marile Dune de Nisip, când căutam o locaţie potrivită pentru acea noapte. După multe discuţii şi cercetări ale hărţilor, ne-am hotărât să mergem la Muntele Blanca în acea noapte. Călătoria spre zona de picnic şi Cascada Zapata ne-au revelat numeroase lucruri pe care echipa le percepuse prin RV, atât de multe, încât ştiam că acela era locul în care trebuia să fim în acea noapte.
Când ne pregăteam să luăm gustarea de seară, cerul s-a făcut ameninţător de negru. Curând după aceea, deasupra văii San Luis s-a umplut de fulgere şi trăsnete, pe o distanţă de 150 de kilometri. Dr. Greer ne-a rugat să rămânem în maşină. Ştiam că aceste trăsnete erau letale, iar în Colorado s-au înregistrat cele mai multe decese provocate de trăsnete. Din nou, filmarea video a lui Tony Braddock a dovedit că dr. Greer avea dreptate - urmărirea cadru cu cadru a înregistrării video a revelat faptul că fulgerele porneau mai întâi din pământ, exact de pe drumul unde parcasem maşinile.
Am fost norocoşi că am avut ocazia să asistăm la o oră şi jumătate de imagini spectaculoase ale naturii, privind la fulgerele care loveau când în apropiere, când în depărtare, aproape continuu. În timpul acestui spectacol, eu şi dr. Greer priveam direct înaintea noastră, peste partea de nord a văii. Dintr-o dată, într-o deschidere a norilor, a apărut pentru un moment un disc metalic, exact pe direcţia noastră.
De culoare alb-gălbui, discul a fost vizibil foarte clar, însă doar pentru câteva secunde. După ce fulgerele s-au încheiat, a început să plouă. Încă o oră şi jumătate petrecută în maşină a produs nişte evenimente interesante.
Unul dintre membrii echipei noastre se afla afară, la capătul şirului nostru de maşini, când a observat un disc mare care s-a materializat pentru câteva clipe. Un altul a simţit o prezenţă în apropierea lui, deşi ştia că nu este nimeni afară în ploaie. Un alt membru a raportat că a simţit anumite forme de energie în apropiere. După ploaie am ieşit cu toţii din maşini şi am început să observăm flashuri de lumini colorate apărând aleator în jurul vârfului muntelui. Curând după aceea, a avut loc un eveniment pe drumul pietruit spre Cascada Zapata. Au început să se manifeste mai mult decât flashuri de lumină. Au fost raportate forme de lumină, sfere luminoase, coloane scurte de lumină, luminiţe pâlpâietoare şi multe altele. Evenimentele începeau să arate ca reminiscenţele a ceea ce experimentasem în Monterey, Mexico, în decembrie 1994. Am pornit în sus pe cărare, prin întuneric, unde au urmat alte evenimente. Unii au spus că au simţit că nu mai respiră atât de profund, fenomen care a dispărut imediat după încetarea evenimentelor. Am văzut o lumină albastră, ca de neon, apărând într-un aranjament geometric foarte exact. Mulţi dintre noi am observat forme luminoase stând în faţa noastră. Părea că era pe cale să aibă loc o întâlnire între dr. Greer şi alte forme de viaţă. Înainte ca restul echipei să fie chemată să ni se alăture, am auzit paşi fini mergând în jurul nostru. Există operaţiuni omeneşti care au loc în prezent în interiorul Muntelui Blanca. Spaţiul aerian de deasupra acestui munte este acum restricţionat. Dacă aici se desfăşoară proiecte militare sau cvasi-militare, ar fi într-adevăr foarte periculos pentru navele şi formele de viaţă ET să-şi facă o apariţie deschisă şi de lungă durată. Ceva foarte real, deşi nu în formă materială, s-a petrecut pe Muntele Blanca în acea noapte şi mulţi oameni au fost martori la aceasta.
A rămas totuşi o urmă foarte concretă, fizică. Dr. Greer avea asupra lui busola, în buzunarul de la piept al jachetei sale. Este aceeaşi busolă pe care a purtat-o cu el în toate deplasările noastre pe teren din ultimii şase ani de zile. Este aceeaşi busolă care, în decurs de o oră, s-a rotit 360° în jurul nordului magnetic în timpul evenimentului de aterizare iminentă a unei nave ET, de la Alton Barnes, Anglia, în luna iulie 1992. După o oră de funcţionare anormală, busola a revenit la starea perfectă de funcţionare şi a rămas aşa, până în prezent. Aici, dr. Greer s-a uitat din nou la busola sa, la două zile după evenimentele de la Muntele Blanca. Am fost uluiţi să constatăm că busola se stricase. Nu mai depista nordul. Era răsucită cu aproximativ 140-160°, înregistrând nordul undeva aproape de sud. În luna iulie 1997, la întâlnirea noastră din Anglia, busola era încă defectă şi nu s-a reparat nici până în ziua de azi. Am realizat fotografii, pentru a păstra aceste date.
Ultima noastră noapte împreună în Crestone am petrecut-o la o staţiune balneară. Am pornit cu caravana de maşini spre izvoarele termale, dr. Greer şi cu mine fiind în maşina din faţă, deoarece cunoşteam drumul până acolo.
La un moment dat, radarul din maşina noastră a început să scoată sunetele specifice şi a ţinut-o astfel pe o distanţă de 30 de kilometri. Semnalul sonor nu avea regularitate. În spatele nostru se aflau doar maşinile membrilor echipei noastre şi ne aflam în pustietatea vastă a văii San Luis. Am intrat direct într-o furtună cu tunete şi am crezut că va trebui să ne contramandăm plecarea, din cauza fulgerelor periculoase. Când ne-am apropiat de izvoarele termale, două fulgere gemene au lovit pământul într-o lumină strălucitoare de culoarea lavandei, câte unul de fiecare parte a autostrăzii. Am trecut cu maşina printre ele. A fost un moment poetic enigmatic.
Când am ajuns la izvoare, ploaia s-a oprit şi ne-am bucurat cu toţii de o noapte superbă la lumina lunii şi a stelelor.
În timp ce eram cu toţii în apă, au mai avut loc o serie de evenimente. Obiecte neobişnuite, ca nişte sateliţi, au început să se îndrepte către sud şi către vest, traversând cerul şi dispărând apoi pe neaşteptate. De atunci, unul dintre membrii echipei noastre a cercetat aceste obiecte şi ele s-au dovedit a fi într-adevăr nişte sateliţi, deoarece momentul apariţiei şi traiectoriile lor au fost verificate ulterior şi ele au corespuns întocmai. Am văzut însă alte două obiecte în acea seară, care nu au putut fi explicate.
Tony Craddock a văzut clar un flash de culoare neagră, trecând la o altitudine de câteva sute de metri de noi şi venind din direcţia Muntelui Blanca. Eu am observat un obiect de culoare închisă sau chiar neagră, care a trecut pe deasupra capetelor noastre în timp ce ne aflam în piscina cu apă termală. Am înregistrat şi alte apariţii în acea noapte, atât la izvoarele termale, cât şi după aceea, când o parte din echipă s-a aventurat încă o dată la Muntele Blanca, povestindu-ne mai apoi câteva evenimente minunate care s-au petrecut atunci şi încheind astfel întâlnirea noastră de la Crestone, din anul 1997.
36                                Pregătirea Ambasadorilor pentru Univers Anglia - iulie 1997
de Linda Willitts, cu o introducere de Shari Adamiak
Pentru prima oară, CSETI a organizat în Anglia un workshop pentru pregătirea Ambasadorilor pentru Univers. Am ales perioada astfel încât ea să coincidă cu aniversarea a cinci ani de la iminenta aterizare a navei ET din anul 1992, la Alton Barnes. În acea săptămână din anul 1992, echipa CSETI a meditat asupra unei formaţiuni speciale care să apară în lanurile de cereale. Desenul astfel mentalizat a apărut cu exactitate într-un lan de grâu în aceeaşi noapte, devenind apoi logo-ul CSETI.
Ron Russel, membru al CSETI, a închiriat o casă în care să locuiască participanţii la această pregătire şi de la care să se pornească în excursii pentru vizitarea „desenelor” din lanurile de cereale. După ce primul grup a plecat, Ron a fost îngrijorat în privinţa cazării corespunzătoare a întregului grup CSETI. Casa era din secolul al XVIII-lea, foarte cochetă, dar având particularităţile specifice acelor vremuri. Deşi instalaţiile fuseseră modernizate, clădirea nu era tocmai la ceea ce se aştepta grupul lui Ron. El ne-a spus că în noaptea în care a plecat primul său grup, se afla afară în grădină, gândindu-se dacă această casă este adecvată sau nu pentru toată echipa CSETI. Ne-a povestit că a trimis un gând în univers, întrebând dacă făcuse bine pregătind casa pentru uzul nostru. Ron ne-a spus că, imediat după aceea, au apărut trei lumini care formau triunghiul (logo-ul) CSETI. În plus, erau şi raze de lumină ce legau cele trei lumini principale, realizând o copie perfectă a desenului din lanul de grâu ce fusese adoptat ca logo al CSETI. Ron a simţit că a primit în acest fel confirmarea că totul va fi bine. A fost o experienţă fascinantă pentru Ron şi, într-adevăr, totul a decurs foarte bine. Astfel, grupul nostru nu a avut nicio problemă cu instalaţiile casei, aşa cum avusese grupul de dinaintea noastră.
După ce toţi cei 15 participanţi la întâlnirea noastră s-au adunat în sudul Angliei de prin toate părţile lumii, Ron şi Neil Cunningham ne-au condus la o formaţiune magnifică de cercuri din lanurile de cereale, în Alton Barnes. Locul ales pentru aceste cercuri a fost zona numită North Field, din cauza aspectului său. Acesta este un lan de grâu situat în pantă, ceea ce permite vederea cercurilor în totalitate, de pe drum - o apariţie rară şi foarte binevenită. Asemănătoare cu o arenă pentru tauri, liniile intersectau un cerc central. Cu toate că aceste cercuri erau aici deja de două săptămâni, grâul fiind oarecum ofilit, frumuseţea acelei formaţiuni perfecte şi enigmatice nu se diminuase aproape deloc. Unul dintre ziarele principale din Londra a trimis un reporter în Wiltshire County, în următoarele zile, pentru a fotografia cercurile din lanul de grâu şi pentru a scrie un articol pe această temă. Reporterul a scris apoi că a vizitat formaţiunea de cercuri din Alton Barnes şi că nu a văzut nicio posibilitate ca aceasta să fi fost cumva rezultatul vreunei acţiuni omeneşti, cu atât mai mult cu cât lanul de grâu era în pantă.
Ne-am plimbat prin centrul formaţiunii de cercuri şi linii. Acestea aveau o lăţime de aproximativ un metru, întregul desen radia o energie plină de pace. Grupul nostru s-a aşezat într-un cerc în jurul punctului central al acestei minunate formaţiuni şi a meditat în soarele după-amiezii. În cele din urmă am părăsit acea locaţie, îndreptându-ne spre Oliver’s Castle, unde auzisem că apăruse o nouă formaţiune de cercuri în acea dimineaţă. De pe vârful unui deal înverzit ce ne oferea o privelişte extraordinară a zonei dimprejur, am privit în jos la o formaţiune minunată, nu la fel de mare ca cea de la Alton Barnes, dar realizată perfect şi foarte nouă. Desenul geometric părea să aibă o semnătură - litera „S”, în partea din stânga-jos a desenului. În timp ce ne pregăteam să inspectăm mai îndeaproape acea formaţiune, a venit un ofiţer de poliţie care ne-a spus că proprietarul acelei suprafeţe de pământ nu permite nimănui să intre în lanul său de grâu, astfel că am plecat să luăm cina.
Aici soarele nu apune până pe la ora 10 seara, astfel încât cercetările noastre de noapte începeau de fiecare dată destul de târziu. Cea de-a doua noapte a pregătirilor a fost emoţionantă, deoarece am primit permisiunea de la fermierul din Alton Barnes, Tim Carson, să o petrecem în marea formaţiune din lanul de grâu, pe care o vizitaserăm mai devreme, în acea după-amiază. În afară de grupul nostru, nu mai era nimeni în centrul cercului acelei formaţiuni. Pe la ora 12:30, o parte dintre noi ne-am hotărât să ne plimbăm prin lanul de grâu către Woodborough Hill, pentru a putea vedea mai îndeaproape ceaţa ce acoperise, la nivelul solului, un grup de copaci din depărtare. În mod straniu, ceaţa părea să se deplaseze pe măsură ce noi ne apropiam de ea. Am crezut că este o iluzie optică, dar grupul care rămăsese în cerc ne-a spus că se mişca înainte şi înapoi, mai întâi acoperind copacii, iar apoi lăsându-i să devină din nou vizibili.
Dimineaţa următoare ne-a adus veşti noi de la Ron; peste noapte apăruse o nouă formaţiune, imensă, într-unul din lanurile de grâu. Aceste noi apariţii ale unor formaţiuni în lanurile de cereale a constituit pentru noi un semn de bun venit, dat fiind faptul că tocmai sosiserăm în această ţară. În acea dimineaţă am mers la Silbury Hill. Majoritatea dintre noi am urcat dealul pentru a vedea formaţiunea nou apărută. Era un imens fractal Koch, realizat în grâu - un fulg uriaş multipunctual, cu margini stelate şi multe cerculeţe în jur. Am văzut avertismente de a nu intra în interiorul acestei formaţiuni, căci fermierul căruia îi aparţinea lanul de grâu nu agrea apariţia acestei formaţiuni în lanul său. Privind într-acolo, am văzut câţiva oameni în interiorul cercului, dar niciun fermier iritat. Ne-am hotărât să mergem noi înşine la faţa locului şi am urmat linia de tren ce era conectată cu formaţiunea respectivă, pentru a o putea localiza. Odată ajunşi în interiorul acesteia, am simţit imediat energia specifică unor astfel de formaţiuni. Explorarea noastră a revelat faptul că energia se extinde către exterior şi era şi mai uşor de simţit în cercurile mici dinspre exterior. Nu am găsit niciun punct din care să putem vedea desenul în întregime. Când ne-am întors acasă, Ron avea fotografii proaspăt developate. Abia ne-am putut crede ochilor. Formaţiunea de lângă Silbury Hill era una complexă, încântătoare şi imensă - o reprezentare extraordinar de clară a unui fractal Koch.
Am petrecut restul după-amiezei în casă, deoarece afară ploua. Dr. Greer a decis să anuleze plecarea spre Stonehenge, din cauza ploii, astfel că am realizat o sesiune de pregătiri în casă şi ne-am uitat la o înregistrare video cu OZN-uri. Dr. Greer şi Shari s-au decis să meargă în cameră, să realizeze nişte tratamente de vindecare. Ploaia s-a oprit, cerul s-a limpezit şi majoritatea restului grupului a ieşit afară în curtea spaţioasă din spatele casei, pentru observarea de noapte. Dr. Greer ne spusese să fim afară în intervalul 10:30 - 12:30 seara, când se preconizau nişte apariţii ET. La ora 11:34 (aceeaşi oră la care cinci dintre noi, cei care eram afară, am văzut o „stea căzătoare neobişnuită” în curte, în noaptea în care am ajuns în Anglia), am observat cu toţii o „minge” de culoare alb-strălucitoare ţâşnind din spatele unui copac aflat în curte şi descriind un arc de cerc, care se încheia la colţul casei, în dreptul geamului de la etajul doi. Cu siguranţă nu era o stea căzătoare, deoarece îşi păstrase forma rotundă şi nu a lăsat nicio urmă. Tuturor ni s-a părut că acea lumină a intrat în casă pe geam. Ron a spus: „Acolo e camera lui Steven!” În ziua următoare, când i-am spus dr. Greer despre acea apariţie, el ne-a povestit că la acea oră (11:34), un extraterestru sub formă de minge de culoare alb-violet a intrat pe fereastra camerei sale, în timp ce el şi Shari Adamiak realizau tratamentele de vindecare. Sfera de lumină a intrat pe geam, după care a luat forma unei fiinţe ET care strălucea. Avea o înălţime cam de 1-1,5 metri şi s-a oprit lângă şemineul din cameră. Forma era umanoidă, având toate caracteristicile unei holograme. Era foarte blândă, iar dr. Greer şi Shari au simţit că ET erau încântaţi de ceea ce noi realizam şi sperau să putem continua.
Ceilalţi am rămas afară în acea noapte până în jurul orei 2 dimineaţa, fiind martori la multe apariţii de obiecte mici: lumini asemănătoare sateliţilor, ce se deplasau repede pe cer, şi multe aşa-numite „stele căzătoare” pe deasupra casei. Imobilul în care ne aflam era în mod clar în centrul atenţiei acestor activităţi aeriene. De mai multe ori am observat o activitate luminiscentă neobişnuită în interiorul casei - flashuri şi străluciri.
Pentru data de 26 iulie plănuisem un eveniment special de cercetare - cinci ani de aniversare de la apariţia navei ET la ferma Carson, în Alton Barnes. Urma să ne întâlnim acolo cu grupul lui Colin Andrews, în timp ce un alt grup al CSETI din UK realiza cercetări într-o locaţie aflată de cealaltă parte a dealului Woodborough Hill. A plouat aproape toată ziua, dar pe la cină s-a oprit şi ne-am îndreptat spre câmp. Am trecut pe lângă casa fermierului, pe drumul pavat al fermei, de-a lungul câmpului în care avusese loc apariţia din 1992. Era sâmbătă noaptea, dar curând după ce am ajuns, a început un spectacol de artificii. A fost bine că am putut vedea acele artificii, deoarece acum puteam observa că ele nu pot fi confundate cu nimic altceva. Artificiile rămân pe cer doar câteva secunde, după care cad, lăsând urme evidente de fum. Pe lângă cele 15 persoane din grupul de pregătire, mai erau încă vreo 15 în grupul lui Colin Andrews, astfel că în acea noapte eram destul de mulţi acolo. Ne-am aşezat cu toţii pe drumul pavat, deoarece iarba era umedă şi noroioasă de la ploaie. Dr. Greer a condus o meditaţie minunată cu întregul grup. După aceasta am început să vedem lumini neobişnuite de culoarea ambrei şi de culoare albă în partea noastră stângă. La scurt timp, au început să apară artificii tot în partea noastră stângă, ca şi cum ar fi încercat să alunge ET sau să inducă o stare de confuzie în grupul nostru. Acest eveniment a fost dat publicităţii, deci nu era niciun secret. La un anumit moment, echipa noastră de securitate formată din Ron, Neil şi Carl au văzut o femeie care se deplasa ca un robot afară din câmp, către grupul nostru. Au încercat să-i vorbească, dar ea repeta întruna aceleaşi cuvinte fără noimă. Ron spunea că în mod evident era ceva foarte ciudat în legătură cu acea femeie, dar s-au simţit împiedicaţi oarecum să acţioneze în baza bănuielilor pe care le aveau. O femeie din grupul nostru, Kay, a observat-o şi ea, confirmându-ne că gesturile acelei persoane păreau într-adevăr robotice. În ziua următoare, discutând despre ea, am realizat faptul că nu era o membră a grupului lui Colin. Mai târziu va fi redactat un alt raport de către membrii grupului nostru, care au observat acea femeie ciudată.
Spre sfârşitul nopţii ne aflam cu toţii pe drumul pavat, în apropierea maşinilor, şi am observat că cineva trimisese un semnal luminos, o rază de lumină, din spate, către grupul nostru. Dr. Greer s-a întors şi i-a întrebat pe cei din spatele nostru dacă ei semnalizaseră. Nimeni nu folosise lanterna. Imediat după ce ne-am întors din nou la locul nostru, o lumină similară a fost transmisă către noi, exact din spatele nostru. Şi, din nou, nimeni nu folosise lanterna.
În dimineaţa următoare, după şedinţă, am plecat spre Tumulus, pe care îl vizitasem mai devreme. În vârful dealului, la umbra copacilor, dr. Greer ne-a ghidat într-o meditaţie profundă, utilizând locul sfânt din Silbury Hill, ca punct focar. Când ne-am întors la maşini, Steven Greer a observat că, deşi avusese maşina închisă, scaunul şoferului era mutat mai aproape de volan şi ştia sigur că nu îl lăsase aşa. Mai târziu, în timpul cinei, alarma maşinii lui a pornit spontan de mai multe ori. Dr. Greer a observat că luminatorul maşinii era deschis atunci când a ieşit să oprească alarma, deşi cu toţii neam asigurat în prealabil că închiseserăm geamurile şi luminatoarele, înainte de a intra în casă pentru a lua cina.
După cină ne-am adunat echipamentul pentru cercetarea de noapte. Unele persoane erau obosite şi au dorit să rămână în curtea din spatele casei; ceilalţi nouă, inclusiv Shari şi dr. Greer, ne-am îndreptat către formaţiunea în formă de fulg de nea din lanul de grâu, unde plănuiserăm să mergem în acea noapte, care era penultima noastră noapte în Anglia. Era întuneric când am ajuns acolo, iar semnele luminoase fuseseră mişcate de la locul lor de către cei care vizitaseră în tot acest timp locul, de la apariţia „desenului” în lan. Am ales o linie veche de tren ce credeam că ne va conduce la marginea formaţiunii din lanul de grâu şi am început să mergem prin câmpul întunecat şi tăcut. Drumul părea să dureze mai mult decât ar fi trebuit, astfel că eu am mers înainte pentru a verifica direcţia de deplasare, lăsându-i pe ceilalţi să se odihnească. La scurt timp m-am trezit în mijlocul tăcutei şi imensei formaţiuni circulare. I-am strigat pe ceilalţi, care au venit imediat. Timp de 10-15 minute am fost singuri în lanul de grâu, astfel că ne-am plimbat de-a lungul întregii periferii a spectaculoasei formaţiuni, intrând şi ieşind din fiecare punct al acesteia şi simţindu-i energia plină de pace, sub cerul întunecat. Dr. Greer a ales un punct în vârful fulgului de nea, unde ne-am aşezat, în timp ce ceilalţi membri ai grupului nostru au sosit şi ei la faţa locului. Ron ne-a urmat şi el curând, după care au apărut diverse persoane străine, găsindu-şi fiecare un colţ în care să se aşeze, unii dintre ei intenţionând să doarmă acolo. Era foarte linişte şi vremea era caldă, dar umedă. Am observat destul de multă activitate pe cer, dintre care cea mai notabilă a fost o stea căzătoare în formă de săgeată, foarte spectaculoasă, pe care am observat-o cu toţii. În jurul orei 1:30 noaptea, cineva a venit cu maşina până la marginea lanului de grâu, reflectând o lumină puternică pe deasupra formaţiunii din lan. Se părea că vom fi alungaţi afară din lanul de grâu, astfel că ne-am grăbit să ne strângem echipamentul şi ne-am îndreptat către ieşire. Când am ajuns la marginea lanului, lângă baza de la Silbury Hill, ne-am oprit şi ne-am uitat cu uimire la ceaţa şi luna de deasupra dealului. Era eterică, precum o scenă de pe altă planetă.
Am înţeles cu toţii că participasem la o altă comunicare cu inteligenţele ET.

Compilaţie realizată de T. Loder (4 decembrie 1998) şi updatată la 11 mai 1999, cu ajutorul lui L. Willitts, T. Guyker, T. Craddock, D. Foch şi alţii.
Introducere
Atunci când se află în câmp pentru cercetări de noapte, este foarte important ca echipele CSETI să fie foarte atente la fenomenele semnificative diverse, care sunt asociate cu activitatea ET. Acestea includ fenomene cu impact atât asupra simţurilor (văzul, auzul, pipăitul), cât şi asupra nivelelor emoţional şi mental, asupra vederii la distanţă etc. Uneori este posibilă determinarea apariţiei unei nave ET, prin utilizarea protocoalelor CE-5, inclusiv semnale luminoase/laser pe timp de noapte sau cereri mentale, prin proiecţii de gânduri, de semnale de răspuns care să indice prezenţa reală a unei nave ET. Lista de mai jos include fenomene şi răspunsuri care au fost observate de către multe grupuri de lucru ale CSETI pe teren, în multe locuri din lume. Orice alte informaţii sau fenomene adiţionale sunt binevenite şi pot fi adăugate la această listă.

Apariţii vizuale pe cer în timpul nopţii
Presupuşi meteoriţi
Navele ET care îşi fac apariţia pot fi deseori asemănătoare unui meteorit; cu toate acestea, uneori ele se comportă foarte diferit faţă de acesta.
Se pot mişca cu o viteză mult mai mică decât cea a unui meteorit.
La câteva secunde, pe cer apare un alt „meteorit”, care are aceeaşi traiectorie ca primul.
Se deplasează pe cer, având o traiectorie orizontală.
Direcţia lor de zbor se modifică uneori chiar cu 90°, iar alteori zboară în zig-zag.
Mai mulţi „meteoriţi” „cad” exact pe aceeaşi direcţie într-o singură noapte.
Răspund la comenzile mentale de a-şi modifica direcţia.
Se simte cu uşurinţă că sunt altceva decât meteoriţi (este greu de descris în cuvinte cum anume).
Sunt mai mari, mai strălucitoare şi „mai sferice”.
Nu au coadă.
Transmit semnale luminoase din proprie iniţiativă sau răspund dacă se semnalizează în direcţia lor cu o lanternă sau o rază luminoasă laser.
Pot intra într-o clădire pe geam. Acest fenomen a fost văzut de o echipă CSETI în luna iulie 1997, în Anglia. O lumină distinctă de culoare alb-albastră s-a deplasat în formă de arc de cerc pe cer, pornind din spatele unui copac foarte mare, şi a intrat pe fereastră în camera în care se aflau dr. Steven Greer şi Shari Adamiak. Aceasta s-a dovedit a fi o mică fiinţă ET strălucitoare.
Pot fi imense, colorate strident, pot ţâşni din înaltul cerului şi ateriza direct pe pământ, fără nicio explozie. Se poate remarca distrugerea solului în locul aterizării etc. O echipă a CSETI a văzut un obiect de culoare albă făcând exact acest lucru în Joshua Tree National Park, în noiembrie 1996.
Presupuşi sateliţi
Sateliţii se mişcă cu o viteză constantă pe cer şi pot fi văzuţi, de obicei, în primele câteva ore după apus. Pot apărea ca având o strălucire constantă sau pot pulsa în mod regulat, pe măsură ce satelitul se roieşte şi reflectă lumina soarelui. Unii sateliţi (n.n. de tip Iridium) pot fi foarte strălucitori, când soarele se reflectă în panourile lor solare spre pământ. Viteza şi cursul constant sunt caracteristicile sateliţilor. Sateliţii de la joasă altitudine traversează de obicei cerul de la zenit la orizont în 2-4 minute. Navele ET sau ARV (Alien Reproduction Vehicles - Vehicule ET Reproduse, adică cele construite pe Pământ) se pot deplasa de la viteza zero - când stau nemişcate (plutind în aer) -, până la viteze ce le permit să traverseze întinderea cerului într-o fracţiune de secundă sau în câteva secunde. De asemenea, aceste nave îşi pot modifica viteza şi cursul mult mai repede decât orice aparat de zbor convenţional.
Sateliţii sunt vizibili până când dispar din raza vizuală. Sateliţii „neobişnuiţi” (navele ET) dispar instantaneu, ori dacă sunt observaţi printr-un binoclu de noapte de mare putere, pot fi văzuţi cum ţâşnesc rapid în spaţiu, la un unghi perpendicular pe traiectoria lor iniţială.
Navele ET îşi pot modifica direcţia sau viteza, ori uneori luminozitatea, ca răspuns la un gând sau la un semnal luminos direcţionat spre ele, produs de lanterne puternice sau de lumină laser.
Navele ET pot apărea la orice oră din noapte, spre deosebire de sateliţii obişnuiţi.

OZN-uri cu aparenţă de stea
Aici ne referim la obiecte care, la prima vedere, par a fi stele, dar se comportă diferit, după cum urmează:
Se aprind şi se sting, uneori aleator, alteori deplasându-se uşor. Într-o seară, pe când ne aflam la Sedona, am văzut o întreagă escadrilă de nave, care s-au tot stins şi s-au aprins timp de 10-15 minute într-o parte a cerului. Atunci când spre una dintre nave a fost îndreptată o rază laser luminoasă, nava şi-a stins luminile. Binoclul de noapte poate fi util în determinarea numărului de nave, dacă acestea se află la o distanţă foarte mare.
Un obiect care arată ca o stea apare de obicei la orizont sau în apropierea acestuia (deşi le poţi vedea oriunde) şi rămâne acolo nemişcat, o perioadă lungă de timp (minute sau chiar ore). Deseori ele sunt neglijate, fiind considerate stele, până când subit zboară din acel loc, îşi modifică strălucirea sau îşi sting luminile. Navele ET respective îşi pot, de asemenea, modifica aparenţa ca răspuns la semnalele oamenilor.
Unele stele „clipesc” activ şi îşi modifică culoarea, sclipind în nuanţe de roşu, alb şi verde, în special atunci când se află în apropierea orizontului. La fel fac şi unele OZN-uri. Un obiect cu aparenţă de stea poate fi văzut pe cer chiar şi pentru o perioadă de câteva ore, poate fi observat deplasându-se spre est, când toate celelalte stele de pe cer se deplasează spre vest. Acest fenomen a fost observat de către o echipă CSETI în Anglia, în anul 1997. O stea mare, „sclipitoare”, a fost văzută mişcându-se din spatele unui copac, traversând cerul pe o distanţă de 30° şi dispărând în spatele unui alt arbore, în timp ce toate celelalte stele se deplasau în direcţia opusă.

OZN-uri cu aparenţă de avioane
Aici ne referim la obiecte care sunt iluminate şi zboară ca nişte avioane, dar nu sunt avioane. Sunt ori nave ET, ori ARV (Vehicule ce reproduc tehnologia de zbor ET, dar care sunt construite pe Pământ).
Deşi toate avioanele sunt obligate să semnalizeze cu luminile pe timp de noapte, unele avioane şi unele OZN-uri nu fac aceasta. În Sedona, o echipă CSETI observa un ARV zburând în linişte, fără a avea luminile aprinse, fiind însoţit de avioanele militare de recunoaştere. Viteza, iluminarea bizară şi comportamentul silenţios îl făcea să pară foarte neobişnuit, deşi la prima vedere părea ca orice avion ce zbura pe timp de noapte. (De obicei, avioanele luminate al căror motor sună ca cel al avioanelor cu reacţie sunt avioane obişnuite, dar avioanele complet silenţioase pot fi OZN-uri sau ARV-uri). Avioanele care sunt silenţioase trebuie observate cu multă atenţie, chiar dacă ele par a fi avioane obişnuite. Navele ET se pot „deghiza” în avioane care par comune. În Crestone, Colorado, cu câţiva ani în urmă, un grup al CSETI a observat un mic avion privat zburând la o altitudine foarte joasă, chiar deasupra grupului, într-o linişte deplină, după care s-a îndreptat spre un canion din munte şi apoi a dispărut pur şi simplu. Mulţi dintre martori au raportat că acel avion avea mai multe culori.
Sfere şi lumini
Sfere îndepărtate
În funcţie de mărimea şi apropierea lor de cel care le observă, acestea pot apărea ca obiecte singulare ce au aparenţă de stea, până la obiecte sferice de diverse mărimi. De obicei, ele au culoarea ambrei sau o culoare aurie, uniformă, deşi pot apărea în felurite culori. Luminile avioanelor care aterizează sunt adeseori confundate cu sferele luminoase, dar pot fi diferenţiate de acestea prin observarea localizării lor (cum ar fi în proximitatea unui aeroport), a luminilor stroboscopice şi/sau a luminilor de navigare de culoare roşie sau verde.
Sferele rămân de obicei staţionare pentru o anumită perioadă de timp, deşi se deplasează şi ele. Pot avea orice culoare şi pot apărea singure sau în grupuri. Luminile grupate pot proveni de la o singură navă mare, care are luminile amplasate pe marginile exterioare, precum cea care a fost observată deasupra canalului Santa Barbara, ori în Phoenix, Arizona. Artificiile, care sunt adeseori aruncate de către armată după apariţii reale ale navelor ET pentru a crea confuzie printre observatorii fenomenului, plutesc spre pământ cu viteze diferite, lăsând dâre de fum ce puteau fi observate în urma luminii acestora. Din moment ce cad cu viteze diferite, o linie de artificii va avea adeseori o aparenţă „zimţată” după câteva minute.
Sfere apropiate
Acestea apar adeseori ca mici puncte luminoase, ca nişte globuri ce se pot afla la o distanţă de 100 de metri sau chiar lângă unul dintre membrii grupului de lucru. Ele sunt considerate sonde, fiind dotate cu inteligenţă sau aflându-se sub control inteligent de la distanţă (diferenţa poate fi academică). Se pot deplasa, îşi pot modifica intensitatea sau pot apărea şi dispărea pur şi simplu. Pot avea şi culoarea ambrei (a luminilor stradale) şi chiar pot fi confundate cu luminile stradale, până când dispar subit, ori sunt văzute în câmpurile rurale unde nu există aşa ceva (de exemplu, „sferele aurii” văzute adeseori în Wiltshire, Anglia).
Sferele apropiate pot, de asemenea, să ne inducă în eroare, atunci când sunt observate iniţial, putând fi confundate cu lumina lanternelor sau alte fenomene obişnuite. De exemplu, un grup mic foarte experimentat al CSETI a descris următoarea observare ce a avut loc în Sedona, într-o noapte, în noiembrie 1998.
„Am văzut patru lumini în spatele lui J., despre care, la momentul respectiv, am crezut că provin de pe şosea. Erau trei lumini de culoarea ambrei, cam de dimensiunea unei lanterne obişnuite, într-un şir inegal. La dreapta celor trei lumini era o lumină mată, de culoare roşie, de două ori mai mare decât celelalte trei. În lumina roşie părea să existe un fel de grilaj în miniatură. Luminile nu emiteau raze în jurul lor. Cele patru lumini s-au deplasat apoi într-un mod neregulat spre dreapta mea şi apoi au dispărut. După acest eveniment le-am spus celor care mă însoţeau că am văzut nişte lumini care probabil erau de la oamenii de pe drum. Cu toţii au răspuns, însă, că nu a văzut pe nimeni şi că era o linişte deplină în zonă.
Am continuat să mă gândesc la luminile pe care le văzusem, rugându-l în cele din urmă pe D. să lumineze cu lanterna în direcţia în care văzusem acele lumini. Când a luminat într-acolo, nu a luminat şoseaua - drumul era mult prea jos pentru a fi văzut - ci marginea unei stânci, cam la 6,5 metri în spatele camionului. Acolo văzusem luminile, la nu mai mult de 15 metri de unde stăteam noi. Luminile s-au deplasat spre dreapta, în spatele camionului, dispărând, şi nu au mai reapărut.” 
S.

Sfere foarte mari
Observatorii (de la CSETI şi din alte părţi) din Anglia au văzut, de două ori, în anul 1998, un glob de lumină foarte mare (cam de trei ori mărimea lunii pline) ridicându-se deasupra orizontului, după care s-a „scufundat” dedesubtul acestuia; apoi s-a ridicat din nou, înainte de a dispărea instantaneu. Acest obiect a fost observat în două nopţi, în direcţii diferite. În cea de-a doua noapte, după ce s-a ridicat din nou deasupra orizontului, „s-a dizolvat”, dispărând lent. La 30 de secunde după aceea, au apărut în zonă avioane militare cu reacţie, care au aruncat artificii în apropierea locului în care fusese văzut obiectul.
Deşi apariţiile sferelor pot dura perioade mari de timp (minute sau chiar ore), uneori ele apar atât de repede, încât trebuie să priveşti exact în direcţia respectivă pentru a le observa. În Joshua Tree, în anul 1997, 5-6 membri ai unei echipe CSETI au văzut un obiect în formă de glob având aproape diametrul lunii pline, apărând în partea stângă a lunii şi dedesubtul ei, după care a dispărut complet în doar câteva secunde.
Obiecte de culoare închisă
Aceste obiecte (nave) pot fi observate cel mai adesea sub cerul înstelat, la lumina lunii, şi se pot deplasa sau rămâne nemişcate. Pot apărea ca nişte obiecte întunecate (fără lumini) ce se deplasează foarte rapid, care ies în evidenţă pe fundalul cerului înstelat, putând avea dimensiuni de la mici la foarte mari.
De exemplu, în anul 1997, un grup care se afla pe Muntele Blanca, Colorado, a văzut un nor rectangular deasupra vârfului muntelui, într-o noapte fără nori. Câteva minute mai târziu, un obiect de culoare neagră a fost văzut zburând din acel nor către în sus, iar apoi a dispărut.
Mai multe astfel de obiecte au fost observate de o echipă CSETI în Hawaii, în 1998, printr-o ceaţă ce apăruse pe neaşteptate.

Cer distorsionat
Există situaţii în care o navă care pluteşte exact dincolo de punctul de trecere al luminii creează o distorsiune în câmpul stelar. Această distorsiune apare ca şi cum ar fi vorba despre valuri de căldură sau licăriri, deşi nu poate fi văzut niciun obiect. Sunt şi cazuri în care o mică porţiune a cerului apare mai întunecată decât partea de cer înconjurătoare. Aceasta poate indica o navă ascunsă, ce pluteşte în acea zonă. Aceste distorsiuni au fost observate atât de la distanţă, cât şi din apropiere, de către grupul de oameni deasupra căruia se afla sau pe care îl înconjura.
În Anglia, în 1998, raza unui laser puternic ce fusese orientată înspre o zonă la o distanţă de 8 metri de grup, a fost distorsionată atunci când s-a lovit de marginea unui obiect ascuns la sol (şi parţial pe râu).
Reţele şi câmpuri de energie
Unii observatori au raportat faptul că au văzut pe cer manifestarea unor reţele de energie, care apar precum nişte linii de lumină ce strălucesc sau se aprind şi apoi se sting. Acestea pot fi adeseori foarte subtile şi de aceea, în multe dintre cazuri, ele nu sunt văzute de toţi membrii echipei de cercetare. Cu toate acestea, pe Muntele Blanca, cu câţiva ani în urmă, aproape toţi cei din grup au putut vedea „scântei de energie” peste tot deasupra muntelui, care de la distanţă arătau ca nişte cărăbuşi luminiscenţi.
Flashuri asemănătoare cu lumina de la lanternă sau cu blitz-ul de la aparatul de fotografiat
Adeseori au apărut pur şi simplu flashuri în aer, fără vreo sursă aparentă.
În Anglia, în anul 1997, două raze de lumină ca de lanternă au apărut orizontal, ca nişte fulgere, în mijlocul unui grup de oameni, când nimeni dintre cei care se aflau în apropierea grupului nu folosise lanterna.
În Hawaii, în anul 1998, patru observatori ai CSETI au sesizat două astfel de flashuri la o foarte mică distanţă de grup, ca şi cum cineva făcea fotografii, dar în apropiere nu exista niciun aparat de fotografiat.
Evenimente care au loc în apropierea unei nave ce se află dincolo de punctul de trecere a luminii
Există mai multe semne care pot fi verificate în cazul în care o navă s-a apropiat de un grup pe un câmp şi se află exact dincolo de punctul de trecere a luminii. Vom presupune că la sol, în apropierea navei sau chiar în interiorul grupului martor, pot exista şi fiinţe ET. Deşi navele sau fiinţele ET pot fi observate de către orice persoană care are capacitatea de a realiza tehnici de remote-viewing (vedere la distanţă), aici ne vom ocupa de fenomenele observate în mod tipic cu simţurile „obişnuite”. Utilizarea privirii defocalizate ne va ajuta adeseori în a le vedea. Privitul cu ambii ochi fizici şi cu mintea necesită însă un anumit antrenament.
Dacă nava se află aproape de punctul de trecere a luminii, este posibil ca ea să fie doar parţial vizibilă; dacă o parte din ea a trecut deja dincolo, unora le poate apărea doar ca o scânteie. În aceste situaţii, nava se manifestă strălucind uşor sau chiar licărind pe toată suprafaţa, astfel încât i se poate distinge forma. Navele ET pot apărea de culoare alburie sau în alte culori pale. Cu toate acestea, ele pot fi în întregime vizibile pentru toţi cei din grup. Ambele tipuri de fenomene au fost observate de multe ori de echipele de teren ale CSETI.
În timpul desfăşurării unui eveniment ET, unii membri ai grupului pot observa sau simţi următoarele, iar alţii nu:
	încălzirea trupului;
•	creşterea temperaturii mediului;
•		o aparentă modificare a presiunii atmosferice, care poate fi simţită în urechile observatorilor;
•	oprirea vântului - un sentiment de nemişcare, de linişte;
•	vibraţii ale corpului de intensităţi diferite (de la vibraţii abia simţite la tremurături);
•	părul din cap, de pe braţe sau de pe picioare se ridică (pilo-erecţie);
•	sunete: bâzâit sau alte sunete ciudate, auzite uneori doar de unii dintre observatori;
•		oprirea, fără motive evidente, a aparatelor radar;
•		animalele din zonă emit sunete specifice; ele răspund adeseori la prezenţa ET, înainte ca oamenii să devină conştienţi de ea;
•	arome sau mirosuri, inclusiv de ozon, şi arome florale precum cele de violete, trandafiri, garoafe, salvie etc.;
•		emoţii, în special iubire şi căldură sufletească, atât de puternice uneori, încât oamenii sunt mişcaţi până la lacrimi.

Dacă ET se află la sol în apropierea sau printre membrii echipei CSETI, lucru care s-a petrecut de multe ori, pot fi observate următoarele fenomene adiţionale:
	zgomote de paşi lenţi, de crengi, frunze şi iarbă atinsă;
•		zgomotul unei respiraţii ciudate, tuse;
•	atingeri uşoare şi blânde;
•		luminiţe strălucitoare mişcându-se în interiorul şi în jurul grupului. Luminile pot apărea sub forma unor sonde minuscule sau ca forme de lumină verticală, adeseori verde sau albă;
•		când cineva îşi trece degetele prin acea lumină, mâna străluceşte, ca şi cum ar fi avut loc o descărcare electrică.
Aparenţele ET pot fi foarte diverse, de la zone slab luminate, la forme nedefinite, entităţi complet vizibile, îmbrăcate, cu trăsături faciale, mâini etc., toate complet observabile. Trebuie notat faptul că oameni diferiţi vor vedea ET într-un mod diferit, chiar şi atunci când stau unul lângă altul, astfel că unii raportează că nu au văzut nimic, alţii că au văzut uşoare licăriri sau umbre, iar alţii pot descrie fiinţa ET în detaliu. Cu toate acestea, adeseori ceea ce se poate observa în apropierea grupului sunt doar forme întunecate sau neclare, precum cele descrise de o membră a unei echipei ce realiza obişnuita observare în Sedona: „Eram la punctul de observare de aproximativ o oră, când am văzut o formă destul de înaltă la dreapta copacului. Era orientată către în sus, fiind în umbra copacului. Am continuat să am o conversaţie cu mine însămi care suna cam aşa: „Aceea este o parte a copacului sau este o formă de viaţă?” şi „Arată foarte familiar, dar nu poate fi o formă de viaţă, deci trebuie să fie o parte a copacului. Nu s-a mişcat, dar am stat cu ochii pe ea. Nu am nici cea mai mică idee de ce nu le-am spus şi celorlalţi ce văd.” Mai târziu, ea a continuat descrierea: „Ne-am hotărât să încetăm observarea şi am început să împachetăm lucrurile, moment la care m-am uitat să văd dacă forma de lângă copac era tot acolo - dispăruse. M-am aşezat în locul în care fusese forma respectivă şi am estimat că avea o înălţime de 2 metri”. Colega noastră a mai adăugat că a văzut acest tip de forme înalte cel puţin în alte patru ocazii diferite.
Dacă un ET este „proiectat” în zonă, iar o persoană păşeşte în spaţiul de proiecţie sau în „câmpul energetic” respectiv, ea simte un fel de căldură distinctă, foarte plăcută, în interiorul acelui câmp de energie.
Interacţiunile dintre ET şi membrii grupurilor de cercetare sunt diverse, de la senzaţia de prezenţă sau o intensă stare de iubire şi până la conversaţii telepatice. Sentimentul de iubire este aproape întotdeauna prezent, indiferent de nivelul interacţiunii, şi el este cu adevărat minunat şi de neuitat. Conversaţiile sunt tipice, non-verbale. Observatorii de teren au raportat ET luminoşi apărând în faţa lor şi rămânând astfel perioade lungi de timp.
Solul din jurul grupului poate fi îmbăiat în lumini precum verde smarald sau roşu. Unii dintre observatori au remarcat forme şi contururi geometrice complexe sau fotografii neobişnuite, foarte frumoase în timpul interacţiunii cu ET. Aceste culori, forme şi fotografii îi pot apărea observatorului atunci când acesta are ochii întredeschişi (ca atunci când priveşti o stereogramă) sau închişi. Unul dintre observatori a descris această experienţă ca şi cum ET îi arătau lucrări de artă deosebit de frumoase.
Atunci când echipa de teren este înconjurată de o navă ET, membrii acesteia pot vedea uneori părţi din interiorul navei, în funcţie de cât de vizibile le fac ET să fie şi de capacitatea observatorului de a „vedea”. Aceasta se petrece atunci când există acel sentiment de pace, de căldură, când câmpul electromagnetic pare să se modifice şi se simte acel sentiment de distorsiune temporală. De multe ori, atunci când nava pleacă, în jurul grupului se manifestă o strălucire distinctă.
Unele sau toate dintre interacţiunile menţionate mai sus pot apărea şi ele în această situaţie şi, când se petrece aceasta, este cu adevărat o minunată experienţă „din altă lume”.

Membrii grupului pot fi bilocaţi 
În Anglia, în anul 1998, şapte persoane care erau aşezate în cerc pe o păşune au fost „înghiţite” de o navă ET. Aerul a încremenit, ca şi cum vântul ar fi fost blocat, temperatura a crescut cu 10-15° şi printre membrii grupului au fost percepute multe fiinţe ET. În timp ce au rămas conştienţi că se află pe acea păşune, ei au fost, de asemenea, conştienţi că privesc în jos spre Pământ, din spaţiu (printr-un geam din podeaua navei), alăturându-se ET într-o meditaţie pentru vindecarea planetei.

Alte întâmplări bizare adăugate de webmaster-ul CSETI 
Întâmplările următoare, prin ele însele, apar ca „lucruri amuzante care s-au petrecut când eram acasă sau în câmp, făcând observare”, deşi luate împreună, ele pot indica un fel de interacțiune sau comunicare cu „cineva” care manifestă din plin simţul umorului. Vă prezentăm aici doar o mostră dintre evenimentele care ni s-au petrecut în această direcţie.
Lanterna lui Randy era dezasamblată în poala lui, în timpul unei meditaţii, iar când a deschis ochii, piesele componente ale acesteia erau împrăştiate în jurul lui şi al sacului de dormit.
Un alt fapt bizar este insistenţa extratereştrilor de a bloca portiera maşinii mele. Fiind o maşină Metro, este 100% mecanică. Cu câteva săptămâni în urmă, ne aflam la locul nostru de observare şi Pat a auzit un sunet ca şi cum uşa maşinii s-ar fi blocat din nou, când se afla lângă ea. Când am fost în Hawaii, uşile maşinii lui S.G. au fost şi ele blocate şi luminile din interior aprinse.
După evenimentele din noaptea trecută, am simţit un miros puternic de salvie în camera mea, până dimineaţă.
Fiind on-line pe internet, după o zi în care fusese la observare pe teren, lui C. i-a sunat telefonul şi a avut o conversaţie în timp ce era conectată la internet. Nu are decât o singură linie de telefon, deci nu avea cum să rămână on-line în timp ce vorbea la telefon.
Tot C. a observat că maşinile de spălat şi uscătoarele de rufe pornesc singure şi uşile lor sunt lăsate deschise.
Cuptorul cu microunde porneşte singur. Televizoarele pornesc şi se sting singure sau sunt blocate. Prin dictafonul de buzunar se transmit sunete zgomotoase.
Având calculatorul conectat la internet, când Pat se afla în bucătărie, programul la care era deschis calculatorul a „sărit” la o pagină veche de doi ani şi a subliniat un cec semnat pentru o persoană al cărei nume Pat a încercat să şi-l amintească.
Bucăţi de hârtie igienică plutind la înălţime, în aer, în întunericul nopţii (desigur, putea fi vorba de hârtia noastră igienică, dacă ar fi bătut vântul!).
Am fost atins sau tras de mânecă de către fiinţe invizibile, în câmpul de observare.
Am avut pictograme proiectate pe suprafaţa capului - jumătate înăuntru şi jumătate în afară, în timp ce dormitorul pulsa de lumină, fenomen vizibil cu ochii deschişi şi cu ochii închişi... A.J.C.
S.G. vede OZN-uri când vorbeşte la telefon.
Şi multe altele.
38                           Supravegherea prezenţei extraterestră operată de pe pământ şi din apropierea pământului, de către CSETI
Propunere de cercetare
Cercetări ştiinţifice recente au confirmat existenţa unui număr de sisteme stelare cu corpuri planetare, precum şi existenţa în spaţiu a moleculelor ce pot furniza componentele esenţiale necesare existenţei vieţii.
Conform formulei lui Drake, este foarte probabil ca mii de forme de viaţă inteligentă să fi evoluat numai în interiorul galaxiei noastre, care este doar una dintre milioanele de galaxii asemănătoare. Astfel, se ridică întrebarea dacă există sau nu viaţă inteligentă în afara Pământului şi, dacă există, cum se manifestă ea.
Proiectul SETI (Căutarea Inteligenţelor Extraterestre) s-a focalizat asupra supravegherii spaţiului pentru detectarea semnalelor electromagnetice care nu sunt emise de pe Pământ, utilizând audio-telescoape şi un sistem de monitorizare computerizat, dotat cu un milion de canale. Prezumţia utilizată de SETI este aceea că semnalele electromagnetice artificiale inteligente care se repetă şi care îşi au originea în afara Pământului sau în tehnologiile derivate omeneşti aflate în apropierea Pământului sunt dovezi ale existenţei altor forme de viaţă inteligente în univers. Dar să fie aceasta singura dovadă?
În timp ce efortul SETI reprezintă o abordare raţională a problemei descoperirii vieţii inteligente în univers, există şi alte strategii prezentate aici, care vor completa proiectul SETI şi vor testa un număr de ipoteze ce sunt corelate, dar separate de cele ale SETI.
Este un punct de vedere susţinut acela că, într-un univers ce conţine milioane de galaxii, fiecare având milioane de sisteme solare, este foarte probabil că undeva să se fi dezvoltat anumite forme de viaţă inteligente. Totuşi, ceea ce este în mod frecvent omis din această analiză este întrebarea cum pot acele forme de viaţă să utilizeze legi ale fizicii, necunoscute încă în secolul XX oamenilor de ştiinţă de pe Pământ, cum pot ele să le apară oamenilor-şi care ar trebui să fie raportarea noastră pentru a avea şi noi acces la o asemenea tehnologie.
În timp ce este posibil ca semnalele electromagnetice, care se propagă cu viteza luminii, să poată fi detectate de la civilizaţiile care folosesc acele tehnologii, este la fel de posibil tehnologiile de origine ET să fie utilizate într-o manieră foarte străină oamenilor. Mai mult decât atât, este posibil, dacă nu chiar foarte probabil, să existe tehnologii de transport şi comunicaţii care utilizează legi ale universului, ale fizicii şi ale tehnologiilor aplicate, care împreună transcend înţelegerea umană actuală.
În această privinţă, este important să luăm în considerare faptul că universul (aşa cum îl înţelegem noi la ora actuală) există de 15-20 de miliarde de ani. Într-un univers atât de vast şi de vechi, este foarte probabil că, dacă există forme de viaţă inteligente în afara Pământului, acestea se află la nivele de dezvoltare socială şi tehnologică mult diferite de ale noastre. Mai mult decât atât, atunci când o civilizaţie atinge un anumit nivel în dezvoltarea socială şi tehnologică, este foarte probabil ca dezvoltarea lor în continuare să devină, la modul virtual vorbind, de natură cuantică.
Să luăm în considerare rapiditatea cu care societatea şi tehnologia au evoluat, în special după anii 1800. Într-o perioadă foarte scurtă de timp (cât viaţa unui om), am trecut de la cai şi căruţe la sonde inter-planetare, internet, lasere, holograme şi fibre optice. Extrapolând o asemenea dezvoltare exponenţială la viitorii 10.000 de ani, ne putem da seama că tehnologia acelui viitor va părea ca ceva magic pentru oamenii de azi.
Alternativ, gândiţi-vă la un om care a trăit acum 200 de ani şi care ar fi pus faţă în faţă cu tehnologia din anii 1900: pentru el, totul ar părea ca o fantasmă, un vis sau o manifestare supranaturală. Iar într-un univers vechi de 15-20 de milioane de ani, 200 de ani este ca o nanosecundă.
Astfel, considerând posibila existenţă a vieţii ET inteligente, este important să evităm o concepţie antropocentrică asupra unei astfel de forme de viaţă şi să ne amintim cât de rapid pot avea loc transformările tehnologice - şi cât de bizare ne pot părea ele.
Aşa cum au evidenţiat un număr de oameni de ştiinţă, precum şi Arthur C. Clarke, orice civilizaţie care este suficient de avansată pentru a călători în spaţiul cosmic va deţine, prin definiţie, o tehnologie „magică” pentru noi. Astfel, acest lucru ne aduce în faţa unei dileme fundamentale: formele de viaţă ET avansate pot utiliza legi ale fizicii şi tehnologii care se află complet în afara spectrului electromagnetic cunoscut de către noi. Dacă privim numai în interiorul acestui spectru, aşa cum face SETI, este foarte posibil ca nouă, tuturor celor care realizăm aceste cercetări, să ne scape existenţa acestor civilizaţii.
Într-adevăr, este posibil ca, pe măsură ce civilizaţiile ET inteligente evoluează din punct de vedere tehnologic, ele să descopere alte spectre de vibraţie a energiei pe care apoi le stăpânesc şi le utilizează, acestea fiind superioare spectrului electromagnetic cunoscut de noi. Este oare posibil ca utilizarea pe care oamenii o dau la ora actuală spectrului EM să fie doar o etapă tehnologică relativ de scurtă durată şi ca, în câteva sute de ani, alte spectre să fie utilizate pentru comunicaţii? Să fie oare căutarea noastră asupra civilizaţiilor ET în spectrul EM echivalentul unei civilizaţii şi al unui nivel de evoluţie al omului peşterilor care caută civilizaţia noastră actuală, încercând să detecteze rotocoale de fum ridicându-se din junglă?
Civilizaţiile ET care pot fi cu mii sau sute de mii de ani înaintea noastră din punct de vedere tehnologic, prin definiţie nu vor folosi tehnologia pământeană a secolului XX. În timp ce actualii oameni de ştiinţă de pe Pământ insistă asupra faptului că viteza luminii nu poate fi depăşită, trebuie să ne amintim că numai cu câteva zeci de ani în urmă, eminenţi oameni de ştiinţă insistau că viteza sunetului nu poate fi depăşită de niciun avion. Probabil că civilizaţiile ET avansate, capabile de comunicaţii şi călătorii interstelare, au dezvoltat tehnologii care depăşesc viteza luminii. Şi, în timp ce acest lucru pare imposibil pentru noi în prezent, lumea de azi ar fi părut imposibilă cu 200 de ani în urmă.
De aceea, trebuie luată în considerare o altă ipoteză de căutare a formelor de viaţă inteligente care există în alte părţi ale universului, pentru că o astfel de formă de viaţă, dacă este suficient de avansată şi depăşeşte tehnologiile noastre actuale, poate realiza călătorii şi comunicări interstelare care sunt de multe ori mai rapide decât viteza luminii, folosind modalităţi neliniare. Simpla monitorizare EM nu va detecta niciodată civilizaţia respectivă.
În centrul acestei ipoteze se află conceptul potrivit căruia oricare dintre aceste civilizaţii ET avansate care realizează comunicări şi călătorii interstelare, va dezvolta, în mod necesar, tehnologii trans-luminale, care permit comunicări şi călătorii în timp real, având viteze mai mari decât viteza luminii (EM). După cum mulţi oameni de ştiinţă au semnalat, spaţiul interstelar este atât de vast, încât chiar şi viteza luminii este mult prea mică pentru a permite comunicări şi călătorii prin el. (Distanţa de 100 de ani-lumină se află, virtual, în vecinătatea noastră galactică şi, cu toate acestea, la viteza luminii o comunicare cu răspuns ar dura 200 de ani; adică un om care aşteaptă răspunsul de la acea distanţă din spaţiu ar muri înainte ca acesta să ajungă la el.)
Dacă civilizaţiile ET capabile de călătorii interstelare există, tehnologiile lor nu numai că par a fi magice pentru noi, dar ele transcend cu siguranţă încercările noastre de monitorizare cu actualul spectru EM.
Într-un univers vechi de 15-20 de miliarde de ani, care este probabilitatea ca unele dintre civilizaţiile ET să fie cu mii sau milioane de ani mai avansate din punct de vedere tehnologic şi social decât Pământul în secolul XX? Pare foarte probabil acest lucru. Dacă, de dragul discuţiei, presupunem că din miile de civilizaţii ET estimate de formula lui Drake, jumătate sunt mai puţin dezvoltate decât civilizaţia pământeană, iar jumătate sunt mult mai dezvoltate decât aceasta, ne rămân încă mii de civilizaţii care pot fi la mii sau milioane de ani distanţă ca dezvoltare tehnologică faţă de noi. Iar unele pot avea capacitaţi de comunicare şi de călătorie interstelară, care depăşesc viteza luminii.
Desigur, următoarea dilemă o constituie limitările reale ale tehnologiilor actuale de pe Pământ. Dacă noi nu suntem capabili să avem comunicaţii la viteze mai mari decât viteza luminii şi nici să le primim, atunci ce şanse avem să detectăm civilizaţii ET, folosind tehnologia actuală? Această dilemă îşi are parţial rădăcinile în presupunerea arbitrară că, dacă civilizaţiile ET există, ele sunt numai undeva „acolo, departe”. Totuşi, este la fel de posibil ca ele să fie „aici”.
Ipoteza că nu suntem singuri în univers şi că, de fapt, este posibil să fim vizitaţi de civilizaţii ET foarte avansate, nu trebuie lăsată la o parte. În lumina acestei ipoteze, civilizaţia umană poate fi vizitată de forme de viaţă ET avansate, dar poate pierde şansa conlucrării cu ele datorită, pe de o parte, viziunii antropocentrice, iar pe de altă parte, datorită prejudecăţilor tehnologice şi ştiinţifice în ceea ce priveşte călătoriile şi comunicaţiile spaţiale trans-luminale. Istoria umanităţii şi aceea a ştiinţei moderne, în particular, abundă de exemple de astfel de „miopii”. Cu toate acestea, o revizuire a rapoartelor ştiinţifice, militare şi a serviciilor de informaţii referitoare la fenomene aeriene extraordinare sugerează faptul că o supraveghere în apropierea Pământului ne poate fi de mai mare folos decât scanarea electromagnetică a galaxiilor îndepărtate.
Evaluarea retrospectivă din partea CSETI a cazurilor ştiinţifice, a fotografiilor, a înregistrărilor video, a documentelor guvernamentale strict-secrete şi a cazurilor ce implică urme de aterizare a unor nave ET sugerează faptul că în apropierea Pământului există un fenomen despre care presupunem că reprezintă monitorizarea de către ET a Pământului. Mai mult decât atât, identificările şi interviurile realizate de CSETI a peste 100 de angajaţi ai agenţiilor guvernamentale strict-secrete, ai armatei, serviciilor de informaţii şi aerospaţiului, care au lucrat în aşa-numitele proiecte super-secrete „negre”, sugerează cu putere faptul că există un fenomen ET în desfăşurare, deşi el ne apare straniu în ceea ce priveşte manifestarea lui tehnologică.
În timp ce multe astfel de rapoarte care există în cultura generală reprezintă cu siguranţă interpretări greşite ale unor fenomene celeste sau induse de om - unele fiind chiar farse grosolane - există şi o parte a acestora ce conţin date convingătoare, pe care oamenii de ştiinţă obiectivi nu le pot ignora. Între aceste dovezi se găsesc aproape 500.000 de cazuri în sistemul computerizat numit UFOCAT; peste 4000 de cazuri de urme de aterizare, în care nave neidentificate au aterizat pe Pământ şi au lăsat urme fizice evidente ca dovadă; peste 3500 de rapoarte ale piloţilor civili şi militari, multe dintre ele având şi confirmarea pe radar şi sute de pagini de documente guvernamentale precise. Există, de asemenea, şi o mulţime de fotografii analizate ştiinţific, precum şi înregistrări video care prezintă obiecte ce nu pot fi identificate ca fiind fenomene convenţionale sau nave făcute de om.
Chiar dacă interpretarea datelor poate fi discutabilă, nu este totuşi nicio îndoială că există aici ceva real, măsurabil ştiinţific, un fenomen în apropierea Pământului care poate fi considerat ca activitate ET.
Din nefericire, din cauza neglijării şi a tratării cu superficialitate a acestui subiect, până acum nu a avut loc nicio supraveghere globală ştiinţifică, civilă sau independentă a acestui fenomen. În lumina dovezilor ştiinţifice substanţiale care acum există, noi credem că a venit timpul să se realizeze, pentru început, o supraveghere ştiinţifică globală a acestei activităţi de pe Pământ şi din apropierea Pământului. Deşi toate datele acumulate până în prezent sugerează o probabilitate de numai 10% a existenţei activităţii ET, implicaţiile acesteia sunt atât de profunde, încât merită să fie iniţiată chiar şi o supraveghere independentă (neguvernamentală).
Datorită bine documentatei istorii a maşinaţiunilor oficiale guvernamentale care sunt realizate din umbră, în ceea ce priveşte acest subiect, este necesar ca această supraveghere să aibă loc independent de influenţa guvernului, a armatei, a instituţiilor care se ocupă cu controlul traficului aerian etc.
CSETI (Centrul pentru Studiul Inteligenţei Extraterestre) este o organizaţie de cercetare ştiinţifică ce propune un proiect iniţial de trei ani pentru realizarea unei supravegheri globale în timp real a acestui fenomen şi care, pentru prima dată, va urmări să-l măsoare ştiinţific. Cercetarea va avea loc prin angrenarea unor modalităţi de observare pasivă şi activă/interactivă, precum cele descrise în continuare:
Faza 1 a propunerii este organizarea unui Simpozion Ştiinţific Global, pentru a aduna la un loc şi a prezenta cele mai bune şi mai credibile date retrospective existente până acum, cu privire la acest subiect. Această parte a supravegherii va revela situaţia actuală a informaţiilor deţinute asupra acestui subiect. Acest simpozion va fi organizat şi prezentat în cadrul unei adunări de mare amploare a cercetătorilor din întreaga lume. El va oferi impulsul proiectului de cercetare descris anterior, pentru ca acesta să pornească cu maximum de informaţii referitoare la fenomenele ET din trecut. De asemenea, în această fază se vor pune la dispoziţie şi date despre zonele în care au avut loc astfel de activităţi neobişnuite, care pot fi de natură ET.

Cercetarea, conceptul, logica şi designul Fazei 2
Fenomene şi nave neobişnuite au fost văzute în apropierea Pământului de mai bine de 100 de ani. O analiză a acestor fenomene a avut ca rezultat dezvăluirea unor evenimente „standard”, care s-au repetat cel mai mult în timpul secolului XX:
•		obiecte aeriene observate de către multe persoane, traversând cerul. Aceste obiecte au fost văzute de la distanţe foarte mici şi sunt descrise ca fiind discuri, sfere, triunghiuri etc., ce realizează manevre complicate în moduri ne-aerodinamice. Observarea unui astfel de obiect de la o distanţă de aproximativ 150 de metri până la 1500 de metri, a fost numită întâlnire de Gradul 1 (CE-1);
•	obiecte sau nave care au aterizat la sol sau plutesc deasupra solului, care au lăsat urme fizice foarte clare (zone care sunt crestate, arse etc.) sau anomalii electromagnetice. Acestea au fost numite întâlniri de Gradul Doi (CE-2);
•	obiecte sau nave în care au fost observate forme umanoide. Acestea au fost numite întâlniri de Gradul Trei (CE-3);
•	evenimente în timpul cărora observatorii spun că au fost la bordul unor astfel de obiecte (întâlniri de Gradul Patru (CE-4);
•	evenimente interactive cu nave sau obiecte care implică semnalizări voluntare din partea oamenilor, urmate de răspunsuri comunicative deliberate din partea obiectului respectiv. Acestea sunt numite întâlniri de Gradul Cinci sau CE-5.
Este important de menţionat faptul că orice combinaţie a celor cinci tipuri de întâlniri Apropiate menţionate mai sus poate apărea într-o anumită zonă geografică în mod persistent, într-o anumită perioadă de timp, situaţii care au fost numite „valuri” de apariţii. De exemplu, valuri persistente de activităţi neobişnuite au fost raportate în timpul anilor 1990 în Belgia, Mexic, părţi ale SUA, Brazilia, Rusia, Japonia şi Marea Britanie.
Identificarea zonelor credibile cu activitate aeriană neobişnuită foarte persistentă creează cele mai bune şanse de observare şi cercetare ştiinţifică serioasă în timp real.
Există deja o reţea neformală de organizaţii şi indivizi care studiază acest subiect, ceea ce permite identificarea rapidă a unui val de apariţii în desfăşurare, la care se poate deplasa rapid o echipă de cercetare. În ultimii 7 ani de zile, CSETI a observat că la orice moment pot exista zone cu activitate aeriană neobişnuită raportată de observatori credibili, piloţi, militari şi alţii, unde poate fi trimisă imediat o echipă de cercetare. Aceste zone cu activitate aeriană neobişnuită acută sau cronică, ce poate dura mai multe zile, luni sau ani, sunt ţinte principale pentru cercetarea ştiinţifică şi observarea în timp real.
Următoarele 9 componente ale cercetării sunt necesare unei supravegheri în timp real a unei potenţiale activităţi ET în apropierea Pământului:
1.	monitorizare eficientă globală a evenimentelor aeriene neobişnuite (AAE) urmată de:
2.	analizarea riguroasă a AAE în vederea eliminării explicaţiilor convenţionale (percepţie greşită a activităţii cereşti, nave militare experimentale, farse, fenomene aeriene naturale etc.) ce pot rezulta în:
3.	determinarea unor evenimente neobişnuite reale persistente, urmate de:
4.	deplasarea echipei de răspuns rapid (RRT) în zona respectivă, cu echipament portabil complet pentru detectare ştiinţifică; echipament de măsurare şi de înregistrare, precum şi persoane antrenate în observare Şi protocoale interactive, urmate de:
5.	procesarea şi analizarea datelor rezultate, a dovezilor, materialelor şi a evenimentelor, urmate de:
6.determinarea validităţii dovezilor şi evenimentelor observate de RRT:
7.	dacă evenimentele par a fi de natură ET, atunci e necesară analizarea adiţională a datelor, dovezilor şi evenimentelor de către un grup de cercetători diferiţi, independenţi şi imparţiali (SRP);
8.	dacă datele şi evenimentele sunt confirmate de SRP, atunci e necesară obţinerea notificării din partea autorităţilor guvernamentale şi ştiinţifice adecvate, urmată de:
9.	informarea cu date complete a presei şi prezentarea datelor şi descoperirilor către publicul larg.

Fiecare dintre aceste 9 componente sunt descrise mai jos:
1.	Monitorizarea globală realizată de AAE.
În prezent nu există niciun fel de organizaţii sau indivizi profesionişti care să nu lucreze sub acoperire, ce monitorizează global AAE. Totuşi, am identificat o reţea de cercetători, oameni de ştiinţă şi organizaţii serioase, care monitorizează acest fenomen şi care pot fi conectate la o bază de date centrală. De asemenea, internetul permite tot mai mult raportarea rapidă a unor astfel de evenimente.
Centrul Global de date AAE va monitoriza AAE actuale în toată lumea printr-o reţea substanţială formată din cercetători şi organizaţii voluntare şi va crea, de asemenea, reţele de raportare cu:
	NORAD, NRO şi NSA
•	Centrele de control al spaţiului aerian (global)
•	Cele mai bune puncte militare de contact
•	Piloţi aerieni civili
•	NASA
•	Forţele de poliţie locale şi regionale
•		Presă (scanarea pasivă a mass-mediei pentru eventuale rapoarte şi cererea ajutorului acesteia pentru popularizarea activă a evenimentelor)
•	altele.
2.	Centrul Global de date AAE va avea un personal numeros, care va colecta rapoarte, va analiza şi va ordona prioritatea validităţii rapoartelor, alte date brute de investigare, după caz, şi va identifica evenimentele importante ce garantează o posibilă deplasare a RRT.
Această analiză a datelor şi rapoartelor colectate este esenţială, deoarece concluzia AAE va determina dacă RRT va fi trimisă sau nu într-o zonă sau alta.
Avem nevoie de oameni de ştiinţă cu studii în următoarele domenii, pentru a putea ajunge la aceste rezultate:
•		fizică atmosferică
•	astronomie
•	analiză de imagine şi date (fotografii, înregistrări video, imagini din satelit etc.)
•	cunoştinţe şi capacităţi secrete în ceea ce priveşte navele militare experimentale
•	cunoştinţe în legătură cu resturile aero-spaţiale şi reintrarea lor în atmosferă
•		Şi altele.

Rapoartele AAE vor fi analizate şi vor primi o clasificare ce prezintă evenimentul într-o manieră care permite determinarea rapidă a calităţii acestuia. Evenimentele care au mai mulţi martori credibili (militari, piloţi, poliţişti, oameni de ştiinţă etc.) şi care prezintă şi alte dovezi coroborate, cum sunt urmele de aterizare, fotografiile, confirmări radar sau alte dovezi fizice, vor avea clasificare prioritară.
3.	După ce o AAE este analizată, verificată şi autentificată, se va determina dacă evenimentul a fost trecător şi nu se va repeta, sau dacă el face parte dintr-un val de apariţii.
De exemplu, o AAE importantă poate fi o parte a unei zone cu trecut valoros în ceea ce priveşte activitatea aeriană neobişnuită şi poate indica o intensificare a fenomenului. Într-un astfel de caz, se poate lua în considerare deplasarea RRT (Echipa de Răspuns Rapid) la faţa locului, pentru realizarea unei cercetări în timp real.
Clasificarea acestor evenimente va fi apoi împărţită în două categorii: după calitatea evenimentului în sine, pe o scară de la 1 la 10 (1 indicând dovezi slabe, iar 10 dovezi substanţiale) şi după gradul de persistenţă a fenomenului în acea zonă. Clasificarea persistenţei se va face după cum urmează: T = trecătoare, ne-repetitivă; AP = persistenţă acută a fenomenului (fenomen nou, dar repetitiv şi persistent într-o anumită zonă geografică); CP = persistenţă cronică a fenomenului (eveniment care apare într-o zonă consacrată unor astfel de apariţii şi rapoarte AAE); şi SAP = AAE care sunt persistente, dar intermediare între valurile de activitate aeriană neobişnuită acută sau cronică.
Determinarea validităţii raportului, clasificarea sa şi factorul de persistenţă a fenomenului va determina sau nu deplasarea RRT la faţa locului.
4.	Deplasarea Echipei de Răspuns Rapid (RRT) se decide în funcţie de factorii menţionaţi mai sus, precum şi posibilitatea trimiterii rapide a unei echipe în zona geografică respectivă. Această decizie va fi luată de către directorul proiectului, în colaborare cu membrii echipei RRT şi cu comitetul ştiinţific de consiliere.
Dată fiind activitatea AAE actuală este foarte posibil să fie nevoie de mai multe echipe RRT, pentru proiecte de cercetare ce se desfăşoară simultan în diverse zone geografice.
Fiecare RRT va avea nevoie de următorii specialişti:
•		coordonator de echipă
•		responsabil cu partea tehnică (montarea şi întreţinerea echipamentului specific)
•	specialist/specialişti de imagine (fotografie, filmare video etc.)
•	specialişti de identificare AAE, pregătiţi în detectarea rapidă a AAE
•	specialist în comunicaţii ET, eficient în aplicarea protocoalelor de contact la nivele înalte
•		alţii.
Echipament utilizat pentru RRT:
•		magnetometru
•	GPS
•		echipament pentru observare pe timp de noapte (de generaţia trei)
•	aparate de fotografiat în infraroşu şi ultraviolete; periscop, camere video şi film
•	echipament portabil DAT (bandă audio digitală) pentru înregistrare
•	senzori electronici pentru laser, microunde şi alte forme de energie
•	marcatoare şi spoturi luminoase portabile pentru configurarea locului de aterizare
•		echipamente de comunicare
•		radio-transmiţătoare pentru proiectarea de tonuri neobişnuite
•	transmiţătoare TV pentru proiectarea datelor către AAE
•	lumini de putere mare şi echipament pentru semnalizare laser
•		colecţie de date, urme de aterizare şi dovezi materiale, precum şi echipament de stocare
•		unitate radar portabilă
•	altele.
Activităţile RRT includ:
•		observarea generală şi recunoaşterea zonei cu activitate AAE
•	colectarea de informaţii de la sursele locale cu privire la timpul şi locul evenimentelor AAE recente
•	obţinerea unei locaţii optime, sigure de cercetare, care să se afle în centrul AAE
•	observarea pasivă, realizarea de măsurători ştiinţifice şi înregistrarea tuturor activităţilor AAE
•	angajarea activă, paşnică a AAE, odată ce a fost determinat faptul că AAE este un posibil obiect ET aflat sub control inteligent
•	comunicarea cu obiectul ET şi/sau cu ocupanţii lor dacă este posibil, utilizând Protocoalele de Contact
•	înregistrarea completă a tuturor evenimentelor active, pasive sau interactive, precum şi a tuturor măsurătorilor ştiinţifice
•	colectarea şi protejarea oricăror obiecte/materiale de origine ET.
Cercetarea preliminară minuţioasă de teren, efectuată în timpul experimentelor globale CE-5, a permis CSETI să dezvolte protocoale de semnalizare către AAE/posibile obiecte ET. Deşi experimentele realizate până acum nu au beneficiat de fonduri, de personal sau de echipamentul ştiinţific necesar, totuşi ele au permis CSETI accesul la oportunităţi remarcabile pentru experimentarea protocoalelor de contact.
Deoarece o componentă a ipotezei ce urmează să fie testată este că aceste obiecte se află sub controlul unor forme de viaţă inteligente avansate, este important să reţinem faptul că, în plus faţă de observarea pasivă şi de înregistrare, protocoalele vor fi utilizate pentru angrenare activă, vectorizarea activă a AAE la locul de cercetare, precum şi pentru comunicarea interactivă, dacă evenimentele vor evolua până în acest punct.
Protocoalele de vectorizare includ utilizarea proiecţiilor de imagini şi tonuri pre-înregistrate în timpul unor AAE, a luminilor de mare putere şi luminozitate, precum şi a laserelor şi a luminilor de aterizare la sol.
În eventualitatea în care un obiect ET se apropie la o distanţă mică şi angajează echipa (RRT) în semnalizare şi/sau comunicare activă, evenimentul va continua să fie înregistrat, dacă acest lucru este posibil, iar RRT va avansa protocoalele adecvate unui contact la un nivel mai înalt cu presupuse forme de viaţă şi/sau obiecte ET.
Deoarece, din punct de vedere teoretic, un eveniment ar putea evolua până la nivelul unui contact şi al unei comunicări deschise cu forme de viaţă non-umane, este necesar ca RRT să fie complet pregătită şi antrenată în utilizarea protocoalelor diplomatice şi de comunicare, astfel încât un asemenea eveniment să poată începe într-un mod optim.
Din acest motiv, nicio armă şi niciun obiect care poate fi considerat o armă nu va fi permis în timpul activării RRT.
Din motive de clasificare, vor fi utilizate următoarele Nivele de Contact cu AAE/Posibile Obiecte ET:
Contact de gradul I: contact clar şi confirmat ce durează mai puţin de 60 de secunde.
Contact de gradul II: contact clar şi confirmat ce durează mai mult de 60 de secunde şi care este în mod clar interactiv (răspunde la protocoalele interactive iniţiate de RRT).
Contact de gradul III: aterizare iminentă în timpul căreia obiectul se apropie la o distanţă mai mică de 150 de metri şi la o altitudine mai mică de 30 de metri deasupra nivelului solului.
Contact de gradul IV: eveniment de aterizare sau aterizare iminentă însoţită de semnalizare sau comunicare substanţială ce durează mai mult de 60 de secunde.
Contact de gradul V: aterizare prelungită şi eveniment interactiv ce durează mai mult de 60 de secunde.
Contact de gradul VI: aterizare prelungită şi eveniment interactiv ce durează mai mult de 60 de secunde, urmat de contactul sau comunicarea cu formele de viaţă ET observate.
Contact de gradul VII: eveniment care implică urcarea la bordul obiectului ET a unuia sau a mai multor membri ai RRT.
Contact de gradul VIII: eveniment care implică decolarea membrilor RRT cu presupusele forme de viaţă sau obiecte ET.
Contact de gradul IX: întoarcerea membrilor RRT din contactul de gradul VIII menţionat mai sus, cu dovezi şi informaţii substanţiale sau schimb de dovezi, tehnologii sau informaţii substanţiale.
Se vor face toate eforturile pentru a realiza măsurători ştiinţifice complete, înregistrări şi strângeri de date la fiecare grad de contact. Se vor folosi şi camere de filmat manuale, fixe şi mobile, care nu sunt dependente de sisteme electrice sau electronice de funcţionare, deoarece experienţele trecute CE-5 ale CSETI ne indică faptul că interferenţele electromagnetice anormale pot face ca aparatele electronice să devină inoperabile.
Dacă va avea loc un Contact de gradul IV sau mai mare, comunicarea acestui fapt se va realiza cât mai repede cu putinţă către Secretarul General al ONU, Consiliul de Securitate al ONU şi către preşedintele SUA, prin puncte de contact de maximă siguranţă, asigurate deja de către CSETI.
5.	Procesarea şi analizarea datelor rezultate din evenimentele RRT.
În funcţie de gradul contactului şi de tipul dovezii obţinute, o echipă multi-disciplinară de oameni de ştiinţă va fi utilizată pentru analizarea evenimentului. Datele de la camerele obişnuite, de la cele cu infraroşu sau ultraviolete, înregistrările video, precum şi datele electronice vor fi procesate şi analizate de către specialişti în domeniile respective.
Dacă vor exista materiale despre care se presupune a fi de origine ET de la locul evenimentului, acestea vor fi securizate, iar apoi analizate de către specialişti în metalurgie, biologie, histologie etc. În cazul unei aterizări, locul respectiv va fi securizat, studiat şi analizat în detaliu şi se vor lua mostre de sol şi de vegetaţie pentru analize ulterioare de laborator.
6.	După realizarea completă a analizelor evenimentului şi a tuturor dovezilor rezultate în urma acestuia se va realiza o determinare a naturii evenimentului, a validităţii şi utilităţii dovezilor. Determinarea finală va fi realizată de către Echipa de Determinare a Evenimentelor. Dacă evenimentul este considerat a fi ET sau foarte probabil de natură ET, acesta va fi dat spre analiză unor oameni de ştiinţă independenţi de acest proiect.
7.	Consiliul Ştiinţific de Evaluare va consta din oameni de ştiinţă din diverse domenii, care vor evalua toate dovezile, materialele, înregistrările, măsurătorile etc. şi vor realiza o analiză independentă. Dacă rezultatul analizei acestui consiliu va fi diferit de acela al echipei ştiinţifice a CSETI, atunci va fi realizată o a treia analiză de către un alt consiliu format din alţi oameni de ştiinţă. Dacă evenimentul nu va reuşi să fie determinat nici de această dată, va fi raportat public într-o manieră care va reflecta evaluările diferite.
8.	Dacă Consiliul Ştiinţific de Evaluare va ajunge la aceeaşi concluzie ca şi Echipa de Determinare a CSETI în ceea ce priveşte validitatea evenimentului şi va trage concluzia că acesta a fost probabil sau în mod clar de natură ET, CSETI şi Consiliul Ştiinţific de Evaluare vor notifica împreună autorităţile guvernamentale şi ştiinţifice adecvate. Autorităţile ce vor fi notificate includ:
-		secretarul general al ONU şi Consiliul de Securitate al ONU
-		Uniunea Astronomică Internaţională
-		Biroul ONU pentru Afacerile privind Spaţiul Cosmic
-		Academia Naţională de Ştiinţe a SUA
-	Fundaţia Naţională de Ştiinţe (SUA)
-	Academia de Ştiinţe din Rusia
-	NASA
-	Institutele academice ale altor naţiuni
-	Biroul Executiv al preşedintelui SUA
-	consilierul ştiinţific al preşedintelui
9.	După un interval de timp adecvat, necesar realizării evaluărilor de către autorităţile mai sus menţionate, se va realiza un raport ştiinţific complet în mass-media, în care datele şi descoperirile vor fi anunţate publicului. Va fi angajată o firmă respectabilă de relaţii publice pentru a coordona rapoartele media, precum şi cererile ulterioare ale mass-mediei, care vor fi substanţiale.
PARTEA A III-A                           Dezvăluire CSETI - Proiectul Starlight
Această secţiune a cărţii elucidează probabil cel mai înşelător aspect al subiectului OZN/ET: cum a fost menţinut secretul, cine şi ce anume ştie, unde se află facilităţile cheie legate de acest subiect şi ce ar trebui să facă partea legală a guvernului nostru în legătură cu aceasta.
Începând cu anul 1993, CSETI şi-a luat sarcina ambiţioasă de a-i pune la curent pe liderii mondiali cu acest subiect, de a-i încuraja în a-şi acorda sprijinul şi de a participa activ la dezvăluirea faptelor reale; de a merge înainte, la nevoie, cu o dezvăluire definitivă, realizată cu sau fără ajutorul guvernului.
Întotdeauna am preferat ca ONU şi guvernele marilor puteri să-şi asume un rol activ într-un eveniment atât de important. Această secţiune include documente rezumative scrise către directorul CIA, preşedintele Bill Clinton, secretarul general al ONU, Boutros Boutros Ghali, şi mulţi, mulţi alţii.
Veţi găsi aici un sumar al rapoartelor câtorva dintre martorii militari şi guvernamentali, care sunt dispuşi să iasă în faţă pentru a spune adevărul despre acest subiect. Am identificat aproximativ 200 astfel de martori, până acum.
Veţi putea citi aici şi sumarul rapoartelor istorice ale CSETI, trimis membrilor Congresului în aprilie 1997. Veţi găsi inclusă, de asemenea, în această secţiune, o discuţie francă despre riscurile care există cu privire la securitatea noastră naţională, prezentată de lumea necontrolată a bugetelor negre şi a proiectelor secrete. Unele dintre aceste documente au fost scrise special pentru oficialii seniori ai Pentagonului, cu care m-am întâlnit şi care sprijină ideea de a dezvălui publicului adevărul, dar care, ca şi directorul Woolsey al CIA, se află într-o foarte delicată poziţie oficială şi, în plus, nu au acces la astfel de secrete.
Pericolele la adresa păcii şi a securităţii mondiale prezentate de un puternic proiect neautorizat, care se ocupă în secret de acest subiect, nu sunt exagerate. Când oficiali ai ONU, ai securităţii naţionale a SUA, ai Congresului şi ai Pentagonului, precum şi ai Ministerului de Apărare al Marii Britanii mi-au spus personal că sunt siguri că astfel de proiecte există, dar că ei sunt lipsiţi de puterea de a pătrunde în interiorul lor sau de a le controla, ar trebui să fim profund îngrijoraţi.
În cadrul Proiectului Starlight al CSETI s-a realizat o muncă asiduă timp de peste 5 ani de zile, pentru a furniza conducătorilor statelor de pe planeta noastră sfaturi, informaţii, perspective şi dovezi în legătură cu ET şi OZN-urile lor. În cele din urmă, depinde de „noi, poporul”, să forţăm această problemă şi să avem grijă ca guvernele care ne reprezintă interesele să recâştige controlul asupra acestui subiect şi să acţioneze în mod înţelept, deschizând astfel drumul spre o eră paşnică, universală.
Dacă popoarele vor conduce, liderii le vor urma...

21 mai 1996
39                                 Nerecunoscut
Poate guvernul să ţină un secret?
Un secret cu adevărat mare - cel mai mare secret al tuturor timpurilor? În vreme ce evoluţiile fiecărui politician şi lider guvernamental constituie ştiri de prima pagină, este posibil ca guvernul să ascundă de noi cea mai remarcabilă descoperire din istoria lumii - existenţa vieţii extraterestre?
Da şi nu.
În primul rând, conceptul de guvern trebuie redefinit, deoarece există guvernul „poporului”, format din oficiali aleşi şi numiţi, reprezentanţi publici, cu ramurile executive, legislative, judiciare etc., aşa cum am învăţat la şcoală la cursurile de cultură civică.
Iar în al doilea rând, există şi guvernul „secret”:, cel al proiectelor din umbră, agenţi şi funcţionari dubioşi a căror sarcină este aceea de a se asigura că guvernul „poporului” ştie foarte puţin sau chiar nimic despre „guvernul” secret.
Mâna dreaptă nu ştie ce face mâna stângă...
Timp de aproximativ şase ani am cercetat în taină cum a fost menţinută tăcerea în legătură cu operaţiunile secrete ale acestui guvern care acţionează din umbră, în cea de-a doua jumătate a secolului XX. Ceea ce am descoperit este uluitor şi chiar incredibil. Ceea ce sunteţi pe cale să citiţi în continuare este adevărul - dar trebuie să recunosc că nici eu nu aş fi crezut toate acestea, dacă mi le-ar fi spus cineva cu trei ani în urmă. Este posibil să doriţi să citiţi restul acestui articol ca şi cum ar fi o poveste fictivă. În felul acesta vă veţi simţi mult mai confortabil, privind de la distanţă faptele pe care vi le voi relata. În timp ce faceţi aceasta, lăsaţi totuşi o parte din voi să ştie că ceea ce citiţi este, de fapt, adevărul.
Acest articol nu tratează însă realitatea existenţei ET sau a OZN-urilor, ori realitatea faptului că aceştia vizitează Pământul. Să ne ocupăm deci mai întâi de acest subiect, deoarece aceasta este partea cea mai uşoară: OZN-urile sunt reale; sunt de origine ET; ne vizitează de zeci de ani (sau poate de secole); nu există nicio dovadă că sunt ostili; există probabil mai multe tipuri de forme de viaţă ET care ne vizitează planeta; unele facţiuni ale guvernului ştiu despre acest lucru de cel puţin 50 de ani.
Partea cea mai dificilă a acestui subiect este să vă obişnuiţi mintea că un lucru atât de extraordinar, precum OZN-urile, este real şi cu toate acestea rămâne oarecum nereal, ascuns, secret, enigmatic. Faptul că guvernul oficial şi păstrătorii oficiali ai adevărului din mass-media şi din cercurile ştiinţifice au fost înşelaţi vreme atât de îndelungată se datorează gradului de complexitate, profunzimii, vastităţii şi ubicuităţii unui program secret nemaiîntâlnit în istoria umanităţii.
Într-adevăr, povestea despre cum şi de ce a existat această înşelătorie depăşeşte însuşi fenomenul ET în bizarerie, mister şi lipsă de credibilitate. De fapt, se pare că eficienţa păstrării secretului este ea însăşi legată de natura uluitoare şi îndoielnică a motivului păstrării secretului. Altfel spus, aceste proiecte secrete au aspecte atât de bizare şi aproape de necrezut, încât ele îşi asigură propria acoperire: nimeni nu le-ar crede, chiar dacă le-ar descoperi. Ele sunt absolut ieşite din comun.
Ca să fiu sincer, prima mea reacţie la ceea ce urmează să citiţi aici a fost: „Da, cum să nu...”. Însă după aceea, confirmare după confirmare m-a convins că aceste lucruri sunt adevărate.
Spaţiul acordat acestui subiect în cartea de faţă îmi permite să vă împărtăşesc doar punctele culminante ale celor şase ani de cercetări intense în spatele scenei. Sper ca într-o bună zi întreaga poveste să poată fi spusă, cu nume, cu toate datele care există, dar deocamdată permiteţi-mi să vă zugrăvesc un tablou general şi câteva dintre detalii. Aceste informaţii provin din întâlniri personale, private şi foarte delicate, precum şi din discuţii îndelungate cu oficialităţi şi martori relevanţi ai armatei, ai serviciilor secrete, ai sferei politice, precum şi din surse civile corporatiste. Căutarea adevărului acestor proiecte secrete m-a dus în faţa şefilor de state, a regalităţilor, a oficialilor CIA, a agenţilor NSA, a conducătorilor militari americani şi străini, a liderilor politici şi a contractorilor corporaţiilor high-tech. Procesul a fost exhaustiv, dur şi şocant. Siguranţa şi prudenţa de care trebuie să dau dovadă nu îmi permit să le menţionez aici numele deocamdată; până când veţi încheia de citit ceea ce am scris, motivul meu pentru această tăcere va fi evident.
Această fază a proiectului CSETI a început în iulie 1993, atunci când un mic grup de civili şi militari implicaţi în subiectul OZN s-au întâlnit la cererea mea pentru a discuta cum se poate realiza cel mai bine o legătură cu guvernul şi cu armata. Din punct de vedere operaţional, CSETI avea nevoie de o legătură solidă de contact în lanţul de comandă, care să ştie ce facem noi pentru a contacta civilizaţiile extraterestre. Am vrut să ne asigurăm că eforturile noastre se află în siguranţă prin raport la posibilele interferenţe intenţionate sau neintenţionate ale armatei, serviciilor secrete sau ale guvernului. Am vrut, de asemenea, ca efortul nostru să fie considerat ca un efort diplomatic cetăţenesc dar, pentru a da roade, trebuia să existe o stare de funcţionare alertă, care să ne protejeze de orice interferenţă nedorită atât în SUA, cât şi în străinătate. În anul anterior, CSETI a facilitat două aterizări iminente ale OZN-urilor în Anglia şi în Mexic şi am vrut să fim siguri, date fiind aceste succese repurtate, că pornim într-o stare de deplină siguranţă atât pentru echipele noastre, cât şi pentru extratereştrii pe care noi îi considerăm vizitatorii noştri.
În decursul următoarelor câteva luni, membrii echipei noastre au avut discuţii cu o mare parte dintre agenţii guvernamentali, militari, ai serviciilor secrete, agenţi politici, lideri naţionali şi internaţionali. Ceea ce am aflat este cu totul ieşit din comun, bizar şi inimaginabil.
Începând cel puţin de pe vremea Celui de-Al Doilea Război Mondial, am aflat că anumiţi oficiali din guvernul SUA ştiau că nu suntem singuri în univers, că existau nave foarte avansate tehnologic care zburau deasupra anumitor zone de conflict, nave care nu erau ale noastre şi nici ale adversarilor. Un coleg şi prieten medic, a cărui rudă a fost unul dintre piloţii celebri în Cel de-Al Doilea Război Mondial, mi-a spus că a fost trimis de către preşedinte în Europa, pentru a cerceta ce sunt acele foo fighters. El i-a raportat preşedintelui că acestea erau nave ET.
De aici totul devine din ce în ce mai ciudat. Un general în rezervă, care ulterior a devenit mâna dreaptă a unuia dintre directorii CIA, mi-a spus că în anul 1946, ca ofiţer militar, a fost responsabil cu redactarea scrisorilor de negare, referitoare la o serie de apariţii ale unor nave ET, pe timp de zi, deasupra statului Idaho, SUA. El a spus că oamenii ştiau că OZN-urile sunt reale, dar curând a început Războiul Rece, urmat de celelalte războaie fierbinţi, şi toţi au fost îngrijoraţi cu privire la războiul termonuclear - astfel că cine avea timp să se preocupe sau să se îngrijoreze în legătură cu aceşti extratereştri enigmatici, dar inofensivi?
Într-adevăr, cine?
Numeroşi martori noi, ale căror declaraţii au fost independent coroborate, ne-au povestit despre prăbuşirea şi recuperarea navei ET în anul 1947, în New Mexico, şi în 1948 în Kingman, Arizona. Aceasta a atras cu adevărat atenţia cuiva, iar de atunci înainte numele jocului a rămas tehnologie ET avansată: cum funcţionează aceasta; la ce poate fi folosită; cum o vom folosi; dar dacă ruşii îşi vor da seama înaintea noastră; dacă informaţia se va scurge şi un nou Hitler o va folosi pentru a stăpâni lumea; dacă oamenii se vor panica atunci când vor afla despre ea; dar dacă...
Şi un milion de alte întrebări, rămase fără răspuns la momentul respectiv.
Astfel s-a născut proiectul secret al mileniului.
La momentul respectiv, noi lucram la dezvoltarea bombei cu hidrogen - iar inamicii noştri, sovieticii, erau pe urmele noastre. Ce ar fi putut fi mai destabilizator pentru o ordine mondială deja fragilă decât introducerea tehnologiei propulsiei interstelare într-o lume a motoarelor cu combustie internă şi a tuburilor vidate? A afirma că ne confruntam cu un salt în timp în ceea ce priveşte capacitatea noastră tehnologică este puţin spus. Ne-am dorit astfel să rămânem în siguranţă, să nu complicăm lucrurile.
De aceea, „Securitatea Naţională” a cerut ca întreaga problemă să fie ţinută secretă cu orice preţ. Şi nu s-a precupeţit nimic pentru a face aceasta.
Dar exista o problemă serioasă în acest sens: OZN-urile îşi făceau apariţia, uneori în formaţie, în prezenţa a mii de martori pe cerul Americii şi peste tot în lume. Cum poţi ascunde acest adevăr?
Mintea îl poate ascunde. Din cercetările psihologice realizate în trecut, în timpul Celui de-Al Doilea Război Mondial, s-a constatat că, dacă spui o minciună suficient de des, mai ales dacă aceasta este susţinută de personalităţi „respectate”, până la urmă oamenii ajung să o creadă. Se pare că unul dintre experţii în probleme de război din acea perioadă a fost însărcinat cu aceasta la sfârşitul anului 1940. Generalul Walter Bedell Smith a ajutat la coordonarea componentelor psihologice în probleme de război şi a pus umărul la lansarea marii minciuni: OZN-urile, deşi au fost văzute de milioane de oameni, nu există.
După fiecare apariţie care a ajuns la cunoştinţa publicului a existat o negare oficială şi, mai rău decât atât, ridiculizarea evenimentului şi a observatorilor acestuia. Astronomul de la Harvard, Donald Menzel, a fost pus să spună lumii că totul este doar o isterie, că OZN-urile nu erau reale, că toate acestea erau prostii.
Astfel că, în anii ‘50, doar un grup relativ mic de oameni mai ştia adevărul, păstrându-l doar pentru ei înşişi. Când avea loc un eveniment care atrăgea atenţia mass-mediei, autorităţile îl negau şi chiar îl ridiculizau. Deoarece oamenii sunt în general fiinţe sociale nesigure şi mult mai laşe decât am dori să admitem, a devenit clar că pentru a evita complicaţiile, ridiculizarea şi înstrăinarea socială, trebuia să păstrezi tăcerea în privinţa OZN-urilor, chiar dacă ai avut ocazia să vezi unul cu propriii tăi ochi. Adăugaţi aici încurajarea activă a poveştilor exagerate şi bizare din cadrul subculturii OZN civile, ajutată de creşterea naturală a nivelului de nebunie al societăţii, în general, şi vă veţi face o imagine despre perspectiva globală existentă în acea vreme cu privire la acest subiect. Pentru orice persoană „respectabilă” şi în special pentru mass-media „respectabilă”, pentru oamenii de ştiinţă şi liderii politici, acesta era „subiectul non grata”, care trebuia evitat.
(După toate cele prin care am trecut în ultimii 6 ani de zile, nu pot spune că îi condamn pentru această atitudine...)
Dar toate aceste lucruri sunt, de fapt, convenţionale. Turnura bizară a început în anii 1950, când a fost avansat un nou model pentru proiectele secrete; a fost creat un nou „frankenstein”, care are acum o voinţă proprie şi care încalcă toate normele. Şi el există printre noi.
La sfârşitul anului 1993 şi în decursul anilor 1994, 1995 şi 1996, de la o şedinţă la alta a apărut un adevăr şocant. Cumva, în perioada care s-a scurs până în 1990, s-a petrecut ceva îngrozitor: întreaga problemă a fost privatizată, pe zece nivele succesive de înaltă securitate, şi operată în afara lanţului constituţional de comandă al SUA sau al oricărui alt guvern. Ştiu la ce vă gândiţi acum -	şi eu am crezut acelaşi lucru prima dată - dar ascultaţi-mă până la capăt.
La câteva luni după acea întâlnire iniţială din iulie 1993, eu şi/sau membrii echipei noastre ne-am întâlnit cu oficiali foarte importanţi ai CIA, ai Congresului, ai administraţiei Clinton, ai ONU, ai Şefilor de Personal, cu reprezentanţi ai armatei din Anglia şi din alte părţi ale lumii. Iniţial ne-am propus ca mai întâi să le arătăm acestora şi să îi convingem că, după încheierea Războiului Rece, există acum o posibilitate extraordinară de a realiza dezvăluiri majore cu privire la subiectul OZN-urilor. A venit momentul să aducem acest subiect din nou în atenţia comunităţii internaţionale. Corect? Greşit! De fapt, fără excepţie, conducătorii militari, ai serviciilor secrete, liderii politici şi şefii securităţii naţionale au fost cu toţii de acord că a venit timpul ca adevărul să fie dezvăluit. Problema era că ei nu aveau acces la acest adevăr, la informaţii sau la cazurile specifice ori la tehnologia ET, la trupurile decedate ale ET, aflate în păstrare într-un loc secret (care nu mai este Baza Aeriană Wright Patterson).
Toţi cei despre care am crezut că mă vor putea ajuta în acest sens au ieşit din schemă, iar cei care conduceau totul aveau o combinaţie ciudată de interese corporatiste particulare şi operaţiuni secrete. De atunci înainte am mers pe bâjbâite.
Strămoşii mei au luptat în revoluţia americană în Carolina de Nord. Au luptat pentru stabilirea unei forme de guvernământ constituţionale reprezentative; am început deci să mă întreb ce s-a petrecut cu Constituţia. Era ca un coşmar din care speram să mă trezesc pentru a descoperi că nu este adevărat. Cum aş putea să împărtăşesc asta cu alţii? Cine ar crede? Era deja suficient de rău pentru un doctor din provincie să-şi menţină poziţia potrivit căreia eram vizitaţi de forme de viaţă ET, dar această nouă problemă însemna cu mult mai mult.
Am întrebat un prieten care făcea parte din Consiliul de Securitate Naţională al preşedintelui Reagan, cum poate fi adevărat un asemenea lucru. Cum este posibil ca unii dintre cei mai puternici oameni din lume - din guvern, armată, servicii secrete şi din securitatea naţională - nu numai să nu ştie despre asta, dar să nu aibă deloc acces la această informaţie? L-am întrebat ce ar face ei dacă i-am spune preşedintelui despre toate acestea şi el i-ar chema pe toţi în biroul oval cerându-le, în calitate de preşedinte, să-i spună tot ce ştiu despre acest subiect.
Prietenul meu a râs, după care mi-a spus franc: „Steve, dacă ei nu vor ca preşedintele să ştie, îl vor minţi pur şi simplu şi îi vor spune că nu există asemenea lucruri. Aşa procedează mereu.” Am fost uluit de cinismul acestei situaţii şi de încălcarea clară a legii constituţionale, care era la ordinea zilei.
Masca „negării plauzibile”, aplicată în vederea „protejării” oficialilor guvernamentali de rang înalt, se aplică, se pare, în cazul anumitor subiecte foarte sensibile, iar subiectul OZN este cel mai sensibil dintre toate.
Într-o întâlnire cu unul dintre seniorii comunităţii serviciilor secrete, a cărui funcţie îi permitea măcar într-o anumită măsură accesul la anumite informaţii secrete, am descoperit că, deşi acea persoană ştia că OZN-urile sunt reale, ea nu avea acces la informaţiile curente şi nici la cele din trecut sau la cele referitoare la proiectele ce se ocupau de subiectul ET. Am fost din nou uluit să descopăr încă o faţetă ascunsă a politicii noastre de culise.
Acelaşi lucru este valabil şi pentru preşedinţii de comisii ai Senatului, şi pentru Şefii de Personal, pentru oficialii de la ONU, pentru cei din Ministerul Apărării ai Marii Britanii şi pentru şefi de state.
Aceste întâlniri au fost aranjate de contactele mele personale şi de prieteni. În mod ironic, toţi aceşti lideri au apelat la noi pentru a obţine informaţii, analize şi, în mod ciudat, ne-au cerut chiar să trecem la acţiune pentru a rezolva această nebunie cu secretul privind subiectul OZN. Faptul că le-am spus că eu sunt doar un medic de ţară din Carolina de Nord, cu soţie, patru copii, o dubiţă şi un Golden Retriever, nu a schimbat această realitate. Astfel că, în timpul meu „liber”, am făcut tot ce am putut.
Proiecte Secrete cu Acces Special - USAP. Acest termen, de fapt acest concept, mi-a luat ceva timp pentru a înţelege cu adevărat ce ascunde. Puteţi să mă consideraţi naiv, dar eu chiar cred în democraţie şi în Constituţie, în administraţia preşedintelui, în importanţa Congresului etc. Dar asemenea noţiuni demodate au trebuit la un moment dat reconciliate cu această nouă realitate: că preşedintele, Congresul, toate celelalte instituţii şi toţi ceilalţi lideri mondiali există. Ei se preocupă însă de taxe, de bani, de programe de tot felul etc. Până la urmă, aceşti oameni vin şi pleacă la fiecare 2 sau 4 ani. Dar în ceea ce priveşte problemele foarte importante, se doreşte ca ei să fie lăsaţi pe dinafară. Ceea ce ei nu cunosc, nu le poate face rău; de fapt, s-ar putea spune că li se face chiar un favor ţinându-i în ignoranţă în ceea ce priveşte aceste proiecte secrete. Proiectele respective sunt nerecunoscute, ascunse şi se derulează în umbră. Aparent, ele nici nu există...
Lucrând cu oameni din interiorul acestor proiecte, trebuie să înţelegeţi că a fost necesar să mă adaptez şi să capăt o înţelegere foarte clară a noii realităţi. Deoarece nu am fost deloc în armată, în guvern ori în serviciile secrete, toate acestea au fost foarte noi pentru mine. Vă rog să înţelegeţi că nu pot trăda încrederea acelora care au riscat atât de mult împărtăşindu-mi aceste informaţii. Au existat situaţii în care unii oameni au fost ucişi pentru mult mai puţin decât atât.
Ce este, de fapt, un USAP? Este un proiect top-secret compartimentat, care necesită acces special chiar şi pentru cei care au în mod obişnuit acces la operaţiunile strict secrete. Un USAP este nerecunoscut în mod oficial. Aceasta înseamnă că dacă cineva, oricine, inclusiv superiorii tăi, comandantul suprem sau preşedintele te întreabă despre acest proiect, vei răspunde că el nu există. Pur şi simplu minţi.
Oamenii care fac parte din USAP sunt foarte drastici în ceea ce priveşte păstrarea secretului asupra acestui proiect, încât ei nu se dau în lături de la a ucide sau de la a face orice este necesar pentru menţinerea lui, pentru racolarea unor înalţi oficiali, precum şi pentru perpetuarea dezinformării în rândul populaţiei.
Marele subiect al tuturor USAP-urilor este problema OZN-urilor şi a extratereştrilor.
Amintiţi-vă că documentul canadian strict-secret, scris de Wilbur Smith în 1950, declara că el a aflat că un grup american secret lucra la problema OZN, inclusiv în ceea ce priveşte tehnologia utilizată de OZN-uri şi că acesta era cel mai mare proiect secret iniţiat în cadrul guvernului SUA, care depăşea chiar şi secretul fabricării bombei cu hidrogen.
Acum, luaţi în considerare că acest proiect are o vechime de 50 de ani. În această perioadă au fost cheltuite sume exorbitante de bani pentru diferitele aspecte ale acestui proiect: cercetarea ingineriei ET pentru a vedea cum funcţionează ea; experimente cu sisteme de comunicaţii şi propulsie neliniară; eforturi masive de dezinformare a maselor şi înşelarea oficialilor aleşi în mod constituţional; şi lista poate continua.
La această dezinformare activă se adaugă simularea unor false evenimente ET, în vederea înşelării publicului şi distragerii atenţiei acestuia de la adevăratele acţiuni secrete: răpiri, mutilări, copii hibrizi plutind prin spaţiul cosmic şi în bazele subterane, pacturi secrete între forţele guvernului şi extratereştri siniştri, ş.a.m.d. Din nefericire şi chiar în mod tragic, mass-media tabloidă, editorii, industria/subcultura OZN şi publicul larg acceptă toate aceste aberaţii.
Nu numai că aceste nonsensuri servesc drept capcane pentru subcultura civilă OZN, dar ele creează nebunia şi circul necesar pentru a menţine tăcerea în rândul oamenilor de ştiinţă „respectabili”, a curentelor principale din mass-media şi a oficialilor publici. Astfel, secretul este păstrat în siguranţă.
De pe la mijlocul anilor ‘40, până spre sfârşitul anilor ‘50, pe măsură ce se acumulau tot mai multe cazuri şi dovezi OZN, existenţa acestui grup secret a rămas oarecum convenţională. În acest proiect era implicat un număr destul de limitat de oficiali din administraţia Truman şi Eisenhower. Toţi considerau că, pentru securitatea naţională, este imperativ necesar ca acest secret să fie păstrat pentru o vreme. Eu cred că în acele vremuri ei au acţionat cu bună credinţă şi în limitele rezonabile ale democraţiei noastre constituţionale.
Se pare însă că în anii de mijloc şi de sfârşit ai administraţiei Eisenhower s-a dezvoltat un tipar în cadrul căruia cei care erau îndrituiţi din punct de vedere legal să aibă cunoştinţă despre acest proiect, au fost lăsaţi, de fapt, în afara lui. Mai multe surse ne-au confirmat că aşa s-au petrecut lucrurile spre sfârşitul administraţiei preşedintelui Eisenhower, precum şi în timpul administraţiei preşedintelui Kennedy.
Martori direcţi ne-au povestit faptul că Eisenhower a fost furios că i se ascunseseră mai multe aspecte importante ale problemei OZN/ET. Văzuse nava şi corpurile ET şi, totuşi, a aflat că în secret erau realizate proiecte extraordinare şi că el a fost lăsat pe dinafară. Este oare de mirare că, fără a ţine seama de faptul că era general de 5 stele şi un republican conservator, el a avertizat totuşi asupra pericolului pe care îl reprezintă „complexul militar-industrial” atunci când s-a adresat pentru ultima dată naţiunii ca preşedinte? Oamenii uită că un general de 5 stele - şi nu vorbim aici despre Abby Hoffman - a fost cel care a încetăţenit termenul de „complex militar-industrial”, avertizându-ne primul în legătură cu pericolele ce vor rezulta în urma exceselor acestuia. De ce? Deoarece el văzuse personal acele excese.
Iunie 1963. Kennedy zboară la Berlin pentru a-şi susţine faimosul discurs proclamativ: „Eu sunt un berlinez.” La bordul avionului prezidenţial Air Force One se afla un om al armatei, care ne-a relatat următoarele: „În timpul zborului, Kennedy a început să discute problema OZN cu acest ofiţer militar. Preşedintele a admis că ştia foarte bine că OZN-urile erau reale, că văzuse dovezi în acest sens, dar apoi l-a uluit pe ofiţer spunându-i: „Întreaga această problemă nu se află în mâinile mele şi nu ştiu de ce...” Kennedy a afirmat că dorea ca adevărul să iasă la iveală, dar că el personal nu putea face această dezvăluire. Preşedintele SUA, comandantul suprem al forţelor armate, susţinea la acea vreme că problema îi scapă, că ea nu se află în mâinile sale şi că nu ştie de ce lucrurile stăteau astfel. Mă întreb dacă până la urmă a aflat înainte de a fi ucis, mai târziu, în acelaşi an.
Eisenhower, Kennedy, Clinton, personaje importante din administraţiile lor, lideri militari, lideri ai serviciilor de informaţii, lideri internaţionali. Cu toţii sunt scoşi din schemă. Toţi aceştia cunosc însă faptul că fenomenul OZN este real. Ce se petrece deci?
USAP-urile sunt doar o parte a poveştii. Cea mai mică. Vă amintiţi avertismentul lui Eisenhower în legătură cu complexul militar-industrial? Cuvântul operativ: industrial, privat, privatizat. Într-o discuţie pe această temă cu un fost şef din Ministerul Apărării al Marii Britanii, în iulie 1995, am simţit că şi el era ţinut în afara problemei. Ni s-a confirmat încă o dată că lucrurile cu adevărat secrete erau ascunse chiar şi de cel care fusese şeful MI5 şi al MoD. În USAP putem găsi un răspuns parţial, însă acesta este mult mai amplu în diversele contracte private foarte secrete.
Guvernul SUA nu construieşte aproape nimic. Bombardierul B-2 Stealth nu a fost construit de guvernul SUA, ci pentru guvernul SUA, de industria particulară. Iar industria privată păstrează secretele chiar mai bine decât USAP.
Dacă vom combina puterea de proprietate a secretelor private cu relaţia acestora cu USAP, vom obţine o fortăreaţă secretă, care este impenetrabilă. Este impenetrabilă deoarece, dacă încerci să ajungi la ea prin sectorul privat, ea este protejată de dreptul de proprietate; iar dacă încerci să ajungi la ea prin sectorul public - guvernul -, este ascunsă în USAP, iar guvernul - aşa cum îl percepem noi - nu are nici cea mai vagă idee despre ea.
Din experienţă personală vă pot spune că, dacă îi informezi pe lideri despre acest fapt, ei îşi vor pune capul în mâini şi vor spune, aşa cum am făcut şi eu odată: „O, Doamne!...”
Deci, care este profilul esenţial al acestei operaţiuni secrete? Iată concluzia mea, bazată pe gradul de penetrare în diverse structuri şi în cercetare, din primăvara lui 1996:
Ultimul nume de cod pe care îl am din surse de încredere este PI-40.
Semnificaţia numelui de cod: necunoscută.
Descriere: PI-40 este o entitate cvasi-privată şi cvasi-guvernamentală, legată de USAP, ce operează în plan internaţional şi transnaţional. Majoritatea operaţiunilor sunt centralizate în cadrul proiectelor private industriale contractate, de genul „muncă pentru alţii”, legate de înţelegerea şi aplicarea tehnologiilor ET avansate. Unităţile compartimentate conexe, care sunt şi unităţi USAP, sunt implicate în programe de înşelare a publicului larg, de dezinformare activă, aşa-numitele răpiri sau mutilări, recunoaşterea şi urmărirea OZN-urilor, sisteme de armament cu baza în spaţiul cosmic şi grupuri de legătură specializate (de exemplu cu mass-media, cu lideri politici, cu comunitatea ştiinţifică, cu lumea corporatistă etc.). Gândiţi-vă la această entitate ca la un hibrid între USAP-urile guvernamentale şi industria privată.
PI-40 este constituit în primul rând din USAP-uri de nivel mediu în legătură cu armata şi serviciile secrete, din USAP-uri sau „unităţi negre” din cadrul anumitor corporaţii high-tech şi legături selecte din interiorul comunităţii de analiză a politicii internaţionale, precum şi din anumite grupări religioase ori din comunitatea ştiinţifică şi mass-media. Identitatea unora dintre aceste instituţii, organizaţii, corporaţii şi indivizi ne este cunoscută, însă majoritatea rămân necunoscuţi.
Aproximativ o treime, până la o jumătate din cei care formează corpul decizional al PI-40, sunt acum în favoarea unei dezvăluiri publice în ceea ce priveşte acest subiect; aceştia sunt în general membrii mai tineri, care nu sunt atât de implicaţi în excesele realizate în trecut de către aceste organizaţii. Ceilalţi se opun sau sunt ambivalenţi în ceea ce priveşte o dezvăluire a acestui subiect în viitorul apropiat.
Concluzia noastră este aceea că, în cadrul PI-40, există dezbateri din ce în ce mai aprinse în legătură cu anumite operaţiuni secrete şi oportunitatea dezvăluirii acestora.
Multe operaţiuni compartimentate din cadrul proiectelor „negre” sau ale USAP sunt astfel structurate, încât cei care lucrează la problemă să nu ştie că aceasta are legătură cu fenomenul OZN/ET. De exemplu, unele aspecte din aşa-numitele eforturi Star Wars sau SDI sunt destinate vânării navelor ET care îşi fac apariţia în apropierea Pământului, dar majoritatea oamenilor de ştiinţă şi a celor care lucrează în cadrul programului SDI, nu ştiu acest lucru.
Am aflat din trei surse separate că, de la începutul anului 1990 şi până acum, cel puţin două nave ET au fost doborâte şi distruse cu ajutorul sistemelor de arme localizate în spaţiu.
Marea majoritate a liderilor politici, inclusiv oficialii de la Casa Albă, lideri ai Congresului, lideri ai ONU şi alţi lideri din întreaga lume nu sunt ţinuţi sistematic la curent în legătură cu acest subiect. Atunci când se fac investigaţii, lor nu li se spune nimic despre aceste operaţiuni; de fapt, nu li se confirmă existenţa niciunei operaţiuni. În general, prin natura lor, grupurile care orchestrează astfel de activităţi secrete au grijă ca aceşti lideri nici măcar să nu ştie cui ar trebui să ceară realizarea unei investigaţii în acest sens.
În cadrul acestor cercetări există o largă cooperare internaţională, cu toate că unii martori declară că anumite ţări, în special China, şi-au urmat în mod agresiv agenda personală, fără a ţine seama de directivele celor aflaţi la conducerea acestor operaţiuni secrete.
Baze mari în care acestea se realizează, în afară de foarte diversificatele locaţii private care servesc acestui scop, includ Baza Edwards a Forţelor Aeriene din California, Baza Nellis a Forţelor Aeriene din Nevada, în special S4 şi facilităţile adiacente, Los Alamos - New Mexico, Fort Huachuca - Arizona (Biroul Central al Serviciilor Secrete din cadrul Armatei), Arsenalul Redstone din Alabama, o facilitate subterană relativ nouă, în dezvoltare, accesibilă numai din aer, într-o zonă îndepărtată din Utah şi multe altele. Astfel de facilităţi şi centre operaţionale există şi în alte ţări: Marea Britanie, Australia şi Rusia. Numeroase agenţii au unităţi secrete legate de USAP, care sunt implicate în aceste operaţiuni, inclusiv Biroul Naţional de Recunoaştere, Agenţia Pentru Securitate Naţională, CIA, Agenţia de Servicii Secrete de Apărare, Biroul Forţelor Aeriene pentru Investigaţii Speciale, Serviciile Secrete Navale, Serviciile Secrete ale Armatei, Serviciile Secrete ale Forţelor Aeriene, FBI şi altele. Există o listă mult mai amplă cu diverse corporaţii, precum şi persoane private şi civile care au o implicare semnificativă în aceste operaţiuni secrete. Majoritatea operaţiunilor ştiinţifice, tehnice şi care au de-a face cu tehnologia avansată sunt centralizate în cadrul industriei civile şi a firmelor de cercetare. Contractorii privaţi le asigură acestora sisteme de securitate excepţionale şi chiar letale.
Majoritatea personalului, precum şi conducerea acestor agenţii şi grupuri private nu sunt implicate şi nu au cunoştinţă despre aceste operaţiuni secrete compartimentate. Din acest motiv, orice acuzaţii pripite aduse unor astfel de agenţii sau corporaţii private sunt negarantate. „Posibilitatea plauzibilă de a nega” există la multe nivele. Mai mult decât atât, specializarea şi compartimentarea permit existenţa unui număr de operaţiuni, fără ca cei implicaţi să ştie că acestea sunt legate de fenomenul OZN/ET.
Atât stimulentele pentru obţinerea cooperării, cât şi penalităţile pentru violarea secretului sunt extraordinar de mari în cazul agenţiilor implicate în aceste operaţiuni. Un veteran al armatei ne-a relatat că cel puţin 10.000 de oameni au primit un milion de dolari sau chiar mai mult fiecare pentru a consimţi să coopereze, în ultimele câteva decenii. În ceea ce priveşte penalităţile, cunoaştem mai multe cazuri credibile în care anumitor indivizi le-au fost ameninţate familiile în cazul în care vor sparge codul tăcerii şi am aflat despre două pretinse „sinucideri” recente la o firmă privată de contractare, care au avut loc după ce victimele au început să dezvăluie anumite secrete în ceea ce priveşte un proiect ce implica inginerie reversă legată de tehnologia ET.
Finanţarea: un investigator din Congres ne-a relatat în particular că fondurile de la „bugetul negru” se pare că sunt folosite pentru astfel de activităţi, precum şi pentru operaţiuni similare care sunt USAP. Acest „buget negru” implică între 10 şi 80 de milioane de dolari pe an. Suma alocată în mod specific operaţiunilor ET este necunoscută la acest moment. În plus, din sursele de peste ocean şi din fondurile private şi instituţionale se alocă sume semnificative pentru aceste operaţiuni secrete.
Ceea ce am aflat până acum cu privire la finanţarea operaţiunilor secrete este numai o parte a informaţiei. În mod evident, există mai multe întrebări decât răspunsuri, iar ceea ce nu ştim este mai mult decât ceea ce ştim cu privire la acest subiect. Cu toate acestea, eu cred că am făcut progrese considerabile în ceea ce priveşte înţelegerea modului în care operează aceste facţiuni secrete. Am prezentat această evaluare generală unui număr de personalităţi importante din cadrul armatei, politicului şi diverselor instituţii şi am fost surprins că ea a fost considerată destul de exactă şi în acord cu diverse evaluări la care ajunseseră şi ei, în mod independent.
Dar întrebarea cea mare este: de ce toate acestea? De ce se continuă păstrarea acestui secret şi înşelarea publicului?
Ezit să merg prea departe cu investigaţiile în ceea ce priveşte subiectul OZN, deoarece aici este deja vorba despre motive şi ţeluri ultime, care reprezintă întotdeauna o zonă alunecoasă. Mă tem însă ca aceasta nu este o problematică obişnuită iar emoţiile, motivele şi dezideratele din spatele unor acţiuni atât de neobişnuite, care implică o miză atât de mare, sunt cel mai probabil foarte complexe şi disonante. Cu siguranţă că aceste motive sunt diverse, provenind de la nobilii iniţial bine intenţionaţi, până la cei depravaţi care au intenţii vădit malefice.
Senatorul Barry Goldwater mi-a spus, în 1994, că secretul ce înconjoară subiectul ET a fost o „greşeală blestemată atunci şi este o greşeală blestemată şi acum...”, înclin să fiu de acord cu senatorul, dar motivul acestui secret nu a fost şi nu este prostia. Mai degrabă eu aş zice că el îşi are originea în frică şi în lipsa de încredere. Deşi în general îmi displac flecărelile psihologice, consider că psihologia acestui fapt este importantă. Părerea mea este că secretul, în special secretul la acest nivel, este întotdeauna un simptom al îmbolnăvirii. Dacă ai secrete în familie, aceasta este o boală născută din frică, insecuritate şi neîncredere. Ea poate fi extrapolată la nivelul comunităţilor, companiilor şi chiar al întregii societăţi într-o anumită măsură. În final, ideea de a păstra un secret este un simptom al unei stări foarte proaste de lucruri, ce derivă dintr-o lipsă fundamentală de încredere, pe fondul unei frici şi al unei insecurităţi crescute.
În cazul OZN-urilor, începutul anilor ‘40 şi ‘50 a fost, după părerea mea, perioada unei stări de frică generalizată, aflată la graniţa panicii. Tocmai ce ieşisem dintr-un război mondial devastator şi am dezlănţuit oroarea armelor nucleare. URSS îşi extindea imperiul, înarmându-se până în dinţi cu arme nucleare din ce în ce mai puternice şi mai periculoase. În plus, erau înaintea noastră în cursa lansării în spaţiu.
Au apărut navele ET, care au fost recuperate având la bord forme de viaţă necunoscute decedate (şi una în viaţă). Panică. Teamă. Confuzie. Apar nenumărate întrebări, toate izvorâte din frică.
De ce sunt aici (ET)? Cum va reacţiona societatea? Cum le putem securiza tehnologia şi să o ţinem departe de duşmanii noştri de moarte? Cum putem spune oamenilor că cea mai puternică forţă aeriană nu-şi poate controla spaţiul aerian? Ce se va petrece cu credinţele religioase? Cu ordinea economică? Cu stabilitatea politică? Cu păstrătorii tehnologiei actuale? Etc.
După părerea mea, anii timpurii ai secretului au fost previzibili, de înţeles şi poate chiar justificaţi.
Dar pe măsură ce a trecut timpul şi mai ales odată cu sfârşitul Războiului Rece, frica singură nu explică pe deplin păstrarea secretului. Până la urmă, 1996 nu este 1946 - am fost în spaţiu, am aterizat pe Lună, am descoperit planete în jurul altor sisteme solare... şi 50% din populaţia ţării crede că OZN-urile sunt reale. Iar imperiul sovietic nu mai există.
Alţi doi factori majori sunt la putere acum: lăcomia şi controlul maselor, precum şi inerţia deceniilor de păstrare a secretului.
Lăcomia şi controlul sunt uşor de înţeles: imaginaţi-vă cum ar fi să fiţi implicaţi într-un proiect care înţelege, iar apoi aplică tehnologia ET avansată. Impactul economic şi la nivelul puterii al unei astfel de tehnologii depăşeşte semnificaţia combinată a motorului cu combustie internă cu electricitatea, cipurile de calculatoare şi toate formele de telecomunicaţii. Vorbim despre tehnologia mileniului următor. Credeţi că epoca computer/informaţie este extraordinară? Puneţi-vă centurile de siguranţă, pentru că de-a lungul drumului - mai devreme sau mai târziu - vor avea loc revoluţiile tehnologice neliniare, de punct zero, bazate pe tehnologii ET avansate.
Nu e de mirare că interesul şi secretul acestui complex militar-industrial îl depăşeşte chiar şi pe cel al guvernului legat de USAP.
Inerţia birocratică a operaţiunilor secrete de mare anvergură este şi ea un alt factor. După decenii de operaţiuni secrete, de înşelare a publicului, de minciuni şi de alte maşinaţiuni ascunse mult mai grave, cum poate un asemenea grup de interese să dezvăluie toate urzelile pe care le-a ţesut? Există o anumită alură de dependenţă faţă de puterea secretă la anumite tipuri de oameni; ei se simt importanţi şi încărcaţi de faptul de a avea şi de a şti anumite secrete. Mai există, de asemenea, şi spectrul unui fel de Watergate cosmic, cu tot felul de oameni care vor căderea unui cap. În acest fel devine mai uşor să menţii status quo-ul, lucru pe care orice birocraţie se pricepe foarte bine să-l facă.
Însă chiar şi acum există frică. Nu doar frica de a fi expuşi în era Watergate, ci mai degrabă o frică xenofobă, primitivă de necunoscut. Cine sunt aceşti umanoizi, de ce se află ei aici; cum îndrăznesc să intre în spaţiul nostru aerian fără permisiunea noastră? Umanitatea are o lungă tradiţie de frică şi ură faţă de ceea ce este diferit, necunoscut sau vine din altă parte. Suntem martori la prejudiciile violente rasiale, etnice, religioase şi naţionaliste, precum şi la ura imensă care distruge umanitatea. Există un răspuns xenofob aproape înrădăcinat în faţa necunoscutului şi a ceea ce este diferit. Şi este sigur că ET sunt cu mult mai diferiţi de noi decât sunt, să spunem, protestanţii faţă de catolicii din Irlanda.
Odată am întrebat un fizician care era implicat în operaţiuni militare secrete legate de OZN-uri de ce se încearcă distrugerea acestor nave ET cu ajutorul unor arme avansate plasate în spaţiu. A devenit imediat agitat şi a spus: „Acei cowboy care conduc această operaţiune sunt atât de aroganţi, atât de necontrolabili, încât ei văd fiecare intrare a unui OZN în spaţiul nostru aerian ca fiind o ofensă ce merită un răspuns ostil. Şi ne vor aduce astfel în pragul unui conflict interplanetar, dacă nu suntem atenţi...”
Astfel se petrec lucrurile. Frica. Frica de necunoscut. Lăcomia şi controlul. Inerția instituţională. Acestea sunt câteva dintre forţele ce animă şi conduc actualmente secretomania continuă a PI-40.
Dar ce vom face de-acum înainte? Cum să transformăm această situaţie de la un secret extrem la dezvăluire?
Există un vechi proverb chinezesc care spune: „Dacă nu schimbăm direcţia, este foarte posibil să ajungem încotro ne îndreptăm.” Direcţia pe care ne îndreptăm acum este foarte periculoasă. Secretul extrem menţinut în special în cazul unei probleme atât de importante şi de vaste subminează democraţia, constituţia, concentrează o imensă putere tehnologică în mâinile câtorva nealeşi, punând astfel întreaga planetă în pericol. Această situaţie trebuie să ia sfârşit.
În cadrul Proiectului Starlight, iniţiat de CSETI, am muncit aproape 3 ani pentru a aduna dovezi, pentru a identifica martori aflaţi în prezent sau în trecut în guvern, armată, servicii secrete şi diverse corporaţii, precum şi pentru a pune la curent numeroşi lideri mondiali în legătură cu situaţia actuală reală cu privire la subiectul OZN. Am realizat multe lucruri fără a avea nici măcar un angajat plătit sau fonduri semnificative, ci numai prin devotamentul şi eforturile voluntare ale unei echipe perseverente. Dar au mai rămas încă multe lucruri de făcut. Iată o listă parţială cu acestea:
În luna iulie 1995 am avut o întâlnire cu martori importanţi din guvernul şi armata SUA şi a Rusiei, în cadrul căreia am semnat cu toţii o scrisoare prin care i-am cerut preşedintelui Clinton să emită un ordin executiv care să permită acestor martori să vorbească fără a fi condamnaţi sau a primi diverse penalităţi. Am sugerat ca administraţia prezidenţială, în cooperare cu Congresul, să organizeze audieri deschise în cadrul cărora aceşti martori, care acum sunt peste douăzeci, să poată depune mărturie în mod deschis despre ceea ce ei ştiu în legătură cu problema OZN. Aceasta ar fi constituit o dezvăluire defensivă. În această privinţă, puteţi ajuta în două moduri: 
1. Scrieţi preşedintelui şi cereţi-i să emită un ordin executiv care să le permită acestor martori să vină în faţă fără frică şi în acelaşi timp scrieţi senatorilor şi congresmenilor şi cereţi-le să susţină audieri deschise în cadrul cărora aceşti martori să poată vorbi.
2.	Contactaţi-mă imediat dacă dvs. sau cineva cunoscut dvs. a făcut sau face parte în prezent din guvern, din armată sau din anumite corporaţii implicate în aceste operaţiuni secrete. Avem posibilitatea de a aplica măsuri de protecţie şi cu cât avem mai mulţi martori, cu atât cazul nostru va fi mai puternic şi mai mare siguranţa celor implicaţi. Vă rog să ne ajutaţi dacă puteţi.
Comunitatea internaţională a ONU ar trebui, în mod similar, să organizeze astfel de audieri deschise în care să fie abordată această problemă. Avem martori din toată lumea. La modul ideal, ar trebuie să înceapă imediat o acţiune de dezvăluire internaţională şi adunare a dovezilor.
Comunitatea internaţională nu ar trebui să stea pasivă, renunţând astfel la responsabilitatea pe care o are faţă de aceste operaţiuni secrete. De 5 ani de zile CSETI este implicat într-un efort de diplomaţie a cetăţenilor şi a obţinut rezultate semnificative în dezvoltarea unor protocoale de contactare a vizitatorilor ET. În loc să privim această problemă ca pe un „fenomen” distant, ar trebui să urmărim să stabilim comunicarea cu aceste forme de viaţă şi să realizăm astfel primii paşi în construirea unei relaţii interplanetare deschise. Dacă sunteţi interesaţi să aflaţi mai multe lucruri despre cum anume se desfăşoară aceste eforturi de cercetare, contactaţi-ne.
Este important să realizăm că trebuie să fim pregătiţi să iertăm. Nu vom câştiga nimic dacă îi vom pedepsi în mod sever pe cei care sunt sau au fost implicaţi în aceste operaţiuni secrete. Mulţi dintre ei au crezut şi cred probabil că fac ceea ce trebuie. Nu avem nevoie de un Watergate cosmic şi trebuie să renunţăm la el în mod colectiv. Trebuie să fim capabili să privim în prezent şi în viitor şi să iertăm trecutul. Există un precedent: în prima perioadă a administraţiei Clinton au existat dezvăluiri exhaustive despre excese şi experimente grave din trecut în cadrul Departamentului de energie şi al fostei Comisii de energie atomică. Am aflat despre faptul că în mâncarea copiilor de la orfelinate a fost pus plutoniu, pentru a produce o radiere deliberată şi a vedea „ce se va întâmpla” ş.a.m.d. Acest adevăr a ieşit la iveală şi nu a fost sfârşitul lumii. Nimeni nu a trebuit să meargă la închisoare pentru asta. Guvernul nu s-a prăbuşit şi n-a căzut nici cerul. Haideţi să trecem mai departe, plini de o reală compasiune şi iertare, şi să începem următorul secol înnoiţi. Căci, dacă poporul va conduce, conducătorii îl vor urma. Curajul, viziunea şi perseverenţa sunt necesare pentru a transforma această situaţie, pentru a crea vremuri de deschidere, încredere şi pentru a pune fundaţia păcii planetare şi interplanetare. Dacă liderilor noştri le lipseşte momentan acest curaj şi această viziune, atunci trebuie să le manifestăm noi în locul lor. Viitorul vieţii pe Pământ şi locul nostru în cosmos se află în pericol. Haideţi să muncim împreună pentru a-l pune în siguranţă, pentru copiii noştri şi pentru copiii copiilor noştri!

Introducere
În ultimii câţiva ani am avut responsabilitatea de a-i pune la curent pe unii oameni politici şi de ştiinţă, atât din SUA, cât şi din alte ţări, în legătură cu subiectul OZN/ET.
Dovezile existente cu privire la acest subiect sunt clare şi copleşitoare: nu a fost deloc dificil să construim un caz convingător despre realitatea OZN-urilor în sine. Provocarea mai mare este elucidarea arhitecturii secretului în ceea ce priveşte OZN-urile. Dar cea mai mare provocare este să explicăm „de ce”. De ce toate aceste secrete? De ce există un guvern „negru”, a cărui existenţă nu este recunoscută public în interiorul guvernului propriu-zis? De ce să fie ascuns subiectul OZN faţă de public?
Dovezile reprezintă subiecte complexe, dar relativ simple. Natura programelor secrete este mult mai dificilă, mai complexă. Dar „de ce-ul”, motivul din spatele secretului, este cea mai provocatoare problemă dintre toate. Nu există un răspuns unic la această întrebare, ci mai degrabă există numeroase motive inter-corelate pentru acest efort extraordinar de a păstra secretul, care a fost făcut de-a lungul câtorva zeci de ani până în prezent. Investigaţiile şi interviurile noastre, realizate cu numeroşi martori secreţi care au făcut parte din astfel de programe, ne-au ajutat să înţelegem motivele din spatele acestei secretomanii. Ele se întind de la raţiuni evidente şi clare, până la cele mai bizare motivaţii. Ajunşi în acest punct, aş vrea să vă împărtăşesc acum câteva puncte cheie în ceea ce priveşte păstrarea cu străşnicie, de atâta vreme, a acestui secret: de ce el a fost impus şi de ce este atât de dificil - pentru interesele care îl controlează din cadrul programelor oculte - să se facă dezvăluirile.

La început
În perioada de început a fenomenului OZN, interesele militare, industriale şi ale serviciilor secrete au determinat preocuparea referitoare la natura acestui fenomen în special, şi anume dacă acesta era sau nu generat de adversarii noştri de pe pământ. Odată ce s-a constatat că fenomenul era de natură ET, s-a pus problema cum anume va reacţiona publicul la aflarea acestui lucru. 
În anii ‘30 şi ‘40, aceasta a reprezentat o problemă majoră: dacă OZN-urile ar fi fost de origine terestră, ele ar fi reprezentat o dovadă a unui adversar pământean cu aparatură tehnologică mult mai avansată decât aceea a aparatelor de zbor ale SUA, ceea ce ar fi pus în mare pericol securitatea statului. Odată ce navele s-au dovedit a fi de origine ET (lucru care se ştia deja înainte de încheierea Celui de-Al Doilea Război Mondial), au apărut mai multe întrebări decât răspunsuri. De ce se află ET aici? Care le sunt intenţiile? Cum anume călătoresc navele lor la viteze fantastice prin vastitatea spaţiului? Cum pot fi aplicate aceste tehnologii pe Pământ în situaţia actuală a umanităţii - atât pe timp de pace, cât şi pe timp de război? Cum ar reacţiona publicul dacă ar afla de existenţa lor? Ce efect ar avea dezvăluirea acestor adevăruri asupra sistemelor de credinţe ale oamenilor? Dar asupra sistemelor politice şi sociale?
De la sfârşitul anilor ‘40 şi începutul anilor ‘50 au fost realizate eforturi concentrate pentru a desluşi ştiinţa şi tehnologia de bază a acestor nave ET, în primul rând prin studiul direct asupra obiectelor ET care s-au prăbuşit şi care au fost recuperate în mare secret din New Mexico şi din alte părţi ale lumii. S-a ajuns repede la concluzia că aceste obiecte foloseau legi ale fizicii şi tehnologii aplicate cu mult mai avansate decât motoarele cu combustie internă, decât tuburile vidate şi alte tehnologii asemănătoare care existau atunci pe Pământ. În atmosfera Războiului Rece şi într-o lume în care un avantaj tehnologic minor ar fi putut înclina balanţa puterii înspre o luptă cu arme nucleare, aceasta reprezenta o problemă foarte delicată.
Într-adevăr, tema disfuncţiei geo-politice umane apare ca o trăsătură recurentă a secretului OZN, chiar şi în prezent. Vom vorbi mai multe despre aceasta mai târziu.
Din documentul canadian guvernamental strict-secret Wilbur Smith, din 1950, ştim că acest subiect a fost păzit chiar mai bine decât secretul fabricării bombei cu hidrogen. A existat un efort colosal pe la începutul anilor ‘40 de a studia aparatura ET de zbor, de a desluşi modul de operare al acesteia şi de a vedea cum anume pot fi aplicate acele tehnologii de către oameni. Chiar şi pe atunci proiectul care se ocupa cu acest subiect era extraordinar de secret.
El a devenit şi mai secret pe la începutul anilor ‘50, când s-a realizat un progres substanţial în ceea ce priveşte înţelegerea anumitor legi fizice care stăteau la baza sistemelor energetice şi de propulsie ale navelor ET. Cea mai bună estimare pe care o putem face este aceea că atunci a fost momentul în care întregul proiect a devenit din ce în ce mai „negru” şi mai tăinuit.
Compartimentarea proiectului referitor la OZN-uri a crescut exponenţial la începutul anilor ‘50, atunci când s-a înţeles ce anume aveau aceste proiecte secrete: aparate care operau pe baza unor legi fizice şi sisteme energetice care, dacă ar fi fost făcute cunoscute, ar fi distrus pentru totdeauna viaţa de pe Pământ.
Deja în perioada Eisenhower, proiectele OZN erau tot mai compartimentate, departe de controlul legal sau constituţional al lanţului de comandă. Aceasta înseamnă că - deşi noi ştim din mărturiile celor care ne-au dat declaraţii că Eisenhower era la curent cu existenţa OZN-urilor - preşedintele (şi liderii din alte ţări) erau tot mai mult lăsaţi în afara problemei. Aceşti lideri aleşi şi numiţi au fost confruntaţi cu (ceea ce Eisenhower a numit) un complex militar-industrial cu proiecte labirintice compartimentate, ce se aflau tot mai mult în afara controlului şi a capacităţii guvernului de a interveni. Din declaraţiile directe ale martorilor ştim că Eisenhower, Kennedy, Carter şi Clinton au încercat în zadar să penetreze aceste proiecte.
Acest lucru este valabil şi pentru liderii şi investigatorii Congresului, pentru preşedinţi străini şi pentru conducerea ONU. Acesta este într-adevăr un proiect exclusiv, care oferă oportunităţi egale - nu contează cât de mare este funcţia pe care o deţii, dacă nu eşti considerat necesar pentru acest proiect, nu vei şti despre el. Punct.
Încă din 1960, grija pentru o posibilă panică publică la aflarea faptului că nu suntem singuri în univers nu a fost motivul principal pentru păstrarea secretului. Cei care cunosc anumite informaţii - în ciuda poveştilor fantastice ţesute pe marginea subiectului OZN şi a filmului Dosarele X - înţeleg că frica de ET ostili nu a fost nici ea un factor semnificativ. În timp ce în anumite cercuri secrete a existat o confuzie perpetuă în ceea ce priveşte scopul real din spatele fenomenului OZN, avem cunoştinţă despre anumiţi intruşi care îi privesc pe ET ca fiind o ameninţare ostilă.
Prin anii ‘60 - şi cu siguranţă şi până în anii ‘90 - lumea a devenit foarte familiară cu conceptul călătoriilor în spaţiu, iar populara industrie science-fiction a îndoctrinat aproape în întregime masele cu ideea că există posibilitatea ca, departe în spaţiul cosmic, să existe ET. Atunci de ce a fost necesară încă păstrarea secretului?
Războiul Rece a luat sfârşit. Este puţin probabil că oamenii ar fi şocaţi să afle că nu suntem singuri în univers (majoritatea oamenilor cred deja acest lucru - de fapt, mulţi cred că OZN-urile sunt reale). În plus, ce ar putea fi mai şocant decât să trăim în cea de-a doua jumătate a secolului XX, cu mii de bombe cu hidrogen aţintite asupra fiecărui mare oraş din lume? Dacă putem trăi cu această idee, putem desigur accepta şi ideea existenţei extratereştrilor.
Explicaţia facilă a fricii, a panicii, a şocului nu este suficientă pentru a justifica un asemenea nivel de tăinuire, astfel încât nici măcar preşedintelui sau directorului CIA să nu li se permită accesul la aceste informaţii.

O evaluare actuală
Tăinuirea continuă a existenţei OZN-urilor trebuie deci să aibă legătură cu anxietatea perpetuă legată de dinamicile esenţiale ale marilor puteri din lume şi cum anume ar afecta o asemenea dezvăluire aceste dinamici.
Cu alte cuvinte, cunoaşterea legată de fenomenul OZN trebuie să aibă un asemenea potenţial extraordinar de a schimba status quo-ul, încât suprimarea ei continuă cu orice preţ şi este considerată a fi esenţială.
Întorcându-ne la anii ‘50, am aflat că tehnologia şi legile fizice care stau la baza construcţiei navelor ET au fost descoperite în cadrul unor proiecte intensive de inginerie reversă. Exact la acel punct s-a luat decizia de a creşte nivelul de secretizare la un grad fără precedent - un grad de tăinuire care a scos această problemă de sub posibilitatea de control a lanţului firesc guvernamental de comandă, aşa cum îl cunoaştem noi. De ce?
Lăsând la o parte posibilitatea utilizării unei asemenea cunoaşteri de către adversarii USA/Marea Britanie în timpul Războiului Rece, s-a realizat imediat faptul că aceste aparate erau excepţionale. Legile fizice care stau la baza sistemelor de propulsie şi a celor generatoare de energie erau construite astfel încât ele puteau înlocui cu uşurinţă toate sistemele de propulsie şi generatoare de energie existente pe Pământ. Şi, odată cu ele, toată ordinea geo-politică şi economică.
În anii ‘50 nu exista o grijă prea mare cu privire la încălzirea globală, la colapsul eco-sistemului, la deteriorarea stratului de ozon, la pierderea pădurilor tropicale, la degradarea bio-diversităţii etc. În urma Celui de-Al Doilea Război Mondial, ceea ce era necesar era o stare de stabilitate şi nu o nouă convulsie în ordinea economică, geo-politică şi tehnologică mondială. Amintiţi-vă: celor care sunt la putere le place să stea la putere. Ei sunt împotriva asumării riscului, nu agreează schimbările majore şi nu renunţă uşor la control şi la putere.
Dezvăluirea existenţei extratereştrilor, care ar fi fost curând urmată de inevitabila dezvăluire a uimitoarelor tehnologii ET, ar fi schimbat lumea pentru totdeauna şi ei ştiau aceasta. Prin urmare, situaţia trebuia evitată cu orice preţ. În plus, atunci erau vremurile în care „ce era bun pentru General Motors (GM) era bun pentru America”, lucru valabil şi pentru cantităţile imense de petrol sau de cărbune.
Faptul ineluctabil este acesta: dezvăluirea prezenţei ET va conduce în mod inevitabil la dezvăluirea acestor tehnologii, care apoi vor scăpa de sub control, eliminând întreaga infrastructură tehnologică a planetei. Schimbările ar fi imense şi aproape imediate.
50 de ani mai târziu, înainte de trecerea în noul mileniu, acest lucru este şi mai adevărat acum decât atunci. De ce? Pentru că evitarea problemei în anii ‘50 - care era mai uşor de rezolvat la acea vreme - a făcut ca ea să fie mult mai delicată acum. De exemplu, dependenţa mondială de petrol şi de tehnologia cu combustie internă este mult mai mare acum decât în anul 1955, iar economia mondială este mult mai dezvoltată acum, astfel că orice schimbare ar fi exponenţial mai semnificativă şi potenţial mult mai haotică.
Deci aceasta este enigma: fiecare deceniu şi generaţie a plasat problema generaţiei care a urmat, doar pentru a se confrunta cu altă cale a perpetuei tăinuiri, mult mai destabilizatoare decât ar fi fost cu un deceniu mai devreme. Într-un cerc înnebunitor al secretomaniei, al amânării dezvăluirii şi creşterii complexităţii şi a dependenţei omenirii de sistemele energetice, fiecare generaţie s-a trezit într-o dificultate şi mai mare decât generaţia anterioară. Pe cât de dificilă ar fi fost această dezvăluire de realizat în anii ‘50, acum acest lucru este şi mai dificil de făcut şi probabil cutremurător în ceea ce priveşte consecinţele sale.
Descoperirile tehnologice din anii ‘50, care au rezultat în urma proceselor de inginerie reversă realizate în cazul navelor ET, ar fi putut să ne determine să schimbăm complet situaţia economică, socială, tehnologică şi a mediului. Faptul că o asemenea tehnologie avansată a fost negată publicului are legătură cu natura potrivnică schimbărilor, specifică ierarhiei aflată la putere la acea vreme, care dăinuie şi până în ziua de azi.
Fiţi siguri că schimbările vor fi imense.
Gândiţi-vă la o tehnologie care determină generarea de energie din aşa-numitul câmp al punctului zero şi care poate face ca fiecare casă, firmă, fabrică sau vehicul să aibă propria sursă de putere, fără nicio sursă exterioară de combustibil. Nu va mai fi niciodată nevoie de petrol, gaz, cărbune, centrale nucleare sau de motorul cu combustie internă. Nu va mai exista poluare.
Gândiţi-vă la o tehnologie care va utiliza aparatură electro-gravitaţională, care permite deplasarea deasupra suprafeţei solului. Nu vor mai exista şosele care să acopere pământurile fertile, deoarece transportul se va derula deasupra solului.
Sună extraordinar. Dar în anii ‘50 petrolul exista din plin, nimeni nu-şi făcea prea multe griji în legătură cu poluarea, încălzirea globală nu era o preocupare majoră, iar marile puteri voiau doar stabilitate. În plus, de ce să rişte schimbările tectonice care ar fi fost declanşate de o asemenea dezvăluire? Lasă mai bine generaţia următoare să se ocupe de această problemă.
Dar acum noi suntem acea ultimă generaţie. Iar 1999 nu este totuna cu 1949. Pământul se zbate sub povara unei suprapopulări - 6 miliarde de oameni - şi toţi vor electricitate, maşină, TV etc. Toată lumea ştie că planeta nu mai are resurse de petrol pentru următorii 50 de ani - şi chiar dacă ar avea, ecosistemul planetar nu ar putea supravieţui încă 50 de ani unor astfel de abuzuri. Riscurile unei dezvăluiri sunt acum mult mai mici decât riscul tăinuirii: dacă secretul continuă să fie menţinut prea mult timp, ecosistemul planetei va fi distrus. Că tot vorbim de o mare schimbare şi de o instabilitate globală...
Mulţi oameni vor considera impactul economic şi tehnologic al unei astfel de dezvăluiri ca fiind justificarea de bază a păstrării secretului. Căci vorbim, de fapt, de o schimbare de multe miliarde de dolari pe an în economie. Toate sectoarele de energie şi transport ale economiei ar fi revoluţionate. Iar sectorul energetic - în cadrul căruia sunt achiziţionaţi şi arşi combustibilii nerefolosibili, ce trebuie realimentaţi continuu - va dispărea cu desăvârşire. Şi în timp ce alte industrii ar înflori, numai un prost ar neglija impactul dispariţiei unui astfel de segment al economiei de sute de miliarde de dolari.
Cu siguranţă că interesele mascate, implicate în infrastructura industrială globală, legate de petrol, gaz, cărbune şi motoarele cu combustie internă, precum şi utilităţile publice nu constituie o forţă neglijabilă în lume.
Dar pentru a înţelege motivul tăinuirii fenomenului OZN trebuie să înţelegem ce reprezintă toţi acei bani în esenţă. Ei reprezintă, de fapt, putere, o putere geo-politică masivă.
Trebuie să ne gândim ce s-ar petrece dacă fiecare sătuc din India (sau din Africa, America de Sud sau din China) ar avea aparate care ar genera cantităţi imense de curent, fără a produce poluare şi fără a cheltui cantităţi enorme de energie pe combustibili. Întreaga lume ar fi capabilă să se dezvolte într-un mod fără precedent - fără poluare şi fără milioane cheltuite pe centralele nucleare, pe liniile de comunicaţii şi pe combustibili.
Acesta ar fi considerat la scară largă ca fiind un lucru bun: până la urmă, în general toată instabilitatea de la nivel mondial, starea de război etc. are legătură cu sărăcia exagerată şi decadenţa economică într-o lume prosperă. Nedreptăţile sociale şi imparităţile economice extreme dau naştere la haos şi suferinţă în întreaga lume. Aceste tehnologii descentralizate şi nepoluante ar modifica definitiv această situaţie. Până şi deşertul ar înflori...
Dar trebuie să nu uităm că puterea geo-politică decurge din îndemânarea tehnologică şi cea economică. India are peste un miliard de locuitori, iar SUA cam o pătrime, dar cine are cea mai mare putere geo-politică?
Pe măsură ce aceste noi sisteme energetice ar prolifera, aşa-numita lume a treia ar ajunge rapid de talia marilor state industrializate, precum SUA sau Japonia. Aceasta ar cauza o creştere masivă a puterii geo-politice. Iar lumea industrializată va trebui să împartă puterea cu fosta aşa-numită lume a treia.
Cei care se află la ora actuală (sau care se aflau în anii ‘50) în scaunele de conducere nu au şi nu aveau niciun interes să facă aşa ceva. Cu greu putem susţine şi împărţi puterea în cadrul Organizaţiei Naţiunilor Unite.
Dezvăluirea informaţiilor despre subiectul OZN va duce la proliferarea globală a noilor sisteme energetice, care vor avea ca rezultat rapid egalizarea puterii în lume. SUA şi Europa au împreună în jur de 600 de milioane de oameni. Adică numai 10% din populaţia lumii. Odată ce restul de 90% s-ar ridica din punct de vedere tehnologic şi economic, este de la sine înţeles că puterea geo-politică va fi deţinută de ceilalţi - sau se va egaliza - în tot restul lumii. Puterea va trebui să fie împărţită. O securitate colectivă globală reală va fi inevitabilă. Aceasta va reprezenta sfârşitul lumii pe care o cunoaştem acum.
Atunci când combini impactul economic şi tehnologic cu impactul geo-politic, devine evident faptul că schimbările legate de încetarea secretului sunt cu adevărat tectonice, masiv transformatoare la nivelul întregii planete. Nu este ceva care poate fi trecut cu vederea.
Dar la 50 de ani după ce lumea ar fi putut avea aceste noi tehnologii - şi 50 de ani de degradare ecologică, de haos social şi economic - realizăm că suntem ultima generaţie căreia i-a fost pasat „cartoful cosmic” fierbinte al problemei tăinuirii fenomenului OZN.
Si	iată-ne aici, ţinând în mâini acest cartof fierbinte... dar ce să facem cu el?
A pune capăt secretului presupune schimbări majore şi profunde în aproape toate aspectele existenţei umane - economic, social, tehnologic, filozofic, geo-politic etc. Dar a continua secretul şi reprimarea acestor noi tehnologii de propulsie, generatoare de energie, înseamnă ceva cu mult mai destabilizator: colapsul ecosistemului planetar şi epuizarea combustibililor fosili de care avem nevoie cu toții. Si creşterea furiei celor aflaţi în nevoi, care sunt în mod nenecesar privaţi de o viaţă demnă... Nu mai există alte generaţii cărora să le putem plasa acest cartof cosmic fierbinte: trebuie să facem noi înşine ceva cu el şi să facem ceea ce trebuia făcut în anii 1950.

Urzelile pe care le ţesem
Ca şi cum cele menţionate nu ar fi fost suficiente, amintiţi-vă că au fost făcute lucruri de-a dreptul abominabile pentru a păstra acest secret. Infrastructura „guvernului secret” a trebuit să menţină şi chiar să extindă nivelul de ascundere a adevărului, care înşeală preşedinţi, directori ai CIA şi lideri ai Congresului, precum şi prim miniştri europeni etc. Acest lucru este substanţial şi totodată ilegal. Să fiu mai clar: entitatea colectivă care controlează problema OZN şi tehnologiile ET are mai multă putere decât oricare guvern din lume sau decât oricare preşedinte de stat.
Faptul că o astfel de situaţie ar putea să apară a fost prevăzut de preşedintele Eisenhower atunci când, în ianuarie 1961, ne-a avertizat în legătură cu „complexul militar-industrial”, care se afla în creştere. Acela a fost ultimul său discurs ca preşedinte şi el ne punea în gardă în legătură cu o situaţie înfricoşătoare despre care avea personal cunoştinţă. Pentru că Eisenhower văzuse navele ET şi corpurile decedate ale extratereştrilor. El ştia de programele secrete care se ocupau de această problemă. Dar ştia şi faptul că pierduse deja controlul asupra acestor programe şi că cei implicaţi îl minţeau cu privire la anvergura şi natura reală a cercetărilor care erau realizate, precum şi a rezultatelor obţinute.
Într-adevăr, situaţia curentă a secretului este un hibrid cvasi-guvernamental, o operaţiune cvasi-privatizată care este internaţională şi care funcţionează în afara sferei oricărei agenţii sau guvern. „Guvernul” - aşa cum ne raportăm noi la el în mod obişnuit - se află în afara problemei. Această problemă este ţinută sub control în cadrul unui proiect „negru” compartimentat, controlat îndeaproape de organizaţiile secrete din umbră, „nerecunoscute” (care aparent nu există). Accesul se face numai prin includere, iar dacă nu ai fost inclus, nu contează că eşti directorul CIA, preşedinte sau senator, ori secretarul general al ONU; pur şi simplu nu vei afla sau nu vei avea acces la aceste proiecte.
Într-adevăr, situaţia este atât de hilară şi chiar periculoasă, încât unii dintre şefii Pentagonului cu care am vorbit despre acest subiect nu au acces la aceste proiecte mai mult decât oricare persoană civilă, cu excepţia situaţiei în care ei se află în „interior” din anumite motive. Dar această includere se petrece rar.
În principal, managementul secret al acestei probleme operează în parte ca un program guvernamental internaţional super-secret şi în parte ca o operaţiune de crimă organizată privatizată: este mai mult ca o mafie secretă decât ca un guvern, aşa cum noi cunoaştem în mod obişnuit această instituţie.
Pentru a crea şi a menţine o astfel de putere, au fost făcute multe lucruri. Acest lucru ne aminteşte de poemul lui Robert Frost, în care descrie „urzelile pe care le ţesem...” Dar cum anume se extrage această entitate secretă dintr-o astfel de urzeală de secrete, minciuni, înşelătorii şi nesubordonări?
Pentru a fi cât mai clar în explicaţiile pe care le ofer: acest grup a uzurpat putere şi drepturi care nu i se cuvin legal. El este extra-constituţional, atât în SUA, cât şi în Marea Britanie, precum şi în alte ţări din întreaga lume. Este vorba, deci, despre o iniţiativă infracţională şi o conspiraţie de prim ordin. În plus, această grupare a comis chiar şi cele mai abominabile infracţiuni, inclusiv asasinări, răpiri, furt de tehnologie etc.
Voi admite posibilitatea că iniţial această operaţiune secretă a fost destinată menţinerii secretului în vederea evitării instabilităţii. Dar riscul scurgerilor de informaţii datorate neatenţiei sau neglijenţei - sau decizia neaşteptată a unui lider naţional de a dezvălui adevărul - a făcut esenţială ţeserea unei urzeli de secrete tot mai mari şi mai adânci şi de operaţiuni ilegale. Iar acum această urzeală a înghiţit chiar operaţiunea însăşi.
Cu alte cuvinte, complexitatea proiectelor compartimentate, gradul de activitate neconstituţională şi neautorizată, „privatizarea” (sau furtul) realizată de partenerii din cadrul unor corporaţii (partea „industrială” a complexului militar-industrial) de tehnologii avansate, minciunile sfruntate şi fără sfârşit spuse celor aleşi în mod legal, liderilor numiţi şi publicului - toate acestea şi multe altele au contribuit la psihologia unei tăinuiri permanente, deoarece dezvăluirea ar fi provocat cel mai mare scandal din istoria omenirii.
De exemplu, cum ar reacţiona publicul larg dacă ar afla că degradarea întregului ecosistem planetar şi pierderea ireversibilă a mii de specii de plante şi animale, dispărute din cauza poluării, a fost absolut nenecesară şi ar fi putut fi evitată, dacă în anii ‘50 ar fi fost făcută această dezvăluire?
Cum ar reacţiona societatea dacă ar şti că, de-a lungul timpului, miliarde de dolari au fost cheltuiţi pe proiecte neautorizate şi neconstituţionale? Şi că aceste sume adunate din taxele pe care le plătim au fost utilizate de către diverse corporaţii incluse în acest proiect secret, pentru a dezvolta tehnologii bazate pe studiul obiectelor ET, care au fost ulterior patentate şi utilizate în cadrul tehnologiilor înalt profitabile? Nu numai că plătitorii de taxe au fost fraudaţi, ci au fost făcuţi apoi să plătească diverse prime pentru astfel de descoperiri revoluţionare, care erau rezultatul cercetărilor plătite tot de ei. Şi nu ne referim aici la furtul de proprietate intelectuală a acestor tehnologii de la ET. În timp ce tehnologiile de bază, care implică propulsia şi generarea de energie au fost tăinuite şi refuzate publicului larg, corporaţiile care făceau parte din această conspiraţie criminală au profitat din plin şi la scară largă de diversele inovaţii în electronică şi alte domenii conexe. Astfel de transferuri ale tehnologiilor secrete constituie furturi de multe miliarde de dolari care ar trebui să aparţină de drept domeniului public, din moment ce plătitorii de taxe sunt cei care au plătit pentru ele.
Cum ar reacţiona publicul la faptul că un program spaţial de miliarde de dolari, ce utilizează rachete cu combustie internă şi alte asemenea tehnologii, a fost un experiment primitiv şi nenecesar, din moment ce tehnologii şi sisteme de propulsie mult mai avansate decât cele actuale existau pe Pământ chiar şi înainte de a se face primul pas pe Lună? NASA şi agenţiile conexe au fost, în cea mai mare parte, victime ale acestei tăinuiri, ca şi restul guvernului şi al publicului larg. Numai o fracţiune minusculă, foarte compartimentată de oameni de la NASA ştiu de existenţa acestor tehnologii ET ascunse în aceste proiecte secrete. Cu siguranţă că unchiul meu, care a ajutat la proiectarea modulului lunar care l-a dus pe Neil Armstrong pe Lună, a fost o victimă la fel ca ceilalţi şi i-a fost negat accesul la aceste descoperiri tehnologice. El a trebuit să se bazeze pe vechile legi fizice şi pe vechile tehnologii cu combustie internă, exact ca toţi ceilalţi. Ce păcat!
Realitatea ineluctabilă este aceasta: marele proiect secret, indiferent cât de bine intenţionat a fost el iniţial, a alunecat în obscuritate, dus de propria sa putere secretă. A abuzat de această putere. Ne-a jefuit viitorul timp de 50 de ani. Iar scandalul ce va deriva din acest fapt va conduce la o asemenea consternare în societate şi în cadrul guvernelor, încât cu greu ne putem imagina care îi vor fi consecinţele. Ar putea fi cataclismic din perspectiva politică şi socială.
De fapt, tăcutul coup d’etat de la sfârşitul anilor ‘40 şi începutul anilor ‘50, odată expus, ar putea duce azi la o reală instabilitate.
Dar situaţia este, de fapt, mult mai gravă decât atât. Tot ceea ce am menţionat mai sus este umbrit de o problemă mult mai mare: grupul secret care conduce din umbră aceste proiecte secrete legate de OZN-uri au avut, de asemenea, influenţă exclusivă în fazele de început ale relaţiei dintre ET şi oameni. Iar aceasta a fost manipulată într-un mod tragic - aproape până la punctul unei catastrofe globale.
Căci ce se poate petrece atunci când un singur grup de oameni nealeşi, nenumiţi, cu alte cuvinte auto-aleşi, trebuie să facă faţă relaţiilor dintre oameni şi fiinţele ET? Ca în orice altă situaţie, dacă porţi ochelari cu lentile roşii, întreaga lume îţi apare în roşu. Dacă porţi ochelari militari, orice eveniment nou şi necontrolat va fi văzut ca o ameninţare militară potenţială sau reală.
Natura unui astfel de grup este omogenă în ochii lumii. Puterea şi controlul sunt calităţi proeminente. Un asemenea secret extrem creează o ambianţă foarte periculoasă în care echilibrul lipseşte cu desăvârşire. Într-un asemenea mediu pot fi luate decizii foarte periculoase, forţate de anumite perspective total neadecvate.
Într-un astfel de mediu de tăinuire extremă, militarism şi paranoia, am aflat că au fost realizate acţiuni extraordinar de periculoase împotriva extratereştrilor. Avem numeroase surse din interior care ne-au descris utilizarea tehnologiilor avansate, inteligente pentru detectarea şi distrugerea ET. Dacă şi numai 10% din această dezvăluire se dovedeşte a fi adevărat (eu sunt convins că este 100% adevărat), ne confruntăm cu o criză diplomatică şi socială globală, care este total scăpată de sub control şi care pune în pericol întreaga planetă.
Să nu uităm că proiectele secrete de inginerie reversă au dus la paşi imenşi în ceea ce priveşte dezvoltarea tehnologiei care, odată aplicată sistemelor militare, ar putea constitui o ameninţare reală pentru extratereştrii care se află aici cu intenţii paşnice. Tentativa de a militariza cât mai repede spaţiul cosmic este mai degrabă rezultatul unei viziuni mioape, militariste şi paranoice asupra intenţiilor şi proiectelor ET. Dacă acestea rămân neverificate şi nedezvăluite, ele pot conduce la o catastrofă.
Acest grup, indiferent de cât de bine intenţionat ar fi el, se află într-o nevoie urgentă de a fi expus, astfel încât oamenii de stat din toată lumea să poată interveni în această situaţie cu o nouă perspectivă. În timp ce nu există până acum nicio dovadă că ET ar fi ostili, este totuşi clar că e puţin probabil că ei să permită interferarea neîngrădită a oamenilor în operaţiunile lor. Auto-apărarea este cu siguranţă o calitate universală. Deşi extratereştrii au manifestat o extraordinară reţinere de la ripostă până acum, posibilitatea unei „călătorii pe o sârmă cosmică” este iminentă dacă tehnologiile umane secrete ajung să le egaleze pe ale lor şi oamenii le vor utiliza într-o manieră războinică. Această perspectivă este cu adevărat sumbră pentru întreaga umanitate.
Avem nevoie de lideri precum Jimmy Carter sau Dalai Lama şi alţi oameni de stat din întreaga lume, pentru a interveni şi pentru a se implica într-o problemă atât de vastă. Dar dacă le este interzis accesul - iar subiectul va fi în continuare nedezvăluit - vom rămâne cu cei câţiva nealeşi, care ne vor decide soarta şi vor acţiona în numele nostru. Această situaţie trebuie să se schimbe şi încă foarte repede.
Într-o analiză finală, cu toate că transformările care vor apărea în mod firesc în urma dezvăluirii legate de fenomenul OZN vor fi masive şi vor avea un impact profund asupra fiecărui aspect al vieţii de pe Pământ, acesta rămâne cel mai bun lucru de făcut. Tăinuirea aceasta extremă a căpătat o viaţă proprie - este ca un cancer care se extinde fără oprire şi care are nevoie să fie vindecat înainte ca el să distrugă viaţa pe Pământ şi pe toţi cei care îl locuiesc.
Motivele acestei tăinuiri sunt clare: puterea globală, controlul economic şi tehnologic, status quo-ul geo-politic, frica de scandalul care ar putea fi provocat de expunerea adevărului cu privire la aceste proiecte secrete etc.
Dar ceea ce este cu mult mai periculos decât dezvăluirea adevărului este continuarea tăinuirii lui. Pământul moare pentru că noi îl ucidem. Topul celor mai bogate 250 de familii de pe glob au câştiguri suficiente pentru 2,5 miliarde dintre cei mai săraci cetăţeni ai planetei. Relaţia promiţătoare între umanitate şi fiinţele de pe alte planete este militarizată şi oprimată de o gândire şi de programe malefice, care sunt conduse într-un secret absolut.
Pe cât de înfricoşătoare ar putea fi efectele unei dezvăluiri, cu toată probabilitatea declanşării unei stări de instabilitate şi transformare pe termen scurt, continuarea tăinuirii semnifică distrugerea planetei din cauza prostiei şi a lăcomiei noastre. Viitorul umanităţii, care a fost întârziat şi jefuit în ultimii 50 de ani, nu va putea fi jefuit pentru încă 50 de ani de acum înainte. Pentru că nu mai avem la dispoziţie încă 50 de ani. Ecosistemul planetei noastre se va prăbuşi cu mult înainte.
Nu există opţiuni uşoare. Dar există o alegere corectă. Ne veţi ajuta să facem această alegere?
41                                   Proiecte şi baze militare corelate cu problema OZN/extraterestră
30 august 1996
Baza Edwards a Forţelor Aeriene şi clădirile conexe
Facilităţi guvernamentale:
Edwards AFB 
Haystack Butte 
China Lakes 
George AFB 
Norton AFB
Table Top Mountain Observatory (NASA)
Blackjack Control 
Facilităţi aerospaţiale:
Northrop „Anthill” (Tejon Ranch)
McDonald Douglas Llano Plant 
Lockheed-Martin Helendale Plant 
Philips Labs (North Edwards facility)

Complexul Nells
Aria 51/S4
Pahute Mesa şi Aria 19
Groom Lake
Baze în New Mexico
Los Alamos National Laboratories
Kirtland Air Force Base
Sandia National Laboratories (SNL), Defence Nuclear Agency 
Philips Labs
Bază de Depozitare a Armelor Manzano Mountain şi un complex subteran
Coyote Canyon Test Site (N. End of Manzano) 
Complexul White Sands

Arizona
Fort Huachuca, bază de depozitare subterană, NSA şi complexul militar al serviciilor secrete de lângă Ft. Huachuca. Depozit subteran de nave şi forme de viaţă ET autopsiate.

Altele
Complexul subteran din Utah, la sud-vest de Salt Lake City, accesibil numai pe calea aerului
Complexul subteran Redstone Arsenal, Alabama
Laboratoarele Lawrence Livermore 
Cheyenne Mountain Colorado Deep Space Network, consolă special dedicată urmăririi OZN-urilor

Agenţii guvernamentale americane care au fost sau sunt implicate în proiectele secrete legate de fenomenul OZN
(Activităţile sunt compartimentate în USAP-uri (Unacknowledged Special Acces Projects - Proiecte Nerecunoscute cu Acces Special) super-secrete, ceea ce înseamnă că ele nu sunt cunoscute de nimeni, nici măcar de către cei îndreptăţiţi în acest sens, care fac parte din lanţul de comandă.)
NRO (National Reconnaissance Office)
NSA (National Security Agency)
CIA
Diviziuni ale Serviciilor Secrete Militare (Armata, Forţele Aeriene, Marina)
Air Force Office of Special Investigations (Biroul Forţelor Aeriene de Investigaţii Speciale) (AFOSI)
DARPA
FBI
Space Commands 
altele

Entităţi corporatiste private, suspecte de a fi implicate
Northrup Aerospace Boeing Aerospace
Lockheed Martin (diverse facilităţi, inclusiv centrul de cercetare Denver)
BDM
E Systems 
EG&G
Wackenhut Corp.
Village Supercomputing, Phoenix Arizona 
Phillips Labs
McDonnell Douglas Corp.
TRW
Rockwell International Booz-Allen and Hamilton, Inc.
MITRE Corp.
SAIC (Science Applications International, Inc.)
Bechtel Corp.
altele

RECOMANDĂRI
Recomandăm Congresului american să se ocupe de această problemă după cum urmează:
•		să realizeze anchetarea directă a contactelor şi preşedinţilor comitetelor serviciilor secrete şi ai Senatului;
•	să ancheteze în mod direct diversele facilităţi, agenţii şi corporaţii din lista de mai sus;
•	urmărirea altor contacte cunoscute Congresului, care ar putea ajuta la identificarea punctelor de control ale acestor operaţiuni;
•	recomandăm Congresului să urmărească această problemă în continuare prin convocarea de audieri în plenul său, în cadrul cărora martorii direcţi ai acestor proiecte secrete să poată depune mărturie. Considerăm că ar trebui desemnaţi câţiva membri ai Congresului care să conducă această anchetă.
Vă mulţumim pentru sprijinul acordat în această problemă.
42                               Scrisoare deschisă către PI-40
12 septembrie 1996
Dragă PI-40,
A venit timpul să discutăm direct şi deschis despre planurile legate de o dezvăluire referitoare la existenţa formelor de viaţă extraterestre.
După cum ştiţi, noi lucrăm cu lideri mondiali importanţi la o dezvăluire apropiată în ceea ce priveşte acest subiect, care se intenţionează a fi factuală, bazată pe dovezi şi nealarmantă. Am aflat despre anumite operaţiuni ale voastre, atât din trecut, cât şi din prezent, legate de cercetările pe care le realizaţi asupra ET. Deoarece noi am ajuns să avem posibilitatea de a dezvălui adevărul referitor la acest fenomen, considerăm că este important să iniţiem un dialog cu cei care controlează actualele operaţiuni secrete, pentru a avea un rezultat optim şi lipsit de pericol.
Sunteţi cu siguranţă conştienţi şi voi de implicaţiile profunde şi vaste ale acestui subiect şi dorinţa noastră este ca această informaţie să iasă la iveală în cea mai puţin destabilizatoare manieră posibilă. La modul ideal, această dezvăluire va avea loc:
•		cu cooperarea tacită sau explicită a operaţiunilor voastre;
•	fără incriminarea sau discreditarea operaţiunilor sau a oamenilor voştri, asigurăm non-interferenţa;
•	fără aplicarea „indicaţiilor sau avertismentelor false sau înşelătoare” legate de această problemă;
•	evitând în acelaşi timp demonizarea sau zeificarea formelor de viaţă ET.
L-am rugat pe preşedinte să acorde amnistiere grupului şi personalului vostru în schimbul cooperării voastre. Nici SUA şi nici restul lumii nu îşi poate permite un conflict în legătură cu această problemă.
Noi avem cunoştinţă de anumite proiecte ale grupului vostru, despre care ştim că se desfăşoară în sensul invers rezolvării sigure şi eficiente a acestei probleme. Cerem să fie emis un ordin de stopare a acestor proiecte destabilizatoare şi periculoase, incluzând:
•		urmărirea cu intenţia de a doborî şi doborârea cu intenţia de a distruge tot ceea ce ţine de fenomenul OZN sau de ET;
•	programele de răpiri controlate de oameni, programe genetice, biologice şi proiecte psihologice de dezinformare, corelate cu acestea;
•	dezvoltarea şi implementarea unor „indicaţii şi avertismente false şi înşelătoare”, care intenţionează să însceneze evenimente ET false şi care au o natură violentă, în scopul consolidării controlului sau în alte scopuri manipulatoare;
•	continua dezinformare generală şi negarea punctelor de control în cadrul comunităţilor ştiinţifice, politice, academice şi mediatice;
•	există mai multe zone în care consider că este nevoie de „vindecare” şi unde trebuie luate hotărâri, în special în ceea ce priveşte conflictul şi înstrăinarea dintre:
•		diverse grupuri de ET şi grupul vostru;
•		operaţiunile voastre şi operaţiunile tradiţionale ale armatei, guvernului şi ale conducerii, precum şi între operaţiunile voastre şi publicul larg;
•		grupurile ET şi umanitatea, în general.

Cum vă putem noi ajuta?
Eu personal sunt pe deplin conştient de vremurile în care trăim şi de riscurile şi schimbările fără precedent ale următoarelor două decenii. Ştiind că în scurt timp vom fi nevoiţi să ne confruntăm cu o fază globală de tranziţie, în inima mea simt că viitorul nostru este plin de speranţă. Trebuie să privim spre acel orizont îndepărtat în timp ce ne confruntăm cu exigenţele prezentului.
Există un proverb chinezesc: dacă nu schimbăm direcţia, vom ajunge cu siguranţă încotro ne îndreptăm.
Eu consider că direcţia în care voi vă îndreptaţi în ceea ce priveşte problema OZN-urilor este foarte periculoasă şi va fi nevoie de vizionarism, curaj şi credinţă pentru a o schimba. Nu orice putere care poate fi obţinută trebuie obţinută şi nu toată puterea obţinută trebuie să fie folosită. A sosit timpul pentru reţinere şi înţelepciune; poate că împreună putem găsi calea cea mai sigură către secolul următor.
În prezent noi avem cunoştinţă de anumite proiecte secrete care, dacă vor fi continuate, ar putea avea ca rezultat cel mai grav scenariu pentru întreaga planetă. Nu are sens să urmăriţi continuarea politicii vestejirii planetei sau poate ar trebui să spun a versiunii interplanetare a politicii Reciproc Asiguratei Distrugeri (MAD), care a fost adoptată în timpul Războiului Rece.
Neînţelegerile, fricile şi suspiciunile trecutului trebuie să fie date la o parte, de dragul nostru, al tuturor. De asemenea, este necesar să renunţaţi la urmărirea şi distrugerea unor nave ET, aşa cum aţi făcut recent, care - cu toate că demonstrează o anumită experienţă şi îndemânare - poate duce la consecinţe catastrofale în viitor. Putem conlucra pentru a găsi o cale mai potrivită de abordare a neînţelegerilor pe care le avem vizavi de alte forme de viaţă din univers?
Ar trebui să începem să lucrăm împreună acum în întreaga lume, pentru a pune bazele fundaţiei păcii globale şi universale. Avem la dispoziţie mijloacele de a face aceasta; este responsabilitatea noastră să acţionăm şi să implementăm acest plan.
Numai după stabilirea păcii universale vom putea disemina mijloacele infrastructurale şi tehnologice de a crea o tehnologie mai înaltă şi o civilizaţie durabilă pe această planetă. O civilizaţie care foloseşte tehnologii ce implică energia punctului zero şi tehnologiile conexe în scopuri paşnice şi care nu va mai avea nevoie să distrugă această planetă extraordinară de care depinde supravieţuirea noastră, a tuturor.
Cu siguranţă că nu putem instaura pacea mondială şi în acelaşi timp să continuăm să avem conflicte cu vecinii noştri planetari. Fără instaurarea păcii mondiale şi fără utilizarea paşnică a acestor noi tehnologii, civilizaţia umană va fi incapabilă să supravieţuiască încă un secol.
Esenţialmente, noi ne aflăm într-o criză a spiritului şi a viziunii şi numai secundar ne confruntăm cu o criză a circumstanţelor exterioare. Vă ofer ajutorul nostru în rezolvarea acestei probleme. Numai împreună vom putea face acest lucru, într-o situaţie atât de delicată.
Dorim să vă ajutăm în crearea unui dialog cu popoarele ET, care să ducă la rezolvarea problemelor şi la pace. Dorim să realizăm o dezvăluire sinceră şi aducătoare de speranţă asupra acestui subiect, care să constituie un catalizator al instaurării păcii globale şi universale. Iar apoi vom putea planifica eventuala propagare a mijloacelor tehnologice pentru a crea o civilizaţie longevivă pe această planetă.
Ştiu că putem face aceasta. Cu siguranţă că vor exista turbulenţe de-a lungul drumului, dar va merita efortul. Nu va fi uşor, dar recompensele vor fi atât de mari, încât niciun efort nu va fi prea exagerat.
Vă invit să mă contactaţi, la orice moment sau loc pe care îl veţi alege, pentru a vedea ce putem face împreună de acum încolo. Avem mulţi oameni în echipa noastră care ne pot ajuta să creăm pe Pământ o civilizaţie care să se poată dezvolta în pace sute de ani în viitor. Acest viitor aşteaptă să fie creat de noi.
Originile mele sunt umile, aici în Carolina de Nord; nu sunt un sfânt şi nu sunt de viţă nobilă. Tatăl meu a fost parţial Cherokee şi există o învăţătură Cherokee care spune că, în tot ceea ce facem, trebuie să luăm în considerare consecinţele acţiunilor noastre asupra următoarele şapte generaţii care vor urma după noi.
De dragul copiilor noştri şi al copiilor copiilor copiilor noştri, sper că putem lucra împreună pentru a instaura pacea pe Pământ şi dincolo de acesta.
Aştept răspunsul vostru cât mai curând.

Cu sinceritate,
Dr. Steven Greer
Director CSETI
43                                Proiectul Starlight al CSETI
Centrul pentru Studiul Inteligenţei Extraterestre (CSETI): Proiectul Starlight este un efort global destinat efectuării unei dezvăluiri definitive cu privire la detectarea formelor de viaţă inteligente ET (ETI).
Iniţiat în anul 1993, acest proiect cuprinde acum o reţea mondială de cercetători, legături guvernamentale, personal militar şi al serviciilor secrete, lideri din societate, în general, şi martori oficiali importanţi ai operaţiunilor secrete care se ocupă cu subiectul OZN/ET.
Au fost adunate dovezi substanţiale care atestă prezenţa ET în apropierea Pământului, inclusiv filmări video, fotografii, documente guvernamentale, rapoarte de caz, întâlniri ale piloţilor de avioane cu OZN-uri, evenimente ce au inclus existenţa urmelor de aterizare ale OZN-urilor, precum şi numeroase mărturii ale martorilor direcţi ai apariţiilor OZN. Intenţia Proiectului Starlight este acea de a convoca un eveniment în cadrul căruia să aibă loc această dezvăluire şi să fie, de asemenea, prezentate cele mai bune dovezi, date şi mărturii, populaţiei din întreaga lume.
Motivul instituirii acestui proiect este că a venit timpul ca această informaţie să fie prezentată publicului într-un mod ştiinţific şi credibil şi într-o manieră care este ne-ameninţătoare, plină de speranţă şi pe cât posibil ne-destabilizatoare pentru societate, în general. Sfârşitul Războiului Rece prezintă o oportunitate pentru această dezvăluire, iar comunitatea mondială a ajuns la un punct general în care o astfel de dezvăluire nu numai că poate fi asimilată, dar care s-ar putea dovedi chiar benefică în mai multe domenii, cum ar fi:
•		Geo-politică, deoarece această dezvăluire i-ar face pe oamenii şi guvernele din întreaga lume să realizeze că nu suntem singuri în univers şi că Pământul poate fi casa tuturor popoarelor.
•	Mediul, deoarece această dezvăluire ar conduce la punerea în aplicare a tehnologiilor ET avansate, care sunt nepoluante.
•	Dezvoltarea economică globală, deoarece tehnologiile avansate menţionate ar scoate lumea din actuala criză cauzată de lipsa de energie, care afectează dezvoltarea economică din întreaga lume.
•	Integritatea guvernului, deoarece această dezvăluire ar returna majoritatea proiectelor secrete ale secolului XX comunităţii naţionale şi internaţionale, punând astfel capăt efectelor distructive pe care le exercită tăinuirea extremă în democraţiile constituţionale.
Cheia acestui proces este o strategie integrată, multi-fazică, ce include dovezi şi mărturii adunate, notificarea preliminară a liderilor mondiali şi a celor sociali, un eveniment care va cuprinde întreaga lume, precum şi administrarea situaţiei post-dezvăluire astfel încât umanitatea să beneficieze de ea la maximum. În cele din urmă, aceasta va determina întreaga omenire să-şi dezvolte capacitatea de a iniţia în mod intenţionat comunicarea cu civilizaţiile ET, precum şi apariţia primelor etape ale relaţiilor interplanetare.
Deoarece echipa de informare a Proiectului Starlight nu are acces direct la cadavrele şi la navele ET recuperate, se pune accent pe identificarea martorilor direcţi, credibili, care au participat la proiectele secrete ce se ocupă de acest subiect. Am identificat un număr semnificativ de astfel de martori şi am obţinut declaraţiile lor. În prezent, aceste declaraţii sunt cercetate în mod activ de către Congres, ONU şi alte organizaţii.
În iunie 1996, Proiectul Starlight iniţiat de CSETI a completat cu succes faza de adunare a dovezilor şi a mărturiilor şi a realizat informarea asupra acestui subiect a numeroşi lideri mondiali, inclusiv a unor lideri importanţi ai guvernului SUA din administraţia Clinton, membri ai Congresului, oficiali militari şi ai ONU, precum şi lideri din Europa şi Japonia, printre altele. Există un acord majoritar între toate aceste oficialităţi, că a venit timpul ca adevărul în legătură cu subiectul OZN/ET să iasă la iveală, deşi niciunul dintre aceşti lideri nu a fost implicat direct în proiectele secrete menţionate. Asta pentru că managementul acestor operaţiuni are o natură aşa-numită „neagră” şi operează sub acoperirea unui proiect cu „acces special”, a cărui existenţă nu este dezvăluită nimănui care nu face parte din proiectul respectiv, indiferent de funcţia sa în lanţul de comandă.
CSETI cere sprijin din rândul publicului în:
•		obţinerea de dovezi importante noi şi credibile;
•		identificarea unor noi martori importanţi din cadrul guvernului, armatei, serviciilor secrete, ori din sectoarele corporatiste care au cunoştinţe directe despre aceste proiecte (trecute sau prezente) care se ocupă în secret de subiectul OZN. Există o strategie eficientă de protejare a acestor martori;
•	conectarea cu diverse sectoare ale societăţii în vederea obţinerii sprijinului acestora pentru realizarea dezvăluirii şi pentru organizarea unor informări preliminare realizate pentru diverşi lideri;
•		identificarea de surse de finanţare, deoarece, la acest moment, impedimentul principal în împlinirea scopului pe care îl are Proiectul Starlight şi ducerea lui la bun sfârşit este lipsa substanţială de fonduri (CSETI este o organizaţie ştiinţifică şi educaţională non-profit 501-C3, în cadrul căreia donaţiile sunt impozabile conform legii.)
Proiectul Starlight întâmpină în mod deschis orice iniţiativă, implicare şi sprijin din partea dvs.
44                                    Prezentarea punctelor principale ale Proiectului Starlight către administraţia Clinton
Înmânată personal de către dr. Greer directorului CIA James Woolsey - 13 decembrie 1993
Proiectul Starlight este un program iniţiat de CSETI care are în vedere informarea liderilor mondiali şi a populaţiei planetei noastre cu privire la realitatea OZN-urilor şi a fiinţelor ET. Punctele cheie ale acestui program includ:
•		Intenţia noastră sinceră este aceea de a coopera cu guvernul SUA, cu ONU şi cu celelalte guverne şi de a realiza procesul de informare în aşa manieră încât nici administraţia prezidenţială şi nici guvernul, în general, să nu aibă de suferit în urma acestei dezvăluiri. Invităm în cadrul acestui proces participarea activă a guvernului SUA şi considerăm, din mai multe motive, că este în interesul administraţiei să procedeze în acest mod.
•	Proiectul Starlight deţine dovezi clare, la prima mână, furnizate de martori direcţi şi credibili, suficiente pentru a crea un caz de netăgăduit în ceea ce priveşte originea ET a OZN-urilor. Acestea includ înregistrări video pe timp de zi şi pe timp de noapte, diverse filmări, fotografii, înregistrări radar, declaraţii ale piloţilor de avioane, cazuri de urme ale navelor OZN rămase în urma aterizării lor, precum şi mărturiile importante ale unor foşti oficiali guvernamentali şi foşti membri ai armatei SUA, Europei şi Rusiei, care au cunoştinţă despre acest subiect în diverse aspecte ale sale, inclusiv despre rămăşiţe ale navelor ET prăbuşite, precum şi despre corpuri ale fiinţelor ET decedate. Aceşti martori sunt dispuşi să depună public mărturie în legătură cu aceasta, în presă şi la televiziune.
•		Proiectul Starlight îşi oferă colaborarea marilor concernuri media, atât în varianta scrisă, cât şi în cea electronică. Acestea sunt concerne principale respectate, nu din cele de tip „tabloid”.
•	Lucrăm şi cu alţi lideri din ţară şi din străinătate care sunt şi ei de acord că acum este momentul de a schimba politica actuală de guvernământ cu una de o mai mare deschidere, care să permită dezvăluirea dovezilor cu privire la subiectul ET.
•	Încheierea Războiului Rece şi începutul unei noi administraţii prezidenţiale constituie o oportunitate unică pentru realizarea acestei schimbări în politică şi pentru dezvăluirea dovezilor existente cu privire la OZN-uri şi ET.
•	Pentru a reduce potenţialul unei panici generale în societate, Anunţul va trebui să fie adus la cunoştinţa publicului de către cercetători şi oameni de ştiinţă civili. Un anunţ guvernamental ar fi abrupt şi alarmant.
•	Neschimbarea politicii şi nedezvăluirea adevărului despre acest subiect până la sfârşitul anului 1995 poate avea rezultate regretabile pentru administraţia prezidenţială, deoarece:
1.	Oportunitatea care se oferă acum va fi pierdută, deoarece Războiul Rece va deveni un eveniment trecut, iar noul preşedinte şi oficialii numiţi ai acestuia vor pierde aspectul protector al faptului că sunt noi în funcţiile care le vor fi atribuite.
2.	Dată fiind apariţia tot mai frecventă a OZN-urilor, precum şi succesul obţinut de CSETI în stabilirea contactului cu navele ET, există o mare probabilitate ca un eveniment public major de natură extraterestră, care nu va mai putea fi negat, să aibă loc înainte de expirarea mandatului preşedintelui actual, în ianuarie 1997. Un Anunţ şi o dezvăluire a dovezilor, controlate şi bine gândite, este mult mai de preferat unui eveniment inopinat şi incontrolabil. În timp ce prima variantă ar avea un efect benefic asupra omenirii, cea de-a doua ar avea fără doar şi poate un efect negativ destabilizator. De aceea riscurile cele mai mari intervin în cazul nedezvăluirii.
3.	Până în 1995, preocupările pentru realegeri, precum şi alţi factori vor face acest proces al dezvăluirii adevărului din ce în ce mai riscant datorită naturii competitive şi divizate a campaniilor politice.
4.	Alte guverne se îndreaptă către dezvăluirea adevărului despre acest subiect, iar guvernul japonez finanţează şi are în plan să deschidă un mare muzeu OZN/ET în anul 1996, înainte de expirarea mandatului preşedintelui actual în 1996.
5.	Alte grupuri OZN civile care manifestă o abordare foarte hotărâtă construiesc în prezent o bază de sprijin din partea Congresului, precum şi a altor oficialităţi, care se va dovedi stânjenitoare pentru guvernul şi armata SUA. Proiectul Starlight, prin contrast, este hotărât să coopereze cu guvernul SUA şi să evite limbaje sau dovezi care ar putea fi supărătoare sau stânjenitoare.
6.	Există şi alte grupuri civile, care pun această problemă în moduri alarmiste, xenofobe şi potenţial orientate spre conflict, care se vor dovedi nocive pentru stabilitatea şi „conştiinţa” omenirii. Această tendinţă alarmistă dăunătoare nu există în cadrul Proiectului Starlight, care doreşte şi este decis să prezinte această informaţie într-un mod ştiinţific, ne-alarmant şi dătător de speranţă.
•		Am aflat că alte naţiuni ale lumii aşteaptă ca SUA să preia conducerea în această problemă. Prin urmare, preluarea de către SUA a rezolvării unei probleme atât de importante va întări administraţia prezidenţială în era de după încheierea Războiului Rece.
•	Datorită faptului că majoritatea americanilor cred că OZN-urile sunt reale şi că ele sunt, probabil, nave interplanetare, preşedintele va fi văzut într-o lumină favorabilă, curajoasă şi poate chiar eroică, pentru că a cooperat în cadrul acestui proces de informare atât de important pentru întreaga omenire. În mod similar, poporul va fi convins că a început o nouă eră, în care poate avea încredere că guvernul spune adevărul; o astfel de percepţie se poate extinde până într-atât, încât să şteargă cinismul şi lipsa de încredere care trenează de la asasinarea lui Kennedy, războiul din Vietnam, Watergate şi alte scandaluri. Cu siguranţă că aceasta ar fi o dovadă convingătoare că administraţia SUA este sinceră în intenţia ei de a face „un nou legământ” cu poporul şi îşi va împlini promisiunea unei stări de transparenţă şi deschidere la nivelul guvernului. Comentariul lui Woolsey în emisiunea Larry King Live din data de 30 noiembrie 1993, că administraţia „doreşte să dezvăluie un material istoric” în spiritul unei noi deschideri, va fi împlinit printr-o relaţie de cooperare cu Proiectul Starlight.
•	Suntem în mod sincer dedicaţi ducerii la bun sfârşit a acestui proiect într-o manieră care să constituie un eveniment pozitiv pentru omenire. Suntem pe deplin conştienţi de implicaţiile acute pe care acest proiect le poate avea asupra planetei, în general, şi asupra sistemului economic, în special, atât de cele pozitive, cât şi de cele negative, şi de aceea facem toate eforturile de a preveni un ton negativist sau alarmist atunci când mesajul va fi făcut public. Cooperarea guvernului SUA în cadrul acestui proiect ne va sprijini în atingerea scopului şi ar servi în mod clar la calmarea pieţelor financiare în perioada Anunţului.
•		Un proiect media major şi un ziar american de pe coasta de Est vor realiza cu probitate investigaţii la scară largă asupra acestui subiect în următoarele 12 luni. Aceste proiecte, care sunt de o mare calitate şi credibilitate, vor fi vizionate de milioane sau sute de milioane de oameni. împreună cu Proiectul Starlight, care va realiza informările şi Anunţul respectiv, cu sau fără cooperarea guvernului, acest subiect şi legătura guvernului SUA cu el va fi cunoscut de un mare segment al populaţiei. Administraţia prezidenţială este cea care va beneficia cel mai mult de pe urma acestui eveniment, dacă se va poziţiona într-o manieră cooperantă, favorabilă dezvăluirii pe durata acestui proces. A face altfel ar însemna creşterea suspiciunii şi a neîncrederii populaţiei în guvern, în general, şi în administraţie, în particular.
•		Cooperarea şi participarea guvernului în Proiectul Starlight îi va acorda acestuia o implicare valoroasă în cadrul procesului, conţinutului şi momentului acestui eveniment. O atitudine pasivă, necooperantă va avea desigur un efect contrar.

În oricare dintre cazuri, noi nu dorim şi nici nu recomandăm dezvăluirea unor proiecte secrete valide, care sunt vitale pentru securitatea naţională ori pentru starea de pregătire a apărării viitoare, inclusiv proiectele de la Baza Aeriană Nellis din zona S4, care se pare că realizează cercetări asupra tehnologiilor ET pentru aplicaţii umane.
Indiferent de gradul de implicare sau cooperare a guvernului, dorim să vă asigurăm că noi intenţionăm să ducem la îndeplinire acest proiect într-un mod care să nu fie dăunător pentru preşedinte, armată, guvern sau pentru societate, în general. Cu toate acestea, datorită probabilităţii interacţiunii dintre fiinţele ET şi oameni, în general, şi al unor contacte ET realizate de echipele de cercetare ale CSETI, în particular, care pot fi iminente, suntem hotărâţi să finalizăm acest proiect în decursul anului următor. Mai mult decât atât, considerăm cu mare atenţie şi în mod sistematic ce anume ar trebui inclus într-un efort prelungit care să asigure faptul că răspunsul la acest Anunţ va fi pozitiv şi plin de speranţă. Participarea dvs. este binevenită şi vă invităm să luaţi parte la aceste pregătiri.

Aş dori să vă aduc la cunoştinţă ultimele informaţiile cu privire la eforturile realizate în cadrul Proiectului Starlight şi al iniţiativei CSETI, în general.
Înainte de toate, aş dori să vă mulţumesc pentru sprijinul şi sfaturile acordate în ultimul an şi să vă asigur că aportul vostru la acest efort a fost foarte important în atingerea succesului. Sprijinul şi contribuţia voastră la această iniţiativă sunt profund apreciate, deşi faptul că am fost aproape fără încetare extrem de ocupat nu mi-a permis să vă spun acest lucru cât de des aş fi vrut.
Ultimele şase luni ne-au permis să evaluăm amănunţit situaţia prezentă referitoare la dezvăluirea potenţială către publicul larg a existenţei formelor de viaţă ET. Unele dintre aceste descoperiri au fost extraordinare, chiar copleşitoare în anumite situaţii, cel puţin pentru mine. Ele au contribuit imens la îmbogăţirea cunoştinţelor noastre în ceea ce priveşte adevărul despre acest subiect. Această etapă a adunării dovezilor şi a „testării apelor” trebuie să dea naştere unui progres semnificativ în cadrul proiectului nostru, şi în acest sens am primit undă verde de a merge cu îndrăzneală înainte în anul care vine.
Întâlnirile cu diferite surse militare, guvernamentale şi aparţinând serviciilor secrete, precum şi eforturile de cercetare care se desfăşoară în cadrul CSETI, în general, au condus la următoarele rezultate şi concluzii:
•		Din mai multe surse, inclusiv în urma unei întâlniri recente cu legătură relevantă din cadrul serviciilor secrete ale guvernului, am aflat că eforturile noastre din ultimele 9-10 luni de zile „au avut un efect în cadrul guvernului, mult mai mare decât vă puteţi imagina sau decât aţi sperat”, iar acel sprijin indirect şi semi-oficial există şi ne este alături în ceea ce priveşte dezvăluirea adevărului cu privire la subiectul OZN.
•	Avem sprijinul pentru ca procesul extern şi transparent să înlocuiască gradat „grupul intern de control” în ceea ce priveşte acest subiect. Se pare că această decizie a fost luată în decursul ultimelor 2-3 luni. Am fost încurajaţi cu putere de a merge mai departe, cu efortul nostru civil de a colecta dovezi, de a realiza informări şi în aproximativ un an de zile să aducem toate acestea în atenţia directă a mass-mediei.
•	Sprijinul oficial guvernamental de la Casa Albă va fi indirect în această etapă, dar mai târziu el se va face cunoscut şi se va constitui o comisie după implicarea mass-mediei.
•	Nu este de dorit ca în această fază să se facă un anunţ direct de la Casa Albă sau din partea guvernului. Aceasta este ceea ce noi înşine trebuie să facem, împreună cu un număr semnificativ de alte persoane. Bariera nu este evidentă sau strategică (de la încheierea Războiului Rece), ci este una filosofică şi paradigmică. Birocraţia guvernamentală nu este bună pentru asta şi de aceea iniţiativa trebuie să vină din sectorul privat, cu acordarea unui sprijin din ce în ce mai mare, mai întâi indirect, iar mai apoi manifestat în mod direct, din partea guvernului oficial.
•		Trebuie să fim extrem de precauţi cu prezentarea datelor în lipsa elaborării adecvate a unei paradigme şi a unei cosmologii care să le conţină. Informaţia nu înseamnă cunoaştere, iar cunoaşterea nu înseamnă înţelepciune; în cadrul acestui subiect trebuie să fie operative toate acestea trei şi ele trebuie să fie asimilate de civilizaţia noastră. Anumiţi reprezentanţi ai armatei, mediului ştiinţific şi ai serviciilor secrete pot prezenta aceste date, dar cum rămâne cu paradigma, înţelegerea, cunoaşterea şi înţelepciunea care trebuie să le însoţească? Acum este momentul să ne unim cu toţii şi să punem toate acestea împreună într-un tot coerent.
•	În timp ce se pare că beneficiem de un sprijin semioficial, am fost totuşi avertizaţi de anumite „facţiuni renegate”, care s-ar putea să nu ne fie atât de favorabile. Deşi nu îmi este teamă, nu neglijez acest aspect, care trebuie anticipat, mai ales că aceste facţiuni au resurse semnificative la dispoziţie.
•	Se pare însă că avem sprijinul legal şi constituţional pentru acest efort, iar acesta este un atu foarte important.
•	Mi s-a spus că există date adecvate în cadrul comunităţii de cercetare civilă, care constituie dovezi clare ale existenţei ET; lucru pe care, de altfel, noi îl ştim de ceva vreme. Suntem încurajaţi să acţionăm într-un mod foarte hotărât în efortul nostru de colectare a datelor, pentru a realiza, în final, un document care să cuprindă o informare completă, care va conţine cele mai bune şi clare dovezi disponibile. Aceasta trebuie să constituie prioritatea numărul unu, iar fondurile vor fi în curând securizate pentru acest proiect de cercetare fără precedent.
•	Documentul de informare BAE trebuie prezentat într-un anumit cadru sau paradigmă, pentru înţelegerea corectă a acestui subiect. Casa Albă, Consiliul de Securitate Naţională, şefii de cabinete, secretarul general al ONU, Consiliul de securitate, precum şi anumiţi şefi de stat trebuie puşi în totalitate la curent cu conţinutul acestui document de informare. Apoi, după ce aceste date au ajuns la fiecare dintre ei, trebuie să avem în vedere să le prezentăm alte două evaluări esenţiale:
1.	O discuţie scurtă şi francă în legătură cu procesul de dezinformare şi despre felul în care ei şi alţii pot fi sau chiar sunt ţinta atacurilor, datorate dezinformării populaţiei cu privire la acest subiect. În particular, trebuie să ne preocupăm ca anumite date potenţiale să fie plasate într-un anumit cadru adecvat, astfel încât acestea să nu poată fi prezentate ulterior într-un cadru fals de către anumite facţiuni potrivnice dezvăluirii, care urmăresc să creeze o reacţie militară promptă, negativă, ostilă şi violentă la prezenţa unei „ameninţări ET” false.
2.Necesitatea implementării unei evaluări şi a unui cadru de prezentare comprehensibil pentru dezvoltarea relaţiilor inter-planetare în vederea integrării mondiale şi a realizării unei stări de unitate a progresului pe planeta noastră. Nu trebuie să presupunem că aceste probleme au fost deja gândite, din moment ce majoritatea acestor lideri nu au fost informaţi pe larg în legătură cu acest subiect.
În general vorbind, nu trebuie să presupunem că liderii politici au fost informaţi în mod corect în legătură cu acest subiect. Putem însă presupune că, direct sau indirect, ei au fost în mod repetat dezinformaţi, cel puţin prin intermediul condiţionării psihologice a maselor, dacă nu chiar într-o manieră mult mai personală. O abordare responsabilă a acestei situaţii necesită, după părerea mea, prezentarea de către noi a datelor ştiinţifice, laolaltă cu o evaluare şi un set de recomandări bine concepute.
•		întâlnirile recente cu un şef de stat străin, precum şi cu personal din cadrul armatei şi al serviciilor secrete, ne-au dezvăluit faptul că tentativa de a face acest Anunţ în anul 1989 a eşuat din următoarele cauze:
1.	Anunţul în sine a fost prost conceput şi alarmist şi ar fi prezentat o falsă „ameninţare ET”.
2.	O organizaţie secretă cu avansate capacităţi psiho-electronice a creat o falsă dar convingătoare intervenţie ET, care a pus capăt procesului de informare.
În orice caz, lecţia pe care o avem de învăţat de aici este clară: această informaţie trebuie să fie prezentată într-un cadru pozitiv, care să conţină numai adevărul, şi trebuie să fim conştienţi şi să-i informăm pe diverşii lideri că există riscul ca facţiunile potrivnice să încerce să împiedice procesul de dezvăluire a adevărului.
Eu consider că nu este productiv să stăruim asupra acestor probleme şi cu siguranţă că nu este necesar să intrăm în toate aceste detalii în mod public. Dar trebuie să fim conştienţi de existenţa lor.
Am aflat (şi personal am experimentat aceasta în mod direct cel puţin o dată) că anumite organizaţii secrete dispun de mijloacele tehnologice necesare pentru a implementa fiinţelor umane stări psihice care pot fi programate electronic. Aşa-numitul proiect MK ULTRA, precum şi alte tehnologii psiho-electronice de control mental, sunt complet operaţionale. O sursă de încredere din cadrul Marinei m-a informat că acestea au capacitatea de a induce de la distanţă unei persoane experienţa „de a avea o conversaţie cu Dumnezeu, pe care acea persoană o va considera ca fiind reală”. De aceea trebuie să fim foarte conştienţi de faptul că aceste tehnologii de dezinformare prin controlul minţii pot fi aplicate la scară largă şi este imperios necesar să nu ne lăsăm păcăliţi de ele. Mai mult decât atât, trebuie să ne asigurăm că liderii noştri şi cei care fac legile nu vor fi induşi în eroare prin aceste mijloace.
Am aflat, de asemenea, din surse sigure, că aceste organizaţii secrete au la ora actuală capacitatea de a pune în scenă o acţiune ET ostilă falsă, dar convingătoare, care ar putea declanşa anumite acţiuni regretabile din partea armatei, a NSC, ONU şi altele. O astfel de situaţie trebuie prevenită cu orice preţ, deoarece un asemenea eveniment ne-ar trimite înapoi pe calea unui conflict.
În sfârşit, am aflat şi faptul că, din păcate, există arme atât clasice cât şi foarte avansate operaţionale, care au fost deja utilizate pentru a trage asupra navelor ET şi a le distruge (a existat cel puţin un astfel de eveniment de distrugere a unei nave ET). Aş fi neglijat această informaţie, considerând-o neviabilă, dacă ea nu ar fi ajuns la mine din mai multe surse demne de încredere. Dacă şi numai 1% din această informaţie este adevărat, e necesar să ne asigurăm că se va emite un ordin imediat de stopare a acestor acţiuni. Am întrebat de curând dacă există un astfel de ordin şi mi s-a spus că da, dar trebuie să verificăm acest lucru şi să ne asigurăm că evenimente de acest gen nu vor mai avea loc.
•	Un important om de ştiinţă, care totodată este şi un renumit astronom, având contacte şi relaţii excelente în domeniile fizicii, astronomiei şi SETI, ne va ajuta în eforturile noastre şi va organiza sesiuni de informare cu veteranii de rang înalt din aceste domenii. Ne va ajuta, de asemenea, şi în obţinerea de noi dovezi semnificative, provenind din interiorul domeniilor de studiu menţionate mai sus.
Comentariile următoare sunt reflecţii personale pe care doresc să vi le împărtăşesc:
Anul care a trecut a fost interesant, ca să mă limitez în a spune doar atât, dar el nu a fost deloc uşor. Am făcut greşeli şi am obţinut şi succese. Sper că-mi veţi trece cu vederea lipsa şi veţi înţelege că sprijinul şi ajutorul vostru este acum mai necesar decât oricând.
Trebuie să vă mărturisesc că, la un moment dat, în vara care a trecut, am fost tentat să mă retrag de la acest efort comun pe care îl realizăm împreună şi aş fi făcut aceasta, dacă nu aş fi avut o experienţă personală extraordinară. Este clar că oricare ar fi motivele de natură mentală, emoţională şi spirituală pentru care am vrea să renunţăm, este totuşi imperios necesar să continuăm. Suntem oameni şi deci suntem supuşi greşelii, dar un plan mai mare ni se dezvăluie şi el va fi împlinit, fără a ţine seama de slăbiciunile noastre. Largheţea spiritului este cea care trebuie să ne conducă toate acţiunile şi gândurile şi numai ghidarea interioară ne va putea face să conducem această corabie prin apele tulburi care se află înaintea noastră.
Acesta este un efort pentru care trebuie să simţim o iubire profundă undeva, în adâncul fiinţei noastre şi în adâncul inimii universului; a apărut o chemare, iar noi suntem cei care trebuie să răspundem la ea. Nu pot scăpa de acest sentiment din inima mea, deşi uneori aş vrea să pot. Vom fi testaţi, dar cu siguranţă că niciodată dincolo de puterile noastre. Căci dacă ne vom raporta mereu la spiritul universal, vom găsi întotdeauna o ghidare adecvată în interiorul nostru, care de multe ori apare în mod misterios în viaţa noastră.
Nu trebuie să ne raportăm la eu-l nostru limitat, ci la măreţul Spirit divin, care susţine şi grăbeşte acest proces. Nicio putere de pe Pământ, secretă sau nesecretă, nu se poate opune acestei ghidări. Trebuie să fim siguri de binele suprem care ne aşteaptă aici, pe Pământ, şi să ne păstrăm viziunea asupra unui orizont luminos, în timp ce suntem totuşi atenţi la paşii pe care îi facem pe calea către el.
Lucrul cel mai bun pe care îl putem face este să permitem eu-rilor noastre individuale limitate să se pună în serviciul unui Plan Divin care se desfăşoară cu repeziciune, al cărui designer este infinit înţelept şi priceput. În adevăratul sens, noi nu trebuie decât să ieşim de pe calea noastră, să uităm de noi înşine şi să urmăm ghidarea. Aşa cum se spune în Mathnavi, o scriere mistică: „Aici este necesară moartea eu-lui, neretorică: Fii nimic atunci şi păşeşte pe deasupra valurilor.” Când murim faţă de noi înşine, Divinul va străluci în interiorul nostru şi ne va ghida paşii.
Într-adevăr, începe pentru noi o Zi, care nu va mai fi urmată de noapte, o eră pe care Pământul nu a mai experimentat-o niciodată. Instaurarea păcii universale este aproape. Iar lumina acestei Zile abia a început să se arate şi creşte din ce în ce mai mult. Nu trebuie să ne înspăimântăm de norii care se văd la orizont, pentru că ei sunt trecători, ca şi cum nu ar exista, şi vor fi arşi de căldura crescândă a acestei lumini.
Noi suntem binecuvântaţi şi totodată împovăraţi să trăim în cel mai promiţător deceniu şi în cel mai important şi spectaculos secol din istoria planetei noastre. Să nu ne îndoim de potenţialul extraordinar al acestui timp şi spaţiu, căci el a fost anticipat de milenii, iar Providenţa va avea grijă ca el să se împlinească. Nu putem decât să ne întrebăm: „Ce pot face eu pentru a ajuta la naşterea acestei noi ere?”, iar apoi să facem eforturi să urmăm ghidarea pe care o vom simţi.
De fiecare dată când încerc să evit această responsabilitate, ea mă aşteaptă mereu la colţul următor şi-mi cere un răspuns; şi sunt sigur că mulţi dintre voi aţi avut experienţe similare. Singurul răspuns pe care l-am găsit a fost acela de a mă dărui total acestei responsabilităţi, în cel mai altruist mod posibil, să uit toate limitările şi să merg mai departe plin de optimism.
Cei cărora le este frică de o ameninţare trebuie să ştie aceasta: nicio ameninţare nu poate schimba viitorul acestui Pământ şi nicio ameninţare reală, imaginară sau inventată nu va putea împiedica împlinirea Planului Divin. Iar dacă este reală, nicio ameninţare nu va putea fi depăşită prin mijloacele vechi, ci numai o modalitate nouă, aceea de a face pace, va învinge în aceste vremuri noi care vor veni. Uitaţi de rachete şi de proiectile. Uitaţi de toate mijloacele de a crea conflict, căci numai o inimă plină de spiritul iubirii va asigura pacea nepieritoare care fără îndoială ne aşteaptă.
Nu lăsaţi nicio îndoială să vă împiedice şi nicio frică să vă distragă. Acesta nu este momentul pentru timiditate sau retragere, ci este timpul pentru acţiunea corect realizată. Peste zece ani de acum înainte nu vom mai recunoaşte Pământul, atât de mare va fi transformarea sa. Cu putere şi totuşi cu umilinţă, să păşim împreună în lumina acestei noi lumi, neumbrită de propriile noastre eşecuri sau de sunetele nopţii care păleşte.
Pentru mine şi pentru familia mea aceasta a reprezentat un fel de criză. Orele obositoare pe care le-am petrecut în practica mea medicală, orele lungi şi extenuante dedicate muncii mele din cadrul CSETI, responsabilităţile familiale obişnuite, toate acestea au fost copleşitoare pentru mine şi pentru familia mea. Pur şi simplu trebuie să renunţ la ceva şi am hotărât că, cel puţin pentru câţiva ani de acum înainte, acest ceva va fi cariera mea medicală. Prin urmare, demisionez din postul pe care îl ocup la spital şi voi depune toate eforturile pentru a continua ceea ce am început în cadrul acestui proiect. Emily şi cu mine suntem dispuşi să facem acest sacrificiu şi, deşi nu ştim de unde vom avea banii necesari pentru a supravieţui, am crezut întotdeauna că, „atunci când urmezi ghidarea lui Dumnezeu, Dumnezeu îţi dă tot ceea ce ai nevoie.”
Să ne rugăm unii pentru alţii şi să privim mereu la posibilităţile pe care le avem înainte. Ştiind că există o singură Minte care străluceşte în interiorul oricărei forme din Creaţie, haideţi să lucrăm împreună pentru împlinirea păcii universale în care va exista un singur univers, locuit de un singur popor.
Eu îmi doresc să muncesc împreună cu voi în acest efort şi sper că-mi veţi spune fiecare cum anume puteţi ajuta la îndeplinirea acestei sarcini extraordinare.
Sunteţi în rugile mele şi vă asigur de afecţiunea mea trainică.

Cu loialitate,
Dr. Steven M. Greer,
Director CSETI
46                                  Starea de pregătire operaţională şi subiectul OZN/ET
22 august 1998
De ce este imperios necesar ca armata şi liderii securităţii naţionale să știe adevărul?
Rezumat:
Lideri cheie ai armatei şi securităţii naţionale au fost informaţi în mod inadecvat asupra subiectului OZN/ET, datorită preluării acestei probleme de către Proiectele Secrete cu Acces Special (USAP). Această lipsă a informaţiei a avut ca rezultat riscuri naţionale substanţiale. Riscul acţiunilor neadecvate sau periculoase, realizate de către liderii neinformaţi sau greşit informaţi, este foarte mare din cauza lipsei de informare minuţioasă asupra acestui subiect. Zonele cheie de pregătire operaţională sunt astfel expuse „riscului” de către aceşti lideri care sunt neinformaţi sau dezinformaţi cu privire la aspecte precum:
•		utilizarea vehiculelor reproduse după modelul navelor ET în scenarii de false indicaţii şi avertizări;
•	apariţia şi dispariţia neaşteptată a unor vehicule ET cu viteze super-luminice (mai mari decât viteza luminii);
•	preocuparea neanticipată a ET faţă de amplasarea de baze militare în spaţiul cosmic.
Liderii militari şi cei aparţinând securităţii naţionale, inclusiv Consiliul securităţii naţionale, ofiţerii de gardă de la Centrul Naţional Militar de Comandă, lideri cheie ai Congresului, preşedintele, secretarul Apărării, directorul Serviciilor Secrete Centrale, alături de mulţi alţii, trebuie în mod imperios să cunoască adevărul despre punctele expuse mai sus.

Istoric şi introducere
Încă din 1990, CSETI - care este o organizaţie de cercetare non-profit din SUA - a desfăşurat cercetări originale în ceea ce priveşte subiectul OZN şi formele de viaţă extraterestre. În anul 1991, s-a realizat o Evaluare iniţială, iar de atunci, CSETI a continuat să investigheze acest subiect prin intermediul expediţiilor din teren realizate în timp real în întreaga lume, prin identificarea şi informaţiile primite de la surse care au cunoştinţe directe despre acest subiect. Sursele informaţiilor noastre şi evaluările ulterioare includ:
•		directa observare în timp-real a obiectelor ET cu ajutorul echipelor de cercetare de teren existente în toată lumea;
•	colectarea dovezilor retrospective cu mii de rapoarte de cazuri, incluzând întâlniri ale piloţilor militari sau civili cu astfel de obiecte, detectarea lor pe radar, cazuri de urme rămase la locul aterizării navelor ET, dovezi fotografice şi video, precum şi mii de pagini de documente guvernamentale declasificate;
•	interviuri extinse cu oameni de ştiinţă, martori militari şi civili din cadrul serviciilor secrete, alte programe şi martori din cadrul cercetării civile, care au fost implicaţi în operaţiunile secrete ce se ocupă de acest subiect.
Sursele şi cercetările menţionate mai sus au condus la realizarea câtorva evaluări cu privire la acest subiect, în general, şi implicaţiile asupra securităţii naţionale, în particular. Ele sunt furnizate ca anexe la acest document.

Puncte de vedere asupra USAP-urilor legate de OZN-uri
Pentru a menţine secretul în cazul operaţiunilor delicate, serviciile de securitate şi alte programe din cadrul acestora sunt compartimentate în mod riguros. Însă clasificarea şi compartimentarea excesivă pot constitui cu uşurinţă o ameninţare la adresa securităţii naţionale şi a stării de pregătire în ceea ce priveşte defensiva militară şi este contrară directivelor preşedintelui. În cazul subiectului OZN, secretul extrem şi compartimentarea specială au existat încă din anii ‘40. Această tăinuire extremă, împreună cu natura specială a tehnologiilor implicate, au condus la o situaţie potenţial periculoasă ce priveşte lipsa supravegherii atente a acţiunilor care ameninţă securitatea naţională, degradarea semnificativă în capacitatea militară de a face faţă unor evenimente legate de OZN-uri şi lipsa totală a supravegherii din partea Congresului.
Natura USAP-urilor care se ocupă în prezent de problema OZN este descrisă în documentul ataşat. Pe scurt, USAP are următoarele caracteristici:
•		orizont global de acţiune;
•	multiple nivele de sub-compartimentare;
•		se bazează în primul rând pe civili şi pe sectoare privatizate care lucrează pentru alţii;
•	se desfăşoară în paralel cu şi în general separat de programele convenţionale guvernamentale, militare şi cele ale serviciilor secrete, desfăşurându-se separat şi de alte proiecte „negre” USAP;
•	există o entitate hibridă care provine din corporaţii cu înaltă tehnologie şi din operaţiuni ale serviciilor secrete, guvernamentale şi militare compartimentate, care funcţionează ca o organizaţie independentă, separată;
•		aparent nu este controlată de nicio ramură a guvernului, armatei sau a serviciilor secrete;
•	în general, accesul în cadrul acestui proiect se face numai prin includere controlată şi are puţin de-a face cu poziţia persoanei respective în guvern, armată sau în lanţul tradiţional (constituţional) de comandă;
•	după aproape 60 de ani de studiu al tehnologiilor ET avansate ale navelor ET recuperate în urma prăbuşirii lor, grupul care controlează acest USAP are în posesie tehnologii substanţiale, care pot constitui o ameninţare pentru tehnologiile convenţionale pe care le deţine la ora actuală armata SUA şi pentru securitatea mondială, în general;
•	finanţarea acestor operaţiuni se face din aşa-numitele „bugete negre”, precum şi din surse guvernamentale „creatoare”;
•	menţinerea secretului/controlului asupra acestui proiect a fost realizată prin orice mijloace şi ea a violat în mod serios şi repetat legea şi constituţia, precum şi drepturile cetăţenilor americani.
Discuţiile pe care le-am avut cu directorul Serviciilor Secrete Centrale, cu şefii de la Casa Albă, cu membri ai Congresului, cu comitete relevante, cu diferiţi membri ai armatei SUA şi Marii Britanii etc., au arătat că accesul la proiectele legate de OZN-uri nu are legătură cu funcţia sau cu legea constituţională. Lordul Hill-Norton, amiral şi fost ministru al Apărării, ne-a confirmat că în Marea Britanie există un aranjament similar. Anchetele directe ale acestor oficiali nu au condus la dezvăluirea adevărului, nici măcar atunci când ordinul a venit din partea preşedintelui Statelor Unite.

De ce este imperios necesar ca membrii cheie ai armatei şi conducerea securităţii naţionale să ştie adevărul?
Există mai multe aspecte intercorelate ale problemei OZN, care fac necesară cunoaşterea acestei situaţii de către membrii cheie ai armatei, serviciilor secrete şi securităţii naţionale. Neinformarea adecvată a acestor lideri a dus la o situaţie în care pot fi luate decizii importante sau se poate trece la acţiuni care pot avea rezultate indezirabile. Capacităţile USAP-ului care se ocupă de problema OZN permit înşelarea la scară largă a conducerii din lanţul de comandă şi realizarea de scenarii surpriză care ar fi în mod catastrofal interpretate greşit.
Mai mult decât atât, în timp ce nu există nicio dovadă obiectivă a faptului că formele de viaţă non-umane care se află în spatele evenimentelor ET reale ar fi câtuşi de puţin ostile faţă de planeta noastră sau faţă de omenire, în general, evenimentele pot fi şi chiar au fost interpretate greşit, ducând la acţiuni militare împotriva ET. Astfel de acţiuni constituie o ameninţare reală la adresa securităţii mondiale, de care conducerea convenţională civilă şi a armatei nu are cunoştinţă. În vederea evitării unor acţiuni civile sau militare care ar putea duce la o escaladare periculoasă a evenimentelor, este imperativ necesar ca liderii militari şi civili să fie în mod adecvat informaţi asupra acestui subiect.
Mai jos găsiţi un scurt rezumat al scenariilor şi activităţilor care arată de ce aceşti lideri trebuie să fie informaţi urgent despre acest subiect:
■		Identificarea greşită a obiectelor ET. Deoarece acestea sunt de origine ET şi arată la fel ca vehiculele construite/reproduse de oameni pe baza modelului navelor ET, riscul de confundare şi identificare greşită a acestora este real. O asemenea confuzie ar putea avea ca rezultat un anumit tip de acţiuni care ar conduce la rezultate nedorite.
Surprinşi de un obiect ET. În trecut, comandanţii militari seniori au fost surprinşi de apariţia inopinată a obiectelor ET şi au recurs la acţiuni ostile împotriva lor. De exemplu, în octombrie 1981, un astfel de obiect a apărut pe cer în partea de est, declanşând un adevărat iad la Centrul de Comandă al Flotei Atlantice a SUA (CINCLANTFLT). Acest obiect în formă de disc şi estimat ca având 100 de metri în diametru era capabil să se deplaseze foarte repede într-un singur „salt” pe radar dintr-o zonă de pe coasta Newfoundland până pe coasta Virginiei. În timpul acestui eveniment care a avut loc în timpul zilei, Centrul de Comandă al Flotei Atlantice a SUA a trecut la alerta Condition Zebra şi au fost primite ordine de la NORAD, CINC şi ADM Harry Train ca acest obiect să fie identificat şi chiar doborât, dacă este necesar. Au fost mobilizate avioanele de vânătoare de la sol şi de la bazele navale şi, atunci când unul dintre ele s-a apropiat de obiectul respectiv suficient de mult pentru a-l putea fotografia, acesta s-a deplasat dintr-o singură mişcare pe ecranul radarului de pe coasta Norflok, Virginia, într-o zonă din Oceanul Atlantic din apropierea Insulelor Canare, s-a rotit spre în sus într-un unghi de 60° şi a ieşit din atmosfera Pământului. Această situaţie, care a luat prin surprindere CINC, producând haos la Centrul de Comandă, şi care a determinat lansarea ordinului de a doborî obiectul neidentificat (lucru care ar fi avut consecinţe catastrofale), ar fi putut fi totuşi evitată dacă liderii implicaţi ar fi fost anterior informaţi în mod adecvat asupra „Regulilor Speciale de Interacţiune” care trebuie să fie aplicate în astfel de situaţii unice.
■	Interpretarea greşită a acţiunilor extratereştrilor. Există mai multe civilizaţii ET care au venit în recunoaştere şi pentru a supraveghea dezvoltarea militară globală pe planeta noastră. În trecut, preocuparea ET pentru armele nucleare de distrugere în masă a condus la demonstraţii de înaltă tehnologie din partea lor în anumite locaţii strategice, precum facilităţile SAC ICMB de la Minot ND, în noiembrie 1975, ale cărei capacităţi strategice de lansare au devenit astfel inactive. Am aflat că o neutralizare similară a avut loc şi în URSS. În timp ce asemenea evenimente generează implicit îngrijorare în rândul personalului armatei, este important ca ele să fie interpretate într-un context mai larg, care nu este antropocentric. În timp ce, pe de-o parte, se poate susţine că o asemenea acţiune a obiectului ET este ostilă, e totuşi mult mai probabil ca, dată fiind natura lipsită de violenţă a apariţiei sale, ea să fi avut loc cu intenţia de a transmite un mesaj de mare îngrijorare cu privire la un asemenea sistem armat de distrugere în masă. Până când conducerile organizaţiilor şi instituţiilor implicate în mod direct în securitatea naţională, armată, serviciile secrete etc. nu vor fi informate cu privire la acest subiect, va exista în continuare probabilitatea unei interpretări greşite a acţiunilor şi intenţiilor ET, care se pot solda cu efecte catastrofale pentru întreaga planetă.
■	Preocuparea ET în legătură cu amplasarea bazelor militare în spaţiul cosmic. Am ajuns la concluzia că perspectiva ET asupra amplasării bazelor militare în spaţiu ne este foarte nefavorabilă şi evenimentele recente care au avut loc întăresc acest punct de vedere. Comanda Spaţială a SUA, precum şi alte organizaţii militare care sunt implicate în programe spaţiale, trebuie să fie conştiente de aceasta. Se pare că preocuparea majoră a ET are ca punct central militarizarea spaţiului, combinată cu un nivel foarte ridicat de violenţă şi stare de război, precum şi proliferarea armelor de distrugere în masă. De asemenea, avem motive să credem că programele secrete USAP trag asupra obiectelor ET cu o frecvenţă şi o eficacitate crescută.
■		Numeroşi martori credibili direcţi din cadrul armatei şi al serviciilor secrete au declarat faptul că programele secrete USAP utilizează sisteme avansate de arme cu care pot urmări, doborî şi distruge nave ET. Se pare că astfel de evenimente au crescut ca frecvenţă după anii ‘80. Dacă acest lucru este adevărat, aceasta constituie o gravă criză naţională şi mondială de securitate, despre care liderii cheie trebuie să afle de urgenţă. În lumina mărturiei pe care am auzit-o, simple negări ale faptului că astfel de evenimente nu au loc sau sunt într-un fel justificate nu reprezintă o bază suficientă pentru a trece cu vederea aceste rapoarte sau pentru a le aborda într-un mod superficial. Liderii cheie ai armatei şi securităţii naţionale trebuie să investigheze în amănunt această problemă şi să realizeze o evaluare completă a situaţiei pentru Autoritatea de Comandă Naţională (NCA), pentru preşedintele acesteia, pentru Consiliul de Apărare Naţională, precum şi pentru conducerea unor organisme cheie în ceea ce priveşte securitatea naţională şi cea mondială.
■		Mai mulţi martori militari şi civili implicaţi în programele secrete care se ocupă cu acest subiect şi care au o cunoaştere directă, la prima mână, asupra acestor operaţiuni secrete deţin rapoarte coroborate legate de intenţiile USAP de a utiliza tehnologiile ET - obţinute în urma aplicării ingineriei reverse asupra navelor ET - pentru a înscena evenimente (false) de natură violentă, în care ar fi implicate fiinţele ET. Existenţa unui USAP secret foarte puternic, care deţine tehnologii extraordinar de avansate, capabile de materializare/dematerializare, călătorii super-luminice, propulsie antigravitaţională etc., reprezintă o ameninţare directă în sine pentru securitatea şi controlul militar şi naţional, convenţional şi constituţional. O asemenea organizaţie, cu excepţia cazului în care se află sub supraveghere şi control direct, legal din partea lanţului constituţional de comandă, are oricând posibilitatea de a abuza, înşela şi manipula conducerea guvernamentală tradiţională. De exemplu, un important martor din cadrul serviciilor secrete ne-a descris utilizarea intenţionată a vehiculelor reproduse după modelul navelor ET în cadrul unui scenariu de false indicaţii şi avertizări, în care aceste vehicule ar fi atacat mijloacele militare convenţionale pentru a face să pară că suntem atacaţi de forme de viaţă ET ostile. Dacă liderii militari şi naţionali nu ştiu despre aceste capacităţi secrete deţinute de aceste organizaţii, pot fi înşelaţi cu uşurinţă de un astfel de scenariu şi pot emite astfel ordine pentru a lua măsuri potenţial catastrofale împotriva adevăraţilor ET.
■		USAP-urile au la dispoziţie sisteme de comunicare sub-electromagnetice, neliniare de origine ET, obţinute prin inginerie reversă, care interferează în mod direct cu conştiinţa şi cu gândul. Acestea pot fi utilizate împotriva liderilor civili şi cei ai armatei în cadrul unor scenarii false de avertizare. Informațiile directe pe care le avem de la un anumit şef de stat evidenţiază faptul că astfel de lucruri s-au petrecut deja. Aceste sisteme neliniare telemetrice, care depăşesc spaţiul şi timpul şi interferează direct cu mintea şi cu gândurile, pot fi programate pentru a produce experienţe false, „regizate”, care par întru totul reale pentru persoana care a fost aleasă ca ţintă a lor. Liderii militari şi cei ai securităţii naţionale trebuie să ştie despre capacitatea acestor sisteme, minimalizând astfel valoarea de înşelătorie a acestora, în cazul în care ar fi direcţionate împotriva lor. (De pildă, pretinsele „răpiri extraterestre” sunt rezultatul utilizării acestor sisteme de către USAP-uri.)
■		NASA, astronomi civili şi alţi oameni de ştiinţă sunt din ce în ce mai îngrijoraţi de posibilitatea ca un asteroid sau o cometă să intersecteze orbita Pământului şi să se lovească de acesta. Echipele de la JPL şi din alte instituţii au detectat deja mii de astfel de obiecte în sistemul nostru solar, care intersectează orbita Pământului. Astfel de impacturi majore au creat ceea ce astăzi este Golful Mexic, Hudson Bay şi alte formaţiuni geologice care există pe suprafaţa planetei. Majoritatea oamenilor de ştiinţă sunt de acord că problema nu este „dacă”, ci „când” anume va avea loc un astfel de impact. Ei au discutat posibilitatea de a utiliza arme nucleare şi alte mijloace convenţionale, pentru a evita un astfel de impact. Este clar faptul că USAP-urile care se ocupă de fenomenul OZN deţin tehnologii care sunt mult mai avansate şi care ar putea fi utilizate pentru a rezolva această problemă. Acest lucru este valabil pentru tehnologiile de alterare a câmpului gravitaţional, care ar putea fi folosite pentru a schimba efectul de masă al unui astfel de obiect şi pentru a-l muta de pe traiectoria de impact cu planeta noastră. Deoarece un astfel de impact ar putea extermina întreaga populaţie a Pământului, liderii militari şi ai securităţii naţionale trebuie să aibă cunoştinţă despre modalitatea de acces la astfel de tehnologii ale USAP-urilor. Mai mult decât atât, utilizarea unor astfel de tehnologii în spaţiu, cu un scop foarte important şi benefic, poate depinde de percepţia ET că o asemenea acţiune spaţială va fi utilizată numai în scopuri paşnice. Noi am înţeles însă că nu aceasta este percepţia lor actuală.

Concluzii
■		Dezvăluirea adevărului despre OZN-uri şi ET, precum şi a aceluia care priveşte tehnologiile lor, va transforma cu siguranţă multe aspecte ale vieţii de pe Pământ, inclusiv relaţiile geopolitice, tehnologia, economia, precum şi ordinea socială generală. Liderii securităţii naţionale şi cei ai Armatei care nu au cunoştinţă despre acest subiect nu pot anticipa în mod adecvat implicaţiile vaste ale unei astfel de dezvăluiri şi de aceea sunt nepregătiţi. Deoarece CSETI şi alţii urmăresc să facă această dezvăluire în viitorul apropiat, este important ca liderii să înţeleagă pe deplin aceste implicaţii şi să fie capabili de a răspunde provocărilor pe care o astfel de dezvăluire le implică, într-o manieră ordonată. Pentru situaţia în care ar avea loc un eveniment ET inopinat, de netăgăduit, este cu atât mai important ca liderii securităţii naţionale şi ai armatei să fie informaţi şi pregătiţi să răspundă în mod adecvat la această situaţie.
■	Tehnologiile energetice şi de propulsie asociate navelor ET, care utilizează câmpul de energie a punctului zero, nu se bazează pe motoare cu combustie internă şi, prin urmare, sunt nepoluante. Una dintre cele mai mari „ameninţări” pentru liderii securităţii naţionale şi ai armatei este eventuala epuizare a combustibililor fosili şi decadenţa concomitentă a ecosistemului planetar. Odată cu industrializarea rapidă a Chinei, Indiei şi majorităţii lumii a treia, distrugerea ecosistemului se va accelera exponenţial, cu atât mai mult cu cât rezervele de combustibil se vor epuiza rapid. În prezent, noi existăm ca o civilizaţie tehnologică aflată în faza terminală. USAP-urile responsabile cu fenomenul OZN deţin deja tehnologii care depăşesc cu o rată inimaginabilă performanţele motoarelor cu combustie internă. Noi estimăm că această realizare a apărut între 1954 -1957. Ben Rich de la Lockheed Skunworks, înainte de moartea sa, i-a confirmat unui consultant CSETI faptul că „avem deja mijloacele de a realiza călătorii interstelare, dar aceste tehnologii sunt blocate în cadrul proiectelor secrete şi ar fi nevoie de o intervenţie divină pentru a le scoate de acolo spre a fi folosite în beneficiul umanităţii...” Planurile pe termen lung ale securităţii naţionale necesită dezvăluirea imediată şi utilizarea lor pentru beneficiul întregii umanităţi şi pentru salvarea planetei. Cu siguranţă că liderii securităţii naţionale şi ai armatei trebuie să înţeleagă aceste tehnologii, care vor înlocui întregul sistem energetic planetar şi infrastructura bazată pe combustie internă. Mai mult decât atât, ei ar trebui să anticipeze implicaţiile care vor apărea ca urmare a acestor dezvăluiri şi a aplicării acestor tehnologii, astfel încât tranziţia către sistemele energetice de lungă durată să fie cât mai paşnică şi mai lină cu putinţă.

Acestea sunt câteva dintre aspectele esenţiale în ceea ce priveşte securitatea naţională a subiectului OZN - şi fiecare dintre ele justifică informarea completă a liderilor implicaţi.

Recomandări
Recomandăm liderilor securităţii naţionale şi ai armatei să recurgă la realizarea următoarelor acţiuni:
•	Să primească o informare amănunţită asupra acestui subiect din partea conducerii CSETI şi a martorilor civili şi militari.
•		Să informeze complet CINCS şi să dezvolte protocoale şi echipe speciale pentru întâlnirile cu OZN-uri şi cu fiinţele ET.
•	Să investigheze în mod independent acest subiect şi să infiltreze operaţiunile USAP care au legătură cu acest subiect.
•	Să se implice cu totul în proiectele secrete care au legătură cu acest subiect, pentru a se asigura în acest fel că proiectele respective sunt supervizate în mod adecvat şi se află sub controlul direct şi continuu al lanţului constituţional de comandă
•  Să corecteze şi să interzică - acolo unde este cazul - orice utilizare neadecvată de către USAP-uri a tehnologiilor ET şi a sistemelor avansate de armament.
•		Să urmărească angajarea unor relaţii paşnice, cooperante cu aceste forme de viaţă şi să evite în mod constant manifestările militare violente. CSETI are un proiect-prototip care a antrenat în mod paşnic fiinţele ET inteligente timp de peste 7 ani de zile şi sugerează ca liderii naţionali şi internaţionali să adopte o abordare similară.
•		Să gestioneze cu grijă bazele militare spaţiale în lumina informaţiilor de mai sus şi să evite acţiunile care ar putea fi interpretate ca fiind războinice sau ostile, de către formele de viaţă ET.


Acest text a fost prezentat la o şedinţă de informare a oficialilor de la Pentagon, în septembrie 1998.
47                                 Dezinformarea OZN/ET
15 noiembrie 1994
Implicaţiile în ceea ce priveşte politica securităţii naţionale şi internaţionale

O	informare confidenţială
Rezumat
Înaintea realizării unui anunţ privind detectarea formelor de viaţă ET este important pentru cei care stabilesc politica securităţii naţionale şi internaţionale să fie conştienţi de posibilele riscuri care pot apărea în timpul procesului de luare a deciziilor, create de anumite tipuri de dezinformări sofisticate şi intervenţii din umbră. Acestea includ, deşi nu se limitează doar la atât, următoarele: inducerea experienţelor psiho-electronice; condiţionarea maselor prin intermediul informaţiilor false; atacarea anumitor lideri cheie cu o dezinformare individualizată; punerea în scenă a unei ameninţări ET false, dar convingătoare. Cunoaşterea acestor forme de dezinformare de către persoanele care stabilesc politica naţională şi internaţională va ajuta la minimalizarea riscurilor şi a evenimentelor nefericite, ce pot rezulta în urma deciziilor influenţate în mod pervers de intervenţiile din umbră.

Istoric
Eforturile Proiectului Starlight iniţiat de CSETI, îndreptate în direcţia confirmării faţă de publicul larg a existenţei formelor de viaţă ET, au condus la descoperirea unui număr de activităţi secrete care pot pune în pericol luarea deciziilor în cadrul comunităţilor naţionale şi internaţionale. Din moment ce aceste procese decizionale pot fi afectate în mod voit cu mult înaintea unui anunţ public cu privire la acest subiect, noi - cei de la CSETI - avem obligaţia morală de a aduce la cunoştinţă aceste informaţii şi de a-i pune în gardă pe cei care impun politica, faţă de aceste riscuri. Eşecul lor (în special al celor de la Casa Albă, de la Consiliul Naţional de Securitate şi de la Consiliul de Securitate al ONU) de a compensa în mod adecvat aceste riscuri poate conduce Ia adoptarea unei politici şi a unor acţiuni care pot fi dăunătoare pentru securitatea globală şi pentru viitorul relaţiilor interplanetare. Această informare are ca scop punerea în temă cu privire la anumite procese specifice de dezinformare şi la riscurile pe care acestea le prezintă pentru securitatea naţională şi internaţională.

Privire de ansamblu
Dezinformarea reprezintă informarea falsă care este făcută în mod deliberat către grupuri de oameni cu scopul de a muşamaliza un adevăr şi/sau de a provoca un anumit răspuns psihologic (de ex.: negarea, neîncrederea, frica, ridiculizarea etc). Încercările ascunse, destinate minimalizării unor cunoştinţe legate de OZN-uri şi ET au utilizat dezinformarea şi armele psihologice timp de peste 40 de ani, iar aceste tehnici şi tehnologii conexe au devenit tot mai sofisticate şi mai eficiente, în special începând cu anii ‘60. Cea mai eficientă dezinformare este informarea care are legătură cu adevărul, cel puţin parţial, dar care este apoi „cosmetizată” şi distorsionată în mod deliberat prin combinarea dezinformării cu informarea. Prezenţa adevărului într-un grad minim determină acceptarea mai uşoară a falsei informaţii sau apariţia mai rapidă a răspunsului psihologic scontat.
Dezinformarea poate fi împărţită în două categorii: dezinformarea pasivă, care este informaţia falsă plasată în rândul publicului sau al indivizilor prin intermediul mijloacelor convenţionale de comunicare; şi dezinformarea activă, ce implică experienţe false care sunt induse şi care au loc în urma unei manipulări foarte sofisticate a perspectivelor sau experienţelor unui grup sau ale unui individ. Mai jos puteţi vedea exemple din ambele categorii:

Dezinformarea pasivă
-		negarea rapoartelor OZN;
-		furnizarea de date false cu privire la evenimentele OZN
-	angajarea anumitor oameni de ştiinţă sau a autorităţilor de a ridiculiza acest subiect şi pe susţinătorii acestuia;
-	furnizarea informaţiilor false, amăgitoare sau calomniatoare cu privire la cercetătorii şi organizaţiile OZN;
-		furnizarea către public a informaţiilor care induc frica, negarea, scepticismul, repulsia etc.

Dezinformarea activă
-		punerea în scenă (falsificarea) a anumitor evenimente pentru atragerea în capcană sau stânjenirea cercetătorilor şi organizaţiilor din domeniul OZN;
-	utilizarea aparaturii psiho-electronice pentru inducerea experienţelor de false răpiri, ce controlează atitudinile individuale şi publice faţă de ET;
-	utilizarea tehnologiilor pentru simularea unor acţiuni ostile ET false, cu scopul de a-i afecta atât pe cei care stabilesc politica adoptată vizavi de acest subiect, cât şi publicul general.

Operaţiunile secrete s-au bazat la început pe dezinformarea pasivă. Totuşi, în anii ‘60 şi ‘70, pe măsură ce tot mai multe dovezi despre activitatea fiinţelor ET au ajuns la publicul larg, dezinformarea activă a început să joace un rol dominant. Majoritatea dezinformărilor active care sunt utilizate în prezent au ca scop:
1.	crearea unui scenariu care să inducă stări de frică sau respingere faţă de acest fenomen;
2.	îngroparea activităţii reale OZN şi ET sub un munte de evenimente false, care sunt în mod superficial similare, dar din punct de vedere calitativ sunt diferite de evenimentele ET reale, în special aşa-numitele răpiri şi mutilarea vitelor;
3.	influenţarea percepţiei publice şi a membrilor guvernului care stabilesc politica adoptată în legătură cu acest subiect, pentru a conchide (în mod fals) că există o „ameninţare” ET cu care trebuie să luptăm.

Dezinformarea activă a devenit mai eficientă pe măsură ce în Rusia şi SUA au fost dezvoltate şi perfecţionate tehnologii din ce în ce mai sofisticate.
Operaţiunile speciale secrete, finanţate din „bugetele negre” şi diverse surse private, au dominat şi au poluat în mod eficient imaginea subiectului ET în două categorii foarte cunoscute: răpirile şi mutilarea vitelor.

Răpirile
Pretinse răpiri ale oamenilor de către ET au fost raportate încă din anii ‘60. Noi, cei de la CSETI, ne îndoim că astfel de „răpiri”, aşa cum sunt ele cunoscute în prezent, au cu adevărat loc şi că un număr foarte mic de oameni au fost cu adevărat luaţi la bordul unor nave ET, din motive necunoscute până la ora actuală. Nu există absolut nicio dovadă care să ateste faptul că aceste evenimente sunt rău intenţionate sau ostile. Din nefericire, cazurile reale de luare la bordul unor nave ET au fost îngropate sub un volum mare de evenimente de pseudo-răpiri induse de oameni, destinate pentru a afecta în mod negativ percepţia şi credibilitatea publicului în ceea ce priveşte acest fenomen. Aceste „evenimente” sunt induse cu ajutorul unor tehnologii psiho-electronice foarte avansate, care pot găsi de la distanţă un individ sau un grup-ţintă şi le pot induce acestora o experienţă ET falsă, dar convingătoare.
Existenţa acestor tehnologii psiho-electronice şi a altora ne-a fost confirmată de anumite surse militare de contrainformaţii şi tehnologii înalte, care au contracte cu agenţiile guvernamentale. Această aparatură psiho-electronică este mult mai avansată şi mai operaţională decât şi-ar putea imagina majoritatea dintre noi şi ea a fost îmbunătăţită şi perfecţionată tot mai mult, de la o generaţie la alta. Cei care stabilesc politica ce urmează să fie adoptată în cazul acestui subiect nu trebuie să se lase înşelaţi de aceste rapoarte şi nici să permită ca deciziile lor să fie influenţate în vreun fel de ele. Din moment ce informaţiile disponibile în prezent sunt în mod aproape total distorsionate de aceste evenimente induse în mod fals, ele nu pot constitui o sursă de adevăr pentru formularea politicii adoptate. CSETI a aflat că un număr de cercetători din acest domeniu au conchis în mod similar că 80-90% dintre răpiri sunt dezinformări sau identificări greşite ale altor fenomene neobişnuite.

Mutilarea vitelor
Pretinsele experimente cu vite realizate de către navele ET (greşit numite „mutilări” în scopuri de dezinformare) au fost raportate încă de prin anii ‘60. Primii oameni de ştiinţă şi cercetători în acest domeniu au confirmat faptul că cel puţin 80% dintre aceste cazuri au fost, de fapt, false, create de către operaţiunile secrete, şi ele nu au nimic de-a face cu activitatea OZN. Evaluarea CSETI este aceea că evenimentele reale de acest gen sunt cercetări genetice şi ale mediului, cauzate de radiaţii şi poluări chimice, precum şi de efectele lor asupra sistemelor biologice avansate. Noi ne îndoim serios că ar exista o raţiune ostilă în spatele acestor apariţii relativ rare şi considerăm că aceste false cazuri de mutilare a vitelor sunt puse în scenă numai cu scopul de a dezinforma publicul larg, de a masca adevăratele apariţii ET şi pentru a crea o atmosferă de teamă în jurul acestui subiect. Este necesar ca liderii şi toţi aceia care au putere decizională să nu se lase influenţaţi de aceste rapoarte sau înşelaţi de ele în niciun fel.
Ei trebuie să fie conştienţi de potenţialul tehnologiei avansate de a realiza dezinformarea în masă, atât din punctul de vedere al afectării bazelor de date care există pe acest subiect, cât şi de faptul că pot deveni ei înşişi ţinta acestor tehnologii. CSETI avertizează împotriva unei frici inoportune din acest punct de vedere, dar consideră că liderii seniori trebuie să devină conştienţi de potenţialul acestui tip de dezinformare şi de cum anume poate fi ea direcţionată asupra lor, atât în mod pasiv, cât şi activ.
Am aflat, de asemenea, că există tehnologii cu ajutorul cărora se simulează evenimente ET ostile, proiectate special pentru a-i influenţa pe liderii formatori ai politicii în timpurile de criză, ori pentru a „întoarce” orice anunţ sau proces de deconspirare în direcţia unirii întregii lumi împotriva unei „ameninţări extraterestre generale”. Liderii civili şi militari nu trebuie să se lase înşelaţi de astfel de evenimente, deoarece deciziile bazate pe evenimentele pseudo-OZN ar rezulta cu siguranţă în acţiuni negative, fără nicio bază reală. Implicaţiile vaste şi profunde ale relaţiilor noastre viitoare cu civilizaţiile ET nu trebuie să fie influenţate de aceste dezinformări, deoarece ele ar conduce Pământul către un conflict interplanetar şi ar submina potenţialul unor relaţii viitoare paşnice şi benefice dintre umanitate şi formele de viaţă ET.
Pe scurt, există mai multe metode avansate de dezinformare, pe care formatorii politici trebuie să le ia în considerare atunci când evaluează anumite date sau primesc date de la anumite surse tradiţionale secrete. CSETI şi oamenii de ştiinţă, precum şi cercetătorii afiliaţi lui, sunt hotărâţi să obţină informaţii viabile prin modalităţi de observare şi interacţiune directă în timp real cu fenomenul ET. Noi considerăm că o asemenea modalitate de cercetare empirică este mult mai utilă, mai precisă şi mai sigură decât alte mijloace secundare, care pot fi contaminate de fenomenul de dezinformare.
48                             Actualizarea Proiectului Starlight: eşuarea deconspirării existenţei ET din anul 1989
Cu ceva timp în urmă a avut loc un eveniment foarte important care, cred eu, are impact direct asupra strategiei noastre în ceea ce priveşte Proiectul Starlight.
Am aflat pentru prima oară despre el în iulie 1994, dar am amânat să scriu despre acest subiect pentru a putea realiza analiza şi cercetările necesare verificării de rigoare. Această informaţie subliniază nevoia urgentă de a completa colecţia de dovezi, pentru ca ele să fie prezentate într-un context ce îşi propune iniţierea unor relaţii interplanetare paşnice. După cum veţi vedea, fricile mele anterioare cu privire la faptul că un cult al secretomaniei care învăluie această problemă ar conduce la un răspuns orientat spre conflict faţă de formele de viaţă ET, s-au dovedit a fi bine fondate.
Sursa informaţiei pe care urmează să v-o prezint, deşi mie îmi este cunoscută, va rămâne nemenţionată în cadrul acestui memorandum. Este vorba despre un şef de stat străin, care are cunoştinţe directe şi personale despre evenimentele ce vor fi descrise în continuare. O parte din relatările sale au fost confirmate în mod independent de către mine. Nu am niciun motiv să cred că această persoană a inventat toate aceste lucruri, deşi trebuie să recunosc că ele sunt greu de crezut.
Evenimentele despre care vreau să vă vorbesc sunt următoarele:
În anul 1989, un grup format din şefi de stat, 80 la număr, plănuia să facă un anunţ referitor la existenţa şi contactul confirmat cu forme de viaţă ET inteligente. Dintre aceşti lideri făceau parte preşedintele Bush, secretarul general al ONU, Perez de Cuellar, preşedintele Gorbaciov şi alţii. Se pare că iniţiativa acestui eveniment a început în anul 1986, când preşedintele Reagan i-a spus lui Gorbaciov: „Nu ar fi mai uşoară munca noastră de a instaura pacea şi unitatea mondială, dacă ar exista o ameninţare extraterestră generală împotriva căreia să ne unim pentru a ne împotrivi ei?” Preşedintele Reagan a repetat această idee public, în 5 sau 6 ocazii diferite, şi a fost citat în New York Times cel puţin o dată, în anul 1986.
Din păcate, din ceea ce am înţeles eu, forma pe care trebuia să o ia acest eveniment s-a decis să fie alarmistă, poate chiar o chemare la arme, şi de la acel moment încoace, un număr considerabil de lideri de stat au fost convinşi, de acelaşi grup secret care controlează acest subiect de ani de zile, că există cu adevărat o „ameninţare extraterestră”. Se pare că tonul alarmist al acestei „deconspirări” i-a asigurat acesteia eşecul, fiind motivat de o încercare de a crea o stare de unitate mondială bazată pe frica de o „ameninţare extraterestră planetară”. Probabil această iniţiativă a fost motivată şi de dorinţa de a sprijini infrastructurile, apărarea şi tehnologia SUA şi a URSS, care se aflau la pământ şi erau sortite colapsului, în lumina instaurării păcii între cele două mari puteri. Şi mai alarmant este că, din câte se pare, tonul alarmist al anunţului, precum şi majoritatea surselor civile de informaţie asupra acestui subiect, au fost orchestrate din umbră de acest grup secret, cu scopul de a introduce o anumită paradigmă şi cosmologie spirituală. Vom aborda acest subiect mai târziu.
După o întâlnire care a durat până noaptea târziu, având ca subiect anunţul planificat, un anumit şef de stat cunoscut nouă, dar pe care nu îl vom numi aici, se afla în drum spre casă într-o coloană de maşini, împreună cu un număr de alţi oficiali, când a fost pe neaşteptate luat la bordul unei nave ET, acest fapt fiind văzut şi de alţi lideri care participaseră la acea întâlnire. Acestea se petreceau în toamna anului 1989, la New York.
În timp ce se afla la bordul acestei nave ET, şefului de stat respectiv i s-a spus că anunţul nu trebuie să fie făcut şi că, dacă va fi necesar, vor fi luaţi la bordul navelor şi alţi lideri de stat, în număr mare. Acelui preşedinte de stat i s-a explicat foarte clar că ET nu vor permite ca acest anunţ să fie făcut după cum era plănuit.
Potrivit sursei mele, evenimentul respectiv a „explodat la Casa Albă, ca o bombă atomică” şi, chiar dacă nu Bush a fost preşedintele „răpit” la bordul navei ET, dată fiind această informaţie, se pare că s-a instalat panica în legătură cu faptul că el va fi următorul „răpit”. Ca rezultat, acest anunţ planificat a fost anulat şi se pare că grupul secret care controlează acest subiect l-a îngropat la nivele şi mai adânci de secretomanie şi înşelăciune, unde se află şi în prezent.
În mod previzibil, răspunsul la acest eveniment a fost unul negativ; atât de negativ, încât sursa care mi-a oferit aceste informaţii a încercat să ne convingă să renunţăm la Proiectul Starlight. Această sursă crede cu sinceritate că ET înşişi vor opri orice încercare de a le anunţa prezenţa publicului larg şi că oricine încearcă aceasta se află într-un mare pericol. El este convins că ET doresc ca prezenţa lor să rămână necunoscută omenirii şi că vor împiedica orice încercare de dezvăluire a acesteia.
Rezultatul analizei mele asupra tuturor acestor lucruri este exact contrariu:
•		Este foarte probabil că această sursă să fie, de fapt, membru al PI-40 (sau care o fi numele de cod actual al acestui grup secret de control).
•	Anunţul a fost oprit de ET, deoarece premisele şi motivele principale ale acestuia erau în mod evident viciate; în mod înţelept, ei nu doresc o unitate mondială creată în mod artificial printr-un anunţ alarmist şi orientat către conflict, care ar servi numai viziunea mondială şi puterea de control a grupului PI-40. Un anunţ care să justifice mobilizarea mondială la arme pentru înfruntarea unei „ameninţări extraterestre comune” sau care i-ar demoniza pe ET, cu scopul de a implementa o nouă paradigmă şi cosmologie religioasă, nu trebuie să fie permisă. Ar trebui să le fim cu toţii recunoscători pentru faptul că ET au intervenit şi au zădărnicit acest plan.
•	Concomitent cu anunţul din 1989 şi cu aşa-numita răpire a respectivului şef de stat, deasupra Belgiei - acolo unde se află cartierul general al ONU şi centrul Uniunii Europene - şi-a făcut apariţia un val masiv de nave ET. Aceste serii de apariţii paşnice ale navelor ET la o altitudine joasă, dimineaţa devreme, în prezenţa a mii de martori militari şi civili, contrazice în mod clar presupunerea că ET nu vor să-şi dezvăluie prezenţa. Problema nu este dacă prezenţa lor nu ar trebui să fie cunoscută, ci cum ar trebui ea să fie anunţată întregii lumi. Ceea ce ei doresc să ne facă să înţelegem este faptul că aflarea existenţei lor nu trebuie folosită ca pretext pentru sprijinirea complexului militar-industrial şi nici ca o sursă negativă de focalizare în jurul căreia să se construiască o unitate mondială artificială bazată pe frică.
•	Grupul secret PI-40, fiind sursa primară de informare asupra acestui subiect pentru anumiţi lideri mondiali, este capabil să „întoarcă” datele în aşa fel, încât să-i convingă pe aceşti lideri de „ameninţarea ET”, cu toate că nu există nicio dovadă reală care să sprijine această afirmaţie. Acest fapt creează o dinamică în care fie aceşti lideri sunt de acord să păstreze secret acest subiect, din moment ce au fost manipulaţi să creadă că „adevărul este prea cumplit pentru ca lumea să-l poată accepta”, fie, dacă merg înainte cu deconspirarea adevărului, aşa cum au făcut în 1989, la sfârşitul Războiului Rece, dezvăluirea va avea un ton alarmist şi va fi direcţionată spre conflict, caz în care ET înşişi o vor opri.
•	În mod similar, am confirmat faptul că paradigmele şi motivele care operează în comunitatea civilă OZN sunt controlate de acelaşi grup secret şi că aşa-numitele cercetări ale cazurilor de răpiri, precum şi alte domenii ale cercetării OZN sunt manipulate şi în mare parte finanţate de reprezentanţii acestui grup secret. Prin infuzarea unor „cercetări” şi concepte bazate pe frică şi conflict în conştiinţa maselor civile, un program foarte eficient de creare a unui război psihologic a pregătit astfel terenul pentru ca orice dezvăluire a adevărului despre subiectul OZN să fie perceput în termenii unei ameninţări ET.

Recomandări
1.	Trebuie să continuăm să punem laolaltă cele mai bune dovezi pe care le avem în legătură cu acest subiect în scopul informării; trebuie alocate fonduri pentru a putea crea un pachet profesional de prezentare a dovezilor.
2.	Este clar că doar dovezile sunt inutile, dacă ele sunt privite din perspectiva existenţei unei ameninţări din partea ET sau a iminenţei unui conflict interplanetar. Din acest motiv, toate informările trebuie însoţite de trecerea în revistă a principiilor relaţiilor şi diplomaţiei interplanetare şi trebuie scoasă în evidenţă capcana pe care o reprezintă tragerea de concluzii pripite referitoare la existenţa unei ameninţări. Este necesară abordarea unei discuţii deschise despre necesitatea explorării dezinformării şi utilizării mijloacelor de creare a unui război psihologic, care au fost implementate de-a lungul timpului în istoria umanităţii. Căci sunt convins că orice lider de stat care aruncă o privire asupra acestui subiect va fi „bombardat” prin diverse mijloace, în mod direct sau indirect. Trebuie, de asemenea, să ne amintim că informaţiile disponibile în cultura populară sunt în mod inevitabil infestate cu tenta pe care grupul secret PI-40 a dorit să o dea acestor date. Astfel, orice lider a fost deja „ţinta” unor astfel de atacuri psihologice prin implementarea lor insidioasă şi foarte eficientă în conştiinţa maselor.
3.	Va trebui să trecem peste obiecţiile care vor apărea în cazul altor anunţuri viitoare, evidenţiind faptul că tentativa anunţului, care era planificat să fie realizat în 1989, a fost viciată atât din perspectiva premiselor, cât şi a motivelor sale ulterioare. Un anunţ orientat ştiinţific, care evită tonurile alarmiste şi care prezintă un viitor plin de speranţă, bazat pe îmbunătăţirea relaţiilor interplanetare, va fi eficient şi va fi considerat un eveniment pozitiv pentru întreaga umanitate. Riscul unei intervenţii extraterestre în procesul realizării acestui anunţ va fi minimalizat prin evitarea erorilor care s-au făcut în încercarea din 1989.
4.	Trebuie să punem urgent capăt acestei secretomanii disfuncţionale şi a dezinformării care învăluie acest subiect. Considerăm că trebuie organizată o echipă formată din vechi oameni de stat care să prevină orice conflict interplanetar de acum înainte. În întunericul secretului, mi-e teamă că seminţele unui conflict interplanetar au încolţit deja şi buruienile au început să răsară. Dacă nu le eliminăm urgent, ele vor creşte şi vor sufoca tot potenţialul viitor luminos al omenirii pe Pământ. Am motive bine întemeiate să cred că am înaintat deja destul de mult pe calea unui conflict interplanetar şi că numai viziunea clară a unui viitor paşnic ne va ajuta să prevenim un dezastru la nivelul întregii planete. Sugestiile voastre în acest sens sunt binevenite.
5.	Această informaţie afectează în mod direct cercetările CSETI şi eforturile echipelor cu mobilizare rapidă. În mod evident, atâta vreme cât grupul secret PI-40 este hotărât să întoarcă toate informaţiile privind acest subiect în direcţia terorii şi a conflictului, putându-le infiltra în minţile liderilor mondiali şi în conştiinţa maselor, orice dovadă adunată de echipele noastre trebuie să fie dezvăluită cu multă atenţie; altfel, ea va deveni o fereastră prin care PI-40 va lansa o campanie de răspândire a unei stări de frică şi dezinformare la nivel mondial. Nu trebuie să permitem ca rezultatul cercetărilor noastre să declanşeze frica şi dezinformarea orientată către conflict din partea acestui grup secret ocult.
6.	Trebuie să-i informăm pe preşedintele SUA, pe secretarul general al ONU şi pe alţi lideri mondiali nu numai despre existenţa formelor de viaţă extraterestre inteligente, ci şi despre dezinformarea care învăluie acest subiect. Nu putem permite ca aceşti lideri să fie victimele dezinformărilor şi înşelăciunilor cărora alţii le-au căzut pradă şi, dacă noi nu le furnizăm informaţiile adevărate, sunt convins că există alţii care sunt gata să le furnizeze cele mai rele dezinformări. Pe scurt, dacă noi nu acţionăm, vor acţiona alţii şi aceasta cu rezultate dezastruoase. Ca un exemplu în acest sens: şeful statului cu care m-am întâlnit în iulie este atât de convins de relele intenţii ale ET şi i-a demonizat atât de mult, încât i-a învinuit pentru fiecare conflict mondial din istoria umanităţii, de la începutul vieţii pe Pământ. Această persoană are acces la şi vorbeşte despre subiectul respectiv cu alţi lideri mondiali. Mă cutremur la gândul că această perspectivă este împărtăşită şi de alţi lideri mondiali şi că aceştia au fost recrutaţi în tărâmul fricii nestăpânite, al superstiţiei şi al urii virulente. Frica şi ura pe care o manifesta atunci acel lider de stat era atât de profundă şi de fermă, încât mi-a adus imediat aminte de ura pe care naziştii o aveau pentru evrei în Cel de-Al Doilea Război Mondial. Dacă oamenii orientaţi benefic nu vor trece curând şi cu multă îndrăzneală la acţiune, vom ajunge cu toţii să trăim într-o eră a unui conflict interplanetar. Această posibilitate este reală şi ea trebuie să fie prevenită. Vă rog să-mi împărtăşiţi sugestiile dvs. despre cum putem acţiona în continuare.
În încheiere, trebuie să recunosc că avem o bătălie dificilă înaintea noastră. Dar eu cred în bunătatea înnăscută a fiecărui om şi în faptul că există suficienţi oameni de bună credinţă care pot ajuta ca adevărul să iasă la iveală, astfel încât ei ni se vor alătura în acest demers pe care îl facem, de deconspirare a adevărului legat de fenomenul OZN. Nu ne putem permite să îngăduim ca acest subiect, care este extrem de important, să fie controlat de doar câţiva oameni care vor să-l ţină secret. Dar depinde numai de noi să acţionăm, ori să cedăm dialogul acelora care optează pentru conflict în defavoarea păcii şi pentru prejudecăţi în defavoarea adevărului.

Vă doresc tot binele din lume,
Dr. Steven M. Greer,
Director CSETI
49                                  Strategii şi raţiuni pentru transformarea politicii guvernamentale
1994
Este recomandat ca actuala politică guvernamentală în ceea ce priveşte subiectul OZN să fie schimbată cu una îndreptată spre deconspirarea adevărului, spre o mai mare deschidere şi cooperare cu cercetătorii civili. Eşecul în transformarea politicii actuale în ceea ce priveşte acest subiect în următoarele 12-24 de luni, poate conduce la rezultate nefericite, deoarece este foarte probabil ca atât iniţiativa cercetătorilor civili (proiectele de cercetare ale echipelor cu mobilizare rapidă ale CSETI), cât şi evenimentele ET iminente vor depăşi politica curentă.
Există o astfel de oportunitate pentru administraţia prezidenţială, de a efectua o astfel de schimbare. Această şansă unică există, ca rezultat al confluenţei unor evenimente semnificative:
1.	Actuala politică secretă există, în parte, datorită preocupărilor din perioada Războiului Rece, care includeau controlul asupra posibilelor realizări vizavi de tehnologia ET, precum şi datorită preocupărilor psihologice şi sociologice, în general. Încheierea Războiului Rece constituie o oportunitate foarte bună pentru schimbarea politicii actuale şi oferă administraţiei SUA din prezent o explicaţie excelentă pentru public în ceea ce priveşte justificarea păstrării secretului în legătură cu fenomenul OZN, minimalizând astfel vina care ar cădea asupra administraţiei trecute, ori asupra guvernului, armatei sau a agenţiilor de contrainformaţii. Deoarece a trecut deja ceva timp de la sfârşitul Războiului Rece, acest argument trebuie utilizat cât mai curând.
2.	Deoarece administraţia Clinton are mai puţin de un an vechime, preşedintele, secretarul Apărării, directorul Agenţiei Centrale de Contrainformaţii, precum şi alte personalităţi guvernamentale cheie vor avea „posibilitatea de negare” în ceea ce priveşte această problemă, atâta vreme cât schimbarea politicii apare în primii doi ani ai mandatului. După acest timp, administraţia poate fi vătămată de o dezvăluire târzie, necontrolată, deoarece un asemenea eveniment va fi perceput de public într-unul din cele două moduri inadmisibile: dacă pretinde că nu avea cunoştinţă despre un subiect atât de important, aceasta va fi acuzată de incompetenţă. Iar dacă admite faptul că avea cunoştinţă despre acest subiect, va fi acuzată de tăinuirea acestui secret faţă de mass-media şi faţă de public. La acest moment din timp, administraţia SUA nu va fi învinuită de faptul că a amânat cu un an sau doi această dezvăluire, ba chiar ar putea fi considerată eroică de majoritatea poporului american, cu atât mai mult cu cât o mare parte a cetăţenilor acestei ţări cred deja că OZN-urile sunt reale şi că ele sunt, de fapt, navete interplanetare.

Noi considerăm că această „fereastră” oferă o oportunitate istorică de a schimba politica actuală şi de a intra într-o nouă eră de deschidere în ceea ce priveşte acest subiect.
Dincolo de aceasta, o asemenea politică de deschidere - care va rezulta în dezvăluirea secretului privind existenţa formelor de viaţă ET - poate fi un eveniment care să conducă la unificarea întregii lumi şi să servească din plin la instaurarea păcii mondiale. Dintr-o dată, Pământul va apărea ca fiind o singură ţară, locuită de un singur popor, umanitatea.
Înaintea oricărei schimbări a politicii actuale şi a dezvăluirilor ce îi vor urma, recomandăm un efort concertat de a pune la curent în secret anumiţi lideri de stat, lideri ai societăţii (inclusiv din mass-media, religie, afaceri, precum şi lideri academicieni) şi din cadrul comunităţii ştiinţifice. CSETI, în cooperare cu alţi cercetători şi organizaţii, a început deja acest proces şi este deschisă la orice iniţiative de colaborare ale preşedinţiei actuale.
În plus, avem dorinţa sinceră ca această problemă să fie abordată într-o manieră care să nu lezeze nici guvernul SUA şi nici umanitatea, în general. Am dori să ne extindem oferta de a ajuta în cadrul acestui proces cât mai mult cu putinţă şi recomandăm începerea unui dialog atent şi cât mai urgent pe această temă.
Recomandăm, de asemenea, încurajarea comunităţii internaţionale de a-şi acorda sprijinul şi de a iniţia o acţiune diplomatică şi de cercetare la nivel mondial pentru stabilirea de contacte din ce în ce mai deschise între civilizaţiile de pe Pământ şi civilizaţiile ET. CSETI a pus la punct deja o astfel de iniţiativă şi este dispusă să lucreze în mod deschis cu comunitatea internaţională pentru demararea acestui proces.
50                                    Lista cu martorii militari şi guvernamentali ai proiectelor şi evenimentelor OZN
1998
Ceea ce urmează este o listă strict secretă ce cuprinde rezumate scurte ale evenimentelor la care au participat martorii identificaţi de dr. Greer. Există aproximativ 150 de astfel de martori militari şi guvernamentali ai evenimentelor OZN.

Martorul A: Căpitanul unui vas însărcinat cu recuperarea proiectilelor de testare în sudul Atlanticului, în august 1963. Într-una din seri, pe radar a fost detectat un OZN, care apoi a dispărut brusc. În dimineaţa următoare, căpitanul a îndreptat vasul spre locul în care a dispărut OZN-ul şi acolo au găsit un sac de ejecţie de aproximativ 2 pe 2 metri, ce conţinea trei entităţi biologice ET: fiecare fiinţă ET era înveşmântată într-un costum de zbor dintr-o singură bucată, avea cam 1 m înălţime, culoare măslinie, degete etc. Martorul a fost cel care s-a ocupat de acele fiinţe şi are informaţii detaliate în ceea ce priveşte morfologia lor. El a relatat cum acestea au fost luate de pe nava lui pe un submarin nuclear al Marinei şi cum sacul de ejecţie ET a fost transferat pe o altă navă de suprafaţă.

Martorul B: angajat al companiei Atlantic Command din Northfolk, cu acces la dosare strict secrete SCI (Contrainformaţii Speciale Compartimentate) octombrie 1981. Martorul a fost prezent la o întâlnire cu un OZN în formă de disc, având aproximativ 100 de metri în diametru, care a venit din spaţiu şi a fost monitorizat pe mai multe radare, precum şi de sateliţii-spioni KH-11. Acest martor s-a aflat în camera de control la Atlantic Command pe întreaga durată a desfăşurării acelui eveniment. S-a confirmat că OZN-ul nu era nici american şi nici sovietic. Amiralul X (pe care noi îl cunoaştem) a dat ordinul de a doborî sau distruge obiectul. Au fost trimise avioane militare cu reacţie de la sol şi de pe platformele navale din Atlantic. Propulsia OZN-ului era însă extraordinară, deoarece într-un singur salt pe ecranul radarului, discul s-a deplasat de pe coasta Newfoundland în zona Jacksonville, Florida. Unul dintre avioane s-a apropiat pentru scurt timp de el, suficient de mult pentru a fotografia obiectul în condiţii atmosferice clare şi de vizibilitate nelimitată. Această fotografie a fost mai târziu mărită şi afişată pe un ecran uriaş la Atlantic Command, la cererea amiralului X. Acest martor a fost prezent pe tot parcursul apariţiei şi urmăririi OZN-ului, iar apoi a văzut fotografia imensului disc metalic.

Martorul C: Maiorul G.F. din cadrul Serviciului de Contrainformaţii al Forţelor Aeriene (21 st Air Force Intel) de la baza McGuire a Forţelor Aeriene NJ, în noiembrie 1978. Într-o dimineaţă când a sosit la serviciu, el a găsit camera de control a bazei într-un haos total. A fost informat că în noaptea precedentă un OZN pătrunsese în perimetrul bazei, iar apoi un ET a fost ucis pe pista de aterizare. Martorul a fost, de asemenea, informat că trebuie să-l pună la curent pe generalul bazei în legătură cu acel incident. Maiorul G.F. a adunat informaţii despre eveniment şi s-a pregătit să-l informeze pe general, dar înainte de a face aceasta au venit „Beretele Albastre” de la baza Wright-Patterson AFB, Dayton, Ohio, şi au preluat operaţiunea. Mai apoi a sosit şi un transporter C-141 al Forţelor Aeriene şi a luat corpul decedat al ET, ducându-l la Wright-Patterson AFB. Martorul D este unul dintre militarii care a păzit şi a stat lângă corpul fiinţei extraterestre înainte de a fi dată dispoziţia de preluare şi mutare a acestuia (Martorul D nu este cunoscut de Martorul C).

Martorul E: Baza Edwards a Forţelor Aeriene, controlor al traficului aerian, prezent în timpul unei apariţii lungi şi detaliate a 7 OZN-uri care au zburat deasupra facilităţii militare Edwards, în 1965. Controlorul de trafic a avut pe radar acele OZN-uri pentru mai mult de PATRU ORE, precum şi avioanele militare care le-au urmărit. Imediat ce un OZN era „localizat” pe radarul de bord al unuia dintre avioane, acesta dispărea instantaneu, pentru a reapărea imediat în altă parte pe cer. La un moment dat, a avut loc chiar şi aterizarea unuia dintre OZN-uri. Ne aflăm în posesia unei înregistrări audio pe bandă magnetică a conversaţiilor care au avut loc între controlorul de trafic aerian şi piloţii avioanelor aflate în urmărirea OZN-urilor, precum şi conversaţiile acestuia cu alte persoane, în legătură cu acea apariţie. Înregistrarea atestă declaraţia acestui martor important.

Martorul F: Cel mai decorat cosmonaut sovietic a fost martorul mai multor apariţii de OZN-uri, atât ca pilot, cât şi în calitate de cosmonaut. El este dispus să descrie în detaliu aceste apariţii.

Martorul G: Inginer la Sandia National Laboratories, care a lucrat direct la şi are cunoştinţă despre programele care studiază materialele şi tehnologia ET în scopul realizării ingineriei reverse (adică a copierii tehnologiei ET). Acest martor are, de asemenea, cunoştinţă despre securitatea proiectelor secrete ce implică tehnologiile ET, precum şi despre specificităţile anumitor tipuri de aparate studiate şi aplicaţiile acestora.

Martorul H: Căpitanul G.B., pilot al flotei militare. În anul 1951, conducea un avion peste Atlanticul de Nord, având la bord personalităţi ale Marinei, când el şi copilotul său au observat ceva care arăta ca un mic oraş în mijlocul oceanului. Au contactat radarul Gander, care a confirmat prezenţa obiectului respectiv pe radar. Atunci, OZN-ul s-a deplasat în 1-2 secunde de la distanţa de 50 de kilometri la care se afla, direct în faţa avionului. A fost preluată comanda manuală a avionului, pentru a evita o coliziune. Obiectul a trecut pe lângă avion, apoi a dispărut foarte repede din raza vizuală a acestuia, deplasându-se cu o viteză extraordinară. De la nava ET au apărut efecte electromagnetice considerabile pentru avionul respectiv, inclusiv rotirea amplă a giroscopului, care nu mai putea fi controlat, atunci când OZN-ul s-a aflat foarte aproape. Mărimea OZN-ului a fost estimată la 100 de metri în diametru. Pilotul a obţinut documentele guvernamentale şi rapoartele aferente acestui eveniment şi ele se află acum în posesia noastră.

Martorii I şi J: Doi martori diferiţi, care nu se cunosc, dar care la momente şi locuri diferite au văzut fotografii ale NASA cu OZN-uri şi facilităţi ET (pe Lună). Martorul I era prezent la Johnson Space Center, lucrând în cadrul unui contract cu Ford Aerospace, şi a văzut personal o fotografie clară, făcută pe timp de zi dintr-un satelit ce reprezenta un OZN în formă de disc şi umbra pe pământ a acestuia. Când a întrebat ce vor face cu acea fotografie (presupunând în mod greşit că ea va fi dată publicităţii), i s-a spus că, la fel ca celelalte, va fi modificată, iar OZN-ul va fi îndepărtat din fotografie înainte ca aceasta să fie transmisă sectorului nesecurizat al NASA ori altor agenţii, spre a fi utilizată. Martorul I a văzut, de asemenea, scurte imagini filmate care prezentau vaste structuri artificiale pe partea întunecată a Lunii, observate şi fotografiate în timpul survolării Lunii de către Modulul Lunar Orbital al misiunilor Apollo.

Martorul K: Maiorul S.L., un avocat respectat, a fost criptograf în cadrul Armatei la Pentagon, între anii 1959-1961. Acestuia i-au fost arătate mostre de metal din rămăşiţele rezultate în urma prăbuşirii unei nave ET în New Mexico, la sfârşitul anilor ‘40, demonstrându-i-se totodată proprietăţile extraordinare ale materialului respectiv. El a văzut semnele ET încrustate pe acele rămăşiţe şi i s-a spus că ele erau studiate de criptografii din cadrul Armatei, dar că aceştia nu reuşiseră încă (în 1959) să le descifreze. I s-a confirmat, de asemenea, interesul pe care preşedintele Eisenhower îl avea în legătură cu acest subiect, că avea cunoştinţă despre el, dar că nu era informat despre anumite aspecte foarte importante referitoare la programele care se ocupau de tehnologia ET. Maiorul S.L. avea acces la informaţii strict secrete şi continuă să aibă acces la ele, ca maior în rezervă al Armatei.

Martorul L: Ofiţer la Corporaţia de Contrainformaţii (CIC) în anii ‘40, a fost prezent la locul în care s-a prăbuşit o navă ET, aşadar a văzut cu ochii lui atât nava, cât şi fiinţele extraterestre care muriseră în urma prăbuşirii.

Martorul M: D.D., Biroul de Investigaţii Speciale al Forţelor Aeriene, ofiţer cu multe decoraţii, având cunoştinţe detaliate în legătură cu programele secrete recente care se ocupă cu subiectul OZN. El a vizitat o facilitate subterană de depozitare de la Fort Huachuca, Arizona, unde se află sediul principal al Centrului de Informaţii al Armatei şi unde a văzut cu ochii lui depozitate mai multe nave ET, precum şi trupuri decedate ale fiinţelor ET, recuperate în urma prăbuşirii acelor OZN-uri. Are cunoştinţe despre un grup ultrasecret, care se ocupă de problema OZN. Martorul M este un martor foarte credibil, căruia îi este teamă că ar putea fi identificat şi a cărui identitate va trebui să rămână strict secretă.

Martorul N: Lt. Col. J.W., un foarte respectat ofiţer al Forţelor Aeriene şi oficial în cadrul relaţiilor publice, a fost prezent la baza N.E. În anul 1969, în timpul unei apariţii prelungite a unui OZN silenţios uriaş, de formă triunghiulară, care a zburat deasupra bazei ce conţinea utilaje nucleare strategice. OZN-ul a apărut pe radarul bazei şi a fost văzut şi de către alte persoane în zona respectivă. Ca ofiţer însărcinat cu relaţiile publice, acest martor are cunoştinţe despre cum anume au fost şi sunt negate, ascunse şi „întoarse” astfel de evenimente.

Martorul O: Cosmonautul M.P., URSS, pilot de încercare având multe decoraţii de-a lungul carierei sale, a fost martor direct la numeroase apariţii şi întâlniri cu nave ET, în timp ce activa ca pilot de încercare şi cosmonaut.

Martorul P: Colonelul P.C. din cadrul Forţelor Aeriene, implicat în proiecte secrete legate de recuperarea şi studiul navelor ET prăbuşite, având inclusiv cunoştinţe extinse despre aplicaţiile tehnologiei reverse (obţinută în urma studiului tehnologiei ET), precum şi despre administrarea secretă şi dezinformarea care a fost şi este realizată în ceea ce priveşte acest subiect. Acest martor a fost distribuit în cadrul unor programe ale Consiliului Naţional de Securitate şi al altor programe ale serviciilor secrete şi ale Armatei şi are scrisori de acreditare impecabile.

Martorul Q: K.S., controlor de trafic aerian în cadrul Forţelor Aeriene ale SUA şi operator radar, având un înalt grad de acces la documente strict secrete; a lucrat la baza Minot Strategic Air Command (ICBM), fiind martor de-a lungul timpului la numeroase apariţii extraordinare de OZN-uri pe radar. El descrie manevrabilitatea acestora ca fiind şocantă, iar posibilităţile lor tehnice - extraordinare, cum ar fi accelerarea verticală instantanee la o viteză de 8000 km/h, în pofida forţei gravitaţionale etc.

Martorul R: Gordon Cooper, astronaut în cadrul programului spaţial american Mercury şi erou american, a avut ocazia să fie martorul unei apariţii clare a unui OZN în formă de disc în anii ‘50 şi a vizionat o înregistrare ce înfăţişa un OZN aterizând la Baza Edwards a Forţelor Aeriene. Filmul a fost trimis cu avionul unui general de la Pentagon şi de atunci i s-a pierdut total urma.

Martorul S: Amiralul L.H.N., şeful Ministerului Apărării şi al MI-5 şi MI-6, este un martor „invers”. Aceasta înseamnă că el este dispus să declare faptul că ştie despre realitatea fenomenului OZN, dar ca şef al Ministerului Apărării a fost ţinut în „întuneric” în ceea ce priveşte proiectele secrete, cu toate că acum el ştie că acestea se desfăşurau în umbră în timpul mandatului său. Acest martor aduce o viziune extraordinară din interior în ceea ce priveşte profunzimea secretului ce învăluie subiectul OZN-urilor. Fiind unul dintre cei mai decoraţi ofiţeri militari ai secolului XX, capacitatea sa de pătrundere este foarte convingătoare şi ea expune nivelul fără precedent al ascunderii adevărului în legătură cu acest subiect.

Martorul T: M.S., operator radar şi ofiţer controlor al traficului aerian în cadrul Forţelor Aeriene ale SUA. A fost prezent în timpul a numeroase apariţii de OZN-uri care au survolat Klamath Falls, în 1972; el confirmă că la Cheyenne Mountain, NORAD depista cu regularitate OZN-uri, anunţând apariţia acestora şi cerând angrenarea unui trafic aerian militar, care să fie rutat în zona apariţiei respectivului OZN. Mai târziu, acelaşi martor a luat parte la un eveniment în cadrul căruia un OZN, care zbura la o altitudine foarte joasă, a fost urmărit de o maşină de poliţie.

NOTĂ: Există alţi numeroşi martori similari celor menţionaţi mai sus, dar noi am considerat de cuviinţă să-i amintim aici doar pe aceştia, deoarece ei reprezintă diverse operaţiuni militare şi ale serviciilor secrete, pe o arie largă şi în perioade diferite de timp. Toţi martorii sunt dispuşi să semneze declaraţii că informaţiile furnizate de ei sunt adevărate şi sunt, de asemenea, dispuşi să depună mărturie sub jurământ înaintea Congresului în ceea ce priveşte aceste evenimente şi programe secrete.
51                                             Evaluarea validităţii jurămintelor legate de securitatea naţională în ceea ce privește OZN-urile şi fiinţele ET
21 octombrie 1996
Prin eforturile realizate de CSETI în cadrul Proiectului Starlight au fost identificaţi câţiva martori de primă mână din cadrul Armatei, al serviciilor secrete şi al guvernului, aceştia având multe cunoştinţe legate de proiectele secrete ce implică OZN-urile şi Inteligenţele Extraterestre.
În ultimii trei ani, noi am localizat numeroşi astfel de martori potenţiali, ca parte a unei strategii cuprinzătoare de colectare a dovezilor adecvate pentru deconspirarea globală definitivă a adevărului despre acest subiect. Ceea ce aceşti martori guvernamentali ne pot spune, va constitui un set de dovezi de necontestat în ceea ce priveşte realitatea existenţei OZN-urilor şi a formelor de viaţă ET în apropierea Pământului.
Unul dintre obstacolele persistente care stau împotriva realizării acestor mărturisiri în arena publică a fost problema aşa-numitelor jurăminte legate se securitatea naţională şi restricţionarea acestor martori din acest punct de vedere. Unii dintre ei simt că aceste jurăminte îi împiedică să vorbească liber, cu excepţia cazului în care vor fi „eliberaţi” de ele, astfel că noi am depus eforturi substanţiale pentru a convinge Congresul şi Casa Albă să acţioneze în sensul îndepărtării acestor restricţii.
În vara anului 1995, câţiva dintre aceşti martori s-au adunat la un summit pe care l-am organizat şi cu toţii am semnat o scrisoare adresată preşedintelui Clinton, în care îi ceream să ia măsurile necesare pentru îndepărtarea acestor restricţii. Deşi primirea acestei scrisori ne-a fost confirmată de către un asistent special al preşedintelui, noi aşteptăm încă şi acum luarea respectivelor decizii din partea ramurii executive a guvernului SUA.
Acestea fiind spuse, este important să ne punem întrebarea dacă restricţiile şi jurămintele legate de securitatea naţională, prin ele însele, sunt sau nu valide din punct de vedere legal.
Avem mărturii convingătoare ale martorilor că operaţiunile care se ocupă cu acest subiect există în prezent şi chiar de decenii, în afara proiectelor guvernamentale normale. Membri ai echipei Proiectului Starlight s-au întâlnit cu reprezentanţi ai administraţiei prezidenţiale, ai Congresului, ai CIA, precum şi cu alţi reprezentanţi importanţi ai anumitor agenţii guvernamentale. Tabloul care se conturează din aceste discuţii este acela al unei operaţiuni care se ocupă cu problema OZN, care funcţionează în afara operaţiunilor obişnuite ale guvernului, aşa cum sunt ele cunoscute în mod obişnuit. Într-adevăr, am aflat că cele mai vechi ramuri ale executivului, care sunt Congresul, Armata etc., se află cu desăvârşire în afara acestei probleme extraordinare.
Faptul ridică însă următoarea întrebare: cine sunt atunci cei implicaţi în aceste proiecte secrete şi sub ce autorizaţie funcţionează ele? După evaluările noastre, aceste operaţiuni nu se află sub nicio autorizare care poate fi sancţionată din punct de vedere constituţional, fiind, prin urmare, ilegale.
Dincolo de faptul că aceste operaţiuni nu sunt supravegheate sau autorizate de către executiv sau de către Congres, ele au realizat de-a lungul timpului, din când în când, adevărate înşelăciuni, care au „fentat” anchetele legale constituţionale şi procesele democratice. Orice astfel de operaţiune este scoasă în mod clar în afara legii şi a protecţiei care există pentru proiectele ce se încadrează în legea constituţională.
Acesta fiind cazul (suntem nerăbdători să vedem dacă cineva poate să dovedească contrariul), toate aşa-numitele „jurăminte legate de securitatea naţională” şi alte „restricţii” în legătură cu această problemă, la care sunt supuse armata, serviciile secrete şi lucrătorii guvernamentali, sunt de fapt nule. Adică ele apar ca neavând nicio validitate legală, din moment ce operaţiunile pentru care au fost realizate sunt ele însele ilegale. Într-o democraţie constituţională este o cerere fundamentală a legii ca astfel de operaţiuni să fie legale din punct de vedere constituţional, iar dacă nu sunt, atunci tot ceea ce decurge din ele - inclusiv astfel de „jurăminte” - sunt ilegale şi prin urmare nu îi leagă în niciun fel pe cei care le-au realizat. Iar dacă aceste operaţiuni sunt legale, nicio persoană cu care am vorbit din cadrul Congresului, din ramura executivă a guvernului sau din armată nu are cunoştinţă despre ele. Producerea unui singur ordin executiv actual sau a directivelor Congresului ce autorizează aceste proiecte, care pot fi verificate fiecare în mod independent, ne vor convinge de contrariu.
Mai multe persoane de contact care activează în cadrul acestor operaţiuni secrete ne-au spus că astfel de martori pot şi trebuie să vorbească la momentul şi locul potrivit, deoarece nicio entitate legală nu va face - şi nu ar putea face din punct de vedere legal - nimic în această privinţă, în sensul interzicerii mărturiei respective.
Dincolo de aceasta, este datoria legală, morală şi patriotică a acestor martori să se unească şi, în cel mai respectabil, mai credibil şi mai bun loc cu putinţă, să spună adevărul despre existenţa OZN-urilor şi a fiinţelor ET, precum şi despre operaţiunile secrete care s-au ocupat de tăinuirea adevărului şi dezvoltarea tehnologiilor extraordinar de avansate, rezultate în urma studiului şi aplicării ingineriei reverse asupra tehnologiei ET. Dacă doar una sau două astfel de persoane ar ieşi în faţă, mai mult ca sigur că impactul ar fi slab, iar riscul care ar decurge de aici, inacceptabil. Dar dacă zece, douăzeci sau mai mulţi astfel de martori ar veni împreună şi ar cădea de acord să împărtăşească informaţiile pe care le deţin şi experienţele pe care le-au trăit în legătură cu acest subiect, atunci va exista cu siguranţă un impact major asupra publicului şi acest act de curaj va constitui un serviciu extraordinar adus întregii umanităţi.
Reîntoarcerea acestei probleme în aria canalelor legale ale guvernului şi ale deliberării poporului este una dintre sarcinile măreţe neîmplinite ale erei care a urmat Războiului Rece. A trecut aproape o jumătate de decadă de la încheierea acestui război şi nu mai poate exista acum o justificare (dacă a existat vreodată una) pentru acest tip de tăinuire extraordinară aplicată acestor operaţiuni secrete. Atât securitatea naţională, cât şi cea mondială au nevoie ca această problemă să fie pusă în mâinile comunităţii mondiale cât mai curând cu putinţă.
Noi recomandăm ca bărbaţii şi femeile cu viziune, curaj şi devotament să ni se alăture pentru a împlini această sarcină. Departe de a fi o violare legală a „jurămintelor de securitate”, mărturisirea publică făcută de aceşti martori este un act de înaltă ţinută morală şi legală. Oare nu este adevărat că a menţine în continuare secretul este ceva ilegal şi totodată imoral, dată fiind neconstituţionalitatea inerentă a acestor programe secrete? Martori credibili, care vor veni împreună şi se vor uni într-o strategie comună de a deconspira acest adevăr atât de important pentru întreaga umanitate, pot aduce această problemă sub supraveghere şi control legal, aşa cum se cuvine de drept, determinând astfel poporul nostru şi întreaga lume să înceapă deliberările publice care ar fi trebuit să aibă loc cu 50 de ani în urmă.
52                                    Puncte care susţin un ordin executiv pentru eliberarea martorilor de sub jurămintele legate de securitatea naţională şi publicarea documentelor despre fenomenul OZN
Martie 1995
I.	Un asemenea ordin executiv (EO) ar permite martorilor să vorbească deschis despre aspectele istorice legate de acest subiect, fără a se teme de anumite acţiuni legale care ar putea fi realizate împotriva lor. Dacă din partea unor astfel de martori nu vor apărea informaţii substanţiale, cel puţin „va fi curăţat aerul” în ceea ce priveşte această problemă, iar dacă cu această ocazie vom avea parte de dezvăluiri majore din partea lor, se va pune astfel capăt ocultării subiectului, care trenează de atâta vreme.

II.	Dacă vor apărea dezvăluiri semnificative, fără un ordin executiv, preşedintele va fi văzut în unul sau două moduri, ambele la fel de nefavorabile:
-	dacă preşedintele şi ramura executivă a guvernului SUA vor susţine că nu ştiau nimic despre un subiect atât de important, imaginea şi credibilitatea preşedintelui vor fi în mod substanţial ştirbite;
-	dacă după deconspirare, preşedintele şi executivul vor susţine că ştiau despre acest subiect, dar nu au avut nicio legătură cu dezvăluirea adevărului, preşedintele poate fi acuzat de sprijinirea operaţiunilor secrete ilegale, lucru care ar fi incorect în lumina faptelor efective, în legătură cu modul în care a fost ascuns şi ţinut secret acest subiect.

III.Un ordin executiv ar restabili încrederea publicului în guvern pe termen lung, deoarece un astfel de ordin ar fi văzut ca o acţiune de sprijinire a principiilor democratice, contrar menţinerii status quo-ului secret.

IV.Ordinul executiv ar utiliza la maximum puterile prezidenţiale de a extermina aceste „proiecte negre”, care par să opereze în afara lanţului constituţional de comandă. În timp ce anumite aspecte ale ingineriei reverse realizate asupra tehnologiilor ET nu vor putea fi accesate prin intermediul acestui ordin executiv, acesta îi va determina însă, fără îndoială, pe martorii direcţi să treacă la dezvăluiri publice. Eforturile de a-i ţine pe preşedinte, ramura executivă, Congresul etc. În afara acestei probleme vor fi astfel neutralizate.

V.	Emis astfel încât procesul deconspirării adevărului despre fenomenul OZN (aşa cum a fost el conceput de Proiectul Starlight) să evite tonul militarist care induce frică, ordinul executiv va pune lucrurile în mişcare, fapt care ne va conduce într-o nouă eră de conştienţă globală şi unitate. Comunitatea mondială va putea astfel începe mult aşteptatul dialog asupra implicărilor şi promisiunilor referitoare la iniţierea relaţiilor interplanetare.

VI.Pe scurt, riscurile ne-emiterii unui ordin executiv în acest sens depăşeşte cu mult riscurile emiterii lui. Beneficiile emiterii acestui ordin sunt numeroase şi cu implicaţii vaste şi va fi văzut ca o acţiune prezidenţială morală şi dreaptă de către oamenii din întreaga lume.
53                                   Dacă nu există alte directive
15 noiembrie 1996 
În atenţia:
Preşedintelui William Jefferson Clinton 
Vicepreşedintelui Al Gore 
Consilierului pe probleme de securitate naţională Tony Lake 
Secretarului Apărării William Perry 
Secretarului de stat Warren Cristopher 
DCI John Deutch
Generalului Shalikashvili, preşedinte al Comitetului de Stat Major 
Preşedintelui Comisiei serviciilor secrete ale Senatului, Arlen Specter 
Preşedintelui Comisiei serviciilor secrete a Camerei Deputaţilor, Larry Combast
Preşedintelui Comisiei serviciilor armate a Senatului, Strom Thurmond
Preşedintelui Comisiei House National Security, Floyd Spence 
Directorului NASA, Daniel Golden 
Directorului FBI, Louis Freeh 
Procurorului general Janet Reno

Din partea: Dr. Steven M. Greer,
Director CSETI
Planul deconspirării adevărului despre subiectul OZN şi jurămintele legate de securitatea naţională

Iniţiativa Proiectul Starlight al CSETI a identificat mai mulţi foşti şi actuali martori din cadrul armatei, al serviciilor secrete şi din partea unor contractori ai apărării, care au legătură cu proiectele şi evenimentele OZN. După cum am expus în mai multe informări şi documente prezentate, intenţia noastră este aceea de a crea cadrul necesar pentru ca aceşti martori să poată depune public mărturie deschisă în legătură cu subiectul OZN-urilor, în viitorul foarte apropiat. În vara anului 1995, i-am cerut preşedintelui să facă demersurile necesare pentru a permite acestor martori să vorbească deschis, fără a fi sancţionaţi civil, militar sau în alt mod. De atunci, a existat o creştere exponenţială a numărului martorilor care doresc să depună mărturie despre adevărul acestui subiect. Unii dintre ei sunt destul de în vârstă şi au o sănătate şubredă. Noi considerăm că aceşti eroi curajoşi şi patrioţi ai ţării noastre, care doresc foarte mult să spună tuturor oamenilor adevărul despre acest subiect, nu trebuie să ducă cu ei în mormânt aceste informaţii. De aceea vă cerem să daţi dovadă de o determinare clară în ceea ce priveşte libertatea lor de a vorbi deschis.
În ultimii trei ani am aflat că membrii Congresului, care fac parte din ramura executivă, precum şi liderii militari şi cei ai serviciilor secrete, nu au fost informaţi asupra acestei probleme extrem de importante şi că operaţiunile legate de acest subiect există ca proiecte „nerecunoscute” cu acces special. Majoritatea acestor operaţiuni există în aspectele private ale sectorului militar-industrial, cu fonduri şi supraveghere extra-constituţionale. Prin urmare, până la proba contrarie, considerăm aceste operaţiuni şi aşa-numitele „jurăminte de securitate” care derivă din ele ca fiind ilegale şi de aceea neobligatorii pentru aceşti martori, pe care i-am menţionat anterior.
Din această cauză, dacă nu vom primi alte directive până la 1 ianuarie 1997, ne vom continua demersul cu organizarea unei serii de evenimente, astfel ca aceşti martori să poată vorbi public şi în mod deschis despre acest subiect. Dacă nu vom primi niciun răspuns de la voi sau dacă vom afla că doriţi să vă opuneţi, după această dată vom trece la deconspirarea publică a adevărului despre subiectul OZN. Numai dacă ne veţi notifica în mod special faptul că aceşti martori ai evenimentelor şi proiectelor legate de fenomenul OZN au obligaţia de a păstra tăcerea, planul nostru de deconspirare va fi modificat. După cum am menţionat în informările şi documentele noastre anterioare către membrii administraţiei prezidenţiale, armatei, Congresului şi alţii, intenţia noastră este aceea de a realiza această dezvăluire într-o manieră care este ştiinţifică, de perspectivă şi plină de speranţă. Nu este în intenţia noastră să cauzăm o stare de instabilitate la nivel mondial, ci mai degrabă să micşorăm pericolele clare pe care le atrage actuala administrare secretă a acestui subiect. Suntem deschişi să primim sfaturile, sprijinul şi ajutorul pe care ni-l veţi acorda în acest proces de deconspirare în această problemă, care este fără doar şi poate cea mai importantă din secolele XX şi XXI.
Declaraţiile acestor martori vor include informaţii despre, dar nu se vor limita doar la:
•		recuperarea de aparatură şi forme de viaţă ET;
proiecte de inginerie reversă (copierea tehnologiilor ET);
•		recunoaşterea şi urmărirea navelor ET (OZN);
•		proiecte secrete legate de acest subiect;
•		confirmarea cazurilor de apariţii OZN de către unii membri ai armatei;
•		natura şi scopul programelor de dezinformare în masă legate de acest subiect.

Sperăm să primim un răspuns de la dvs. în legătură cu această problemă.
Vă mulţumesc pentru atenţia acordată acestei cereri pentru determinarea statutului acestor martori, deoarece problema în sine are legătură cu realizarea mărturiilor publice în anul 1997.

Cu respect,
Dr. Steven M. Greer, 
Director CSETI
54                                Scrisoarea din 1 ianuarie 1997
l	ianuarie 1997
La orele 12:00 la prânz a expirat termenul până la care guvernul SUA trebuia să ne dea un răspuns la poziţia pe care noi am adoptat-o vizavi de faptul că martori făcând parte din armată, serviciile secrete, precum şi alţii care au legătură cu guvernul şi au luat în mod direct parte la proiecte secrete şi evenimente OZN, ar trebui să fie liberi să vorbească deschis despre cunoştinţele şi experienţele lor în acest sens.
Într-o scrisoare din 15 noiembrie 1996, Proiectul Starlight iniţiat de CSETI şi-a declarat poziţia conform căreia, din moment ce au existat şi există şi acum proiecte legate de OZN-uri, care funcţionează în afara cadrului legal constituţional şi în afara controlului organelor în drept, toate jurămintele legate securitate şi care privesc aceste proiecte secrete sunt nule. În scrisoarea noastră am declarat că, dacă nu ni se vor da alte directive, atunci această concluzie va fi considerată corectă şi toţi aceşti martori ai guvernului vor fi astfel liberi să vorbească deschis începând cu data de 1 ianuarie 1997. Această scrisoare a fost trimisă către şi s-a obţinut confirmarea de primire din partea: 
Preşedintelui Bill Clinton 
Vicepreşedintelui Al Gore
Consilierului de securitate naţională Tony Lake
Secretarului Apărării William Perry 
Secretarului de stat Warren Cristopher 
Directorul Serviciilor Secrete Centrale, John Deutch
Preşedintelui Comitetului de Stat Major, Generalul Shalikashvili
Preşedintelui Comisiei serviciilor secrete a Senatului, Arlen Specter
Preşedintelui Comisiei serviciilor secrete a Camerei Deputaţilor, Larry Combast
Preşedintelui Comisiei serviciilor armate a Senatului, Strom Thurmond
Preşedintelui Comisiei House National Security, Floyd Spence
Directorului NASA, Daniel Golden 
Directorului FBI, Louis Freeh 
Procurorului general Janet Reno 
În plus, acest document a fost trimis şi către Curtea Supremă de Justiţie a SUA, dar confirmarea de primire nu a fost trimisă încă.
Scrisoarea este ataşată unui dosar cu numeroase documente care atestă existenţa acestor proiecte secrete legate de subiectul OZN şi care conţine inclusiv o listă de agenţii, organizaţii, corporaţii şi facilităţi secrete asociate cu acest subiect.
Adresarea dacă nu vom primi alte directive este adeseori folosită în situaţii guvernamentale şi militare şi înseamnă că, dacă nu se primesc alte instrucţiuni, poziţia şi acţiunile descrise sunt aprobate implicit.
Scrisoarea noastră afirma clar faptul că noi intenţionăm să adunăm cât mai mulţi martori cu putinţă din cadrul oficialilor guvernamentali şi că aceştia vor vorbi deschis, în mod public, despre ceea ce ei cunosc în mod direct în legătură cu evenimentele şi proiectele secrete care implică OZN-uri şi fiinţe ET.
Încă de când a fost trimisă scrisoarea, surse de încredere din serviciile secrete ne-au spus că nu va veni niciun răspuns şi nu va avea loc nicio implicare din partea guvernului vizavi de planul nostru, ca martorii să facă declaraţii publice despre ceea ce ei ştiu în legătură cu acest subiect.
În mod semnificativ, din 1 ianuarie 1997 nicio entitate guvernamentală, nicio agenţie oficială, departament sau birou nu a contrazis concluzia noastră potrivit căreia jurămintele legate de securitatea naţională nu erau valabile, atâta vreme cât se refereau la proiectele secrete ilegale şi, deci, martorii erau liberi să vorbească deschis despre acest subiect.
Directorul CSETI, dr. Steven Greer, s-a întâlnit cu diverşi oficiali guvernamentali, inclusiv membri ai Congresului SUA (ai Camerei Deputaţilor şi ai Senatului) pentru a discuta această problemă şi pentru a cere realizarea de audieri deschise asupra acestui subiect.
În pregătirea acestor dezvăluiri şi în lumina expirării termenului menţionat mai sus, se va organiza o astfel de întâlnire a acestor martori militari, din serviciile secrete, din guvern şi din cadrul diverselor corporaţii în această iarnă. Martorii de bună credinţă sau persoanele de legătură cu aceşti martori trebuie să-l contacteze imediat pe dr. Greer referitor la participarea la acest eveniment. Un eveniment similar, dar de mai mică amploare, a fost organizat de CSETI în 1995 şi la el au participat astronauţi ai SUA, oficiali militari din Rusia şi alţii.
Întâlnirea din această iarnă va aduce împreună un mare număr de astfel de martori guvernamentali ai fenomenului OZN pentru a se întâlni cu oficiali publici şi alte personalităţi şi pentru a cere audieri deschise în interiorul Congresului, astfel încât ei să poată depune mărturie în mod deschis despre cunoştinţele şi experienţele pe care le-au trăit, legate de OZN-uri şi fiinţele ET.
Dacă Congresul nu va fi de acord cu audierile deschise, vom urmări să organizăm astfel de audieri în cadrul altor organizaţii, cum ar fi ONU sau evenimente private în cadrul cărora se vor face dezvăluiri despre realitatea OZN-urilor.
Aceste notificări vor putea fi distribuite liber la toate grupurile de ştiri, media şi alte părţile interesate, fără nicio restricţie.
55                                Scrisoare către administraţia Clinton
17 martie 1995
MEMORIU
CĂTRE: Administraţia Clinton
DE LA: dr. Steven M. Greer,
Proiectul Starlight al CSETI
SUBIECT: Ordinul executiv privind eliberarea de jurământ a martorilor şi documentelor legate de subiectul OZN

Am primit aprobare din partea d-lui Laurance Rockefeller pentru finanţarea unei întâlniri la nivel înalt a martorilor militari, astronauţi şi oficiali ai guvernului, privind problema Obiectelor Zburătoare Neidentificate (OZN) şi a Inteligenţelor Extraterestre.

Această întâlnire va avea loc în mai, 1995, în SUA şi are ca scop obţinerea mărturiilor directe ale martorilor militari şi guvernamentali.

Am primit asigurări de la diverşi participanţi, inclusiv de la un binecunoscut astronaut care a fost implicat direct în acest subiect.

Prealabil acestei întâlniri, considerăm că ar fi mai prudent să explorăm împreună cu administraţia implicaţiile întâlnirii şi ale dezvăluirilor care vor urma şi să asigurăm emiterea unui Ordin Executiv care să-i elibereze pe aceşti martori de jurământul pe care l-au depus legat de securitatea naţională. 
Considerăm că este necesar să cooperăm la organizarea întregului proces de dezvăluire a adevărului cu privire la acest subiect, cu ramura executivă a guvernului SUA şi de aceea cerem o întâlnire iniţială cu membrii relevanţi ai administraţiei.

Vă rugăm să ne răspundeţi cât mai repede cu putinţă, cum anume să procedăm în acest sens.

Cu respect,
dr. Steven M. Greer 
Director CSETI
56                               Memoriu către potenţialii participanţi
Către: Participanţii potenţiali 
Subiect: Întrunirea martorilor 
De la: Organizatorul întrunirii

Scopul: Acela de a aduna într-un mediu confidenţial şi care sprijină această cauză martori direcţi şi de nivel înalt ai acestui subiect. Această întrunire, care va fi închisă publicului şi mass-mediei, este organizată cu scopul de a-i determina pe participanţi să se consulte şi să coopereze la strategii legate de dezvăluirea adevărului despre acest subiect. O astfel de întâlnire îi va determina pe martori să fie sprijiniţi de un front comun. Atât credibilitatea, cât şi siguranţa acestui proces este sporită de faptul că există mai mulţi martori care colaborează în vederea realizării acestei dezvăluiri. Orice mărturie care va fi obţinută la această întrunire sau după va fi folosită numai cu consimţământul expres al martorului respectiv şi numai în condiţii adecvate şi respectabile.

Criterii care trebuie îndeplinite de participanţi:
•		să fie martori direcţi şi credibili ai acestui fenomen, în special aceia care au luat contact direct cu dovezi, documente etc., biologice ori fabricate;
•		alţi martori care prezintă dovezi coroborate, autentice, cum ar fi: documente, filme, obiecte, artefacte sau cunosc alţi martori;
•		contactele martorilor pot veni la această întrunire NUMAI împreună cu martorii care întrunesc criteriile de mai sus.
Eliberarea de sub jurămintele legate de securitatea naţională:
•		În principiu, am avut un acord verbal în martie 1994 de la un oficial al administraţiei SUA, de a-i elibera pe toţi aceşti martori de obligativitatea păstrării jurământului legat de securitatea naţională în ceea ce priveşte subiectul OZN.
•	Un membru senior al grupului de coordonare poate obţine eliberarea de jurământ pentru indivizii care posedă jurământul semnat în mod relevant, legat de acest subiect.
•	În prezent există o cerere de eliberare de sub jurământ printr-un Ordin Executiv a tuturor acestor martori (de dinainte de 1975 sau 1980), care se află în curs de rezolvare la nivel înalt al administraţiei prezidenţiale. Sperăm să primim un răspuns precis la această cerere înainte de întrunirea propriu-zisă.
•		În mod similar, a fost trimisă o cerere pentru emiterea unui Ordin Executiv prin care documentele oficiale care au legătură cu acest subiect să fie declasificate.

Logistică:
Contactele care au martori ce întrunesc criteriile de mai sus trebuie să înscrie numele acestora şi tipul evenimentelor, dovezilor, programelor sau materialului cărora le-au fost martori. Dacă numele martorului este mai bine să nu fie expus, este necesară menţionarea poziţiei sau a rangului acestuia. Informaţiile vor trebui comunicate lui X prin fax sau FedEx, cât mai repede cu putinţă, la locaţia de mai jos.
Organizatorii Întrunirii Martorilor vă vor contacta în legătură cu martorii respectivi şi vă vor specifica dacă au fost sau nu acceptaţi ca martori la această întâlnire. Procedura este absolut necesară pentru a ne asigura de faptul că participanţii vor fi numai martori direcţi şi viabili.
Locaţia acestei întruniri va fi dezvăluită imediat ce participanţii au fost confirmaţi.
Formularul prin care se cere nedezvăluirea informaţiilor va fi semnat şi returnat la adresa de mai jos. Din motive evidente de securitate şi confidenţialitate, numai participanţii confirmaţi vor fi informaţi asupra locaţiei aflate în discuţie.
Dl. X va furniza logistica necesară legată de confirmarea participanţilor, precum şi de aranjamentele de călătorie, cazare şi masă.
57                                      Raport asupra şedinţei de informare a CSETI, care a avut loc la Washington D.C. 7-11 APRILIE 1997
15 aprilie 1996
Istoric
CSETI a fondat Proiectul Starlight în urmă cu mai bine de 3 ani şi jumătate, ca iniţiativă de identificare a celor mai bune dovezi ştiinţifice legate de OZN-uri şi de fiinţele extraterestre. O importanţă specială o are identificarea angajaţilor militari, guvernamentali şi a celor din cadrul serviciilor secrete, precum şi a angajaţilor altor agenţii care au cunoştinţe directe (la prima mână) despre subiectul OZN/ET.
Scopul iniţiativei Proiectului Starlight este acela de a prezenta cele mai bune dovezi şi mărturii disponibile într-o manieră care va constitui o dezvăluire definitivă şi completă legată de realitatea subiectului OZN/ET. Această dezvăluire se va face într-o manieră ştiinţifică, nesenzaţională şi plină de speranţă, care va evita cu asiduitate un ton alarmist.
Din 1993, dr. Steven Greer, directorul CSETI, precum şi alţi membri ai CSETI care participă la Proiectul Starlight, au realizat şedinţe preliminarii de informare a personalului de la Casa Albă, a directorului CIA, a şefilor militari, a conducerii ONU, a membrilor Senatului şi Casei Reprezentanţilor, a liderilor internaţionali, a liderilor de guvern al altor state etc. Intenţia noastră a fost întotdeauna aceea de a realiza această dezvăluire în cooperare cu SUA şi alte guverne, dacă va fi posibil acest lucru. Suntem pe deplin conştienţi de implicaţiile vaste şi profunde pe care le atrage această dezvăluire şi tocmai de aceea am inclus în deliberările şi planurile noastre personalităţi oficiale de prim rang. Încă de la început am făcut cunoscut în mod clar faptul că dorim să realizăm acest efort în colaborare cu autorităţile politice şi militare adecvate, în direcţia dezvăluirii adevărului legat de acest subiect delicat, însă dacă guvernul va hotărî să nu se implice în această problemă, dezvăluirea va fi făcută printr-o iniţiativă civilă.
Prin informări private repetate şi exhaustive ale diverşilor lideri guvernamentali, am aflat că acest subiect era manipulat astfel încât majoritatea conducerii noastre constituţionale nu avea informaţii despre această problemă. A devenit astfel foarte clar faptul că era necesar să adunăm dovezile cele mai grăitoare pentru a furniza informaţii corecte şi clare acestor lideri, ca ei să poată lua o hotărâre corectă vizavi de cum vor proceda în continuare. În mod evident, în cazul în care conducerea nu era informată, nu se punea problema acţionării în sensul dezvăluirii adevărului despre acest subiect către publicul larg şi nici măcar de a organiza o audiere deschisă a martorilor direct implicaţi.
În data de 15 noiembrie 1996 am trimis o scrisoare tuturor ofiţerilor importanţi ai guvernului Statelor Unite, cerând o determinare asupra validităţii jurămintelor legate de securitatea naţională cu privire la subiectul OZN/ET. În această scrisoare, care este disponibilă pe website-ul CSETI (). declarăm că noi am ajuns la concluzia că aceste jurăminte şi restricţii erau nule, din moment ce supravegherea proiectelor legate de subiectul OZN era necorespunzătoare, ilegală şi extra-constituţională.
De asemenea, menţionăm faptul că dacă nu primim alte directive până la data de 1 ianuarie 1997, vom considera că toţi militarii, angajaţi ai serviciilor secrete, precum şi alţi martori în cazul fenomenului OZN/ET, care au legătură cu guvernul, sunt liberi să vorbească deschis despre ceea ce ei cunosc cu privire la acest subiect.
Până la 1 ianuarie 1997 nu am primit nicio directivă şi nicio declaraţie - verbală, scrisă sau de alt gen. Prin intermediul unor relaţii din „spatele cortinei” se vehicula opinia că este necesar să fim lăsaţi să mergem înainte cu acest demers şi că progresul nostru a fost remarcat de către diverse grupări militare, guvernamentale şi ale serviciilor secrete care au legătură cu acest subiect.
În conformitate cu scrisoarea menţionată mai sus, din moment ce nu am primit nicio directivă din partea guvernului SUA, care să se opună concluziei noastre cu privire la nulitatea jurămintelor legate de securitatea naţională, CSETI a trecut la organizarea întâlnirii de la Washington DC, care va avea loc în această primăvară, după cum a promis.
În perioada 7-11 aprilie, echipa CSETI din cadrul Proiectului Starlight a pus la punct o întrunire cu aproape 20 de martori direcţi ai evenimentelor OZN, din cadrul guvernului. Aceste evenimente au avut loc în principal la Westin Hotel în Washington DC, cu toate că întruniri separate au avut loc şi la Pentagon, precum şi într-o altă locaţie în apropierea Washington DC.
Toţi martorii guvernamentali care au participat la aceste întâlniri au semnat o declaraţie prin care au fost de acord să depună mărturie sub jurământ în cadrul unei audieri deschise în plenul Congresului, cu privire la proiectele şi evenimentele OZN la care au fost martori direcţi. Aceşti martori guvernamentali ai fenomenului OZN au fost implicaţi direct în astfel de proiecte între anii 1950 şi 1990, în timp ce serveau în cadrul Forţelor Aeriene, în cadrul Armatei, Marinei, al NASA, în industrii private şi operaţiuni ale serviciilor secrete.
Majoritatea acestor martori avea acces la operaţiunile şi documentele strict secrete (Top Secret Clearance) şi au depus mărturie despre evenimentele la care au participat în perioada în care aveau această facilitate de acces.
Trebuie să reţinem faptul că martorii care au venit la întrunirea din perioada 7-11 aprilie constituie doar vârful curajos al unui aisberg mult mai mare: există 107 astfel de martori guvernamentali direcţi ai evenimentelor OZN, pe care i-am identificat până la această dată şi care vor fi citaţi de către Congres pentru a depune mărturie în cadrul audierilor deschise. Conceptual, aceşti martori pot fi împărţiţi pe trei nivele:
•		Martori de Nivelul Unu: Aceştia sunt martorii pregătiţi şi dispuşi să vină în faţă ca o coaliţie, pentru a dezvălui ceea ce ştiu ei despre acest subiect. Există 44 astfel de martori pe care i-am identificat până acum.
•	Martori de Nivelul Doi: Sunt martorii care au fost identificaţi, dar care nu se simt încrezători să iasă în faţă şi să ceară protecţia audierilor Congresului şi efectul de protecţie al citaţiei Congresului. Aceştia sunt în număr de 55.
•	Martori de Nivelul Trei: Aceştia sunt martori care nouă ne sunt cunoscuţi, dar care sunt consideraţi ostili sau necooperanţi. Ei va trebui să fie citaţi şi trataţi ca martori potenţial ostili. Există cel puţin 8 persoane în această categorie.

Şedinţele din 7-11 aprilie 1997
Washington D.C.

Scopul întrunirilor din perioada 7-11 aprilie a cuprins următoarele:
•		Să aducă împreună martorii guvernamentali direcţi şi de bună credinţă ai fenomenului OZN, pentru a suda şi mai mult coaliţia acestor oameni care sunt dispuşi să apară în public cu informaţii clare privind subiectul OZN.
•	Să organizeze o întrunire închisă, secretă pentru membrii şi personalul din cadrul Congresului şi al Casei Albe, pentru liderii militari şi alţi lideri de la Washington implicaţi în acest subiect, astfel ca aceştia să audieze mărturiile directe ale martorilor militari şi guvernamentali. Această întrunire a avut ca scop prezentarea celor mai bune dovezi ştiinţifice şi depoziţii ale martorilor, pentru a stabili care este realitatea cu privire la acest subiect şi pentru a cere în mod specific audieri deschise ale Congresului pentru aflarea adevărului despre acest subiect.
•	Să se realizeze o informare educaţională în ceea ce priveşte istoricul acestei acţiuni, pentru persoanele interesate din mass-media.
•		De a realiza informări private pentru alţi lideri militari, politici şi ai serviciilor secrete, după caz.

Toate obiectivele enumerate mai sus au fost atinse.
(Toţi membrii Congresului, preşedintele, vicepreşedintele şi şefii principali de cabinete, precum şi lideri principali militari şi ai serviciilor secrete au fost invitaţi la această întrunire. Acestora li s-a oferit şi posibilitatea de a beneficia de informări private, după dorinţa lor, în timpul acestei săptămâni.)

Cronologie:
7	aprilie 1997: A sosit echipa CSETI, precum şi câţiva dintre martorii guvernamentali. Fiind pe drum împreună cu un martor din perioada Eisenhower, dr. Greer a discutat cu anumiţi martori pentru a stabili un contact cu preşedintele unei ţări latino-americane, care ar putea fi de ajutor în organizarea unui simpozion la Organizaţia Naţiunilor Unite pe tema OZN.
8 aprilie 1997: 	Sosirea tuturor martorilor guvernamentali americani, a angajaţilor CSETI etc. În timpul unei mese de prânz, dr. Greer, Shari Adamiak şi unul dintre martorii guvernamentali s-au întâlnit cu un producător al unui mare program de televiziune de investigaţii, pentru a-i furniza informaţii cu privire la istoricul acestui subiect şi o privire generală asupra lui. La ora 6 după-amiaza, toţi martorii, împreună cu astronautul Edgar Mitchell şi echipa CSETI, s-au adunat pentru cină. S-a prezentat planul general şi scopul proiectului. La orele 22:30, echipa CSETI s-a adunat pentru a discuta logistica, securitatea şi alte probleme legate de organizarea evenimentelor din data de 9 şi 10 aprilie.
9	aprilie 1997: orele 7:45, întâlnire la micul dejun între dr. Greer şi un fost membru influent al Congresului, care ne-a oferit ajutorul de a înainta această problemă în Congres.
Între orele 9:00-13.00 a avut loc întâlnirea martorilor guvernului SUA, ale căror declaraţii au fost înregistrate. A fost o întâlnire cu uşile închise, care a avut loc cu participarea echipei CSETI şi a martorilor, în cadrul căreia au fost împărtăşite în detaliu experienţele legate de serviciul guvernamental sau natura angajamentului pe care martorii l-au avut în cadrul guvernului. Este, de asemenea, momentul în care s-au creat legăturile şi sprijinul reciproc acordat, care a condus la crearea unei stări de unitate a acestora, a unei coaliţii am putea spune.
La orele 13:00 echipa CSETI şi martorii guvernamentali au luat prânzul împreună. În acest timp, dr. Greer îl informează asupra acestui subiect pe un înalt reprezentant de la Washington, care s-a oferit să ne ajute să extindem aceste informări la diferite persoane din conducerea de la Washington.
Între orele 14:30-17:00 - au continuat mărturiile şi înregistrarea lor audio.
17:00-17:45 - dr. Greer s-a întâlnit cu un nou martor care depune o mărturie în legătură cu facilitatea Los Alamos şi alte facilităţi (acesta este un martor de gradul doi).
19:00-19:40 - Recepţia membrilor Congresului, a reprezentanţilor membrilor Congresului, ambasadelor străine şi alte personaje cheie de la Washington.
19:45-22:00 - Şedinţă închisă de informare a reprezentanţilor membrilor Congresului etc. Aproape 30 de birouri congresionale au fost reprezentate prin membrii Congresului sau de personal din cadrul acestuia. Au fost prezente şi personalităţi importante din ramura executivă, reprezentanţi ai ambasadelor străine, oameni de ştiinţă din cadrul guvernului, reprezentanţi trimişi la această întrunire de către doi guvernatori de stat şi mulţi alţi demnitari.
În timpul informării, participanţilor li s-a prezentat un substanţial Document de Informare, care conţine numeroase cazuri ştiinţifice şi peste 250 de pagini de documentaţie guvernamentală definitorie şi cât se poate de elocventă referitoare la acest subiect. Documentele guvernamentale au fost selectate dintr-o colecţie de mii de documente ce tratează acest subiect. Multe dintre acestea au fost furnizate către CSETI de CIA, în 1994.
Aceşti participanţi au vizionat, de asemenea, şi o colecţie excelentă fotografică şi video, ce constituie dovezi clare ale existenţei OZN-urilor şi formelor de viaţă extraterestre, adunate în peste 40 de ani, de pe toate continentele globului. 11 martori guvernamentali şi militari direcţi au fost selectaţi pentru a depune mărturie în faţa acestui grup format din lideri guvernamentali. Mai mult de o oră şi jumătate, aceştia au dat declaraţii decisive şi foarte elocvente referitoare la evenimentele OZN. Mărturiile lor au cuprins informaţii oferite de un renumit astronom, care fusese prezent la observatorul de la Harvard (SETI) când s-a primit un semnal potenţial ET; ale unui martor militar de la baza secretă Eisenhower, care a văzut rămăşiţele unei nave ET ce se prăbuşise; ale unui angajat al NASA, care a văzut o fotografie cu un OZN realizată în plină zi şi care urma să fie prelucrată înainte de a fi dată publicităţii; a unui angajat al Marinei militare cu acces la documente strict-secrete, care a fost prezent în 1981 în timpul unei apariţii ET semnificative pe coasta de Est, reperată prin satelit şi prin radar. Nava ET a fost apoi urmărită de avioane militare. Există şi o fotografie clară din timpul zilei a acestui eveniment.
Bogăţia detaliilor acestor mărturii şi sinceritatea neîndoielnică a acestor martori i-a impresionat foarte mult pe oficialii prezenţi.
La finalul şedinţei, unul dintre reprezentanţii Congresului a venit pe podium şi, fără a fi solicitat de noi, a făcut apel la toţi membrii şi reprezentanţii Congresului care erau prezenţi, de a lua măsuri definitive pentru ca aceste informaţii să ajungă la public.
Numeroşi oficiali ai Congresului prezenţi la această întrunire istorică şi-au exprimat dorinţa sinceră de a scoate la lumină aceste informaţii şi de a coopera cu noi în vederea obţinerii unor audieri deschise cât mai repede cu putinţă. A existat un entuziasm extraordinar în această direcţie, iar unul dintre reprezentanţii Congresului s-a oferit să coordoneze de la Washington aceste eforturi cu CSETI.
Combinaţia de materiale informative extinse, dovezile filmate, declaraţiile martorilor direcţi, precum şi participarea unui număr atât de mare de oficiali din partea Congresului şi a altor lideri şi demnitari de la Washington, constituie cu siguranţă cea mai importantă întrunire civilă din istoria OZN.
În planificarea acestui eveniment noi am sperat să avem parte de răspunsuri pozitive de la 5-10 birouri congresionale. Participarea reprezentanţilor a aproape 30 de astfel de birouri, a reprezentanţilor din ramura executivă a Congresului, precum şi a doi guvernatori de stat, depăşeşte cu siguranţă aşteptările noastre.
Fiecare birou congresional şi participant important a primit următoarele:
-		Documentul de Informare realizat de CSETI;
-		sumarul filmat al fotografiilor, imaginilor şi înregistrărilor video cu OZN-uri;
-	o copie a benzii care atestă înregistrarea (cu transcriere) a mai multor apariţii OZN de la Baza Edwards a Forţelor Aeriene - Turnul de Control al Traficului Aerian.
După prezentare, câţiva dintre reprezentanţii Congresului au rămas să discute despre acest subiect cu martorii acestor evenimente, cu personalul şi cu conducerea CSETI.
10 aprilie 1997: orele 10:00 - Informare la Pentagon pentru stafful militar. Echipa CSETI prezentă era formată din 5 persoane: Steven Greer, astronautul Edgar Mitchell, Shari Adamiak, consilierul militar al CSETI şi un martor direct al fenomenului OZN din perioada Eisenhower. Această întrunire istorică a durat aproape o oră şi jumătate şi a fost primită cu entuziasm de către membrii Pentagonului care au fost prezenţi acolo.
În timpul după-amiezii zilei de 10 aprilie a avut loc o întâlnire cu diverşi reprezentanţi ai congresului, alţi oficiali de la Washington, precum şi cu mass-media.
Ora 19:00 - Recepţia reprezentanţilor din mass-media, prezenţi numai pe bază de invitaţie la şedinţa informativă. Notă: Reprezentanţii din mass-media care nu au fost invitaţi nu au avut acces la această informare. De exemplu, cunoscutul denigrator al subiectului OZN, Phill Klass, a apărut la această întâlnire fără să fi fost invitat, însă el a fost în mod politicos scos din zona de primire. În mod similar, a apărut şi mass-media tabloidă. Şi aceştia au fost rugaţi să plece. Această întâlnire a fost una educaţională, în legătură cu istoricul acestui subiect, doar pentru instituţiile importante din mass-media.
19:30	- începerea informării mass-mediei importante. Sunt prezente: UPI, Boston Globe, NBC, ABC, BBC şi altele. 7 martori direcţi au făcut mărturii către mass-media, iar dr. Greer a realizat o prezentare generală asupra subiectului. După informare a urmat secţiunea de întrebări şi răspunsuri, iar reprezentanţii mass-mediei au pus întrebări inteligente.
Trebuie să subliniem faptul că această întrunire a fost o informare de culise a presei şi nu o conferinţă de presă. Scopul întâlnirii a fost acela de a furniza materiale ştiinţifice cu privire la trecutul acestui subiect şi de a aduce la cunoştinţa mass-mediei invitate conceptul audierilor congresionale deschise, realizate pe marginea acestui subiect.
Echipa CSETI prezentă la această întâlnire cu mass-media a considerat că evenimentul reprezintă un pas important în vederea pregătirii curentului principal mass-media pentru o viitoare deconspirare, care îi va încuraja să acopere subiectul într-o manieră serioasă şi corect informată.

Consideraţii strategice viitoare
Ne mai rămâne multă muncă de făcut pentru a da curs interesului generat de aceste întruniri informative. Vom forma un Comitet de Coordonare cu Washington DC, format din reprezentanţi ai Congresului, membri ai Congresului şi alţi lideri de la Washington, pentru a facilita procesul educaţional şi de răspândire, necesar pentru realizarea audierilor deschise în cadrul Congresului asupra acestui subiect.
Din punct de vedere strategic, simţim necesitatea de a acţiona repede în vederea consolidării interesului Congresului asupra acestui subiect şi de a cere audieri deschise în viitorul apropiat. În paralel, într-un efort complementar, lucrăm prin intermediul unor puncte de contact cu alte naţiuni şi cu ONU, pentru facilitarea unui simpozion deschis pe baza acestui subiect, organizat la ONU în viitorul apropiat. Am fost sfătuiţi că cel mai bun mod de a obţine aceasta este de a ne asigura sprijinul altor naţiuni cu misiuni la ONU şi să le cerem acestora în mod direct să solicite organizarea unui astfel de simpozion.
Oricine are contacte cu alte naţiuni, care ar putea fi de folos în această privinţă, este rugat să-l contacteze pe dr. Greer cât mai repede posibil.
Dacă nu vom obţine rezultate pozitive în urma acestor demersuri într-un interval de timp rezonabil, avem intenţia de a merge mai departe cu un proces civil de deconspirare, independent de orice implicare guvernamentală. Noi considerăm că acest subiect trebuie plasat pe agenda naţională şi internaţională şi că trebuie să mergem înainte cu sau fără sprijinul sau implicarea guvernamentală.
Totuşi, gravitatea acestui subiect, împreună cu implicaţiile largi şi profundele ramificaţii ale unei asemenea dezvăluiri necesită multă atenţie şi grijă, precum şi o politică adecvată chiar şi în prezent. Considerăm că este imperativ necesar să furnizăm cazuri ştiinţifice excelente, dovezi şi mărturii către liderii mondiali principali şi cei ai SUA, determinându-i astfel să ia în serios acest subiect şi să dea dovadă de o atitudine pozitivă la momentul respectiv. Numai după astfel de eforturi, care sunt acum aproape finalizate, putem spune că am făcut tot ceea ce a fost posibil pentru a pune la curent instituţiile democratice, care sunt piatra de temelie a societăţii noastre.
Ca un grup civil care preia conducerea în ceea ce priveşte acest subiect, considerăm că este esenţial să recurgem şi la iniţierea unui proiect civil global educaţional multi-media. Chiar dacă ONU sau Congresul vor prelua acest subiect, va fi necesar ca noi să continuăm să furnizăm perspectiva, un cadru normal de înţelegere a acestui subiect, precum şi dovezi şi informaţii autentice.
Publicul interesat este încurajat să realizeze următoarele, pentru a ne ajuta în această sarcină istorică:
-	să scrie şi să telefoneze reprezentanţilor Congresului şi membrilor Senatului din statul în care locuiesc, cerându-le să sprijine audierile deschise în cadrul Congresului cu privire la subiectul OZN;
-		să ne ajute să identificăm şi alţi martori OZN direcţi guvernamentali, care să se alăture coaliţiei istorice a martorilor deja existenţi;
-	să ne ajute să identificăm cât mai multe dintre cele mai bune dovezi existente asupra acestui subiect, inclusiv cazuri ştiinţifice, fotografii, înregistrări video, filmări, documente guvernamentale şi obiecte ET (cum ar fi mostre metalice sau biologice);
-		să ne sprijine în a face cunoscut acest proiect liderilor naţionali şi internaţionali, care ne pot sprijini mai departe în realizarea unei dezvăluiri globale cu privire la adevărul despre acest subiect;
-		să ne ajute să identificăm surse de finanţare pentru realizarea acestui efort istoric. Avem nevoie urgentă de personal care să lucreze cu normă întreagă pentru a putea realiza ceea ce ne-am propus; am depăşit demult punctul în care un efort în întregime voluntar mai poate fi suficient.

A venit timpul ca lumea să ştie că nu suntem singuri în acest vast univers. Era secretelor excesive, care este atât de corozivă pentru o societate liberă şi democratică, trebuie să ia sfârşit. Lucrând împreună, putem crea o societate cu adevărat deschisă şi liberă, care prin deliberări substanţiale şi eforturi pline de înţelepciune îşi va putea ocupa într-o zi locul printre celelalte civilizaţii planetare.
58                                Scrisoare către prietenii Proiectului Starlight
17 decembrie 1997
Dragi prieteni ai Proiectului Starlight al CSETI,
Această scrisoare are scopul de a vă aduce la zi cu ultimele evenimente care au avut loc la şedinţele de informare de la Washington DC, realizate pentru membrii Congresului şi alţi lideri, din data de 9 aprilie 1997.
Ultimele 6-8 luni au adus un număr de evenimente promiţătoare, cu un interes crescut din partea liderilor cheie ai Congresului şi ai comisiilor Congresului, precum şi a liderilor din alte ţări. În plus, conducerea ştiinţifică ce direcţionează operaţiunile majore din cadrul instituţiilor ştiinţifice naţionale importante a început să se preocupe acum în mod serios şi amănunţit de subiectului ET.
Luna trecută am avut întâlnirile preliminare cu aceşti lideri ştiinţifici şi reprezentanţi ai Congresului şi suntem optimişti că subiectul OZN este, în sfârşit, luat în serios.
Membrii numeroaselor comisii ale Congresului au declarat că ei sunt convinşi acum că subiectul acesta este „real” şi de o mare importanţă. Continuăm dialogul cu aceşti lideri şi cu alţii şi îi încurajăm să susţină audieri deschise în cadrul Congresului în timpul următoarei sesiuni, care va începe în ianuarie.
Luna aceasta trimitem un pachet întreg de informare, inclusiv înregistrarea video a declaraţiilor martorilor, precum şi alte dovezi către preşedinţii a 15 comisii ale Congresului, care sunt relevante pentru acest subiect. În scrisoarea anexată pachetului informativ ei sunt rugaţi să răspundă cererii noastre formale de a realiza audieri deschise.
În plus, în prezent compilăm o propunere cu privire la studiul şi analiza foarte serioasă a inteligenţelor ET. Această propunere, numită Analiza CSETI a ET pe Pământ şi în apropierea Pământului, îşi propune o examinare ştiinţifică majoră în timp real a activităţii OZN, utilizând tehnologie de ultimă oră cu capacitate de răspuns rapid. Executată şi finanţată aşa cum se cuvine, această examinare va studia din punct de vedere ştiinţific şi va documenta în timp real evenimentele OZN la nivel global. Oameni de ştiinţă şi instituţii de cel mai înalt calibru se consultă în prezent cu noi în ceea ce priveşte acest proiect.
Cât despre planurile strategice în legătură cu dezvăluirea existenţei fiinţelor ET inteligente, ne aflăm la o răscruce semnificativă: în timp ce vom continua să realizăm şedinţe de informare şi să furnizăm dovezi şi sfaturi Congresului, Casei Albe şi altor lideri naţionali şi internaţionali, trebuie să ne ţinem în acelaşi timp promisiunea de a deconspira complet către public ceea ce ştim în legătură cu acest subiect. Faptul de a face cunoscute declaraţiile martorilor secreţi, precum şi alte dovezi, va necesita apariţia a numeroase documentare şi cărţi specifice pe acest subiect, coordonate cu întruniri ştiinţifice internaţionale şi multe conferinţe de presă.
În timp ce noi avem fără îndoială materialele, dovezile şi martorii necesari pentru a realiza aceasta, finanţarea constituie însă o problemă. Cel mai probabil este faptul că aceste documentare şi cărţi vor trebui să fie finanţate prin eforturi de afaceri, deoarece este clar pentru noi că nu există binefăcători care să finanţeze o astfel de iniţiativă non-profit.
Din punct de vedere practic, minimul necesar realizării acestei dezvăluiri „privatizate”, care să includă un documentar televizat de 2 ore, două cărţi, o conferinţă mondială de presă şi o întrunire ştiinţifică pentru cercetarea dovezilor, ar costa aproximativ 2 milioane de dolari.
Dacă există indivizi sau organizaţii care ar dori să ne ajute în acest efort, vă rog să mă contactaţi cât mai repede posibil.
Dezvăluirea dovezilor definitive şi a mărturiilor secrete în cadrul unui astfel de plan multi-media - dacă va fi realizată aşa cum se cuvine - va constitui o deconspirare de proporţii. Aceasta va duce fără doar şi poate la demararea anumitor investigaţii ale Congresului şi la audierile pe care le-am cerut.
Din punct de vedere strategic, nu este înţelept să continuăm să permitem „tragerea de timp” pe care o realizează guvernul şi să amânăm astfel în continuare dezvăluirea informaţiilor şi a mărturiilor secrete. Avantajul evident al audierilor în Congres este acela că ele ar fi luate în serios, ar fi văzute la scară largă şi ar fi finanţate de Congres. Dacă, în calitatea de grup civil pe care o avem, va trebui să obţinem aceleaşi rezultate printr-un efort particular multi-media, vom avea nevoie de un sprijin financiar substanţial. Ceea ce va rezulta din acest proces trebuie să fie de primă clasă şi să fie poziţionat astfel încât să evite tabloidele şi mass-media de clasă joasă.
Bineînţeles că suntem pregătiţi să trecem în domeniul public cu acest proces de deconspirare şi aşteptăm comentariile şi ideile voastre, precum şi ajutorul vostru pentru răspândirea şi sprijinul general în această sarcină importantă pe care ne-am asumat-o.

Vă doresc o lume mai bună şi timpul unei Păci Universale!

Dr. Steven M. Greer,
Director CSETI
59                                  Proiectul Starlight al CSETI: strategia de dezvăluire a adevărului privind subiectul OZN
8 	aprilie 1998
Timp de mai mult de patru ani şi jumătate, CSETI a implementat sârguincios un plan strategic pentru realizarea unei dezvăluiri a adevărului în legătură cu subiectul OZN. Dezinformările recente, referitoare la acest subiect şi în legătură cu acest proces, care au apărut pe internet şi nu numai, necesită o reiterare a acestui plan strategic şi o adaptare a procesului.
În vara anului 1993, un grup format din consilieri şi consultanţi militari ai CSETI s-au întâlnit pentru a discuta cum să dezvolte cel mai bine un punct de contact de încredere cu guvernul SUA. Acest lucru a fost necesar după un număr de întâlniri de gradul 5 care au avut loc în diferite regiuni ale globului, precum şi în urma îngrijorării exprimate de echipa CSETI în legătură cu tentativele sub acoperire care urmăreau să interfereze cu iniţiativa diplomatică CE-5. Am simţit că este nevoie de un contact de încredere pentru comunicare şi scopuri de informare, reducând astfel probabilitatea unor repercusiuni nedorite ale acestor evenimente.
În final, s-a hotărât realizarea diverselor contacte în interiorul executivului guvernului şi al armatei şi abordarea conducerii Congresului spre finalul acestui proces.
S-a pus la punct un plan strategic: 1) de a colecta şi identifica cele mai clare dovezi existente, legate de OZN; 2) de a identifica martori secreţi militari şi ai serviciilor secrete, care erau dispuşi să deconspire şi să dezvăluie ceea ce ei ştiu; 3) de a crea o echipă specială de informare şi consiliere a oficialilor din ramura executivului şi a armatei, care să realizeze şedinţe de informare şi să recomande dezvăluirea cât mai rapidă a adevărului despre subiectul OZN şi a secretului ce învăluie acest subiect.
Până în septembrie 1993, acest plan era deja în acţiune şi, cu ajutorul unui oficial dintre Şefii de Stat Major, s-a stabilit o şedinţă la baza Forţelor Aeriene Wright-Patterson, cu reprezentanţii ocultatei firme Foreign Aerospace Science and Technology Center, care anterior se numea Foreign Technology Centre - unde au fost trimise rămăşiţele OZN-ului care s-a prăbuşit în 1947 în New Mexico. Acum, firma se numeşte National Air Intelligence Center - NAIC (Centrul Naţional al Serviciilor Secrete Aeriene). Discuţiile de la baza Wright-Patterson au fost cordiale şi constructive.
În final, câţiva dintre consultanţi s-au implicat chiar în procesul de informare şi dezvăluire, inclusiv personaje cheie din securitatea naţională, prieteni ai preşedintelui şi alţii. Răspândirea continuă a acestui fenomen iniţiat de CSETI a condus la organizarea unor şedinţe pentru informarea oficialilor din administraţia Clinton, printre care şi a directorului CIA, James Woolsey.
În timpul acestor informări am recomandat iniţierea unor acţiuni guvernamentale decisive pentru a pune capăt secretului care învăluie acest subiect sugerând că Administrația ar trebui să dezvăluie anumite fapte substanţiale în legătură cu problema OZN, cât mai repede cu putinţă. În materialele puse la dispoziţia oficialilor de la Casa Albă, CIA, DoD etc. am expus raţiunea pentru care trebuie să existe un timp limită până la dezvăluirea adevărului, precum şi pericolele asociate continuării menţinerii secretului. Am declarat, de asemenea, în mod clar în scris că, dacă guvernul nu va coordona această dezvăluire a adevărului, vom trece noi înşine la deconspirarea acestor secrete în mod unilateral. Totuşi, am expus foarte clar faptul că este spre binele naţiunii (şi al întregii lumi) ca o astfel de problemă să fie deconspirată de către guvern într-un mod cooperant.
Din păcate, chiar şi pentru oficialii ramurii executivului, inclusiv pentru directorul CIA, pentru consilierii prezidenţiali, precum şi pentru oficialii de la Pentagon, s-a dovedit a fi dificil de penetrat în programele „negre” ultra-secrete care se ocupă de subiectul OZN. După cum mi-a spus şi directorul CIA, James Woolsey, ei nu pot deconspira ceea ce nu ştiu sau la ce nu au acces.
Este acum public faptul că procurorul general şi prietenul apropiat al preşedintelui, Webster Hubble, a fost rugat în mod oficial de către preşedinte să investigheze problema OZN (vezi cartea lui Hubbles: Friends in High Places). Hubble a declarat că ei nu au fost mulţumiţi de răspunsurile pe care le-au primit de la NORAD şi din alte părţi. Este ceva de neconceput şi deranjant ca preşedintele - Comandantul Suprem al Armatei - şi cercul lui interior să nu poată avea acces suficient de mare pentru a fi pe deplin informat în legătură cu acest subiect...
După o perioadă de informări extinse pentru liderii SUA, ai altor state şi ai ONU, a devenit clar că: 1) aceşti lideri au fost în mod deliberat ţinuţi în afara problemei; şi 2) nu aveau curaj sau voinţă politică să investigheze acest aspect secret, care priveşte problema OZN. De fapt, ei au fost vizibil tulburaţi atunci când au aflat care este situaţia reală.
Pe măsură ce au fost identificaţi tot mai mulţi martori secreţi şi au apărut tot mai multe documente şi dovezi, a devenit clar faptul că - dacă un ordin executiv prezidenţial nu va pune capăt acestui secret, rezultând într-o dezvăluire a adevărului - următoarea noastră opţiune va fi aceea de a identifica un membru al Congresului care ar putea cere şi susţine audieri congresionale deschise pe acest subiect.
La acest punct câteva dintre vocile subculturii OZN au declarat că ar trebui să venim în faţă cu ceea ce ştim, să identificăm martorii secreţi şi să lăsăm astfel ca tot adevărul să iasă la suprafaţă. Această recomandare strategică facilă nu a luat însă în considerare 3 probleme majore:
1.	Fundaţia procesului de deconspirare a adevărului o constituie totalitatea zecilor de persoane secrete din cadrul armatei şi al serviciilor secrete, care au fost martore la programe şi evenimente OZN foarte clare. Aceşti martori curajoşi au cerut protecţie şi mijloace oficiale pentru a putea să depună mărturie publică în privinţa evenimentelor la care au fost martori, dacă acest lucru este posibil. CSETI a considerat că este responsabilitatea sa morală de a face ca acest lucru să aibă loc într-o sală_ perfect sigură pentru această dezvăluire importantă, în măsura în care aceasta era realizabil. Prin urmare, CSETI a urmărit să obţină cel mai sigur loc posibil pentru o întâlnire oficială în vederea realizării acestei dezvăluiri. Unii dintre aceşti martori se tem pentru viaţa lor; alţii se tem de sancţiuni şi pedepse. Cu toţii ar prefera un cadru oficial, în care să fie eliberaţi de constrângerile impuse de jurămintele pe care le-au
depus, legate de securitatea naţională.

2.	Dezvăluirea realităţii despre OZN-uri şi fiinţele extraterestre inteligente nu este o problemă minoră. Nici martorii noştri şi nici noi (CSETI) nu am dorit să pară că subminăm liderii politici ai SUA, ONU sau guverne ale altor ţări. Era imperativ ca noi să facem eforturi de bună credinţă pentru a-i determina pe liderii noştri naţionali, precum şi pe liderii internaţionali să se ocupe de acest subiect în mod oficial, înaintea realizării unei dezvăluiri unilaterale, „privatizate” de către comunitatea civilă. Implicaţiile unei astfel de dezvăluiri sunt atât de vaste şi de profunde, încât doar o persoană sau un grup de persoane nesăbuite ar încerca să dea curs acestei dezvăluiri, fără ca înainte să coopereze cu guvernul nostru sau al altor state. Noi am urmărit cu asiduitate să facem aceasta, prin diversele informări şi scrisori adresate conducerii, pentru a nu fi ulterior acuzaţi de a fi deconspirat un secret atât de important fără a ne consulta în prealabil cu guvernul. Chiar dacă acest proces a fost foarte dificil şi exasperant, costând mult timp şi mulţi bani, suntem siguri că am făcut ceea ce trebuia.

3.	În absenţa unor fonduri semnificative pentru o deconspirare „privatizată”, cel mai bun şi mai eficient mod, din punct de vedere al costurilor, de a ne atinge acest scop a fost acela de a convinge guvernul sau Congresul să preia această sarcină. O audiere publică organizată de Congres ar fi în mod evident finanţată de acesta. O dezvăluire civilă ar trebui să fie finanţată de către... cine? Aceia care cred că totul se reduce la a ţine pur şi simplu o conferinţă de presă cu martorii (aceasta presupunând biletele de avion ale acestor martori la locul unde va fi susţinută respectiva conferinţă de presă, cazare, masă etc.; fiind vorba de zeci de martori, numai pentru aceasta ar fi nevoie de zeci de mii de dolari, dacă nu chiar sute de mii), este evident că nu au avut de-a face cu mass-media importantă în ceea ce priveşte subiectul OZN. Noi nu suntem dispuşi să îi expunem pe aceşti martori, decât dacă acest lucru va fi eficient din punct de vedere strategic. Nu are rost să ne asumăm astfel de riscuri decât dacă există o probabilitate rezonabilă că status-quo-ul se va modifica. A constata (din punct de vedere privat) că aşa stau lucrurile - fără sprijin din partea Congresului sau a guvernului - este o sarcină complexă şi foarte costisitoare, care depăşeşte cu mult resursele pe care le are la dispoziţie comunitatea OZN în prezent (sau în orice alt moment din trecut).
În lumina celor menţionate mai sus, în perioada 1995-1997 CSETI a realizat un număr de informări pentru membrii Congresului. În urmă cu un an, în aprilie 1997, CSETI a realizat istoricele informări pentru membrii Congresului, ai Casei Albe, dar şi pentru oficiali importanţi ai Armatei. Din aprilie 1997, am continuat să facem informări şi am făcut recomandări preşedinţilor de comisii ca să fie organizate audieri deschise cât mai repede cu putinţă. Sute, chiar mii de suporteri ai CSETI au trimis scrisori către aceşti lideri ai Congresului, cerând organizarea unor astfel de audieri, în care să fie prezentat în mod deschis subiectul OZN.
M-am întâlnit personal cu numeroşi membri ai Congresului. Preşedinţii unora dintre comisiile importante au primit informări complete şi dovezi clare, precum şi mărturiile (personale şi înregistrate) martorilor direcţi ai evenimentelor OZN. Însă fiecare dintre aceste comisii pasează „cartoful fierbinte” către o alta.
Să recapitulăm: în ultimii patru ani şi jumătate am realizat cu asiduitate eforturi pentru a identifica cele mai bune dovezi ştiinţifice existente, care atestă existenţa OZN-urilor şi a extratereştrilor, precum şi pentru a găsi martorii guvernamentali direcţi ai unor astfel de evenimente; am informat şi am consiliat numeroşi lideri mondiali, membri ai Congresului, oficiali de la Pentagon, de la ONU şi alţii şi, de asemenea, am documentat în întregime tot acest proces. Am făcut tot ceea ce era omeneşte posibil, cu ajutorul unor costuri imense şi al eforturilor personale remarcabile din partea unor oameni care şi-au dedicat viaţa acestui scop, pentru a ne asigura că acest proces este realizat aşa cum se cuvine. Fiind de bună credinţă faţă de martorii noştri, nu am neglijat nicio modalitate care ne-ar fi putut ajuta, am scris în mod constant preşedintelui SUA, Congresului, precum şi altora, cerându-le să permită ca dezvăluirea adevărului despre fenomenul OZN şi fiinţele ET să aibă loc în mod oficial şi sigur, prin intermediul mijloacelor oficiale corespunzătoare.
Noi suntem dispuşi să realizăm în continuare informări pentru membrii Congresului, pentru liderii de la Pentagon, precum şi pentru alţi lideri mondiali, ori de câte ori ni se cere aceasta, şi preferăm în continuare implicarea guvernului în dezvăluirea adevărului cu privire la acest subiect, dar se pare că a venit timpul ca această dezvăluire să fie făcută fără sprijinul guvernului. Nu putem permite ca acest proces să fie amânat o perioadă de timp indefinită, de birocraţi sau politicieni laşi, care nu vor să-şi asume această responsabilitate. Li s-a oferit această oportunitate şi noi continuăm să ne acordăm sprijinul dacă preşedintele sau Congresul decide să facă ceea ce este corect şi să se implice în acest proces de dezvăluire a adevărului.
În cele din urmă, însă, va veni timpul când va trebui să încetăm realizarea informărilor pe care le-am realizat până acum pentru guvern şi „noi, poporul” va trebui să ne exercităm dreptul la libera vorbire şi să aducem la lumină adevărul pe care l-am aflat.
Fără protecţia unei citaţii din partea Congresului, mulţi dintre martorii noştri se vor teme să spună adevărul despre ceea ce ştiu. Cu toate acestea, noi ştim că cei mai curajoşi şi hotărâţi martori guvernamentali vor face declaraţii împreună cu noi, independent de poziţia pe care o va lua guvernul în acest proces de deconspirare. Ei, mai mult decât noi, sunt conştienţi de secretomania excesivă şi ridiculizarea care învăluie acest subiect. Cu aceşti martori curajoşi, noi vom veni cu un program privatizat, civil pentru a dezvălui adevărul despre acest subiect, în cea mai credibilă, elevată şi eficientă manieră posibilă.
Această manieră va consta într-o conferinţă mondială de ştiri, în expunerea unor serii de documentare, de compendii, precum şi în organizarea unui summit ştiinţific mondial. Acest proces, odată început, trebuie să fie asiduu, să aibă o înaltă calitate profesională, să fie serios şi minuţios.
În mod ironic, numeroşi membri ai Congresului, de la Casa Albă, precum şi anumiţi membri ai Statului Major ne-au recomandat ca, indiferent de poziţia guvernului, să ieşim înainte cu dovezile pe care le avem la dispoziţie şi cu martorii pe care îi avem. Desigur că aceasta este uşor pentru ei, deoarece îi absolvă de orice efort şi ignoră faptul că mulţi dintre cei mai buni martori ai noştri nu vor veni să depună public mărturie despre ceea ce ştiu, fără o aprobare oficială şi imunitate împotriva urmăririi penale pentru încălcarea jurămintelor referitoare la securitatea naţională. Cu toate acestea, după patru ani şi jumătate de implementare strategică minuţioasă, a sosit timpul pentru a arăta că adevărul va ieşi la suprafaţă printr-un proces multimedia civil, privat. Unii membri ai Congresului ne-au spus că, odată ce aceasta se va petrece, probabilitatea organizării audierilor deschise în cadrul Congresului va fi mult mai mare.
Aceasta este situaţia în care ne aflăm: Congresul, precum Senatul lui Cezar, are în vederea dezbaterilor tot felul de trivialităţi şi subiecte secundare, în timp ce Roma arde, iar curentul principal de ştiri din mass-media consideră scandalurile sexuale ca fiind cel mai picant subiect de presă. Ce tragic!
Între timp, se lasă pe seama poporului rezolvarea uneia dintre cele mai importante probleme ale timpurilor noastre: faptul că nu suntem singuri în univers, că fiinţe extraterestre inteligente vizitează această planetă şi că o structură de programe şi instituţii secrete, care acţionează din umbră, ascund adevărul faţă de liderii noştri şi faţă de poporul nostru. În condiţiile în care pe planeta noastră se generează o poluare imensă, energia punctului zero, adică energia gratuită (free-energy) este ţinută ascunsă în cadrul acestor „proiecte negre”, în timp ce echilibrul geofizic al Pământului este din ce în ce mai perturbat.
Eu sugerez să mergem mai departe cu ceea ce ne-am propus.
Dr. Steven Greer,
Director CSETI
60                                 Criterii pentru privatizarea deconspirării informaţiilor despre OZN-uri si fiinţele ET
10 aprilie 1998
Mai multe persoane au cerut clarificări în legătură cu planul de acţiune referitor la dezvăluirile pe care le vor face martorii guvernamentali, precum şi cu alte dovezi ale fenomenului OZN.
Privatizarea acestui proces, care va trece peste guvern (ce continuă să nu răspundă scrisorilor pe care i le-am adresat), necesită o strategie foarte bine pusă la punct şi atent planificată, pentru ca această dezvăluire să fie eficientă, sigură şi semnificativă. În mod clar nu există nicio justificare în a expune mai mulţi martori guvernamentali secreţi şi alte surse, decât dacă riscul de a face aceasta este depăşit de rezultatul benefic al asumării riscului respectiv.
Scopurile şi beneficiile preconizate ale unei dezvăluiri privatizate (conduse de persoane civile) sunt:
-		stabilirea adevărului în legătură cu problema OZN, pentru comunitatea internaţională - inclusiv pentru oamenii de ştiinţă, pentru liderii religioşi, pentru mass-media şi alţii, schimbând actualul status-quo, care demitizează acest subiect în mod curent, catalogându-l drept fictiv;
-	după realizarea celor menţionate mai sus, este necesară angrenarea comunităţii internaţionale într-o discuţie serioasă despre dovezile legate de fenomenul ET, despre implicaţiile acestuia şi despre acţiunile care vor trebui realizate în continuare în vederea studierii mai aprofundate a acestei probleme. Aceasta va duce la dizolvarea controlului exclusiv, din umbră, a programelor secrete legate de subiect, care se desfăşoară nestingherite de peste 50 de ani şi care sunt o ameninţare pentru întreaga omenire;
-		eficientizarea acestei dezvăluiri într-o manieră care să evite panica populaţiei, neliniştea şi xenofobia, prin manevrarea strategiei deconspirării adevărului într-un mod care să fie plin de speranţă, ştiinţific şi neutru.

Elementele componente ale dezvăluirii sunt:
-		un film documentar bogat, realizat în mai multe serii, care va prezenta întregii lumi cele mai clare dovezi ştiinţifice, precum şi mărturiile strict-secrete ale martorilor; aceste serii de documentare vor fi difuzate numai de curentele media principale şi nu vor fi disponibile pentru mass-media tabloidă;
-	compendii şi alte materiale educative în completarea documentarelor;
-		o conferinţă de presă şi o şedinţă de informare foarte bine organizate pentru presa principală, care vor coincide cu prezentarea materialelor menţionate mai sus;
-		o conferinţă ştiinţifică globală care să fie organizată după dezvăluire şi care să analizeze toate dovezile şi să facă recomandări în legătură cu acţiunile şi studiile viitoare.

Criteriile dovezilor ce vor fi incluse în filmele documentare, în compendii şi în alte materiale informative menţionate mai sus:
-		martori guvernamentali strict-secreţi şi martori din domeniul aerospaţial care au fost de faţă la evenimente OZN sau au participat în mod direct la programe secrete care se ocupă cu acest subiect. În această acţiune sunt incluşi NUMAI martori direcţi, care s-au implicat activ în acţiunile şi proiectele supersecrete despre OZN-uri şi viaţa ET, care fac parte din guvern sau armată şi care nu au cazier;
-	documente guvernamentale de înaltă calitate care demonstrează realitatea fenomenului OZN/ET şi care atestă realitatea interesului secret de durată în această problemă;
-	imagini fotografice, video şi filmate, analizate independent, ale unor obiecte OZN/ET care apar clar pe peliculă;
-	obiecte de origine ET, care au fost analizate independent de către oameni de ştiinţă calificaţi şi care nu au interese financiare în verificarea acestora;
-	alte cazuri şi dovezi serioase, care au multe lucruri în comun;
-		înregistrări audio, înregistrări radar şi alte dovezi electronice, care au fost verificate independent.

Criterii de excludere: următoarele tipuri de cazuri nu vor apărea în materialele legate de dezvăluirea adevărului:
-		cazuri lipsite de credibilitate, precum apariţii personale şi experienţe neverosimile, aşa-numitele cazuri de „contacte” sau „răpiri”, ori zvonuri despre acestea;
-	martori guvernamentali indirecţi, dintre care sunt admişi numai cei care prezintă situaţii foarte convingătoare, având un rang şi o credibilitate FOARTE mare;
-		imagini, documente, înregistrări, obiecte ET etc. neanalizate;
-		cazuri, teorii şi sisteme de credinţe având un pronunţat caracter speculativ.

Caracteristici ale conferinţei de presă şi ale şedinţei de informare internaţională:
-		va avea loc simultan cu difuzarea documentarelor la televiziune;
-	va avea loc într-o locaţie corespunzătoare, în Washington D.C., care să aibă o credibilitate adecvată şi să inducă sobrietatea importanţei evenimentului;
-		participanţii se vor reduce la:
-		martori guvernamentali şi militari direcţi ai evenimentelor OZN/ET;
-	personalităţi din domeniul aeronautic şi aerospaţial;
-		oameni de ştiinţă importanţi şi de încredere;
-	oameni politici şi lideri remarcabili;
-	toţi ceilalţi vor fi observatori;
-	invitaţii din mass-media se vor reduce la:
-		curentele media principale (presa scrisă, radio, TV etc.);
-	reporteri speciali din domeniul politic şi ştiinţific (astronomie, geo-politică etc.);
-		mass-media internaţională principală;
-		mass-media tabloidă şi minoră nu va fi invitată.

Conferinţa ştiinţifică globală despre fenomenul OZN/ET va include prezentarea celor mai bune dovezi ştiinţifice şi mărturiile secrete ale martorilor guvernamentali direcţi. Participanţii vor fi doar:
-		oameni de ştiinţă şi cercetători cu doctorat sau cel puţin cu masterat;
-	martori guvernamentali secreţi ai fenomenului OZN/ET;
-		lideri aleşi, din domeniul ştiinţific;
-		lideri şi oficiali ai unor organizaţii formatoare de opinii;
-		reporteri din domeniul ştiinţific ai mass-media şi din jurnalele principale de specialitate.

Procedurile se vor focaliza asupra:
-		prezentării dovezilor şi mărturiilor;
-	analizei şi discuţiei acestor dovezi şi mărturii;
-		recomandărilor din partea Comitetului de consiliere ştiinţifică pentru liderii ştiinţifici, academici şi guvernamentali.

Planul de mai sus depinde de sprijinul financiar pe care îl vom primi pentru a-l putea transpune în realitate. O finanţare insuficientă şi/sau tentativele de a minimiza dezvăluirea, prin identificarea acesteia cu un eveniment de tip tabloid, popularizat de mass-media de mâna a doua şi organizat într-o locaţie neadecvată, lipsită de credibilitate, va rezulta în stoparea sau amânarea procesului dezvăluirii. Nu vedem niciun sens în a scoate în faţă mărturiile importante şi strict-secrete ale martorilor guvernamentali, precum şi alte dovezi radicale într-o locaţie (sau în cadrul unui proces) care apare din start ca fiind ineficientă.
Menţinerea acestor standarde înalte este critică pentru succesul procesului de deconspirare a adevărului.
PARTEA A IV-A                      DOCUMENTE GUVERNAMENTALE OFICIALE Şl URMĂRIREA DOCUMENTELOR REALIZATĂ ÎN CADRUL PROIECTULUI STARLIGHT
Această secţiune prezintă pur şi simplu vârful unui aisberg uriaş, care se referă la documentele guvernamentale oficiale şi urmărirea lor, realizată de CSETI.
Documentele guvernamentale prezentate aici sunt toate documente oficiale care au fost eliberate în urma cererilor pe care CSETI le-a înaintat la CIA în 1994 (după informarea pe care am realizat-o pentru directorul CIA, Woolsey). În plus, există câteva documente guvernamentale - cum este, de pildă, Marlyn Monroe wiretrap summary (vezi „Documentul Marlyn Monroe”) - care ne-au parvenit de la anumite contacte din interiorul NSA sau din alte părţi. Acestea sunt prezentate numai pentru că ele au fost autentificate de cei mai buni experţi în domeniu. Documentele prezentate aici reprezintă doar un procentaj foarte mic din documentele pe care noi le-am obţinut şi care se află în posesia noastră. Costurile de publicare nu ne permit includerea mai multor astfel de documente.
Voi face acum unele comentarii scurte cu privire la câteva dintre aceste dosare: Documentul Marlyn Monroe mi-a parvenit prin intermediul unei persoane de legătură care are acces la documentele oficiale ale NSA. A fost autentificat de cel mai bun expert analist de documente din lume - un bărbat care timp de mai mulţi ani a fost în preajma generalului Odom, ca şi consilier al său, atunci când acesta s-a aflat la conducerea NSA. Documentul este unul „arzător”, mai ales când e luat în considerare împreună cu celelalte dosare secrete. Cititorul trebuie să ia notă de faptul că acest document este semnat de către James Angleton, una dintre figurile principale ale anilor ‘60, un exponent important al serviciului de contrainformaţii din cadrul CIA şi totodată un fanatic „vânător de turnători”, care a încercat fără scrupule să oprească orice scurgere de informaţii secrete. Reţineţi că acest document, care conţine nume de cod foarte importante, este un sumar realizat de CIA cu privire la înscenarea morţii lui Marlyn Monroe. După ce fraţii Kennedy s-au îndepărtat de Marlyn, ea s-a simţit rănită şi a început să-i sune pe Bobby Kennedy şi pe câţiva dintre prietenii ei, ameninţând că va organiza o conferinţă de presă pentru a divulga lucruri pe care preşedintele Kennedy i le destăinuise în legătură cu anumite probleme foarte delicate.
Cea mai delicată dintre acestea era problema OZN. Remarcaţi secţiunea documentului, care se referă la ceea ce i-a spus preşedintele Kennedy în legătură cu „vizita sa la o bază aeriană secretă cu scopul de a inspecta obiectele extraterestre”. Mai apoi, documentul face referire la „eforturile secrete ale guvernelor SUA şi Marii Britanii de a identifica originile navelor spaţiale eşuate şi ale cadavrelor găsite în interiorul acestora şi la faptul că Dorothy Kilgallen crede că aceasta se referă la prăbuşirea navei ET în New Mexico”... - referinţă clară la un incident similar celui de la Roswell. Documentul se referă şi la jurnalul secret al lui Marlyn Monroe şi ce ar face ziarele cu astfel de dezvăluiri, dacă ar avea acces la ele.
Acest document datează din 3 august 1962 - care este în jurul datei morţii misterioase a lui Marlyn Monroe. Actorul Burl Ives, care îmi este prieten apropiat şi totodată membru veteran al CSETI, mi-a spus - atunci când mă aflam în locuinţa lui din Anacortes, Washington - că fusese prietenul lui Marlyn Monroe înainte de moartea ei. Mi-a spus foarte clar că, atât el, cât şi ceilalţi prieteni apropiaţi ai ei ştiau foarte bine că Marlyn fusese, de fapt, ucisă. Dar nu ştiau de ce. Poate acum ştim...
Cititorul trebuie, de asemenea, să remarce documentele importante care descriu implicarea CIA în pretinsele recenzii ştiinţifice imparţiale asupra problemei OZN, din anii ‘60. O importanţă semnificativă o au informaţiile care descriu tentativele CIA de a menţine secrete şi de a-şi acoperi implicarea şi manipulările realizate asupra raportului comisiei Condon. Comisia Condon a fost un grup fondat de Forţele Aeriene la Universitatea din Colorado, cu scopul de a face pretinse recenzii ştiinţifice imparţiale în legătură cu dovezile OZN. Comisia a fost însă chiar de la început controlată şi infiltrată de CIA, iar concluziile negative legate de problema OZN au fost orice altceva, dar nu imparţiale.
În mod similar, există documente care se referă la Comisia Robertson din anii ‘50, care arată, de asemenea, implicarea evidentă a CIA şi tentativele ei de a ascunde aceasta. („Scrisoare către Lloyd Berkner”)
Aşadar, atunci când auziţi oameni de ştiinţă „obiectivi” denigrând şi ridiculizând fenomenul OZN, este mai înţelept să vă puneţi întrebarea: „Oare cine îi plăteşte să spună aceste lucruri?”
Scrisorile din partea celor implicaţi în Proiectul Starlight - CSETI şi din partea conducătorului acestui proiect, dr. Greer, îi dezvăluie cititorului un sens al orizontului şi al importanţei eforturilor istorice depuse în cadrul Proiectului Starlight. Această secţiune conţine şi documente care arată activităţile Proiectului Starlight - pentru ca ele să fie văzute de întreaga lume.
Avem foarte multe scrisori din partea liderilor mondiali, pe care nu le-am reprodus aici, din motive atât personale, cât şi strategice - pe lângă faptul că aceştia nu ne-ar da cu siguranţă permisiunea de a le publica. Dar cititorul îşi va putea face o idee despre însemnătatea şi „dimensiunea” eforturilor depuse în cadrul Proiectului Starlight în vederea realizării acestei dezvăluiri şi va constata că am făcut tot ceea ce este omeneşte posibil pentru a obţine cooperarea de bună credinţă a liderilor mondiali.
Ei ştiu. Acum şi restul lumii trebuie să afle.
Pasul nostru următor trebuie să fie acela de a scoate la lumină, în văzul tuturor, toate dovezile, precum şi zecile de martori militari şi guvernamentali ai fenomenului OZN. Atunci, adevărul va fi cunoscut şi lumea va putea face în sfârşit ceea ce Barry Goldwater mi-a spus în 1994, adică ce anume ar fi trebuit să facă el încă de la început: să abordeze acest subiect într-o manieră deschisă şi onestă, pentru ca întreaga lume să poată vedea adevărul, aşa cum este el în realitate.
Memoriu adresat Preşedintelui Clinton           8 mai 1995
Din partea:
CSETI - Proiectul Starlight, dr. Steven M. Greer
Subiect: Întâlnire şi emiterea unui ordin executiv

După cum am menţionat anterior, noi considerăm că trebuie pusă urgent în aplicare o strategie care să ducă la dezvăluirea adevărului asupra acestui subiect şi, prin urmare, solicităm o întâlnire cu oficialităţi reprezentative ale administraţiei prezidenţiale, care să aibă loc cât mai curând cu putinţă. Astronautul Gordon Cooper, dr. Brian O’Leary, un proeminent om de ştiinţă de la NASA, precum şi alţii ar putea participa la această întâlnire.
Echipa noastră a purtat discuţii recente cu ofiţeri din cadrul fostului Birou de Investigaţii Speciale şi Servicii Navale de Securitate, precum şi cu alţi seniori militari, care indică faptul că abordarea actuală a acestui subiect constituie o ameninţare pentru securitatea naţională, până la structurile de bază ale democraţiei constituţionale şi în mod special pentru integritatea Constituţiei Statelor Unite ale Americii.

Conducerea operaţiunilor care se ocupă în secret de subiectul OZN de foarte multă vreme, elita mondială implicată în proiectele cvasi-privatizate, orchestrate din umbră şi finanţate de „bugetele negre”, combinată cu dezinformarea şi înşelarea concomitentă a publicului, trebuie stopată şi interzisă cu desăvârşire. Nici Congresul şi nici personalităţi relevante ale armatei, ale serviciilor secrete sau oficialităţi din cadrul administraţiei prezidenţiale nu primesc informaţii şi evaluări corecte în legătură cu ceea ce se întâmplă în acest domeniu. Controlul legal şi sancţionabil din punct de vedere constituţional asupra acestui subiect se pare că s-a diminuat considerabil sau nu există deloc, iar acest fapt a creat o dinamică de activităţi şi programe secrete, care ameninţă securitatea naţională.
Multiple surse ale serviciilor secrete militare ne-au confirmat în mod independent că la ora actuală se utilizează arme experimentale foarte avansate din punct de vedere tehnologic împotriva navelor extraterestre, care s-au soldat cu cel puţin două succese până acum. Dacă acest lucru este chiar şi numai de departe adevărat, el arată necesitatea imediată de a răsturna conducerea din umbră a operaţiunilor care se ocupă de acest subiect, precum şi necesitatea ca publicul şi comunitatea internaţională să dialogheze pe baza acestei probleme într-o manieră raţională, calmă şi nepărtinitoare. Membrii seniori ai comunităţii ONU cu care ne-am întâlnit sprijină această evaluare a noastră.

Cine vorbeşte în numele planetei Pământ? Noi considerăm că întreaga omenire ar trebui să facă aceasta şi nu doar o mică facţiune secretă care, fără a se consulta cu nimeni altcineva, controlează un domeniu care afectează profund întreaga planetă.
Considerăm că administraţia prezidenţială trebuie să facă paşi decisivi pentru a recâştiga controlul deplin asupra acestei probleme şi trebuie să dezvolte o strategie pentru a realiza o dezvăluire adecvată a adevărului.
Noi am localizat un număr de martori militari şi din cadrul serviciilor secrete ai acestui subiect, care au însă nevoie de un ordin prezidenţial executiv, care să-i dezlege de jurămintele făcute în interesul securităţii naţionale şi de obligaţiile pe care le au în această direcţie. Solicităm urgent ca acest lucru să se realizeze cât mai repede posibil. Dacă nu vor exista dezvăluiri substanţiale din partea acestor martori, atunci acest subiect poate fi lăsat deoparte. Însă dacă ceea ce am aflat noi în particular de la aceşti oameni este adevărat, atunci ei pot confirma existenţa formelor de viaţă extraterestre care ne vizitează planeta şi pot ajuta la trecerea acestei probleme în domeniul public pentru dialog şi dezbateri internaţionale, punând astfel capăt controlului secret exclusiv.
CSETI, Laurance Rockefeller, astronautul Gordon Cooper, precum şi alţi astronauţi renumiţi şi diverse personalităţi militare vor participa la o întrunire la care vor fi prezenţi aceşti martori, între 2-4 iunie 1995. Invităm, de asemenea, administraţia prezidenţială să trimită un observator sau un participant la această întâlnire. Dacă există disponibilitatea necesară, vă rugăm să-l contactaţi pe dr. Greer.
Nu trebuie permis ca un subiect care are implicaţii atât de profunde în ceea ce priveşte viaţa pe Pământ să rămână un domeniu exclusiv al unei organizaţii secrete, care nu dă socoteală nici publicului şi nici autorităţilor guvernamentale de drept. Este un risc imens faptul că această organizaţie ocultă şi-a asumat să controleze în exclusivitate problema OZN şi a ET, deoarece făcând aceasta ameninţă însăşi securitatea naţiunii noastre şi a întregii planete. Facem apel la preşedintele acestei ţări, la consilierul însărcinat cu securitatea naţională şi la alţii care fac parte din această administraţie să realizeze paşi decisivi în ceea ce priveşte dezvăluirea adevărului referitor la acest subiect, înainte de anul 1996, când vor avea loc următoarele alegeri prezidenţiale. Prin aceasta, veţi face un mare serviciu întregii lumi şi astfel această problemă importantă va ajunge în mod just în atenţia comunităţii mondiale. Suntem perfect conştienţi de curajul care este necesar pentru înfruntarea acestei provocări, dar suntem la fel de conştienţi şi de riscurile la care sunt expuse pacea şi democraţia mondială în situaţia în care nu se face nimic în această direcţie.

Vă asigurăm că speranţele şi rugăciunile noastre sunt cu voi.

Cu sinceritate,
Dr. Steven M. Greer,
Director CSETI
4 iunie 1995
William Jefferson Clinton, preşedinte al Statelor Unite ale Americii
Scrisoare adresată Preşedintelui Clinton de către participanţii la Conferinţa Asilomar
Casa Albă, Washington D.C.,

Domnule preşedinte:
Noi, membrii Coaliţiei Proiectului Starlight, un grup format din cetăţeni americani şi de alte naţionalităţi, care lucrăm împreună în vederea realizării unei dezvăluiri publice în ceea ce priveşte adevărul despre subiectul OZN şi fiinţele extraterestre, vă solicităm cu respect următoarele:
Ca membrii corespunzători ai administraţiei să se întâlnească cu membrii coaliţiei Proiectului Starlight, pentru a trece în revistă dovezile semnificative, precum şi declaraţiile martorilor cu privire la acest subiect.
Ca preşedintele să emită un ordin executiv prin care să-i elibereze pe martorii guvernamentali de jurămintele depuse pentru protejarea securităţii naţionale referitoare la acest subiect, astfel încât aceştia să poată depune mărturie în mod public.
Considerăm că aceste solicitări sunt compatibile cu acţiunile recente ale administraţiei, care au rezultat în eliberarea informaţiilor clasificate (secrete) legate de Departamentul de energie, a fotografiilor din satelit din cadrul serviciilor secrete, precum şi a altor documente de interes naţional şi mondial. Noi recomandăm ca această problemă să fie rezolvată urgent şi aşteptăm respect răspunsul dvs.

Cu sinceritate,
24 de semnatari
(Numele nu au fost incluse din motive confidenţialitate.)

22 august 1995
Dragă domnule Dorskind,
Scrisoare către dl. Dorskind
Vă mulţumesc pentru scrisoarea dvs. din 3 august 1995.
Lucrez împreună cu dl. Laurance Rockefeller la această problemă de peste 18 luni, iar el se va întâlni cu preşedintele la ferma sa din Jackson WY în curând (am amintiri foarte plăcute din perioada când am fost acolo împreună cu Laurance în toamna anului 1993 - este un loc minunat şi revigorant din punct de vedere spiritual.) La cererea sa, i-am pregătit un pachet de dovezi şi alte documente pe care să i le prezinte preşedintelui.
Sunt deschis să vă răspund la orice întrebare referitoare la aceste dovezi sau la acest subiect, în general, şi sunt disponibil să vin oricât de repede la ferma JY, dacă acest lucru îi va fi de ajutor preşedintelui sau personalului care se ocupă de această problemă. Vă asigur că întreaga noastră reţea de oameni de ştiinţă, astronauţi şi cercetători se află la dispoziţia dvs.
Mă voi afla împreună cu familia în Palm Beach, Florida, în perioada 12-19 august şi pot fi găsit la (X).
De asemenea, mă voi afla în Washington D.C. Între 30 august şi 3 septembrie, pentru cea de-a 30-a aniversare a ONU, la întrunirile care vor avea loc cu această ocazie, şi voi locui la D.C. Grand Hyatt, unde se vor ţine şi conferinţele respective.
Le doresc preşedintelui şi familiei sale o vacanţă înnoitoare binemeritată la Fermă.

Cu sinceritate,
Dr. Steven M. Greer,
Director CSETI
Scrisoare adresată Preşedintelui Clinton       19 octombrie 1995
Domnule preşedinte Clinton,

Vă mulţumesc pentru scrisoarea din august 1995, scrisă de dl. James Dorskind din partea dvs., şi pentru luarea în considerare a solicitării noastre de a ne întâlni cu membrii administraţiei pentru a discuta despre subiectul OZN.
Noi considerăm că a venit timpul de a permite martorilor noştri să vorbească liber despre implicarea lor în operaţiunile guvernamentale militare şi ale serviciilor secrete, care se ocupă cu navele extraterestre şi problemele corelate. Cercul nostru de martori direcţi continuă să crească şi am dori să ne întâlnim cu membri relevanţi ai administraţiei cât mai curând posibil, pentru a discuta despre protecţia acestor martori.
Noi suntem de părere că este în interesul administraţiei şi al poporului american ca aceşti martori să dezvăluie ceea ce ştiu despre acest subiect, într-un efort de cooperare cu guvernul. Aceşti martori curajoşi merită măcar protecţia faţă de urmărirea penală ca rezultat al violării jurămintelor depuse de ei în interesul securităţii naţionale şi au nevoie de protecţie specifică faţă de orice punere sub acuzare civilă şi militară. Unii dintre aceşti martori au nevoie chiar de protecţie fizică, deoarece simt că atât ei, cât şi familiile lor se pot afla în pericol.
Anexez aici o informare cu privire la implicaţiile legate de securitatea naţională în ceea ce priveşte subiectul OZN/ET, care a fost distribuită diverselor personalităţi din America şi din străinătate şi care este legată de securitatea naţională şi internaţională. Acesta se vrea a fi un scurt rezumat al implicaţiilor legate de securitatea naţională, adresat preşedintelui, consilierului în probleme de securitate naţională şi altor membri relevanţi din aparatul de securitate naţională a SUA.
Vă rugăm să ne aduceţi la cunoştinţă cum putem proceda la întâlnirea cu membrii administraţiei dvs. În această problemă importantă şi presantă.

Cu respect,
Scrisoare adresată Preşedintelui Clinton          23 mai 1996
Dr. Steven M. Greer, 
Director CSETI

Domnule preşedinte Clinton,

Au trecut câteva luni de când am primit veşti de la asistentul dvs. special, dl. Dorskind, şi aş dori să vă aduc la cunoştinţă ultimele evenimente importante cu privire la subiectul OZN/ET şi, de asemenea, să fac unele sugestii.
Am continuat să realizăm informări pentru anumiţi lideri, atât în SUA, cât şi în străinătate, privind planurile care implică dezvăluirea dovezilor şi mărturiile celor care au fost martori direcţi la evenimente şi operaţiuni care au implicat fenomenul OZN. Până la ora actuală, noi am identificat în jur de 25 de martori care activează sau au activat în cadrul guvernului, al armatei, al serviciilor secrete, precum şi în interiorul unor corporaţii private. După cum i-am menţionat şi directorului CIA, James Woolsey, precum şi altor persoane oficiale din administraţia dvs., avem nevoie de un grad de protecţie pentru aceşti martori, astfel încât ei să poată depune mărturie în mod liber, fără frică de represalii.
Am informat un număr de membri ai Congresului despre această problemă, precum şi oficiali din Marea Britanie şi Rusia. Există un consens aproape general că a venit timpul să trecem la înfăptuirea acestei dezvăluiri. De asemenea, părerea generală este aceea că atât ramura executivă, cât şi cea a Congresului trebuie să acţioneze cu hotărâre, iar comunitatea internaţională ar trebui să se implice şi ea, prin intermediul Organizaţiei Naţiunilor Unite.
Ne pregătim să continuăm cu informările private pentru membrii Congresului şi alţi lideri naţionali, precum şi pentru liderii militari importanţi de la nivelul Şefilor de Stat Major. În plus, vom realiza o informare preliminară pentru membrii ONU, în New York. Atât şedinţa de la Washington, cât şi cea din New York vor fi închise mass-mediei şi publicului şi ne vor permite să-i prezentăm pe aceşti lideri unora dintre martorii noştri, pentru a face o trecere în revistă a dovezilor ştiinţifice. Bineînţeles că orice iniţiativă sau sugestie din partea dvs. sau a asistenţilor dvs. este binevenită şi sperăm ca un membru al staffului dvs. să participe la întâlnirea de la Washington. Vă vom informa ulterior cu privire la data la care vor avea loc aceste întâlniri, după ce ea va fi stabilită.
Separat, urmărim să luăm legătura cu cei care conduc operaţiunile sub acoperire şi care se ocupă actualmente de acest subiect. Documentul pe care l-am anexat acestei scrisori cuprinde caracteristicile şi operaţiunile de bază ale organizaţiei sub acoperire (numită aici PI-40), despre care am aflat că este în prezent responsabilă cu proiectele secrete care se ocupă de problema OZN. Pe scurt, această organizaţie operează sub acoperire, ca un proiect cu acces special nerecunoscut în mod oficial, USAP (aşa-numitul „proiect negru”), şi nu răspunde direct, aşa cum ar fi firesc, obişnuitului lanţ de comandă. Noi considerăm că evitarea intrării în conflict cu acest grup este critică la momentul dezvăluirii adevărului şi în acest sens avem următoarele recomandări:
•		Trebuie create cât mai repede cu putinţă canale de comunicare secrete cu liderii acestei organizaţii; am identificat deja anumite puncte de contact care ne pot facilita această comunicare.
•	Trebuie comunicat în mod clar acestui grup faptul că administrarea actuală a proiectelor lor este necesar să fie modificată şi ea va fi returnată pentru a se afla în mod direct sub controlul autorităţilor în drept şi sub supravegherea executivului şi a Congresului. Aceasta se aplică atât USAP-urilor militare şi ale serviciilor secrete sub acoperire, cât şi contractelor private din cadrul anumitor corporaţii direct implicate. Pentru aceasta ar trebui stabilită o dată exactă şi, de asemenea, trebuie stabilită cooperarea completă cu elementele implicate în procesul dezvăluirii care va avea loc.
•	În schimbul cooperării realizate în această manieră, a sprijinului şi a lipsei de interferenţă la momentul dezvăluirii, acest grup, în toate aspectele sale, ar trebui să primească amnistiere şi imunitate totală pentru orice activitate îndoielnică pe care aceştia au realizat-o până la acel moment.
•	Acelora care sunt implicaţi în acest grup, pe lângă amnistiere, trebuie să le fie garantată şi confidenţialitatea, dacă o vor cere.
•	Intenţia cu care facem aceste recomandări este aceea de a reduce riscul intrării în conflict cu acest grup şi de a lărgi limitele siguranţei pentru preşedinte, Congres, martori şi, în general vorbind, pentru guvernul Statelor Unite.

Întâlnirile recente pe care le-am avut cu membri importanţi de la Institutul Aspen, cu foşti şefi din cadrul Ministerului Apărării, precum şi cu amiralul Lord Hill-Norton, cu congresmeni din ambele tabere şi membri ai programelor aerospaţiale şi aeronautice, m-au convins şi mai mult că a venit timpul dezvăluirii adevărului şi că este nevoie urgentă în acest sens de o colaborare între persoane civile, Casa Albă, Congres şi ONU. Sperăm că veţi numi persoane adecvate care să coordoneze rezolvarea acestei situaţii critice globale.
Doresc să vă asigur că mă rog ca Dumnezeu să vă ghideze şi să vă ajute să reuşiţi în instaurarea păcii universale.

Cu respect,
Scrisoare adresată Preşedintelui Clinton       15 noiembrie 1996
Dr. Steven M. Greer, 
Director CSETI

Domnule preşedinte Clinton,

Felicitări pentru realegerea dvs. istorică pentru un al doilea mandat ca preşedinte al SUA.
Ca prim preşedinte al noului mileniu, veţi avea oportunitatea şi totodată provocarea de a ajuta la conducerea atât a Americii, cât şi a întregii lumi într-o nouă eră a marilor speranţe. Ca descendent al oamenilor care au luptat în 1776 pentru libertatea Americii, cred şi eu, aşa cum au făcut-o şi ei, că America este marea speranţă a lumii întregi şi că viziunea şi spiritul nostru - mai mult decât bogăţia noastră materială imensă - trebuie să conducă lumea spre un viitor mai strălucit.
În ultimii şase ani am urmărit să descopăr adevărul despre fenomenul OZN. Am consultat în acest sens unele dintre minţile cele mai luminate din lume pentru a afla dacă şi cum anume această problemă ar trebui sau nu să fie dezvăluită oamenilor din întreaga lume. A existat un consens general că a venit timpul ca secretul care învăluie acest subiect să ia sfârşit, iar oamenii din întreaga lume să afle că există viaţă şi pe alte planete.
Puteţi lăsa astfel o moştenire durabilă şi istorică pentru America şi pentru întreaga lume, prin facilitarea confirmării acestui fapt publicului larg. O dezvăluire ştiinţifică, bazată pe dovezi concrete şi plină de speranţă a acestor informaţii pe care le deţinem, va fi unul dintre evenimentele cele mai importante ale acestui secol şi eu consider că sprijinul şi implicarea dvs. Într-o problemă atât de importantă sunt imperative.
Am început organizarea unei întruniri istorice care va avea loc la sediul ONU în luna februarie, pentru a coordona această dezvăluire. Am identificat dovezi substanţiale şi martori militari şi guvernamentali importanţi, pentru a atinge acest ţel. Vă rog să vă gândiţi la posibilitatea unei întâlniri oricât de scurte, oricând şi oriunde doriţi, pentru a discuta aceste planuri şi pentru a beneficia de sfatul şi iniţiativa dvs. Este posibil ca o astfel de întâlnire să aibă loc până la sfârşitul acestui an?
Putem lucra împreună la această problemă, de dragul copiilor noştri şi al generaţiilor care vor urma?
Aş fi onorat să mă întâlnesc cu dvs. şi stafful dvs. ori singur, ori însoţit de un mic grup de martori astronauţi şi militari, inclusiv dl. Edgar Mitchell, care a zburat pe Lună cu Apollo 14, astronautul Gordon Cooper şi X, care a fost unul dintre consilierii militari ai preşedintelui Eisenhower.
Dorim ca această dezvăluire să fie înfăptuită într-o manieră de cooperare cu dvs. şi cu Congresul SUA şi ea să servească binelui întregii umanităţi. De aceea, este necesar să discutăm această problemă cât mai curând cu putinţă.
Mă rog pentru inspiraţia şi succesul dvs. şi vă asigur de respectul şi de sprijinul meu.
Vă doresc dvs. şi familiei dvs. tot binele din lume.
Scrisoare adresată Preşedintelui Clinton       6 februarie 1997
Dr. Steven M. Greer, 
Director CSETI

Domnule preşedinte Clinton,

În perioada 8-10 aprilie 1997, CSETI va organiza în cadrul Proiectului Starlight o întrunire confidenţială, cu uşile închise, în Washington D.C., pentru oficialităţile secrete militare şi din cadrul serviciilor secrete, care sunt martori ai evenimentelor şi programelor OZN/ET.
Împreună cu astronautul Ed Mitchell, vor veni şi persoane care sunt eroi ai ţării noastre şi care, de asemenea, sunt dispuse şi suficient de curajoase să iasă în faţă pentru a vorbi public despre ceea ce ştiu în legătură cu subiectul OZN.
Vă solicităm ca dvs. şi vicepreşedintele să vă întâlniţi cu aceşti veterani patrioţi, pentru a le asculta mărturiile. Chiar şi o întâlnire scurtă le va arăta acestor persoane curajoase respectul şi grija pe care le merită.
Ei sunt martori sinceri, care sunt dispuşi să declare sub jurământ, înainte de a depune mărturie la audierile deschise din cadrul Congresului, despre ceea ce ştiu şi au văzut în legătură cu subiectul OZN. Mărturiile lor vor stabili fără echivoc că nu suntem singurele fiinţe inteligente din univers.
Sperăm sincer că atât dvs., cât şi alte personalităţi din administraţia dvs. se vor putea întâlni cu această coaliţie formată din martori guvernamentali direcţi ai fenomenului OZN. La modul ideal vorbind, am dori să vedem o implicare activă a administraţiei în facilitarea dezvăluirii adevărului despre acest subiect lumii întregi, prin găzduirea unei întâlniri pe această temă la Casa Albă, cu lideri cheie ai Congresului.
Vă rog să mă anunţaţi cât mai repede dacă vă veţi putea întâlni cu această coaliţie a martorilor guvernamentali direcţi ai fenomenului OZN. Vom fi bucuroşi să vă furnizăm o listă cu aceşti martori, dacă întâlnirea poate fi aranjată.
Vă doresc toate cele bune dvs. şi familiei dvs. şi vă asigur de rugăciunile mele sincere ca dvs. să fiţi instrumentul prin care se va asigura un viitor paşnic şi mereu în plin progres al întregii omeniri.
Scrisoare adresată d-lui si d-nei Boutros Boutros Ghali 15 iunie 1995
Cu respect,
Dr. Steven M. Greer, Director CSETI

Dragă doamnă şi domnule Ghali,

Sper ca această scrisoare să vă găsească cu bine şi sănătoşi, în munca dvs. pentru pacea şi cooperarea internaţională.
Am finalizat în cele din urmă un pachet de informare iniţială şi un film pe care am promis să vi-l trimit când ne-am întâlnit ultima dată cu doamna Ghali în New York, în luna decembrie. Materialele printate au fost trimise şi oficialilor de la Casa Albă, consilierului pe probleme ştiinţifice al preşedintelui, fostului director al CIA, James Woolsey, membrilor Comitetului de Stat Major şi altora. Aceste informaţii preliminare sunt pregătitoare pentru o informare completă viitoare, care va include declaraţiile martorilor militari şi din cadrul serviciilor secrete care au avut de-a face în mod direct cu materiale extraterestre.
După cum puteţi vedea, există şi o scrisoare semnată de doi astronauţi, membri ai armatei, şi de alţi oficiali care i-au solicitat preşedintelui Clinton să emită un ordin executiv prin care să elibereze un număr de martori de sub jurămintele privind securitatea naţională, astfel încât ei să poată depune liber mărturie publică în legătură cu ceea ce ştiu despre acest subiect.
Există un consens general că a venit timpul ca aceste informaţii să fie făcute publice şi recent am primit o scrisoare de la amiralul Lord Hill-Norton, fost ministru al Apărării, care ne sprijină în acest efort al nostru. Suntem optimişti că o dezvăluire majoră în ceea ce priveşte acest subiect va putea fi realizată în următoarele 12 luni, dacă nu chiar mai devreme.
Am primit veşti de la prietenul dvs., dr. X, şi sper să-l vizitez la Paris, în vara aceasta.
Echipa de cercetare a CSETI s-a întâlnit cu el în luna mai, în Colorado, unde susţinea un program de pregătire sub titulatura Ambasadori pentru Univers şi a avut parte de apariţia şi apropierea la mică distanţă a unei nave extraterestre, în Crestone, Colorado. Se pare că vizitatorii ET sunt tot mai dispuşi să se facă observaţi.
Vă rog să mă contactaţi dacă aveţi întrebări referitoare la materialul inclus. Vă asigur de rugăciunile mele pentru succesul dvs. În instaurarea păcii şi înţelegerii universale.
Scrisoare adresată Vicepreşedintelui Al Gore   23 august 1996
Cu respect,
Dr. Steven M. Greer,
Director CSETI

Domnule vicepreşedinte Gore,

Am aflat despre planurile administraţiei de a găzdui un „Summit al Spaţiului” în această toamnă, ca răspuns la posibila descoperire a unor forme de viaţă extraterestre primitive pe Marte. Aplaudăm iniţiativa dvs. de a aduce această problemă în atenţia publicului şi ne simţim încurajaţi de aceste evenimente.
Efortul proiectului Starlight al CSETI a adunat un volum impresionant de dovezi privind existenţa fiinţelor extraterestre inteligente în apropierea Pământului, precum şi declaraţii ale martorilor militari, din partea serviciilor secrete şi din domeniul aerospaţial, în legătură cu proiectele secrete care se ocupă de această problemă încă din 1946. Aceste dovezi includ:
•		peste 3000 de cazuri de întâlniri cu nave ET ale piloţilor militari şi civili;
•		sute de cazuri de urme de aterizare;
•		dovezi fotografice verificate, precum şi filmări cu camera digitală, care prezintă nave ET;
•		documente guvernamentale care descriu diverse proiecte ce se ocupă de problema OZN/ET;
•	peste 25 de martori guvernamentali importanţi, militari, astronauţi şi din cadrul serviciilor secrete, al proiectelor secrete, care se ocupă de această problemă ori care au luat parte la evenimente ce au implicat apariţii ET.
Noi realizăm periodic informări referitoare la aceste descoperiri pentru numeroşi lideri, înaintea unei dezvăluiri publice a acestor dovezi şi a declaraţiilor martorilor. Până acum au fost informaţi directorul CIA Woolsey, conducerea ONU, lideri militari din cadrul Comitetului de Stat Major, lideri din cadrul Forţelor Aeriene de la Baza Wright Patterson, precum şi numeroşi membri ai Congresului. Membrii importanţi ai administraţiei Clinton au primit materiale prin intermediul unor canale sigure, cu privire la acest proiect, începând cu directorul CIA, Woolsey, în decembrie 1993.
Considerăm că a venit timpul de a prezenta aceste materiale, atât publicului, cât şi comunităţii ştiinţifice. Ne oferim să lucrăm împreună cu biroul dvs. pentru a dezvolta o strategie în vederea realizării acestui lucru şi aş sugera faptul că „Summit-ul pentru Spaţiu” este o ocazie potrivită pentru ca această problemă să fie discutată în mod serios şi pentru ca mai mulţi martori dintre cei care există să ne furnizeze informaţiile pe care le cunosc.
Vă rog să mă anunţaţi dacă aveţi vreo întrebare sau comentarii referitoare la aceste idei. Cu siguranţă că, odată cu încheierea Războiului Rece, a venit timpul ca lumea să cunoască faptele în legătură cu acest subiect şi ca aceste proiecte secrete să înceapă să fie readuse la cunoştinţa publicului sub o supraveghere adecvată. Neam întâlnit cu numeroşi lideri, inclusiv cu amiralul Lord Hill-Norton, fost ministru al Apărării al Marii Britanii, cu astronautul Edgar Mitchell, cu senatorul Barry Goldwater şi cu Laurance Rockefeller, care ne-au împărtăşit şi ei părerea că a venit timpul pentru o dezvăluire totală şi completă a adevărului despre acest subiect.
Anexez acestei scrisori câteva materiale informative şi sper că veţi lua în considerare „Summit-ul pentru Spaţiu” ca fiind o ocazie potrivită ca acest subiect să fie discutat în mod deschis şi sincer.
Aşteptăm cât mai curând veşti de la dvs.

Cu respect,
Dr. Steven M. Greer,
Director CSETI
Scrisoare adresată dr. Kohlenberger         22 august 1996
Domnule dr. Kohlenberger,

Am luat de curând prânzul cu fratele dvs. În Newport Beach, California, iar după ce s-a consultat cu soţia dvs., el a sugerat să vă trimitem câteva materiale de informare iniţială. Le veţi găsi anexate acestei scrisori.
Interesul meu în ceea ce priveşte subiectul inteligenţei extraterestre există de pe vremea când eram copil şi unchiul meu proiecta modulul lunar care l-a dus pe Neil Armstrong pe Lună. Vă pot asigura că mai mult de 90-95% din ceea ce s-a spus, s-a scris sau s-a văzut despre acest subiect este o combinaţie de prostie, fantezie, farse, dezinformare ascunsă şi conjunctură. Acestea fiind spuse, vreau să vă asigur că există totuşi un nucleu de date, dovezi, fotografii, înregistrări şi filmări video, documente guvernamentale şi, cel mai important, declaraţii ale martorilor guvernamentali direcţi, care atestă fără echivoc faptul că suntem vizitaţi de forme de viaţă extraterestre avansate. Este evident faptul că ei nu utilizează tehnologia pământeană a secolului XX şi, prin urmare, existenţa lor a fost ignorată de către comunitatea ştiinţifică „ne-secretă”, datorită insuficienţei paradigmei, prostiei şi dezinformării despre care am vorbit mai sus.
Sperăm ca dvs. şi vicepreşedintele Al Gore să acordaţi o atenţie deosebită acestei probleme. Membrii selectaţi ai echipei noastre, inclusiv oameni de ştiinţă de la NASA, precum şi martori direcţi secreţi ai proiectelor care se ocupă de problema extraterestră, sunt dispuşi să vină la Washington pentru a-l informa personal pe dl. Gore şi pentru a primi sfaturile şi părerea dvs. asupra celei mai bune modalităţi de a dezvălui public aceste informaţii. Implicaţiile unei astfel de dezvăluiri sunt vaste şi profunde şi ele privesc nu doar ştiinţa şi tehnologia, ci şi geo-politica şi securitatea naţională şi internaţională, teologia şi mediul. Ştim că tehnologiile care au rezultat în urma ingineriei reverse aplicate pe obiectele extraterestre recuperate de la navele care s-au prăbuşit pe Pământ sunt operaţionale şi ele evidenţiază nevoia de a nu mai utiliza sisteme energetice poluante, cum sunt petrolul, gazul, cărbunele sau puterea nucleară. Pentru a cita din cartea dl. Gore, Pământul este într-adevăr pus în balanţă.
Vă rog să mă contactaţi dacă aveţi comentarii, întrebări sau sugestii.
Cu respect,
Dr. Steven M. Greer, 
Director CSETI
Scrisoare adresată Prinţului Charles         15 noiembrie 1996
Dragă Prinţe Charles,

La sugestia dl. X, care este actor de profesie şi totodată membru al CSETI, am pregătit câteva articole pentru a vă aduce la cunoştinţă detalii privind Proiectul Starlight al CSETI. În particular, acestea descriu proiecte care se află în derulare, legate de o dezvăluire ce va avea loc în viitorul apropiat despre existenţa formelor de viaţă extraterestre.
Este posibil să cunoaşteţi deja unele dintre demersurile noastre, mulţumită prietenului nostru comun, Lady X din Scoţia, cu care am petrecut ceva timp discutând astfel de probleme şi pe care este posibil ca ea să vi le fi menţionat şi dvs.
Procesul de dezvăluire a Proiectului Starlight intră într-o fază critică şi, în mod confidenţial, vom organiza un summit de informare a diverşilor lideri la ONU, în februarie 1997. Dacă doriţi, vă vom aduce la cunoştinţă toate particularităţile acestui summit, imediat după ce ele vor fi stabilite.
După ce am realizat o informare pentru directorul CIA, Woolsey, în decembrie 1993, am avut acces la un volum mare de dovezi privitoare la acest subiect, precum şi la peste 60 de martori direcţi, militari şi din cadrul serviciilor secrete care au fost sau sunt implicaţi în proiecte secrete legate de subiectul OZN/ET. Există un consens general între actualii şi foştii lideri, că a sosit timpul de a dezvălui faptele pe care le cunoaştem în legătură cu acest subiect. Echipa noastră a informat majoritatea membrilor Congresului, oficiali de la Casa Albă, membri ai Comitetului de Stat Major, conducerea ONU, precum şi pe conaţionalul dvs., amiralul Lord Hill-Norton, existând un consens general că a venit timpul dezvăluirii adevărului. Bineînţeles că dvs., Regina şi primul ministru trebuie să fiţi, de asemenea, puşi la curent în legătură cu ceea ce se va petrece în continuare.
Este posibil să îl pot însoţi pe dl. X într-o vizită în Marea Britanie în luna decembrie. Dacă va fi aşa, aş fi onorat să am posibilitatea de a vă împărtăşi mai multe detalii privitoare la această problemă, precum şi să vă înmânez pachetul informativ, care a fost furnizat şi preşedintelui Clinton. Vă rog să mă contactaţi oricând dacă aveţi întrebări.
Vă doresc tot binele din lume,

Dr. Steven M. Greer,
Director CSETI
Scrisoare adresată diverşilor ambasadori ai ONU 9 februarie 1997
Dragi ambasadori,

Centrul pentru Studiul Inteligenţelor Extraterestre (CSETI) - Proiectul Starlight este o iniţiativă internaţională de cercetare, care a identificat dovezi convingătoare în ceea ce priveşte existenţa OZN-urilor şi a Fiinţelor Extraterestre Inteligente.
Dovezile constau din:
•		cazuri ştiinţifice excepţionale de pe tot globul, peste 4000 de urme de aterizare a unor nave extraterestre;
•	zeci de fotografii, înregistrări şi filmări video, analizate ştiinţific, cu nave extraterestre. Sute de pagini cu documente oficiale guvernamentale despre OZN-uri;
•	şi, cel mai important, zeci de martori guvernamentali din toată lumea care au cunoştinţe directe despre evenimente sau proiecte secrete OZN.
În discuţiile noastre anterioare cu stafful secretarului general Boutros Boutros Ghali, am stabilit faptul că a venit timpul organizării unei conferinţe ştiinţifice deschise despre acest subiect, care să aibă loc la ONU.
Datorită faptului că fenomenul OZN este global, considerăm că sediul ONU este locul cel mai potrivit pentru o conferinţă de acest gen. Această problemă are implicaţii vaste şi profunde şi nicio naţiune, de una singură, nu poate răspunde în mod adecvat la provocările pe care le ridică acest subiect.
Deoarece a existat o activitate semnificativă şi bine documentată de apariţii OZN în ţara dvs., vă solicităm cu respect să fiţi de acord cu sponsorizarea acestei conferinţe ONU despre OZN şi Inteligenţele Extraterestre. Am aflat de la stafful d-lui Boutros Boutros Ghali că, pentru ca acţiunea în sine să aibă loc, este necesară o scrisoare care să sprijine această conferinţă din partea uneia sau mai multor misiuni la ONU.
Sperăm ca misiunea dvs. să ia în considerare organizarea acestei conferinţe.

Vă rog să mă contactaţi oricând consideraţi că este oportun, pentru a discuta în detaliu această problemă.

Cu respect,
Dr. Steven M. Greer, 
Director CSETI
Scrisoare adresată congresmanului Cristopher Cox - 30 august 1996
D-le congresman Cox,

Vă mulţumim că v-aţi făcut timp să vă întâlniţi cu dl. X şi cu mine în data de 19. Sperăm că veţi avea ocazia să treceţi în revistă unele dintre materialele referitoare la fenomenul OZN/ET. Vă rugăm să ne contactaţi în cazul în care aveţi întrebări sau comentarii privitoare la acestea.
Apreciem foarte mult faptul că v-aţi oferit să faceţi anumite cercetări directe în această problemă, prin intermediul contactelor adecvate din cadrul comisiei serviciilor secrete din cadrul Congresului. Aşa cum aţi cerut, după întâlnirea noastră am adunat informaţii în legătură cu câteva facilităţi unde au loc cercetări avansate şi dezvoltări de proiecte bazate pe tehnologia extraterestră. Sperăm ca aceste informaţii să vă fie utile şi că ele vă vor permite să faceţi o investigaţie cât mai amplă cu putinţă.
Sursele cu care am vorbit ne-au indicat faptul că este foarte probabil să nu găsiţi nicio informaţie oficială despre aceste programe, nici măcar cu ajutorul informărilor „sigure” ale comisiei serviciilor secrete.
Nu sunt deloc optimist că vor apărea date legale sau oficiale cu privire la aceste proiecte secrete. Aceasta are la bază următoarele:
•		Directorul CIA, James Woolsey, nu a fost informat despre niciun astfel de proiect. Am fost rugat să vin la Washington pentru a-l informa, deoarece el ştia că această problemă era reală, dar oficial nu a putut obţine nicio informaţie despre aceste proiecte.
•	Dick D’Amato, consilier şef şi de investigaţie al Senatului ne-a spus, în 1994, că nici cu acces la documente strict secrete şi putere de citare el nu a putut penetra aceste operaţiuni, cu toate că ştia de existenţa lor. Cuvintele sale au fost: „Acesta este grupul cel mai ascuns dintre toate. Mult noroc...”
•	Unul dintre generalii din cadrul Comitetului de Stat Major nu ştia nimic despre aceste proiecte, dar după ce a fost informat de către un membru al echipei noastre, el a făcut o anumită investigaţie oficială, însă a fost asigurat că nu exista nimic de acest gen. Apoi a realizat o investigaţie particulară, discutând cu un coleg fost militar, împreună cu care fusese la Westpoint şi care în prezent lucrează pentru un contractor militar important. I s-a spus că astfel de programe există şi i s-au specificat câteva dintre locaţiile unde se desfăşoară ele.
•		Această lipsă de informaţie cu privire la proiectele secrete există şi la nivelul oficialilor de la Casa Albă.
•	Lordul Hill-Norton, fost ministru al Apărării în Marea Britanie, ne-a asigurat că, deşi acum cunoaşte faptul că astfel de proiecte există, totuşi nu a fost niciodată informat în legătură cu ele, cu toate că era şeful MOD şi al MI5.
Bineînţeles că noi nu am pus această întrebare comisiilor serviciilor secrete din cadrul Congresului şi vom face aşa cum ne-aţi sugerat. Dar, date fiind experienţele anterioare pe care le-am avut, am fi surprinşi să aflăm că aceste comisii au fost informate despre existenţa proiectelor şi programelor secrete.

Alternative pentru mijloacele de finanţare
O sursă din cadrul Forţelor Aeriene ne-a spus că „proiectele negre” pot scăpa oricărei supravegheri directe, având fonduri „ascunse” în alte proiecte. De exemplu, un miliard de dolari poate fi alocat pentru cercetarea şi dezvoltarea secretă aerospaţială, cu pretextul că aceşti bani sunt repartizaţi pentru alte proiecte. În realitate, 600 de milioane de dolari pot fi utilizaţi pentru acele proiecte „recunoscute”, în timp ce restul de 400 de milioane sunt folosiţi pentru proiectele secrete, care nu sunt recunoscute în mod oficial, fiind considerate inexistente.
Multe dintre aceste proiecte au fost „privatizate” la scară largă de către corporaţii contractoare militare, valorând multe miliarde de dolari. R&D, care se ocupă de problema extraterestră, este finanţată din „profituri” sau beneficii obţinute din contractele lucrative pe care aceste corporaţii le au cu guvernul pentru proiectele „recunoscute”, adică oficiale. Astfel, acestea creează o sursă indirectă de finanţare guvernamentală, dat fiind faptul că fondurile folosite pentru cercetarea OZN/ET vin din „profiturile” rezultate din proiectele legitime. Aceste proiecte vizează interese globale şi transcend atât limitele, cât şi controlul guvernului SUA. În mod similar, finanţarea lor are loc din surse globale, străine, precum şi din surse domestice şi private.
Unul dintre membrii „grupului de control” care se ocupă cu această problemă ne-a spus că există modalităţi creative de finanţare a unor astfel de proiecte, din Fondul Monetar Internaţional, inclusiv din procesul de rotunjire a tranzacţiilor, astfel încât suma rezultată din decimale (,00099) este virată în conturi sigure destinate finanţării unor astfel de proiecte. Acest individ, care conduce o firmă importantă de supercomputere, susţine că operaţiunea se poate realiza foarte uşor cu actuala tehnologie a supercomputerelor.
Am aflat din mai multe surse că CIA şi armata au folosit anumite activităţi ilegale, cum este traficul de droguri, pentru a genera profituri pentru „proiectele negre”.
Sper ca lista anexată, ce cuprinde diverse facilităţi şi proiecte, să vă fie de folos în investigaţia dvs. Ea nu este în niciun caz exhaustivă, dar reflectă cele mai bune informaţii la zi pe care echipa noastră a reuşit să le adune.
Vă rog să mă contactaţi oricând aveţi întrebări sau comentarii cu privire la acest subiect.

Cu sinceritate,
Dr. Steven M. Greer, 
Director CSETI
Invitaţie adresată membrilor Congresului la şedinţa de informare de la Washington D.C. 31 martie 1997
Dragi membri ai Congresului,

Centrul Pentru Studiul Inteligenţelor Extraterestre (CSETI) doreşte să vă invite la o întâlnire cu uşile închise în care se va discuta subiectul OZN/ET, la care vom prezenta dovezi definitive şi la care vor fi prezenţi martori guvernamentali direcţi ai evenimentelor OZN. Scopul acestei întâlniri este acela de a vă prezenta dvs. şi staffului dvs. dovezi ştiinţifice legate de acest subiect, precum şi de a vă putea întâlni cu martori guvernamentali direcţi ai fenomenelor şi programelor OZN. Solicităm audieri deschise în cadrul Congresului, la care aceşti martori să poată depune mărturie despre ceea ce ei ştiu.
Dovezile care vor fi prezentate includ:
•		cazuri bine cercetate şi analizate de oameni de ştiinţă integri din toată lumea;
•		colecţie substanţială de documente guvernamentale legate de această problemă;
•	numeroase fotografii şi înregistrări video, ale acestor obiecte extraterestre;
•	şi, cel mai important, numeroşi martori guvernamentali, militari şi din cadrul serviciilor secrete care au asistat în mod direct la evenimente sau programe OZN şi care sunt dispuşi să depună mărturie despre lucrurile pe care le cunosc în legătură cu problema OZN.
Aceşti martori guvernamentali sunt eroi ai ţării noastre care ştiu - deoarece au asistat personal la ele - despre evenimente extraordinare, care sunt indubitabile, legate de fenomenul OZN. A venit timpul ca aceşti martori să fie auziţi de conducătorii naţiunii noastre.
Din întâlnirile noastre cu oficialităţi ale administraţiei Clinton şi cu oficiali din cadrul Congresului şi al armatei, am aflat că acest subiect este manipulat din umbră, în afara supravegherii oficiale constituţionale şi în afara controlului guvernului; prin urmare, există numeroase riscuri şi implicaţii naţionale şi mondiale legate de aceste proiecte secrete (vă rog să analizaţi documentele aferente). Considerăm că este imperativ pentru securitatea naţională a SUA ca dvs., ca lideri ai guvernului nostru, să fiţi puşi la curent în mod adecvat asupra acestei probleme, deoarece se fac paşi importanţi în vederea realizării unei dezvăluiri în viitorul apropiat. Martorii militari şi guvernamentali care vor să vină în faţă sunt dispuşi să depună mărturie în cadrul unei audieri deschise organizate în cadrul Congresului.
Sunteţi invitaţi să participaţi la această informare şi să vă întâlniţi cu aceşti martori la Westin Hotel, 2350 M Street NW, Washington, D.C., între orele 19:00-21:30, în ziua de miercuri, 9 aprilie. Această întâlnire va fi închisă publicului şi mass-mediei. Cu această ocazie veţi primi un document de informare complet, ce cuprinde unele dintre cele mai bune dovezi pe care le-am adunat până acum. Dacă nu aveţi posibilitatea de a participa la toată întâlnirea, vă rugăm să veniţi totuşi în limita timpului pe care îl aveţi disponibil. Vă rog să mă anunţaţi de participarea dvs. până la data de 7 aprilie.
Nu ne aşteptăm să credeţi în existenţa OZN-urilor, dar vă cerem să fiţi dispuşi să luaţi în considerare dovezile pe care vi le vom pune la dispoziţie şi să îi ascultaţi pe aceşti martori curajoşi, care dau dovadă de un înalt spirit moral şi etic, vorbind despre evenimente şi proiecte OZN la care au luat parte în mod direct.
În 1966 şi 1968, Congresul a găzduit dezbateri pe această temă. Acum, că au fost identificaţi martori siguri ai acestor fenomene, precum şi o serie de dovezi care atestă existenţa OZN-urilor şi a fiinţelor ET, recomandăm Congresului să susţină din nou audieri pentru a investiga în mod obiectiv acest subiect important.
Vă aşteptăm la această întâlnire din data de 9 aprilie.

Cu respect,
Dr. Steven M. Greer,
Director CSETI
Memoriu către participanţii la şedinţa de informare de la Washington D.C. 25 februarie 1997
Din partea: Dr. Steven M. Greer, director CSETI CONFIDENŢIAL
Referitor la: Şedinţa de informare planificată pentru liderii guvernului SUA

Iniţiativa Proiectul Starlight a CSETI, care are ca scop realizarea unei dezvăluiri complete a adevărului despre subiectul OZN, a ajuns la o etapă critică în ceea ce priveşte implementarea sa strategică.
În ultimii trei ani am avut întâlniri repetate cu oficiali ai administraţiei Clinton, ai armatei, Congresului şi serviciilor secrete, cu privire la dezvăluirea adevărului despre realitatea OZN-urilor. Este clar faptul că rezultatul cel mai bun al acestor discuţii ar fi organizarea unei audieri deschise în cadrul Congresului, unde vor fi prezentate atât dovezile ştiinţifice adunate până acum, cât şi declaraţiile unor martori guvernamentali de prim rang, care au avut acces la evenimente ET. Am aflat din numeroasele întâlniri directe cu oficialităţi guvernamentale şi din Congres că legalitatea controlului exercitat asupra problemei OZN şi a ET este practic nulă. Ca un serviciu adus ţării noastre şi întregii lumi, este deci imperativ necesar ca acest subiect să fie dezvăluit şi plasat din nou pe scena publică naţională şi internaţională, acolo unde îi este, de fapt, locul.
Prin urmare, vă invităm să participaţi la o întâlnire istorică a martorilor guvernamentali, militari şi din cadrul serviciilor secrete, care au avut legături directe cu evenimente şi programe secrete OZN. Ţelurile pe care şi le propune această întâlnire sunt:
de a aduce împreună cât mai mulţi martori direcţi şi de bună credinţă (din guvern, militari şi aparţinând de serviciile secrete), care au participat efectiv la fenomene sau proiecte secrete legate de subiectul OZN. Reunind un număr semnificativ de astfel de martori, va fi creată o dinamică de suport mutual, astfel încât - prin formarea unei asemenea coaliţii - vom putea furniza mărturii publice deschise în ceea ce priveşte realitatea OZN-urilor. În timp ce declaraţia unui singur martor poate fi pusă la îndoială, cele ale câtorva zeci de astfel de martori, nu.
de a informa membrii Congresului, Casa Albă, precum şi alţi lideri guvernamentali relevanţi în legătură cu dovezile ştiinţifice care atestă existenţa OZN-urilor şi ca aceşti lideri să întâlnească martorii. La această şedinţă de informare, membrii Congresului, precum şi celelalte oficialităţi care vor fi prezente, sunt rugate în mod specific să susţină audieri publice deschise, la care să fie prezentate atât dovezile ştiinţifice, cât şi declaraţiile martorilor.
Dorim să subliniem faptul că atât întâlnirea dintre martorii guvernamentali, cât şi şedinţa de informare a membrilor Congresului vor fi închise publicului şi mass-mediei. Numai participanţii care au obţinut în prealabil accesul din partea noastră vor avea permisiunea de a intra la aceste întâlniri.
Este deci esenţial ca aceşti martori să aibă oportunitatea de a se întâlni şi a se cunoaşte între ei, pentru a forma astfel o coaliţie şi pentru a se sprijini unul pe altul, de a ieşi în faţă şi a spune adevărul despre această problemă importantă pentru întreaga umanitate. Mărturiile lor sunt cele care pot stabili odată pentru totdeauna care este realitatea în ceea ce priveşte OZN-urile şi fiinţele extraterestre inteligente care ne vizitează planeta şi care pot reda acest subiect procesului democratic, acolo unde îi este locul. Dacă congresmenii noştri nu îi vor întâlni pe aceşti martori, ei vor continua să se îndoiască de realitatea acestui subiect. Trebuie deci să le dăm ocazia de a alege să facă ceea ce este bine.

Agenda propusă este următoarea:
8	aprilie 1997
•		Sosirile de după-amiază la Washington D.C.
•		Seara. Cina împreună şi prezentările, până la orele 10 seara
9	aprilie 1997
•		Între orele 9:00 şi 17:00, informare confidenţială pentru liderii guvernului SUA, cu prezentarea dovezilor şi prezentarea martorilor
10	 aprilie 1997
•		Dimineaţa şi după-amiaza. Întâlniri private cu liderii guvernamentali şi militari în zona D.C., cu participarea martorilor.

În cazul în care Congresul va alege să nu organizeze audieri deschise la care aceşti martori să depună public mărturie despre ceea ce ştiu în legătură cu subiectul OZN, noi vom înainta în direcţia angrenării unei dezvăluiri prin intermediul ONU sau al unei organizaţii similare. Este clar că nu se întrevede nicio modificare a politicii oficiale, dacă noi nu ieşim în faţă cu o dezvăluire a adevărului, independent de poziţia Congresului.
După cum puteţi constata din numeroasele anexe care sunt prezentate, am făcut toţi paşii prudenţi şi adecvaţi pentru a-l informa pe preşedinte, pe directorul CIA, pe secretarul Apărării, pe consilierul în probleme de securitate naţională, precum şi pe alţi oficiali ai guvernului. În cadrul întâlnirilor personale pe care le-am avut cu oficialii din administraţia prezidenţială, Congres, CIA şi DOD, am expus clar faptul că martorii vor depune public mărturie, dacă vor beneficia de circumstanţele şi locaţia potrivită. Suntem recunoscători că la nivel oficial am avut parte de un sprijin imens şi că nu s-a manifestat vreo opoziţie din partea celor cu care am discutat pe această temă. De fapt, mulţi dintre aceştia sunt mulţumiţi şi se simt uşuraţi de faptul că un grup civil va prelua această problemă delicată, deoarece mulţi dintre ei ştiau că OZN-urile sunt reale şi că există aceste programe secrete şi ascunse care nu dau socoteală niciunei autorităţi, dar nu au avut acces la acele operaţiuni secrete care se ocupă de acest fenomen. Noi considerăm că această situaţie periculoasă şi neconstituţională trebuie să fie corijată şi suntem încrezători că strategia de deconspirare pe care am început să o implementăm are potenţialul de a face aceasta.
Lucrând împreună, suntem siguri că putem realiza o dezvăluire definitivă şi eficientă în lunile care urmează. Naţiunea noastră şi întreaga lume are nevoie ca această acţiune să fie realizată. Vă mulţumesc pentru participarea dvs. curajoasă şi totodată istorică în cadrul acestui proiect. Suntem în aşteptarea răspunsului dvs.
Memoriul confirmărilor de participare la şedinţa de informare de la Washington D.C.            30 martie 1997
În atenţia: membrilor Congresului şi a oficialilor care vor participa la şedinţa de informare din data de 9 aprilie 
Din partea: dr. Steven M. Greer, director CSETI 
Referitor la: Confirmarea participării dvs.

Acest memoriu are ca scop confirmarea participării dvs. la şedinţa de informare organizată de CSETI, care va avea loc în data de 9 aprilie în Washington D.C.
Fiecare reprezentant din partea Congresului va primi un pachet complex de informare, care va include în sumar fotografii şi înregistrări video, peste 20 de pagini de documente guvernamentale referitoare la subiectul OZN, dovezi ştiinţifice ale cazurilor OZN, precum şi transcrieri şi înregistrări de la biroul de control al traficului aerian.
Suntem onoraţi că veţi participa la această întâlnire. Recepţia care va avea loc între orele 19:00-19:30 seara vă va oferi oportunitatea de a-i întâlni pe martorii guvernamentali şi militari direcţi ai evenimentelor şi programelor OZN, precum şi pe astronautul Edgar Mitchell şi stafful CSETI. Şedinţa de informare va începe la orele 7:30.
În cazul în care dvs. (sau persoane din stafful dvs.) veţi dori să aveţi mai apoi o întâlnire privată pe această temă, vă rog să nu ezitaţi să mă contactaţi. Conducerea CSETI, precum şi mulţi dintre martorii guvernamentali direcţi ai fenomenului OZN se vor afla încă în zona D.C. pe 10 şi 11 aprilie, pentru a răspunde la posibilele dvs. cerinţe pe această temă.
Vă rog să nu ezitaţi să mă contactaţi direct dacă aveţi întrebări sau comentarii în acest sens.

Vă aşteptăm în data de 9 aprilie 1997 la şedinţa stabilită.
Scrisoare adresată senatorului Bryan         27 noiembrie 1996
Domnule senator Bryan,
Vă mulţumesc pentru oportunitatea oferită de a mă întâlni cu dvs. şi cu echipa dvs. săptămâna trecută, în Las Vegas. După cum aţi solicitat, ataşez un număr de documente şi materiale informative care au fost trimise la Casa Albă altor membri ai Congresului, precum şi la ONU.
Apreciez foarte mult grija dvs. patriotică în legătură cu operaţiunile secrete care se ocupă de subiectul OZN. Dificultăţile pe care le-aţi întâmpinat cu NRO sunt, de fapt, numai vârful aisbergului unei activităţi concertate şi extinse de operaţiuni secrete, care nu sunt deloc supravegheate de latura executivă şi legislativă a guvernului nostru.
În timp ce este adevărat că majoritatea informaţiei din domeniul public reprezintă un nonsens, fiind pur şi simplu „apă de ploaie”, este de asemenea adevărat şi faptul că există un nucleu de date - în special declaraţiile martorilor guvernamentali - care afirmă fără echivoc realitatea acestei probleme. Într-adevăr, subiectul OZN şi al vieţii ET reprezintă cea mai ascunsă operaţiune secretă din istoria guvernului SUA, care depăşeşte cu mult păstrarea secretului bombei cu hidrogen şi a altor programe importante care implică securitatea naţională. Am inclus o listă descriptivă a martorilor care au făcut parte din guvern, din serviciile secrete, din armată şi care au asistat în mod direct la astfel de operaţiuni şi programe secrete care se ocupă de problema OZN/ET şi care pot depune mărturie despre importanţa fără precedent a acestei probleme. Dat fiind faptul că atât Casa Albă, cât şi Congresul au fost induse în eroare cu privire la importanţa şi scopul acestor proiecte secrete, considerăm că singura modalitate de a modifica această situaţie este ca în cadrul Congresului să fie organizate audieri deschise, la care martorii guvernamentali de bună credinţă să poată depune mărturie despre ceea ce au avut ocazia să cunoască în mod direct cu privire la aceste operaţiuni.
Solicităm ca atât dvs., cât şi alţi membri ai Comisiei serviciilor secrete din cadrul Senatului să începeţi acest proces, întâlnindu-vă cu un mic grup al acestor martori pentru a revizui şi celelalte dovezi care au fost identificate şi validate. Vom fi bucuroşi să organizăm o astfel de şedinţă de informare, oricând veţi dori dvs.
Mulţi lideri, atât din SUA, cât şi de peste hotare, consideră că a venit timpul ca această problemă să fie pusă din nou sub control şi supraveghere adecvată, iar publicul să fie informat despre realitatea acestui subiect. De la Barry Goldwater, la Laurance Rockefeller, de la fostul ministru al Apărării, amiralul Lord Hill-Norton, şi până la foşti secretari ai Apărării din SUA - cu toţii considerăm că acest subiect trebuie să fie dezvăluit şi redat spre informare şi supraveghere publicului.
Considerăm că realizarea acestei dezvăluiri este o problemă de securitate naţională şi mondială. Aşteptăm cu nerăbdare să lucrăm împreună cu dvs., cu echipa dvs., precum şi cu alţi membri ai Congresului pentru realizarea acestui scop, care este atât de important pentru integritatea democraţiei noastre constituţionale.
Vă rog să mă anunţaţi cum anume să procedăm în viitor, pentru a vă putea furniza informaţiile adecvate.

Cu respect,
Dr. Steven M. Greer,
Director CSETI
Scrisoare adresată Congresmanului Newt Gingrich - 2 ianuarie 1998
Congresman Newt Gingrich 
Purtător de cuvânt al Casei Albe 
2428 Rayburn HOB 
Washington, D.C. 20515

Domnule congresman Gingrich,

În ultimii 7 ani, CSETI a adunat dovezi ştiinţifice în legătură cu problema inteligenţelor extraterestre şi a aşa-numitelor OZN-uri.
Am identificat un volum substanţial de dovezi indubitabile, precum şi declaraţiile a peste 100 de martori militari, guvernamentali, aparţinând serviciilor secrete şi civili, care au avut acces strict secret la „proiectele negre” şi la Compartimentul de informaţii strict secrete. Aceşti oameni au asistat personal sau au fost implicaţi în operaţiuni secrete (sub acoperire) care au legătură cu acest subiect sau cu evenimente de natură extraterestră (prezentate în anexe).
Implicaţiile acestei probleme transcend interesele oricărei ramuri sau agenţii a guvernului SUA şi au impact asupra numeroaselor arii de activitate intercorelate, care toate afectează securitatea naţională, funcţiile guvernamentale şi planurile guvernului.
În general, guvernul Americii şi reprezentanţii săi legali sunt excluşi de la informările şi dezvoltările care vizează această zonă importantă - o situaţie pe care noi o considerăm neconstituţională, care evită în mod periculos să fie sub controlul Congresului şi care trebuie corectată cât mai repede cu putinţă.
În întâlnirile pe care le-am avut cu directorul CIA, cu membri ai Senatului şi reprezentanţi ai Casei Albe, cu ramura executivă a administraţiei şi cu reprezentanţii Pentagonului, am aflat că, în timp ce există interes pentru acest subiect şi un sprijin general pentru realizarea acestei dezvăluiri privind existenţa formelor de viaţă extraterestre, totuşi putem vorbi şi despre o absenţă aproape totală a informaţiei de resort la aceşti lideri.
Implicaţiile acestui secret excesiv care învăluie subiectul în cauză ar trebui să preocupe fiecare membru al Congresului, care are sarcina de a proteja integritatea Constituţiei SUA şi litera de lege. Subiectul în sine are implicaţii vaste pentru pacea mondială, pentru ştiinţă şi noile tehnologii, pentru mediu, economie şi geo-politică.
Prin această scrisoare, CSETI solicită în mod formal comisiei dvs. să organizeze audieri deschise având ca temă de dezbatere subiectul inteligenţelor extraterestre, începând cu următorul termen al Congresului. Suntem pregătiţi să vă furnizăm un volum mare de materiale informative în plus faţă de cele incluse aici, precum şi numele martorilor militari şi guvernamentali care doresc să declare sub jurământ ceea ce ştiu în legătură cu acest subiect, în cadrul Congresului. Aceşti eroi ai ţării noastre sunt nerăbdători să informeze Congresul şi poporul american în legătură cu ceea ce ei ştiu în mod direct despre acest subiect. Vă rugăm respectuos să daţi curs acestei cereri şi să răspundeţi la următoarele întrebări:
-Comisia dvs. este dispusă să beneficieze de o informare preliminară asupra acestui subiect?
-Dacă nu, de ce?
-Comisia dvs. este dispusă să permită realizarea de audieri deschise publicului, despre acest subiect?
-Dacă nu, de ce?
CSETI şi reţeaua sa internaţională de martori militari, oameni de ştiinţă şi cercetători sunt gata să vă ofere o informare completă asupra acestui subiect, oricând veţi dori dvs. Noi considerăm că poporul american şi popoarele întregii lumi merită să cunoască adevărul despre această problemă.
Solicităm ca reprezentanţii aleşi de noi să-şi exercite drepturile constituţionale pe care le au, pentru ca cetăţenii americani să aibă parte de o dezvăluire completă şi rezonabilă în legătură cu acest subiect, la următorul termen al Congresului.

Cu sinceritate,
Dr. Steven M. Greer, 
Director CSETI
Informare către Directorul FBI cu privire la farfuriile zburătoare
Acest document nu a fost reprodus în original fiind ilizibil. S-a efectuat traducerea şi reproducerea acestuia ca atare.

DATA: 22 martie

În atenţia: directorului FBI
Din partea: Guy Hottel, SAC, Washington
Subiect: Informaţii cu privire la farfuriile zburătoare

Discuri sau farfurii zburătoare

Următoarele informaţii i-au fost furnizate lui X.

Un investigator al Forţelor Aeriene a declarat că trei farfurii zburătoare au fost recuperate în New Mexico după ce s-au prăbuşit. Ele au fost descrise ca având o formă circulară, cu partea din mijloc bombată şi un diametru de 15 metri. Fiecare dintre ele erau ocupate de 3 fiinţe de formă umană, dar înalte de numai 1 metru, îmbrăcate în costume metalice care aveau o textură foarte fină. Fiecare entitate era înfăşurată în aceste costume într-un mod similar costumelor folosite de piloţii noştri de încercare.
Potrivit informaţiilor de care dispune X, farfuriile zburătoare au fost găsite în New Mexico datorită faptului că guvernul avea un radar de o putere foarte mare în acea zonă şi se pare că radarul a interferat cu mecanismul de control al farfuriilor zburătoare.

Nu s-au efectuat evaluări ulterioare cu privire la cele menţionate mai sus.
Câţiva dintre vizitatorii web-site-ului CSETI
Şi se mai spune că guvernul nu este interesat de OZN-uri!

2	aprilie 1997
Vizitatori din cadrul armatei SUA
Compania 385,, Armata Americană din Kuweit
Academia Forţelor Aeriene, Colorado Springs, CO
Institutul de Tehnologie al Forţelor Aeriene, Wright-Patterson AFB, Comandamentul Naval Ohio
Reserve Force, New Orleans, LA.
CNRF.NOLA.NAVY.MIL
Defence Contract Management Command, Cleveland, Ohio
HQ Air Force Command Section, the Pentagon, Washington DC
HQ Air Force Personnel Center, Randolph AFB, San Antonio, TX
Joint Spectrum Center, Department of Defense, Annapolis, MD.
Misiune: aceea de a asigura utilizarea eficientă de către DoD a spectrului electromagnetic în sprijinul securităţii naţionale şi a obiectivelor militare.
Naval Air Systems Command HQ, Washington DC.
Naval Air Warfare Center, Aircraft Division, Indianapolis. 
Product Acquisition and Engineering.
Departamentul Aviaţiei Maritime, North Island, San Diego.
Naval Sea Systems Command, Arlington, VA.Na. 
Naval Ship Systems Engineering Station (NAVSSES) and David Taylor Research Lab,
Philadelphia.
Picatinny Arsenal, NJ. The Heart of the US Army’s Armament and Munitions Research and Development Capability 
Scott Air Force Base, Illinois, Home of the Air Force Communications Agency, Air
Mobility Command, US Transport Command and USAF Military Affiliate Radio System
Space and Missile Systems Center, Los Angeles Space and Naval Warfare Systems Command SPAWAR/NCCOSC.
Misiune: aceea de a dezvolta şi de a achiziţiona sisteme de supraveghere sub apă, previziuni oceanografice şi ale climei la nivel global, sisteme avansate de navigaţie.
Supervisor of Shipbuilding, Conversion and Repair, US Navy, San Diego, CA.
US Army
US Army Communications-Electronics Command (CECOM),
Research Development and Engineering Center (CERDEC), Ft. Monmouth, NJ.,
Night Vision and Electronic Sensors Directorate (NVESD)
US Army Corps of Engineers Construction Research Lab, Champaign, Illinois
US Army Corps of Engineers, Sacramento, CA

Vizitatori din cadrul guvernului SUA
Laboratoarele Naţionale Argonne (ANL), din Argonne, Illinois. Aparţin de Universitatea din Chicago şi, de asemenea, de Sistemul Naţional de Laboratoare ale Departamentului de Energie din SUA

Laboratoarele Naţionale Argonne din Idaho Falls, Idaho. Gazda facilităţilor majore de reactoare nucleare ale ANL.
Bonneville Power Administration The Defence Mapping Agency, St. Louis, MO. Geospatial Information and Imagery Information.
Department of Energy
Department of Energy, Boeing Computer Services, Richland, WA
Department of Energy, Nevada Test Site Ministerul de Finanţe al SUA Laboratoarele Naţionale Emest Orlando Lawrence, din Berkeley, California. Funcţionează în cadrul Universităţii din California pentru Departamentul de Energie al SUA. Cercetări în domeniul materialelor avansate, bioştiinţe, eficienţa energiei, detectori şi acceleratori.
Executive Office, Biroul Preşedintelui, White House Institute for Telecommunications Sciences, Research and Engineering
Ramură a National Telecommunications and Information 
Administration.
Lawrence Livermore National Laboratory, Livermore, Ca. Cu concursul Universităţii din California pentru US Department of Energy.
Focalizarea se face asupra securităţii globale, a ecologiei globale şi a bioştiinţei.
The Library of Congress

Los Alamos National Laboratory, Los Alamos, NM. Cu concursul Universităţii din California pentru US Department of Energy. Materiale nucleare şi avansate; ştiinţa armelor şi tehnologiei nucleare, ştiinţa nucleară, a razelor şi a plasmelor; experimente şi măsurători complexe; bioştiinţă şi biotehnologie; ştiinţe ale pământului şi mediului.
Los Alamos National Laboratory, Advanced Computing Laboratory
NASA Ames Research Center, Moffett Field, CA. în inima regiunii „Silicon Valley”
NASA Goddard Space Flight Center, Maryland, Northeast of Washington DC.
NASA Headquarters, Washington DC
NASA Jet Propulsion Laboratory, Pasadena, CA. Administrat de the California Institute of Technology.
NASA John C.Stennis Space Center, Hancock County, MS. NASA’S
Center of Excellence for Large Propulsion Systems Testing.
Centrul Spaţial Kennedy al NASA, din Cape Canaveral, Florida
NASA Langley Research Center, Hampton, VA.
Centrul de Cercetare Lewis al NASA, din Cleveland, Ohio
Centrul Spaţial Johnson al NASA, din Houston, Texas
NASA Tracking and Data Relay Satellite System, White Sands Complex, New Mexico.
National Institute of Environmental Health Sciences, Research Triangle Park, NC.
National Renewable Energy Laboratory Oak Ridge National Laboratory - Defense Programs Organization and National Security Program Offices PM.ORNL.GOV
Oak Ridge National Laboratory Oak Ridge National Laboratory Centers for Manufacturing Technology
Oak Ridge National Laboratory Chemical and Analytical Sciences Division
Office of Civilian Radioactive Waste Management, Yucca Mountain Project, Nevada US Patent and Trademark Office San Diego Data Processing Corp., US Govt. Tennessee Valley Authority
The Salt River Project, Arizona. Proiect major cu multiple obiective care, printre altele, serveşte consumatorii electrici şi acţionarii companiilor de apă din zona Phoenix.
The Securities & Exchange Commission (SEC)
The US Senate
The Social Security Administration 
US Department of Justice
US Environmental Protection Agency, Headquarters Administration.
HQADMIN.EPA.GOV
US Environmental Protection Agency, Office of Research and Development, Atmospheric Environmental Research Lab, Air Engineering.
US Environmental Protection Agency, Corvallis, Oregon.
US Environmental Protection Agency, Region 5.
US Geological Survey
US Geological Survey, Computer Resources.
US House of Representatives

Vizitatori din cadrul companiilor aerospaţiale
The Aerospace Corporation - mâna dreaptă a ingineriei SUA
National Security Space and Launch Systems Programs.
Allied Signal. O companie de energie şi manufacturare avansată, prezentă în clasamentul Fortune 100 şi totodată una dintre cele 30 de companii ale Americii care sunt cotate pozitiv de indicele Dow Jones de la Bursa de Valori, New York.
Boeing
Boeing Autonetics & Missile Systems Development Division
Honeywell Commercial Aviation Systems
Hughes Aircraft Company
Hughes Defense Communications, Sensors and Communications segment of Hughes Aircraft Co.
Lockheed Martin Missiles and Space.
McDonnell Douglas
Northrop-Grumman
Rocketdyne Division of Boeing North American Inc. Propulsion, Power Systems, Directed Energy and Imaging.
Rockwell Collins Avionics & Communications Division
TRW Space Park, Redondo Beach, CA.SP.TRW.COM.
Universal Analytics Inc., Structural Analysis for Aerospace and Nuclear industry.

Contractori ai Ministerului Apărării
AT&T Labs Research
Bellcore (Bell Communications Research)
Bechtel
Booz Allen Hamilton, una dintre cele mai mari firme de consultanţă în management şi tehnologie.
Cambridge Research Lab, Digital Equipment’s Corporate Research and Advanced Development
Computer Sciences Corporation, ALMRS Project, Golden CO.
Cornell University, High Energy Partide Research Laboratory
Cray Research Inc.
Genentech, Inc.
General Electric
The Genetics Institute Inc.
Hewlett Packard
Hewlett Packard Engineering, Cupertino, CA. 
Hewlett Packard Laboratories 
Honeywell Inc.
Honeywell Solid States Electronics Center 
IBM
IBM Microelectronics 
IBM Networking 
IBM RS 6000 Resource 
Inktomi (Supercomputing)
Intel
Kodak
Lucent Technologies, Bell Labs Innovations 
Motorola
National Semiconductor, Fairchild Division 
Laboratoarele de Fizică Nucleară de la Universitatea din Illinois, Urbana
Stanford Linear Accelerator Center, funded by US Dept. of Energy
Sun Microsystems 
Texas Instruments 
Xerox Palo Alto Research

Vizitatori din cadrul companiilor High Tech
ADE Corporation. Westwood, MA. Lider mondial în design, manufactură, marketing, metrologie şi inspecţia sistemelor pentru semiconductori în industria apei.
AG Communications Systems, Phoenix, AZ. Lider în dezvoltarea reţelelor inteligente.
Alza Corporation, Palo Alto, CA. Lider în dezvoltarea şi comercializarea produselor farmaceutice inovatoare, folosind tehnologii avansate de livrare a noilor descoperiri.
AMD International. Furnizor global de circuite integrate. Venitul în 1996: 1,6 miliarde dolari.
Analogy, Inc., Beaverton, OR. Lider mondial în simulare de semnale mixte şi tehnologie mixtă.
Baxter International. Lider mondial în tehnologii legate de sistemul circulator.
Bull. International IT Group - Vânzări anuale 4-7 miliarde de dolari.
Cisco Corp (estimată la 4 miliarde de dolari)
LSI Logic, Computer Chip Makers 
Micron Technology Inc.
Rockwell Semiconductor Systems 
Silicon Graphics
Teradyne Inc., Boston, MA. Furnizorul cel mai mare al ATE pentru industriile electronice şi de telecomunicaţii.
Unisys
Wang

Alţi vizitatori din SUA
Aramco Services, Houston (Service Company for ARAMCO, Arabia Saudită)
ARAMCO.COM.
ARCO
BASFCorp
British Petroleum (BP)
Chevron
Citibank
Consolidated Natural Gas Company, Pittsburgh 
Disney
Dow Chemical
Televiziunea publică din Houston 
Minneapolis - St. Paul Star Tribune 
Monsanto
The New York Times
PCS Health Systems, 11 miliarde de dolari din activitatea farmaceutică.
Project Vote Smart, care urmăreşte performanţele a peste 13.000 de lideri politici
Rohm and Haas Co. Unul dintre liderii mondiali în manufacturarea chimicalelor. Vânzări de 4 miliarde de dolari.
Schlumherger. Lider mondial valorând 8,9 miliarde de dolari. Domenii de activitate: tranzacţii şi evaluare de câmpuri petrolifere.
SETI
The Seattle Times
Texaco
Viacom
Wells Fargo Bank

Vizitatori de pe alte continente (Selecţie)
The Astronomical Observatory, Brera, Italy 
The Australian Broadcasting Corporation 
Guvernul din Australia, Departamentul serviciilor administrative
Ministerul Australian al Apărării. Una dintre cele mai mari companii de diversificare a resurselor naturale, cu birourile centrale în Australia.
Canadian Broadcasting Corporation 
Centrul pentru ştiinţele atmosferice, Universitatea Cambridge, Marea Britanie
Laboratorul central de ştiinţe; guvernul Marii Britanii. Cercetarea cercurilor din lanurile de grâu
CERN, European Laboratory for Partide Physics, Geneva, Elveţia
Communications Research Laboratory, Ministry of Posts and Telecommunications, Japan
County Government of Hampshire, UK.
Credit Suisse Financial Products, UK.
CSIRO, Australia’s Largest Government Research Agency.
The Czechoslovakian Army ISWG iswg.army.cz. 
Department of Primary Industries, Queensland, Government of Australia
Facultatea de inginerie, Universidad de Los Andes, Venezuela
Guvernul din Malaysia 
Guvernul din New Zealand
Guvernul din Northern Ireland 
Guvernul din South Africa 
Hong Kong Internet Star
Institutul pentru ştiinţe nucleare, Universitatea din Mexic
Institutul de fizică, Montevideo, Uruguay 
King Abdulaziz City for Science & Technology, Riyadh, Saudi Arabia
Mitsubishi Space Software, Japan 
Comisia naţională de electricitate, Mexic 
Ontario Hydro, Canada
Misiune: aceea de a face din compania Ontario Hydro un lider în eficienţa energiei şi a dezvoltării de lungă durată.
Departamentul de fizică, Universitatea din Creta 
South African Broadcasting Corporation 
Tellabs Ltd., Shannon, Ireland 
Colegiul Trinity, Departamentul de matematică, Dublin, Irlanda
Compania petrolieră de stat venezueleană, PDVSA.

Note: Majoritatea universităţilor din toată lumea care ne-au vizitat site-ul nu au fost trecute aici, deoarece ele sunt foarte multe.

A.J. Craddock
Administrator Web al CSETI
CSETI - Centrul pentru Studiul Inteligenţei Extraterestre
CSETI este o organizaţie de cercetare şi educaţie non-profit cu membri în toată lumea.
Scopul său este:
de a stabili o iniţiativă diplomatică în timp real de contactare a civilizaţiilor extraterestre, care să conducă la o relaţie stabilă, paşnică şi mutual benefică;
de a educa toate sectoarele societăţii umane în ceea ce priveşte acest subiect, într-o manieră credibilă şi neprimejdioasă;
Proiectul CSETI are în prezent grupuri de lucru pe tot globul, care realizează cercetări în domeniu. Proiectul este ghidat de un Consiliu de administraţie şi de directorul internaţional dr. Steven M. Greer. O echipă profesionistă diplomatică şi de cercetare, cunoscută sub denumirea de RMIT (Rapid Mobilization Investigative Team - Echipa de investigare cu mobilizare rapidă) răspunde prompt, deplasându-se în zonele în care este indicată o aparentă activitate extraterestră semnificativă. Această echipă a stabilit cu succes contactul cu nave extraterestre în SUA, Anglia, Mexic şi Belgia. Acest contact implică semnalizarea coordonată şi vectorizarea navelor ET identificate pozitiv şi răspunsul de recunoaştere, manifestat prin intermediul unor semnalizări similare, precum şi evenimente de aterizare iminentă a acestor nave.
Proiectul realizează, de asemenea, şi efortul de a educa toţi membrii societăţii în legătură cu problema extraterestră prin discuţii şi interviuri acordate de către dr. Greer în media scrisă, la radio şi televiziune, prin furnizarea de documente informative membrilor guvernului şi armatei în SUA şi în străinătate, precum şi prin întâlniri private cu oficialităţi militare şi guvernamentale din întreaga lume pentru informări şi discuţii.
Sunteţi invitaţi să vă alăturaţi acestui efort, devenind membru al acestei organizaţii şi participând astfel la traininguri şi workshop-uri şi/sau prin acordarea unui sprijin financiar sub formă de donaţie către această organizaţie, pentru promovarea şi continuarea muncii pe care aceasta şi-a asumat-o.
Puteţi contacta CSETI şi prin intermediul web-site-ului organizaţiei, pe care îl găsiţi la adresa: 

Adresa poştală:
CSETI 
P.O. Box 265 
Crozet, VA 22932-026
Informaţii referitoare la trainingurile organizate de CSETI
Ambasadori pentru Univers

Doctorul Greer susţine sesiuni de pregătire de una sau două zile sau de o săptămână pentru cei care sunt interesaţi să contacteze fiinţele extraterestre. În timpul acestor pregătiri, participanţii primesc informaţii teoretice şi practice de a realiza cercetări în timp real pe teren.
Depinzând de durata pregătirii, aceasta va include:
filosofia şi istoria contactelor ET;
informaţii la zi în legătură cu Proiectul Starlight iniţiat de CSETI;
studiu asupra conştiinţei (deoarece aceasta are legătură cu comunicarea şi deplasarea fiinţelor ET);
pregătire în remote-viewing (vederea la distanţă) şi remote-vectoring (vectorizarea la distanţă);
pregătire în secvenţierea de gânduri coerente;
discuţii şi practica formelor de comunicare non-locală;
exerciţiu de teren pe timp de noapte.

Sesiunile de pregătire cu durata de o săptămână au loc în zone cunoscute pentru apariţii de nave şi fiinţe ET şi ele îşi propun să le ofere oamenilor posibilitatea de a învăţa cum să-şi creeze propriile grupuri de cercetare. Rapoartele incluse în secţiunea II vă vor ajuta să vă faceţi o idee despre unele dintre evenimentele care apar în timpul pregătirilor şi al experienţelor de teren ale echipei de investigare cu mobilizare rapidă a CSETI. Deşi realizarea cu succes a unor contacte cu navele sau cu fiinţele ET nu poate fi garantată în timpul acestei săptămâni de pregătire, de cele mai multe ori astfel de contacte au loc în forme fizice sau subtile. 

Dacă doriţi informaţii despre sesiunile următoare de pregătire, vă rugăm să ne contactaţi la:

CSETI
P.O. Box 265
Crozet, VA 22932
sau la adresa site-ului nostru: 
Dr. Steven M. Greer
Dr. Greer este recunoscut la nivel internaţional ca fiind autoritatea numărul unu în ceea ce priveşte subiectul Inteligenţelor Extraterestre şi este fondatorul şi directorul Centrului Pentru Studiul Inteligenţelor Extraterestre (CSETI). Membru pe viaţă al Alpha Omega Alpha, cea mai prestigioasă societate medicală de onoare din ţară, Dr. Greer este totodată medic chirurg şi fost director al secţiei de urgenţă a spitalului Caldwell Memorial.
Ca director al CSETI, dr. Greer a condus echipele de cercetare din toată lumea în investigarea existenţei ET şi în mai multe ocazii chiar a stabilit cu succes contacte şi comunicări preliminare cu nave extraterestre care au venit în apropierea echipei de cercetare. El s-a întâlnit cu numeroşi membri ai guvernului, cu oficiali ai armatei şi ai serviciilor secrete din SUA şi din lume, inclusiv cu oficialităţi de la CIA, din Comitetul de Stat Major, de la Casa Albă, de la ONU şi cu alţi diplomaţi, cu oficialităţi militare din Marea Britanie şi din Europa, cu membri ai guvernului japonez şi cu mulţi alţii, pentru a-i pune la curent cu informaţiile reale despre subiectul OZN/ET.
Dr. Greer a fost văzut şi auzit de milioane de oameni de pe tot cuprinsul globului la programe de televiziune, cum sunt: Larry King Show, CBS, NTV în Japonia, Apariţii şi întâlniri, în SUA, la show-ul de radio Armstrong Williams, precum şi la alte zeci de programe de radio şi televiziune.
Dr. Greer s-a adresat miilor de oameni care au participat la conferinţele şi prelegerile sale din toată lumea (inclusiv la convenţia internaţională a MENSA, la grupul High IQ, la Consiliul Director al Institutului de Ştiinţe Noetice şi la Clubul Sierra).
El aduce o combinaţie unică de cunoştinţe ştiinţifice, credibilitate, viziune, umor şi inspiraţie în conferinţele sale. Dr. Greer se bazează pe experienţele sale directe în ceea ce priveşte cunoştinţele pe care le are despre activitatea extratereştrilor pe tot cuprinsul globului. El are surse directe de informare în ceea ce priveşte operaţiunile sub acoperire care se ocupă de acest subiect.
Susţinătorii muncii sale sunt diverşi. Dintre ei face parte şi unul dintre astronauţii misiunilor Apollo, Edgar Mitchell, care a păşit pe Lună în cadrul misiunii spaţiale Apollo 14; filantropul Laurance Rockefeller; fostul ministru al Apărării al Marii Britanii, amiralul Lord Hill-Norton, precum şi legenda muzicii folk, Burl Ives.
Orizontul cunoaşterii şi experienţei de care se bucură dr. Greer îi permit acestuia să se adreseze unei audienţe foarte diverse. El are capacitatea de a corela subiectul ET cu problemele politice şi de securitate naţională, la fel de bine cum îl poate corela şi cu aspecte legate de conştiinţă, explorarea spaţiului cosmic, de mediu, religie şi spiritualitate, cu pacea mondială sau cu problemele de dezarmare; cu transformarea globală, cu noile ştiinţe, cu studiile privind viitorul nostru şi cu multe alte domenii.
Dr. Greer este căsătorit. El şi soţia sa, Emily, au patru fiice şi locuiesc în Charlottesville, SUA.
VOR APĂREA:
Universul conştient, de Dean Radin
Răspunsuri uluitoare la întrebări universale. Pot rugăciunile să vindece?
Există ceva mai rapid decât viteza luminii? Putem simţi când cineva se uită fix la noi? Universul conştient, bestseller internaţional, este o lucrare riguros documentată, scrisă de un parapsiholog eminent care atacă aceste întrebări şi multe altele, prezentând dovezi empirice în favoarea existenţei fenomenelor psihice.

Misterul Spandau, de Peter Moon
Folosind stilul specific romanului istoric, Peter Moon ne oferă informaţii de ultimă oră din saga Montauk, completând cu date de necontestat despre experimentele de călătorii în timp. Ne oferă, de asemenea, o imagine de ansamblu asupra vieţii a trei mari personalităţi care au locuit în Egipt în aceeaşi perioadă de timp: Drew Ali, Aleister Crowley şi Rudolph Hess.
În afară de tehnologie, o mare parte din intrigă este centrată în jurul dosarelor bancare naziste care au fost confiscate de către francmasoni.

Jurnal de călătorie, de Angelina Jolie
Cartea ce urmează a fi publicată la Editura Daksha reprezintă memorii din călătoriile actriţei Angelina Jolie în ţări precum Sierra Leone, Tanzania, Pakistan, Cambodgia şi Ecuador.
DAKSHA


Copiii matricei, de David Icke, 649 pagini, 49 lei
Ne-am născut într-o lume controlată de forţe nevăzute care au invadat şi care manipulează omenirea de mii de ani. Nu, acesta nu este un scenariu de la Hollywood, este chiar ceea ce trăim în prezent.
Dacă privim în jur, am putea crede că ceea ce vedem este „real”. Dar, de fapt, trăim în iluzie, o iluzie proiectată să ne menţină într-o închisoare mentală, emoţională şi spirituală.

Secretul suprem vol. 1/vol. 2, de David Icke, 448 pag./414 pag. 38 lei/35 lei
O carte şocantă şi explozivă semnată David Icke. Toţi oamenii de pe această planetă sunt afectaţi de incredibilele informaţii expuse de David Icke în această carte, prin care demonstrează în detaliu, folosind surse bine documentate, că aceleaşi linii genealogice controlează de mii de ani planeta Pământ, precum şi modul în care omenirea este atent manipulată.

Viitor cu cap de mort, de Radu Cinamar, 256 pag., 23 lei 
În vara anului 2003, într-o zonă neumblată din Munţii Bucegi, echipa Departamentului Zero (o secţiune ultrasecretă a Serviciului Român de Informaţii) a făcut o descoperire epocală care ar putea schimba complet destinul omenirii.
Presiunile diplomatice colosale efectuate de Statele Unite ale Americii asupra guvernului României pentru a nu divulga această descoperire lumii întregi au condus la o înţelegere temporară între cele două state şi la o inedită colaborare de ordin ştiinţific şi militar în cadrul echipei speciale care a plecat în „marea expediţie”. Implicaţiile sunt însă mult mai complexe, datorită imixtiunii ordinului ocult al Iluminaţilor, care a urmărit să preia controlul atât asupra locaţiei descoperirii, cât şi asupra expediţiei româno-americane.

12 zile, de Radu Cinamar, 256 pag., 22 lei
„Este uimitor cum lanţul de evenimente care a început cu marea descoperire din Munţii Bucegi şi a continuat cu expediţia de amploare prin tunelurile subpământene a modificat aproape integral atât gândirea, cât şi destinul unor oameni. Printre aceştia mă număr şi eu, care am fost nevoit să mă adaptez cu rapiditate la o transformare de proporţii în existenţa mea. (...) Evenimentele cu care m-am confruntat au depăşit cu mult chiar şi „iluzia” pe care o trăim în timpul unui vis. Mărturisesc faptul că pe tot parcursul acestor evenimente, care au avut loc într-o perioadă de aproximativ două săptămâni, starea de totală uluire aproape că nu m-a părăsit nici o clipă.

Misterul din Egipt, de Radu Cinamar, 276 pag., 27 lei
Cel de-al treilea volum al seriei iniţiate de Radu Cinamar reprezintă mult aşteptata continuare la best-seller-ul Viitor cu cap de mort. Misterul, stilul alert şi mai ales bogăţia subiectelor tratate în carte îl impun pe acest autor foarte ocultat în rândul celor mai reprezentativi scriitori ai genului. Relatarea lui biografică aduce în atenţia noastră multe semne de întrebare cu privire atât la trecutul, cât şi la viitorul omenirii. În text descoperim uluitoare dezvăluiri despre un grup secret de fiinţe care conduc din umbră şi manipulează viaţa oamenilor, dar de asemenea aflăm şi despre metodele cele mai potrivite pentru a contracara acest grup, perceput ca un veritabil guvern mondial secret. Descrierile remarcabile ale unor realităţi din trecutul îndepărtat al istoriei şi mai ales claritatea cu care sunt expuse anumite aspecte iniţiatice fac din această carte o bijuterie a cunoaşterii ezoterice.

Pergamentul Secret, de Radu Cinamar, 272 pag., 29 lei
Al patrulea volum din serie este o revelaţie bulversantă, care ne arată că Radu Cinamar are încă mulţi aşi ascunşi în mâneca obscură a serviciilor secrete. După o absenţă editorială îndelungată, scriitorul ne prezintă o succesiune uimitoare de elemente biografice, care include modificări spectaculoase la nivelul Departamentului Zero, colaborarea cu Pentagonul într-o misiune foarte importantă în Antarctica, „cheia” Pergamentului Secret şi mai ales esenţa dezvăluirilor pe care Cezar Brad le face cu privire la una dintre cele mai controversate descoperiri din munţii Carpaţi, în anii 90. O mina de informaţii care nu trebuie ignorată...

Magicianul Alb, de Daniel Roxin, 256 pag., 26 lei
Romanul Magicianul Alb reprezintă, în esenţa lui, o veritabilă aventură a cunoaşterii, trăită în contextul unor revelaţii spirituale tulburătoare.
Într-o manieră surprinzătoare, dinamică şi cu multe subtilităţi, autorul ne conduce de la experienţe ce au loc dincolo de pragul lumii fizice, la dezvăluiri bulversante despre Noua Ordine Mondială.

Adevărul ascuns. Informaţii interzise, de dr. Steven M. Greer,488 pag., 37 lei
Dr. Greer vă va conduce pe coridoarele puterii secrete - ce se află dincolo de guvernele marionetă - la o grupare întunecată de oameni înnebuniţi de putere care ne conduc din umbră. Frâiele întregii planete se află încă în mâinile lor.
Citind Adevărul ascuns. Informaţii interzise, veţi afla modalităţile secrete în care civilizaţiile extraterestre comunică şi călătoresc în vastul spaţiu intergalactic şi veţi fi purtaţi în locul unde mintea, spaţiul, timpul şi materia se unesc.

Minţi interconectate, de dr. Dean Radin, 400 pag., 34 lei 
Putem simţi ce se petrece cu persoanele iubite aflate la mii de kilometri distanţă? Cum se face că uneori ştim cine sună, înainte de a răspunde la telefon? Oare intuiţiile pe care le avem conţin informaţii despre evenimentele viitoare? Putem avea percepţii fără să ne folosim de simţurile obişnuite? ă. Oare starea de interconectivitate a minţii poate explica existenţa capacităţilor psihice? Dean Radin, om de ştiinţă la Institute of Noetic Sciences, este de părere că aceasta ar putea fi o explicaţie.

Al şaptelea simţ, de Lyn Buchanon, 400 pag., 36 lei
Acum, pentru prima dată, Lyn Buchanan - un expert cu renume mondial în vederea la distanţă şi în explorarea potenţialităţilor acesteia - ne spune într-un mod sincer şi fără ocolişuri povestea sa. Recrutat pentru aproape un deceniu de către unul din Serviciile de Informaţii ale Armatei SUA, Buchanan a antrenat personal militar în utilizarea abilităţilor paranormale ca pe un instrument de colectare a informaţiilor în timpul crizei luării de ostatici în Iran, al dezastrului de la Cernobîl, al Războiului din Golf, etc.

Rege, războinic, magician, amant: Redescoperă arhetipurile masculine, de Robert Moore şi Douglas Gillette, 224 pag., 25 lei
Robert L. Moore, psihanalist şi profesor la Institutul C.G. Jung din Chicago, Illinois, şi Douglas Gillette, specialist în mitologie şi cofondator al Institutului de studiu al spiritualităţii mondiale, oferă prin această carte o viziune încântătoare a masculinităţii, care îşi trage seva nu din dominare, ci din creativitate şi din puterea colosală de a transforma, atât pe sine cât şi pe ceilalţi.
Rege, războinic, magician, amant este o veritabilă hartă pentru descifrarea psihicului masculin.

Proiectul Montauk, de Preston Nichols & Peter Moon; 147 pag., 19 lei
Proiectul Montauk: Experimente în Timp expune cele mai uimitoare şi secrete proiecte de cercetare din istoria omenirii, început cu Experimentul Philadelphia în anul 1943, proiectul a continuat apoi timp patruzeci de ani, timp în care au avut loc cercetări intense, culminând cu misterioasele experimente de la Montauk Point, din statul New York, prin care au fost accesate forţe şi energii extraordinare, însuşi timpul fiind manipulat.

Montauk revizitat, de Preston Nichols & Peter Moon, 256 pag., 23 lei
Montauk Revizitat demască forţele oculte din spatele Proiectului Montauk. Este revelată o serie de evenimente în care se întâlnesc corelaţiile misterioase ale clanului Cameron cu geneza tehnologiei rachetelor americane, istoria stranie a tranzistorului electronic şi magia lui Aleistar Crowley, Jack Parsons şi L. Ron Hubbard.

Piramidele din Montauk, de Preston Nichols & Peter Moon, 296 pag., 25 lei
Piramidele de la Montauk dezvăluie misterele de la Montauk Point, revelând informaţii excepţionale despre amplasarea piramidelor şi despre experimentele de călătorii în timp. Preston Nichols continuă să ne fascineze cu informaţii actuale despre operaţiunile oculte desfăşurate la Montauk care includ descoperirea unui accelerator de particule nucleare la baza militară Montauk şi proiectarea de noi arme psihotronice.

Soarele negru, de Peter Moon, 384 pag., 30 lei
După cel de-al Doilea Război Mondial şi după ocupaţia ulterioară a Germaniei, comandanţii militari aliaţi au fost uluiţi sa descopere excepţionalele secrete de stat ale regimului nazist. Soarele Negru sondează în profunzimi secretele celui de-al Treilea Reich şi contactele sale tibetane. De la farfuriile zburătoare germane la misiunile SS în Tibet, suntem conduşi pe o cale ce ne ajută să pătrundem misterele Celui de-al Treilea Reich şi la Arca Alianţei şi Sfântul Graal.

Întâlnire în Pleiade, de Preston Nichols & Peter Moon, 272 pag., 28 lei
Întâlnire în Pleiade este povestea unui bărbat care a fost purtat în Pleiade, unde a primit o educaţie ştiinţifică cu mult mai  avansată faţă de cea predată în universităţile de pe Pământ. Povestea personală a lui Preston Nichols este revelată acum pentru prima dată, fiind însoţită de o avalanşă de informaţii uluitoare despre care nu s-a mai scris până acum.
 